
Elöljáró beszéd 

Azok az elmés mulatságok, melyeket a cím ígér, voltaképpen anekdoták. Mi magyarok, 
mindenkor anekdotakedvelő nemzet voltunk. Anekdotáztak íróink, képviselőink, ügyvédeink, 
nem is beszélve a táblabírákról, kiknek ez egyik legkedvesebb foglalkozásuk volt. De anekdo- 
táztak parasztjaink is, amit már sokkal kevesebben tudnak. A népköltési gyűjtemények tömve 
vannak ízesebbnél ízesebb anekdotákkal. 

Hogy mi az anekdota, bajos volna pontosan megmondani, mert nagyon sokféle anekdota 
van. Maga a kifejezés a görög anekdoton szóból származik, ez pedig kiadatlan írásművet jelent. 
Tehát olyan kis történetet, mondást, megállapítást, ami nem méltó arra, hogy komoly történelmi 
műbe belevegyék. Az első anekdotákat Prokopiosz bizánci történetíró jegyezte le a VI. század- 
ban. Ezek a történetek különféle intimitásokat beszélnek el Justinianus császárról és Teodóra 
császárnéról. Eredetileg tehát az anekdota egyet jelentett a pletykával. Ma olyan történetet ér- 
tünk anekdotán, mely többé-kevésbé valószínű, s aminek valamilyen tartalma vagy tanulsága 
van, amellett megnevetteti vagy legalábbis mosolyra készteti, aki hallja vagy olvassa. 

Maga az anekdota szó a XVIII. században jelent meg nyelvünkben. A régi magyar nyelv- 
ben trufa volt az anekdota neve. Elsőnek Andrád Sámuel használja az anekdota szót 1789-ben 
megjelent gyűjteményében. A nyelvújítás idején aztán az anekdotából adomát csináltak, s ma 
mindkét szót egyformán használjuk. Az adoma szó azonban látnivalóan erőltetett, hiszen ha az 
adom szóból adoma lehetett, akkor a tolom vagy rúgom szó hasonló fölhasználásával a rollert 
bízvást nevezhetnők akár tolomának, akár rugomának, amire épeszű ember aligha gondol. 

Eredetét illetően az anekdota éppoly rejtelmes, mint a népmese vagy a vicc; hol itt, hol 
amott bukkan föl, s nem ismer nyelvi határokat. Vannak anekdoták, melyek évszázadok óta 
vándorolnak, korról korra megjelennek különféle nemzetek különféle társadalmi rétegeiben. Az 
anekdota vándorló irodalmi téma, melynek magva nemzetközi, megjelenési formája azonban 
nemzeti, sőt jellegzetesen az. A szántóföldek mellett elhaladva senkinek eszébe nem jut, hogy a 
burgonya meg a kukorica amerikai növény s nem magyar, ugyanúgy nem gondol az olvasó 
sem arra, hogy az ízes magyar történet, melyen jól elmulatott, megtalálható egy indiai mese- 
gyűjteményben vagy az Ezeregyéjszaká-ban. A mi Kacor király mesénket például az időszámítá- 
sunk után háromszázban keletkezett Pancsatantrá-ban olvastam Kék sakál címen. Ki ne ismerné a 
történetet, melynek tanulsága az, hogy "ha rövid a kardod, toldd meg egy lépéssel"? Jellegzete- 
sen magyar-e ez az anekdota? Az. Mindamellett számos más nemzet hagyományai között meg- 
leljük. 

Külön tudományág foglalkozik az anekdoták vándorlásával. A legterjedelmesebb ma- 
gyar anekdotagyűjteményben több mint tizenegyezer anekdota van. Valójában ennél sokkal ke- 
vesebb az anekdoták száma. Elég elolvasni néhány ezer anekdotát, s már nyilvánvaló, hogy ren- 
geteg az ismétlődés. A végső anekdotamagvak fölkutatásával a tudomány viszonylag keveset 
foglalkozott, az elsőrendű gond az anekdoták vándorlási útjának megállapítása. Ebben kiváló 
eredményeket ért el György Lajos, mindenekelőtt Világjáró anekdoták című művében. Az ő kitar- 
tó munkássága, nagyszerű bibliográfiája nélkül ez a gyűjtemény kétannyi fáradság árán készült 
volna el. 

Nemcsak a könyveknek, az anekdotáknak is megvan a maguk sorsa. Vándorlása során az 
anekdota olykor műfajilag is átalakul. Mivel az anekdotában csodás elemek éppúgy találhatók, 
mint realisztikus elemek, mese is, novella is lehet belőle. A rövid anekdotáktól egyenes az út a 
már bővebben részletező francia fabliau-kig, innen Boccaccioig, honnan már csak egy ugrás 
Maupassant és Csehov. A mi Jókaink és Mikszáthunk tudatosan gyűjtötte s dolgozta bele mű- 


veibe az anekdotákat. Ugyanannyi valószínűsége van a fordított útnak is, azaz novellából is le- 
het anekdota. Talán legérdekesebb vonása az anekdoták sorsának az, mikor a lejegyző, esetleg a 
fordító elfelejti vagy nem érti az anekdota csattanóját. Ilyen e gyűjteményben a Szűk a csizma cí- 
mű történet, melyet magam fejeltem meg. 

A népmese s a novella mellett az anekdota érintkezik a viccel is. A kabaréirodalom há- 
romnegyed részben évszázados anekdotákból táplálkozik. Mikor e gyűjteményen dolgoztam, 
egy vidám műsor konferanszában három anekdotát hallottam, melyeket akkoriban olvastam 
Kónyi János 1783-ban megjelent gyűjteményében. Bajos volna éles határt vonni anekdota és vicc 
között. Az egyik legjellemzőbb különbség — véleményem szerint — abban van, hogy az anekdota 
a múltban játszódik, a vicc a jelenben. Csattanó dolgában nem föltétlenül különbözik a két mű- 
faj. Van ugyan csattanó nélküli vicc is — az úgynevezett favicc, de a vicc e formájában éppen az 
szolgáltatja a humort, hogy mindenki csattanót vár. Sok anekdotának van csattanója, soknak 
azonban nincs. Ebben semmiféle törvényszerűséget nem lehet megállapítani. 

Egy másik említésre méltó tulajdonsága az anekdotának a tapadás. Vannak személyek, 
kiket valamely rejtelmes eleve elrendeltetés anekdotahősökké avat. A látszat az, mintha az 
anekdotának legfőbb becsvágya volna egy-egy ilyen személyhez eljutni s megragadni rajta. Az 
anekdota táplálja a személyt, a személy élteti az anekdotát. A két leghíresebb ilyen 
anekdotamágnes az alnémet Till Eulenspiegel és a török Naszreddin hodzsa. Mindkettő való- 
ban élt, s számtalan csínyt elkövetett. Till Eulenspiegel hozzánk is elkerült, s lett belőle logiku- 
san Tilinkó, s lett belőle kevésbé logikusan Suszter Lipli. Egyébként a mi legnépszerűbb anek- 
dotahősünk Mátyás király, ki az idők folyamán csaknem valamennyi rokonszenves királyanek- 
dotát magához vonzott. A múlt század jeles anekdotamesterének, Bernát Gazsinak tíz legjobb 
anekdotáját az olvasó föllelheti a gyűjteményben. 

Néhány szót a magam munkájáról is akarok ejteni. A válogatás egyik elve az volt, hogy 
csupán magyar anekdotákat vettem be a gyűjteménybe. Arról már beszéltem föntebb, mennyire 
bajos az anekdota nemzetiségét megállapítani. Magyar anekdotáknak én azokat nevezem, me- 
lyek már megjelentek magyar nyelvű gyűjteményben, akár fordítás a gyűjtemény, akár néprajzi 
gyűjtés. Más mérték aligha képzelhető el. Másfelől azon igyekeztem, hogy a régi, nagyjából elfe- 
ledett . gyűjteményekből  válogassak, kezdve  Hermányi Dienes József Nagyenyedi 
Demokrituszán, Andrád Sámuel 1789-ből való s ugyancsak mellőzött könyvén. De fölhasznál- 
tam egy sereg vidéken megjelent anekdotás könyvet is. Az ismertebb gyűjteményekhez, ami- 
lyen Tóth Béla hatkötetes műve, csupán kiegészítésért fordultam, azt is fölöttébb ritkán. A forrá- 
sok jegyzékét egyébként a kötet végén közlöm. 

Következésképpen azt remélem, hogy ez a gyűjtemény kétharmad-felerészt elkallódott 
anekdotákat tartalmaz. A feledésbe merült anekdoták fölkutatása csak egyik törekvésem volt, 
nem hagytam ki a klasszikusnak minősíthető, közismert anekdotákat sem. Ezek nélkül a gyűjte- 
mény csonka lett volna. A Mátyás királyhoz fűződő anekdotákat például sokan ismerik, de mit 
ér egy félezer anekdotát magába ölelő gyűjtemény, melyből a legnevesebb magyar anekdotahóős 
hiányzik? 

Puszta gyűjtéssel nem elégedhettem meg; ez nemcsak az anekdota természetének félreis- 
merését jelentette volna, hanem azt is, hogy a közönség érdekét nem szolgálom. Módfölött fur- 
csán festettek volna a XVIII. századi, a nyelvújítás korabeli s a különféle tájszólásokban megfo- 
galmazott történetek egymás mellett, hiszen mintegy ötszáz év terméséből válogattam. Az 
anekdotát különben is minden korban a maga szavaival adta elő a társaságát mulattatni kívánó 
ember s az író. Ez az ősi hagyomány bátorított fel arra, hogy valamennyi anekdotát egységes, 
enyhén régies és enyhén népies stílusban mondjam el. Ez természetszerűleg együttjárt azzal, 
hogy itt-ott módosítottam; a csonka történeteket kiegészítettem, a homályosokat iparkodtam vi- 


lágossá tenni, a terjengősöket egyszerűsítettem. Szükség volt erre is, hiszen például Aszalay Jó- 
zsef Szellemi omnibusz-ában számtalan anekdotának csupán a puszta vázát találtam meg. A kitű- 
nő szerző olykor megelégedett a csattanó közlésével. Egyszóval az anekdotákat olyanformán 
dolgoztam föl, ahogy a muzsikus földolgoz egy népdalt. 

Nemcsak nyelvileg s néhol szerkezetileg változtattam azonban az anekdotákon, hanem 
azt a tapadást, melyről föntebb szó volt, elősegítettem magam is. Mátyás király, Markal, Szent 
Péter, Bernát Gazsi, tehát a hagyományos magyar anekdotahősök mellé egy sereg új anekdota- 
hőst állítottam, Csinnadárit, a világjárt obsitost, a viperanyelvű Csikaszi prókátort, Tikmonyi 
uramat, a félelmet nem ismerő iszákost és másokat. Kitaláltam ezeket a figurákat, hogy legyen 
kiken megtapadniok az anekdotáknak. S ez a vonás az, melyben ez a gyűjtemény minden más 
gyűjteménytől különbözik. A könyv jövendő sorsa dönti el, hogy helyes úton jártam-e vagy 
sem. 

Kónyi János főstrázsamester így kezdi 1782-ben megjelent nagy sikerű anekdotagyűjte- 
ményének elöljáró beszédét: 

,Nincsen kedvetlenebb és unalmasabb ember, mint ki valamelly víg társaságban, mint a 
néma, szem-szájtátva bámul, tsak a készet neveti, és semmi tréfát előkukkantani nem tud." 
, Azért eltökéllettem — folytatja — hogy a vígságos mulatság szeretőknek, külömb-külömb féle 
elmét örvendeztető szabad és hasznos tréfát adjak kezekre." 

Ez a cél serkentett engem is munkára. Az anekdota mindig nevelő célzatú, még a vaskos, 
még a borsos anekdota is az, mert évezredes, egészséges népi humorával hasznosan örvendez- 
teti az elmét, figyelmeztet a fonákságokra, s derűvel önti el a lelket. Az anekdoták valóban 
,hasznos mulatságok", mert ki a fonákon, a rosszon gyakorta nevet, maga kevésbé hajlik rá. 
Ezekből az apró történetekből derűs gyakorlati bölcsesség árad, filozófia van tehát bennük. S az 
anekdotáknak ezt a vonását a gyűjtők maguk is hangsúlyozzák azzal, hogy sűrűn hivatkoznak 
Démokritoszra, az időszámításunk előtti negyedik században élt görög bölcsre, ki legfőbb jónak 
a jó kedélyt tartja, s ebben aligha tévedett. 


K. G. E. 


Gyarló az emberi természet 


Mi a tanulság? 


Pellengér állott egy kisvárosban, s a pellengéren egy ember izzadt szégyenletében. A mel- 
lén nagy betűs írás függött, mely arról tudósította a bámészkodókat, hogy az ember írások ha- 
misításáért lakol ily rútul. 

— Mit vétett ez a szerencsétlen? — kérdezte egy arra vetődő paraszt a szomszédjától. 

— Olvassa el kend a cédulát a nyakában, mindjárt megtudja. 

— Örömest elolvasnám, csak hát se írni, se olvasni nem tanultam meg. 

— Tudja meg hát — mondta a megszólított —, hogy ez az ember hamis írásokat készített. 

— Sose gondoltam volna - sóhajtott föl a paraszt —, hogy ekkora veszedelemmel jár, ha va- 
laki megtanul írni meg olvasni. 


Fő az előrelátás! 


Folyóparton állott az akasztófa. Két elítélt várakozott a tövében, gyászos sorsa beteljesü- 
lésére. Aztán munkához látott a hóhér. Hurkot vetett az egyik elítélt nyakába, s húzni kezdte 
gyakorlottan fölfelé. 

Csak hát a kötél elszakadt, az ember a vízbe esett, s úszva sikeresen megmenekült. 

A másik elítélt ekkor így szólt a hóhérhoz: 

— Aztán engem jól kössön meg kend, én nem tudok ám úszni. 


Jó válasz 


Két förtelmesen rút férfiú egy ház előtt az utcán elhaladó fehérnépeket nézegette. Amint 
álldogáltak, egy gyönyörű szép asszony haladt el előttük. 

- No — mondta az egyik férfi —, én ennél az asszonynál szebbet életemben nem láttam. 

Az asszony kíváncsian megfordult, hadd lám, ki dicséri. Mikor látta, minő rút ember ma- 
gasztalja a szépségét, csípősen ekként válaszolt: 

— Bár én is hasonlót mondhatnék az úrról. 

— Könnyen megcselekedheti kegyelmed - vágott vissza amaz —, csak hazudjék, mint én is 
tettem. 


Vagy későn, vagy korán 


Egy vargalegény megházasodott, s a hatodik hónapban a felesége gyermeket szült neki. 
A szomszédok nem hagyták az eseményt szó nélkül. Mikor már nagyon nagyra terebélyesedett 
a szóbeszéd, a vargalegény elment a szomszédasszonyhoz, s ezt mondta: 

— Téved kend, ha azt hiszi, hogy a gyermek született időnek előtte, merthogy a menyegző 
volt későn. 


A hazug sorsa 


Tubákossi uram párját ritkító nagy hazudozó volt. Hírét oly jól megalapozta, hogy mond- 
hatott bármit, fejcsóválva hallgatta még a leghiszékenyebb ember is. 


Egyszer jelterjedt, hogy megütötte a guta, s szörnyethalt. Éppen erről folyt a szó egy foga- 
dóban, mikor kinyílt az ajtó, s belépett rajta Tubákossi uram személyesen. A társaság elnémult, 
s mindenki őt nézte. Végre egy tanár megszólalt: 

-— Tegnap azt hallottam kegyelmedről, hogy meghalt. 

— Hál istennek - sóhajtott Tubákossi —, semmi bajom, soha ilyen egészséges nem voltam. 

- Nem addig van az - válaszolt a tanár —, én a kegyelmed halálának hírét olyan embertől 
hallottam, kinek százszorta inkább hiszek, mint kegyelmednek. 


A török ló 


Bécsben járt a gróf, s odafönt vásárolt egy lovat. A kupec, ki eladta s méregdrága árat vett 
érte, égre-földre esküdözött, hogy telivér török ló az. 

Mihelyt hazaért a birtokára, a gróf mindjárt hívatta a ménesgazdát. 

-— Nézze meg ezt a lovat, Mihály — parancsolta -—, s mondja meg, csakugyan török ló-e. 

Mihály gazda körüljárta a lovat, megmérte a lábát, a nyakát, a fejét, aztán kimondta az 
ítéletet: 

— Keresztény ez a ló, csakúgy, mint a méltóságos úr vagy én. 


A kérő 


Minden áru annyit ér, amennyit megadnak érte. Volt egyszer egy igen szép és igen gaz- 
dag polgárleány. Sokan vetekedtek a kezéért, mert úgy hírlett, gazdag az apja, s ahozomány te- 
kintélyes lesz. Leginkább egy földbirtokos fia tetszett a leánynak. Már-már hivatalosan is elje- 
gyezték egymást, mikor a lány így szólt ifjú kérőjéhez: 

- Apám tönkrement, koldusbotra jutottunk, szívem mégis nyugodt, hiszen kegyelmed 
számtalanszor elismételte nekem, hogy minden ujjam megér százezer forintot. 

— Megérni megér talán kétannyit is — válaszolta a kérő talpraesetten —, csupán az a kérdés, 
ki ad meg érte annyit. 

Azzal kezet csókolt, s elbúcsúzott szerelmétől. Másnap már jött volna, de hiába. 

A kíváncsiság díja 

Négy béres szorgoskodott verejtékezve, hogy egy búzás zsákokkal megrakott szekeret a 
szérűről betoljon az udvarra. Amint javában gyürkőznek a béresek, hallják, hogy valaki így 
szól: — Ugye, nehéz a szekér. 

Odanéznek, hát látják, hogy a fiatal gróf az, ki éppen odahaza töltötte a szünidejét. 


— Nehéz hát - felelt az egyik a béresek közül —, ló kellene ide. Jöjjön a méltóságos úr, és 
segítsen. 


Hasznos bölcsesség 


Régi bölcsesség, hogy ismeretlenről az ember vagy jót mondjon, vagy semmit, mert nem 
tudhatja, ki előtt beszél. Ezt a bölcsességet példázza a következő történet. 

Egy fiatalembernek földszinti jegye volt a színházban. Az előadás kezdete előtt unalmá- 
ban erre-arra nézelődött. Egyszer csak feltűnt neki az egyik páholyban egy iszonyatosan rút fe- 
hérszemély. A szomszédjához fordult, kit nem ismert: 

— Oda nézzen kegyelmed, s mondja meg, látott-e valaha ilyen ocsmány majompofát? 

— Hogyne láttam volna - felelte amaz -, hiszen a testvérhúgom. 


- Nem azt gondolom - iparkodott helyrehozni a baklövést a fiatalember —, hanem a mel- 
lette ülő vén boszorkányt. 

— Az a feleségem — mondta a szomszéd. - Ha pedig azt a még vénebbet és még rútabbat 
gondolta kegyelmed, ki a páholy mélyén ül, az meg az édesanyám. 

A fiatalember úgy elrestellte magát, hogy egy szót sem szólt, hanem kioldalgott a néző- 
térről. 


Vásár az országúton 


Szeged határában egy betyár megállította a gróf hintóját. Mikor a gróf kinézett, elébe tar- 
tott egy pisztolyt. 

— Vegye meg ezt a fegyvert, méltóságos uram. Jó fegyver, megér száz forintot. 

A gróf látta, hogy ellenkeznie nem volna tanácsos, leszámolta a száz forintot, s mihelyt 
kézhez kapta a pisztolyt, tüstént ráirányította a betyárra. 

— Ne fáradjon, méltóságos úr — mondta amaz mosolyogva -, nincs megtöltve. — Azzal vi- 
dáman elügetett. 


A kanász meg a göbe 


A pap kinézett a tornácon, és meglátta a kanászt. — Huhu! Kanász, gyere csak! — kiáltott 
oda neki. 

Odament a kanász, s megkérdezte: 

— Mit kíván a tisztelendő úr? 

— Nyúlhúst, fiam. Majd elepedek, annyira kívánom. Szaladj az erdőbe, s fogj nekem egy 
nyulat. 

— Dologidő van most, nem érek én rá ilyesmire — mondta a kanász. 

- Nem kívánom ingyen - válaszolt a pap. -— Ha estére megjössz a nyúllal, egy göbét kapsz 
jutalmul. 

Nem szólt a kanász egy árva szót sem, hanem szaladt ki az erdőbe. Látott nyulat, nem is 
egyet, de hiába hívogatta, nem állott meg egy se. Volt a faluban egy orvvadász, ki csapdával 
fogta a vadat. De nem az erdőben, hanem a bozótosban. A kanász egy darabig kószált a fák 
alatt, de mivel nyulat nem fogott, megindult búsan hazafelé. Az erdő szélén, a bokrok között, a 
másik kanász őrizte a csürhét. 

— Hát te mit keresel mifelénk? — kérdezte a másik kanász. 

— Nyulat keresek, komám - válaszolt a kanász. 

Még ki sem mondta, meglátott egy csapdába esett nyulat. Szép volt, nagy volt, kövér 
volt. Pecsenyének való. 

A kanász leguggolt, kinyitotta a csapdát, s a fülénél fogva kivette a nyulat. Nem is kelt 
föl, hanem leheveredett, mert eszébe jutott valami. Nem más, mint az, hogy a göbét most már 
megszolgálta. No, ha megszolgálta, hazaviszi, behajtja az ólba. Ott aztán a göbe fiadzik kilencet, 
ahogy jó göbéhez illik. Megnőnek a malacok, aztán azok is megfiadzanak. Kilencet-kilencet 
mindegyik. Lesz kilencvenegy disznaja. Akkor pedig ő már nem lesz kanász, hanem majd ura- 
san odakiált a kanásznak: — Huhu! Kanász, gyere csak! 

De ahogy kiáltott, a karját is fölemelte, a nyúl pedig elszaladt. 


Milyen böjt használ a féreg ellen? 


Egy időben a szatmári szép almafákat ellepte a kukac. Látni való volt, hogy ha valami 
hathatós orvosságra nem találnak, oda vész az egész termés. Tanácskozásra ültek hát össze a 
megyei urak, hogy megkeressék a módját, miként szüntessék meg ezt az istencsapását. Utóvég- 
re azt rendelték el, hogy a megye lakossága böjtöljön. 

Mire egy almakertész ezt mondta: 

— Sokkal vastagabb haszonnal járna, ha az emberek helyett a férgeket fognák böjtre. 


A bor eredete 


A bort Noé találta ki unalmában. Hat állat vérét keverte össze. A hat állat az oroszlán, a 
tigris, a medve, a disznó, a majom és a galamb volt. Ez a hatféle vér mutatkozik meg a részegek 
hatféle természetében. Van, ki büszke, mint az oroszlán, kegyetlen, mint a tigris, düledezik, 
mint a medve, disznó módjára sárban hentereg, majomhoz hasonlóan bujálkodik, vagy olyan 
szelíd, mint a galamb. 


Rang szerint 


Barátkozni akart a földbirtokos felesége az uradalom alkalmazottaival. Meghívta hát 
ebédre az intéző feleségét, ki kedves és fölötte szerény nőszemély volt. 

Mikor az intézőné belépett a szobába, a vendéglátó asszonyság ezekkel a szavakkal fo- 
gadta: 

— Isten hozta! Képzelje csak, az éjjel kegyedről álmodtam. 

Az intézőné elpirult, mint egy kislány: 

- Nem érdemeltem meg ezt a kitüntetést — mondta —, inkább nekem illett volna méltósá- 
godról álmodnom. 


Mennyei élet 


Egy földesúr megkérdezett egy sokgyermekes szegény parasztot, hogy s mint megy a so- 
ra? 

Mire a paraszt ezt felelte: 

-— Úgy élünk mi odahaza, akár a mennyországban. 

Örült a földesúr, hogy nem panaszt hall s tovább faggatta az embert: 

— Mindenetek megvan hát? 

— Minden, kivéve az ételt meg az italt, mert az a mennyországban sem használatos. 


Amilyen az adjon Isten 


A napóleoni háborúban egy hetyke francia katonát beszállásoltak egy paraszthoz. A kato- 
na rácsapta a kardját az asztalra. 

— Ezentúl én leszek itt az úr! — villogtatta meg a szemét. 

Nem válaszolt a paraszt egyetlen árva szót sem. Ehelyett kiment az istállóba, s nemsoká- 
ra visszatért egy vasvillával. Azt pedig odateremtette a kard mellé, ugyancsak szótlanul. 

— Mit akar kend azzal a villával? — csodálkozott a katona. 

— Ekkora nagy késhez legalább ekkora villa illik — hangzott a válasz. 


Ima hosszú életért 


Az uradalmi ispán neszét vette, hogy egy öregasszony napról napra ájtatosan imádkozik, 
s hosszú életet kér neki az Istentől. Ilyesmit soha a parasztok részéről nem tapasztalt, szíve mé- 
lyéig meghatódott hát. 

— Mondja, lelkem — szólította meg az öregasszonyt —, mi végből ostromolja kend az eget, 
hogy hosszú életet éljek e földön? 

- Vén vagyok én már, ispán úr, s már akkor itt szolgáltam az uradalomban, mikor a te- 
kintetes úr nagyapja volt az ispán. Ő sem volt lágyszívű ember, de bizony visszasírtuk mind- 
annyian holta után, mert a tekintetes úr apja olyan cudarul bánt velünk, nyomorultakkal, hogy 
a pokolba kívántuk. Aztán meghalt ő is, és jött a tekintetes úr. Alig ismertük meg a kezét, már 
sajnálni kezdtük megboldogult édesapját, mert ő csak pandúr volt, a tekintetes úr pedig hóhér. 
Ezt is kibírtuk, s bírjuk most is. De elborzad a szívünk, ha arra gondolunk, hogy ha a tekintetes 
úr csak hóhér volt, akkor ugyanbizony mi lehet a fia? Ezért imádkozom én az uradalom béresei- 
nek nevében napról napra a tekintetes úr hosszú életéért. 


A pórul járt nősző 


A paráznaság gyakorta bajba sodorja az emberfiát. Efelől Dudáky Farkas is tanúságot te- 
het. 

Az említett személyiség földbirtokos volt Baranyában, egyébként vérmes, nagytermésze- 
tű ember, kit a szoknyának a szele is megbolondított. Egy napon új szobalány került a házba, 
szőke hajú, hamvas bőrű, minden porcikájában kívánatos. Dudáky uram úgy fölgerjedt láttára, 
hogy legszívesebben mindjárt enyhített volna hévségén. De hát a lány nemcsak szép volt, ha- 
nem erényében megingathatatlan is. 

Dudáky nem tehetett mást, ostromolta, szorongatta a szép Örzsikét, ahol csak lehetett. 
Emez ráunt, hogy a tisztességét szakadatlanul védelmeznie kell, elment az ura feleségéhez, és 
elbocsátását kérte. Dudákyné addig faggatta, míg Örzsi elmondta hűségesen, mi készteti mene- 
külésre. Az asszony megörült a vallomásnak, mert elérkezettnek látta az alkalmat arra, hogy az 
urának számlálhatatlan rendbéli bujálkodásáért bosszút álljon. 

— Te csak egyezz meg az úrral, Örzsi - mondta — hogy mikor találkoztok a pajtában. Ott 
majd én várok rá, s úgy megszégyenítem, hogy többé eszébe nem jut rád duvasztani a szemét. 

Örzsike úgy tett, amint asszonya meghagyta volt. 

Este Dudáky uram nagy vidáman megindult a pajta felé. Feleúton azonban megtorpant, 
mert eszébe jutott, mi minden veszedelem következhet abból, ha a felesége szobalányával 
összeszűri a levet. Ahogy éppen habozott, hogy menjen-e, ne menjen, megpillantotta az udva- 
ron az inasát. 

— Hallod-e, Jancsi — kiáltott rá — Örzsi várakozik rám a pajtában, mulatozzál véle helyet- 
tem, de meg ne mukkarj, föl ne ismerhessen. 

— Parancsára, tekintetes úr — mondta az inas vidáman, azzal már szaladt is a pajta iránt. 
Benyitott, az ajtót gondosan bezárta maga után, s aztán hozzálátott, hogy az urát szégyenben ne 
hagyja. Nem szólt az asszony sem, hiszen legfőbb gondja neki is az volt, hogy ismeretlenül ma- 
radjon. 

Dudáky uram visszament a házba, s a pipájában keresett vigasztalást. De alig szívta el fé- 
lig a pipát, hát Örzsikét látta elhaladni az ablak előtt. 

— Mi az ördög - kiáltott rá —, hát te nem a pajtában vagy? 

— Hogy volnék ott - felelt a szép szobalány —, mikor oda asszonyom ment el az én képem- 
ben. 


Megrémült erre Dudáky uram, s lélekszakadva rohant a pajta felé. A bezárt ajtót dönget- 
ni kezdte, s ordított, ahogy a száján kifért: 

— Hé, Jancsi! Megállj, Jancsi! Megállj, mert nem Örzsike az! 

Mire Jancsi így válaszolt: 

— Vagy Örzsike, vagy nem Örzsike, most már mindegy. 


Megdöbbentő hasonlatosság 


Meghalt az öreg gróf, a fia örökölte minden birtokát. Hazajővén külhonból faluról falura 
ment, hogy számba vegye gazdaságát. Az egyik faluban megállott a szeme egy jóképű paraszt- 
legényen, ki feltűnően hasonlított hozzá. 

— Gyere csak ide! - intett neki. - Hadd nézzelek meg közelebbről. Mondd csak, fiam, nem 
szolgált az anyád a kastélyban? 

- Nem az, méltóságos gróf úr -— válaszolt a legény -, hanem az apám volt a méltóságos 
grófné parádés kocsisa. 


Vetélkedés 


Egy szegedi vendégfogadóban összeismerkedett egy debreceni meg egy kolozsvári em- 
ber. Amíg Szegedről beszéltek, példás volt közöttük az egyetértés, midőn azonban a szülőváro- 
sukra terelődött a szó, versengeni kezdtek. Ki-ki hevesen dicsérte a maga városát, és ócsárolta a 
másikat. Végtére a debreceni ember így szólt: 

— Debrecen mégiscsak a legkülönb város, hiszen minden okos ember onnan jött. 

— Ebben igaza van kegyelmednek - felelt a kolozsvári —, ezért nem maradt ott okos em- 
ber, még mutatóban sem. 


Inas és gazdája 


Egy földbirtokosnak korhelykedő, verekedő, bajkeverő inasa volt. Habár maga a gazda 
sem jeleskedett példás magaviselettel, megelégelte inasa garázdálkodását. A szobájába paran- 
csolta, s lehordta: 

— János fiam, oly rút beszédeket hallok felőled napról napra, hogy végtére kénytelen le- 
szek kirakni a szűrödet. 

— Ne törődjék a tekintetes úr a szóbeszédekkel - felelte az inas —, hiszen ha én is elhinném 
mindazt a rosszat, mit a tekintetes úrról beszélnek, már régen elmentem volna innen magamtól. 


Egyszerű magyarázat 


Kiment a gróf az egyik falujába, egy sereg gyereket látott, mind szépek voltak. Kiment a 
másik falujába, ott is szép gyerekek játszadoztak. Mikor már a tizedik falunál tartott, gondol- 
kodni kezdett. A tizenkettedik faluban megszólított egy öreg jobbágyot: 

- Hogy lehet az, hogy a mi gyerekeink bőségben nevelkednek, mégis gyöngék, 
halaványak, a ti gyerekeitek a szükségben is frissen virágoznak? 

— Úgy lehet - felelt a paraszt — hogy mi magunk csináljuk a gyerekeinket. 


Mindennek megvan a módja 


Hasaszerető ember volt Józsa Gyuri, s tudott is enni, hatalmasan. Egy gazdag kalmár má- 
sokkal egyetemben őt is meghívta az ötvenedik születésnapja alkalmából tartott vacsorára. Az 


inasok egyre-másra hozták a tálakat, az asztal szinte roskadozott a gőzölgő pecsenyék súlya 
alatt. Jókedvben indult a vacsora, s a jókedv egyre gyarapodott, mígnem zengett a kacagástól s 
a hangos szótól az egész ház. 

Józsa Gyuri egyszer csak maga elé rakta a kést meg a villát, s ekként kiáltott föl: 

- Csöndesebben társalogjanak kegyelmetek, mert akkora lármát csapnak, hogy azt sem 
tudom, mit eszem. 


A földhöz vágott ködmön 


A hírhedett nősző, Dudáky Farkas ritkán járt a paphoz, de olyankor kötetre valót gyónt. 
Többek között azt vallotta meg nagy töredelmesen, hogy egy ízben az anyósa ködmönét a föld- 
höz vágta. 

- Nem vétek ez, Dudáky uram, nem oldozhatom föl — mondta a tisztelendő. 

— Hogyne volna vétek - vitázott amaz —, csak elfelejtettem megemlíteni, hogy a ködmön- 
ben az anyósom is benne volt. 


A szálka 


Gyakorta éri méltatlanul a szerencsétlenség az embernek leányát. Egy ifjú dámával az a 
csúfság esett meg, hogy leült egy fatönkre megpihenni, s egy szálka megakadt az ülepében. Ki- 
húzni semmiképpen sem bírta, kirurgust hívatott hát, hogy szabadítsa meg tőle. 

Mikor a kirurgus biztatására fölöttébb alkalmatlan állásba helyezte magát, ijedtében meg- 
szólalt, de nem olyanformán, mintha beszélne. 

— Ez bizony kijött — morogta a kirurgus, hogy mondjon valamit. 

A dáma azt hitte, hogy amaz a szálkáról beszél, s nagy örvendezéssel fölkiáltott: 

— El ne dobja kegyelmed, mert el akarom tenni emlékbe. 


Kecsegtető ajánlat 


Kandurkáné elhatározta, hogy megfesteti képmását. Lehívatott hát egy divatos festőt a 
fővárosból, s megalkudott vele. 

A festő hozzálátott a munkához. Festegetés közben észrevette, hogy a posztókereskedőné 
egyre azon iparkodik, hogy a száját minél kisebbre húzza össze. Egy ideig bosszankodva figyel- 
te ameddő igyekvést, aztán így szólt: 

- Ne fáradozzon annyit a tekintetes asszony a szája összehúzásán, csak egy szavába ke- 
rül, és az egészet elhagyom a képről. 


Megéri-e vagy sem? 


Két tolvajt akasztásra ítéltek. Ott állottak az akasztófa alatt, s várták sorsuk beteljesülését. 
— Te mit loptál? -— kérdezte az egyik. 

— Én egy zsák szeget. 

— Bolond vagy, koma, egy zsák szegért nagy ár az akasztófa. 

Mire a másik kezdett tudakozódni bajtársa bűne felől. 

— Én - düllesztette ki amaz büszkén a mellét — én tízezer forintot loptam. 

A zsáktolvaj nagyon elszomorodott. 

— Szerencséd volt. 


A medve bőre 


A falu határában egy medve garázdálkodott. Élt abban a faluban három legény. Ezek el- 
határozták, hogy a medvét elejtik. Fölfegyverkeztek kellő módon, s hogy a bátorságukat gyara- 
pítsák, a falu végén betértek a kocsmába. Ott ettek-ittak bőségesen, s a csaplárosnak azt ígérték, 
hogy majd a medve bőrével megfizetnek. Amaz megelégedett az ígérettel, s útjukra bocsátotta 
őket. 

Rövidesen beértek az erdőbe, ott nem kellett sokáig kutatniok, mert jött a medve hívatlan 
is. Ahogy elébük toppant félelmesen, a három legény rettenetesen megrémült. Az egyik úgy el- 
szaladt, hogy a nyoma sem porzott, a másik fürgén fölmászott egy fára. A harmadiknak se erre, 
se arra nem jutott ideje, a földre vetette hát magát, mintha halott volna. 

A medve lassúdan odalépegetett a földön heverő legényhez, hozzáhajolt, megbűzölte, 
megforgatta, s mikor úgy tapasztalta, hogy semmire sem jó, otthagyta bántatlanul. 

Mikor a veszedelem alkalmasan eltávolodott, a fára mászott legény megkérdezte a földön 
fekvőtől, hogy a medve mit művelt vele. 

— Mit művelt volna? - felelt amaz. — Beszélgetett. 

- Csakugyan? — ámuldozott az. - És mit mondott? 

- Nem többet, mint hogy az ő bőrét máskor meg ne igyuk, meg ne együk, mielőtt le nem 
hántottuk. 


Bajos dolog a hittérítés 


Csutorás Péter kálvinista hitben nevelkedett, s kényszerűség vitte rá, hogy pápista úrhoz 
szegődjék béresnek. Emez látta, hogy a béres jámbor, együgyű ember, s elhatározta, hogy a ma- 
ga hitére téríti. A lelkére beszélt hát, s amellett ígért neki mindenfélét, legfőként pedig azzal ke- 
csegtette, hogy holtáig szolgálatában tartja. De ígérhetett bármit, érvelhetett bármiként, Csuto- 
rás Péter egyre azt hajtogatta, hogy az ő vallása jobb, nem cseréli el. 

Addig-addig, hogy a gazda méregbe gurult. 

— Hogy volna jobb! - kiáltotta. — Hiszen Kálvin a maga vallását tőlünk lopta. 

-— Akkor már értem - felelt Csutorás elégedetten. 

— Mit értesz, te tökéletlen? — morrant rá a pápista úr. 

— Hát azt, hogy ha kegyelmed bemenne egy istállóba lovat lopni, a jobb lovat lopná el, s a 
rosszabbat hagyná ott. Ezért ha Kálvin lopta a vallásunkat, a jót lopta el, s kegyelmeteknek a 
rossza maradott. 


Irgalmas cselekedet 


Egy kolduló barátnak utazás közben csúnyán megnőtt a szakálla. Bement hát a borbély- 
hoz, s kérte, borotválná meg irgalmasságból. A borbély nem válaszolt az alkalmatlankodónak, 
abban reménykedett, hogy beleun a könyörgésbe s odábbáll. De a barát nem tágított. Látta a 
borbély, hogy amaz le nem megy a nyakáról, hellyel kínálta hát, a szakállát megnedvesítette hi- 
deg vízzel, szappan nélkül, aztán egy rozsdás késsel vakarni, kaparni, tépni kezdte olyanfor- 
mán, hogy inkább nyúzta, semmint borotválta a nyomorultat. Mialatt a jámbor barát kereszté- 
nyi türelemmel, mukkanás nélkül szenvedett, a konyhában iszonytató nyivákolásba tört ki egy 
macska. 

Bosszús volt a borbély a barát miatt is elégségesen, a nyöszörgés hallatára elfogta a mé- 
reg. 

— Hé! - kiáltott ki a konyhába. — Mit műveltek azzal a macskával? 


Mire a barát csöndesen megjegyezte: 
-— Nyilván irgalmasságból borotválják. 
Elrestellte magát a borbély, éles kést vett elő, s szépen megborotválta a barátot. 


Mátyás király az országban 


Mátyás király felesége 


Mikor király lett Mátyás, szegény lányt vett feleségül. Élt volna vele boldogan, de nem te- 
hette, mert a szomszédja háborgatta, el kellett menni háborúba. Mielőtt lóra ült, meghagyta a fe- 
leségének, hogy akárki megy hozzá panaszra, igazságot ne tegyen nála nélkül. Különben meg- 
bánja. 

Élt akkor az országban két nyomorú koldus. Az egyiknek volt egy taligája, a másiknak 
egy szamara. Összeszövetkeztek. A szamarat befogták a taliga elé, úgy mentek kéregetni. 

Egy faluban elesteledtek. Kifogták a szamarat, szépen hozzákötötték a taligához. Adtak 
neki enni, maguk is ettek, majd leheveredtek a fűre, s aludtak reggelig. 

Hát amikor fölkeltek, nem mást láttak, mint egy újszülött szamarat. Ott didergett a taliga 
alatt. Egy darabig nézték, aztán megszólalt a taligás koldus: 

— Meggellett a taliga. 

A szamaras koldus ránézett a társára, társáról a taligára, a taligáról a szamárcsikóra, majd 
a szamárra. 

— A taliga? — kérdezte. 

— Az hát! -— válaszolt a másik - láthatja kend, hogy a csikó a taliga alatt van, nem a szamár 


alatt. 

- Kend magának akarná a csikót? 

— Hogyne akarnám magamnak, ha az én taligám ellette? 

- Nem addig van az — mondta a szamaras koldus -, menjünk a királyhoz, tegyen igazsá- 
got ő. 


Elmentek. De csak az asszonyt találták otthon. A királyné meg azt mondta, hogy várja- 
nak, míg a király megjön. 

A két koldus elkezdett sírni, rimánkodni, hogy ők addig nem várhatnak. Mert a taligás 
koldus nem adja a taligát, a szamaras a szamarat nem adja. S ha meg nem egyeznek, útra sem 
kelhetnek, nem is koldulhatnak, tízszer is éhen halnak, ha a királyra várnak. 

Megszánta őket a királyné, s ezt mondta: 

— Segítek rajtatok, mert magam is nagy bajban vagyok. 

— Ugyanbizony milyen bajban lehet, felséges királynénk? — kérdezte a két koldus. 

-— Van egy tábla földem a Duna partján. Bevetettem búzával. Szépen növekszik, mégsem 
lesz búzám, mert a halak erősen rájárnak, pocsékolják napról napra. 

Megszólalt erre a taligás koldus: 

— Hogy lehet az, felséges királyné, hogy a hal a szárazföldön pocsékolja a búzát? 

-— Olyanformán, ahogy a taliga szamárcsikót ellett. 

Elrestellkedett a taligás koldus, s mindjárt megbékélt a társával. 

Egy nap megérkezett Mátyás király a háborúból. 

A felesége mindjárt megvallotta, hogy engedetlenkedett. 

— Mit csináltál? — kérdezte a király. 

— Igazságot tettem nálad nélkül — válaszolt a felesége. 

— Milyen igazságot? 

Elmondta az asszony hűségesen, hogy milyen pörben ítélkezett. A király meghallgatta, 
aztán csak ennyit mondott: 


— Rossz feleség vagy, mert vétettél a parancsom ellen. Vidd el, ami legkedvesebb neked a 
palotámban, aztán eredj haza az anyádhoz. 

Nem szólt a királyné egy árva szót sem, hanem lement a konyhába, főzött egy jó vacsorát. 
Mikor a vacsora elkészült, megterített, s tett egy kancsó bort is az asztalra. Aztán megvacsoráz- 
tak. A királyné egyre unszolta a királyt, hogy igyék, az meg ivott. Az asszony egy korttyal sem 
ivott, mert a borba álomport kevert, s az volt a szándéka, hogy a király elaludjék, ő meg ébren 
maradjon. 

Úgy is történt. 

Mikor a király javában aludt, a királyné szólt a kocsisnak, hogy fogjon be. A hintó előál- 
lott, a királyné meg a kocsis megfogta kétfelől Mátyás királyt, s betette a hintóba. A kocsis szé- 
pen elhajtott az asszony szüleinek a házához. Ott megint megfogták a királyt kétfelől, s befektet- 
ték az ágyba. 

Aludt a király, másnap délig meg sem moccant. Akkor kinyitotta a szemét, s látta, hogy 
egy parasztházban fekszik, nem a palotájában. 

— Hol vagyok? - kérdezte. 

- Anyám házában vagy, férjem. Azt mondtad, hogy ami legkedvesebb nekem, azt hoz- 
zam el. Nekem te vagy legkedvesebb, hát téged hoztalak el. 

— Nohát, édes feleségem — mondta a király -, ha én ilyen kedves vagyok, akkor azt sem 
bánom, ha nélkülem teszel igazságot. 

Azzal visszamentek a hintón a palotába, s éltek tovább boldogan. 

Időjóslás 

Mátyás király útra készülődött. Megkérdezte hát udvari csillagászát, milyen idő várható. 

A csillagász elővette a látcsövét, vizsgálódott valamelyest a derült égen, aztán így szólt: — 
A nap sugarainak rezgése, a felhők peremének színe mind azt mutatja, hogy szép idő lesz. 

A király annyira bízott a csillagászában, hogy még kabátot sem vitt magával, hiába szidta 
a felesége. 

Ahogy mentek, egy rétre értek. Azon a réten egy juhász legeltette a nyáját. Mikor a sza- 
már meglátta a díszes kíséretet, hátracsapta a fülét, és harsányan hármat ordított. 

— Mit hirdet a szamarad? — kérdezte tréfásan a király a juhászt. 

— Amikor ilyenformán ordít, mindig eső lesz — felelte a juhász. 

Mátyás király a csillagászhoz fordult: 

— Hallod-e, te nagy tudós, most is azt mondod, hogy szép idő lesz? 

A csillagász megint elővette a látcsövét, vizsgálódott körös-körül az ég alján, s így szólt: 

- A levegő remegése, a falevelek csillogása, valamint a barázdabillegetők billegése mind 
azt mutatja, hogy szép idő lesz. 

Óvta a juhász a királyt, forduljon vissza, különben megázik. De a király nem hallgatott rá. 
Nem haladtak egy félórát sem, nyakukba zúdult egy kiadós nyári zápor. Mátyás király akkorát 
tüsszentett, hogy majd levált az orra. Pedig szép nagy orra volt, kár lett volna érte. Aztán ki- 
mondta az ítéletet: 

— A csillagász szamár, s a szamár csillagász. 

Meg is vette a szamarat a juhásztól, és soha útra nem kelt anélkül, hogy véleményét az 
időjárásról meg ne tudakolta volna. 


Mátyás király meg a mutatványos 


Mutatványos jött a budai várba. Mátyás király intett neki, hogy lásson munkához. 


A mutatványos vett egy szakajtó fekete borst, s olyan ügyesen hajigálta át a kulcslyukon, 
hogy egyetlen szem sem koccant a kulcslyuk oldalához. Mikor a bűvészkedésnek vége lett, a 
mutatványos földig hajolt, s várta, hogy a király gazdag jutalomban részesíti. 

— Ha ennyi borst elhajigálsz minden mutatványodnál, akkor bizonyára rengeteg borsra 
lehet szükséged, ugye? — kérdezte Mátyás király. 

— Sok borsra van szükségem, felséges uram - felelte a mutatványos. 

— Adjatok neki tíz zsák borst — parancsolta a király -, hadd legyen mit elhajigálnia. 


A főrendek Mátyásnál 


A dicső Mátyás királyt fölkeresték a főrendek, hogy előadják panaszaikat. A küldöttség 
vezetője már javában szónokolt, mikor odakünt harsányat ordított egy szamár. 
- Csak egymás után szóljanak az urak! — mondta Mátyás. 


Mátyás király vöröshagymán kapáltat 


Mátyás király egyszer vendégségbe hívta az ország nagyurait. Etette őket, itatta őket bő- 
ségesen. Az urak meg nem győzték dicsérni a királyt, az ügyes szolgákat, a jó szakácsot meg a 
pincemestert. Különösen a bort magasztalták, elmondta mindegyik, hogy ilyen tüzes bort még 
soha nem ivott. 

Egyszer csak megszólalt a király: 

— Nem jól van ez így. Kendtek mindenkit áldanak, csak a szegény parasztot nem, ki a sző- 
lőt műveli. Hát azt miért nem áldják kendtek? 

Az urak azt válaszolták, hogy a parasztnak nem sok érdeme van a borban. 

— No - felelte a király -, ha nincs sok érdeme a borban, akkor kendtek holnap kimennek a 
szőlőbe, s majd úgy kapálnak, ahogy a szegény paraszt szokott. 

Ki is mentek másnap kora reggel. Mátyás király leült a szőlő szélén, s nézte, mint kapál- 
nak az urak, mint szakad a verejtékük. Mikor délig kapáltak, a király kenyeret meg vöröshagy- 
mát adatott nekik. Aztán megint kapálniok kellett, s vacsorára sem kaptak mást. 

- No - kérdezte a király -—, hát van-e érdeme a borban a szegény parasztnak? 

Az urak megtapogatták sajgó derekukat, s így válaszoltak: 

-— Csak most tudjuk, mekkora nagy érdeme van benne. 


Ki a király? 

Mátyás király vadászat közben eltévedt. Egy darabig bolyongott a sötét barlang erdőben, 
s bizony nem egykönnyen keveredett volna haza, ha egy véletlenül eléje bukkant paraszt nem 
kalauzolja. 

Szokása szerint a király beszédbe elegyedett a paraszttal. Kérdezte erről-arról, legfőkép- 
pen afelől, miként vélekedik a királyról. 

-— Ugyan kívánnám én egyszer a mi híres királyunkat látni — mondta a paraszt —, hadd 
lám, olyan ember-e, mint a többiek. 

- Én most éppen hozzá tartok, gyere velem — biztatta Mátyás. 

Eltűnődött a paraszt, aztán megtudakolta: 

— Miről ismerszik meg a királyunk? 

— Arról - magyarázta Mátyás —, hogy mikor mindenki leveszi a kalapját, ő fenn tartja. 


Nemsokára Buda vára elé értek, hol már nagy tömeg gyűlt össze. Mikor megpillantották 
Mátyást, levették a kalapjukat mindannyian, kivéve a királyt magát, meg a parasztot, ki elbá- 
mészkodott. 

- No - kérdezte Mátyás a parasztot —, tudod-e már, melyik a király? 

- Vagy kegyelmed, vagy én - felelt az -—, mert mindenki másnak födetlen a feje. 


Mátyás király és a varga 


Buda várában élt egyszer egy szegény varga. Elhatározta, hogy varr egy szép, parádés 
csizmát, s elviszi a királynak ajándékba. Mikor a csizma elkészült, a karjára vette, s megindult a 
várba. 

A vár kapujában útját állotta az őr. 

— Hova, hova, szegény varga? 

— Mátyás király eleibe. Ezt a pár csizmát viszem neki ajándékba. 

— Beeresztelek én, de csak egy feltétellel — mondta az őr. 

— Mit kívánsz? 

-— Csak azt, hogy mit a csizmáért kapsz, a felét nekem adod. 

Mit tehetett a varga, megígérte, s ment tovább. De a király szobája előtt megint találko- 
zott egy őrrel. Az is megállította, s akárcsak a másik őr, a felét kérte annak, mit a varga majd a 
csizmáért kap. A varga neki is megajánlotta. 

Végre bejutott a varga a királyhoz, s odaadta neki a csizmát. Mátyás király mindjárt fel- 
próbálta. Hát a csizma úgy állott a lábán, mintha ráfestették volna. 

— Mivel ajándékozzalak meg ezért a szép csizmáért? — kérdezte. 

- Ha meg nem sértem, felséges királyatyám, száz botütést adjon nekem ajándékba. 

A király nem akart hinni a fülének. 

— Száz botot kérsz ezért a gyönyörű csizmáért? 

— Én azt - mondta a varga. 

— Megkaphatod - vont vállat a király. 

Szólt az udvarmesternek, az meg a szolgáknak. A szolgák hozták a derest, aztán jött a 
négy hajdú. 

- No öreg, feküdjön le — mondta a vargának. 

- Nem engem illet a száz bot, felséges királyatyám — szólalt meg a varga —, hanem azt a 
két őrt, kik ide bebocsátottak. Mivelhogy azok felét-felét elkérték annak, mit a csizmáért kapok 
ajándékba. Megígértem nekik, nem rövidíthetem meg őket. 

A hajdúk gyorsan deresre húzták a két őrt. Egyiknek is, másiknak is hűségesen leszámol- 
ták az ötven botot. 

A varga pedig kapott egy szakajtó aranyat a királytól. 


Sokféle szamár van 


A király Székesfehérvárra tartott. Útközben fülhasogató jajveszékelésre lett figyelmes. 
Egy szegény jobbágyasszony jajgatott a szekere mellett. Két szamara volt, azokat fogta a kocsi 
elé, s úgy vitte a tejét eladni a városba. Azért sírt, mert az egyik szamara megdöglött. 

— Ne búsuljon kend! - vigasztalta Mátyás — majd küldök egy másik szamarat. 

De az asszony csak tovább sírt. 

—- Köszönöm felséges királyatyám jóságát — szepegte —, de miként fogjam be az udvari 
nagy szamarat az én kicsinyke parasztszamaram mellé? 


Egyért harmincezer 


Háborúban élt Mátyás király a törökkel, mindamellett követet kellett a szultánhoz külde- 
nie. Sokáig gondolkozott Mátyás, míg abban állapodott meg a gondolata, hogy erre a veszedel- 
mes követségre senki jobb nem lehet, mint a nagy Kinizsi Pál. 

Megértette Kinizsi hamarosan, hogy könnyebben éri el őt a halál, mintsem hogy ő járjon 
el sikerrel a követségben, s ezt meg is mondta a királynak. 

— Ne félj — vigasztalta Mátyás -, ha a szultán fejed véteti, nem nyugszom, míg harminc- 
ezer törököt le nem fejeztetek. 

— Egyért harmincezer jó vásár — hagyta rá Kinizsi Pál —, csak hát az a baj, hogy abból a 
harmincezer pogány fejből az én nyakamra egy sem illik úgy, mint az a gyarló fej, melyet hor- 
dozok. 

Mátyás király iskolája 

Mátyás király iskolát állított Budán, mert látta, hogy a nép nem elég okos, tanulnia kell. 
Abból az iskolából kerültek ki az ország legokosabb emberei. 

A gyerekeket maga Mátyás király válogatta össze. Álruhában járta az országot, s az élet- 
revaló gyerekeket elküldte Budára. 

Egyszer éppen drótostótnak öltözött, s úgy vándorolt. Ezenközben meghallotta, hogy az 
egyik falu bírájának a fia szeretne a budai iskolában tanulni. Gondolta, megnézi a gyereket. 

Bekurjantott hát az ablakon: 

— Van-e drótoznivaló? 

— Hogyne volna! - felelte a bíró. — Jóskánk hat fazekat tört el a Pista fején. 

Mátyás király hozzálátott a drótozáshoz, s munka közben faggatódzott: 

— Jóska kicsoda? 

— A fiam - felelte a bíró. 

— És Pista? 

— Pista a húgom árvája, itt nyűglődik a nyakunkon. 

Elkészült az ebéd, s a bíróné a drótostótot is az asztalhoz hívta. Még le sem ült, Jóska föl- 
szökkent, hogy ő nem eszik egy asztalnál a drótostóttal. Fölkelt Pista is. 

-— Te sem akarsz a drótostóttal egy asztalnál ülni? — kérdezte Mátyás király. 

- Nem azért keltem én föl - felelt Pista -—, hanem mert kevés az étel, s félek, hogy kendnek 
nem jut. 

Ekkor a drótostót ledobta a gúnyáját, s egyszerre mindenki látta, hogy Mátyás király az. 
Kézen fogta Pistát, meg sem állt, míg be nem adta a budai iskolába. Kitanult, s híres ember lett 
belőle. 

Jóska pedig holtáig buta maradt. 


A török követ 


Németújhelyet ostromolta Mátyás király. Ott fogadta a szultán követét a rettentő ágyú- 
dörgésben, süvöltő puskagolyók, égő palánkok között. A harci lárma s a király nyugodt maga- 
viselete úgy megrémítette a törököt, hogy benne dugult a szó. 

- Látom - mosolygott Mátyás király -, hogy magamnak kell követet küldenem 
Konstancinápolyba, hogyha tudni akarom, mi a szultán kívánsága. 


A csóri csuka 


Országjáró nagy útjában Mátyás király egy alkalommal Csórott szállott meg. Kérdezte a 
fogadóstól, milyen étellel szolgálhat. 

-— Csukával - mondta az. 

Nemsokára megsült a csuka. De alig vetett egy pillantást a tálra a király, mindjárt látta, 
hogy a máj hiányzik. 

— Hol a mája? - kérdezte. 

- Ez a csóri csuka - válaszolt a fogadós -, az pedig ismeretes, hogy a csóri csukának nin- 
csen mája. 

Mátyás király ekkor a háta mögé nyúlt, s elővett egy mogyorófa pálcát. 

— Látod-e? — kérdezte —, ez palotai pálca. A palotai pálcának pedig száma nincsen. 

S mivel mindenkor jobb, ha a csukának mája van, mintha a pálca számlálatlanul csattog 
az emberfia hátsó részén, a csukamáj hamarosan előkerült, s a király jóízűen megette. 


Mátyás Prága alatt 


Prága ostroma idején Mátyás király erszénye kiürült. A katonák nem kapták meg a zsold- 
jukat, s zúgolódtak szilajul. Az ország főurai is ott voltak a táborban, tőlük kért a király pénzt az 
ostrom folytatására. Nem adtak. Azt mondták, kifogytak már az aranyból. 

Mátyás király nem tudta, mihez fogjon, s gondok között őrlődve sétált estéről estére a tá- 
borban. Egyszer, amint így sétálgatott, egy magas sátor mellett vitt el az útja. Odabent valaki 
harsányan így kiáltott: 

- Negyven arany! 

Aztán csönd lett, majd ismét fölcsendült a kiáltás: 

-— Kegyelmed nyert! 

Mátyás király félrevonta a sátor kárpitját, s belépett. Az ország főurai egy kerek asztal kö- 
rül ültek, és kockáztak. Minden játékos előtt halomban tornyosult az arany. Annyira belefeled- 
keztek a nyerészkedő mulatságba, hogy a királyt csak akkor vették észre, mikor köszöntötte 
őket. Akkor fölugráltak, s hellyel kínálták. 

Leült a király, s ami aranya még volt, kitette maga elé. Aztán játszani kezdett. A szeren- 
cse pedig annyira kedvezett neki, hogy hajnalra a főurak minden pénzét elnyerte. 

— Szépszerivel is ideadhatták volna kegyelmetek — mondta búcsúzóul -, igaz, hogy így 
jobb, mert visszafizetni sem kell. 

A katonák pedig még aznap megkapták a zsoldjukat. 


Úton 


Nesze támadt Pécs városában, hogy Mátyás király díszes kísérettel feléjük tart. Hozzálát- 
tak azonnal, hogy méltó módon fogadják. Országszerte ismeretes volt, hogy a király nagy ked- 
velője a művészetnek és a tudománynak. Úgy határoztak tehát, hogy az üdvözlő beszédet a vá- 
ros büszkesége, a nagy tudós mondja. A tudós ekként kezdte az ünnepi beszédet: 

— Midőn a nagy Scipio Karthágó városába érkezett... 

- Akkor már megebédelt volt! — szakította félbe a király. - Én azonban még éhes vagyok. 


Mátyás király és a vénasszony 


Egyszer Mátyás király megkérdezett egy hetvenesztendős vén banyát: 


— Mondja, lelkem, hány esztendős korukban vesztik el az asszonyok a szerelmi hajlandó- 
ságukat? 

Mire a vén bánva megvonta a vállát. 

— Én erre érdemes választ adni nem tudok. Nálam idősebbet kérdezzen felséged. 


A rabok 


Olyan király volt Mátyás, hogy még a tömlöcbe is ellátogatott. Előtrombitáltatta a rabo- 
kat, és sorra megkérdezte őket, kit milyen bűnéért zártak be. 

Egyik rab a másik után lépett a király elé, s mintha összebeszéltek volna, valamennyi azt 
erősítette, hogy ártatlanul szenved, ellenségei juttatták tömlöcre. A király arca egyre jobban el- 
komorult. 

Végezetül egy betyárra került a vallomástétel sora. 

— Engem, felséges királyatyám, lókötésért ítéltek el -— mondta bátran. 

Mátyás király odaszólt a főporkolábhoz: 

— Bocsássa kend tüstént szabadon ezt a betyárt, különben még megrontja ezt a rengeteg 
becsületes embert. 


Mátyás király bolondja 


Bolond az erdőben 


Mátyás királynak volt egy híres udvari bolondja. Ez a bolond kiválóan értette a mestersé- 
gét. El is terjedt a híre országszerte. Azt viszont kevesen tudják, hogy a nagy király miként ju- 
tott derék mulattatójához. Érdemes hát elbeszélni. 

Egyszer a király vadászni ment. Amint vadászgatott, egy tisztásra ért, s egy roskatag 
kunyhót pillantott meg. Elfogta a kíváncsiság, ugyan bizony ki lakhat a rengeteg közepében 
ilyen magányosan. A kunyhó ajtaja tárva-nyitva állott, a király odahajtatott, s lovastul együtt 
kukkantott be az ajtón. 

Odabent egy torzonborz embert látott, ki pucéran heverészett egy halom szalmán. 

— Ki van ott? — kérdezte a király. 

— Másfél ember meg egy lófej - felelte a szalmán heverésző. 

Tetszett a királynak a csavaros válasz, megkérdezte hát a pucér embert, hogy mi a neve. 

— Markal vagyok. 

— Apád él-e? - kérdezte a király. 

— Él, de elment ételízért. Ha kerül, tán még ma megjön, ha nem kerül, mához egy hétre 
vetődik haza. 

— Anyád él-e? - folytatta a király a faggatódzást. 

— Él hát, éppen a tavalyi örömét siratja. 

— Hívd elé anyádat! — parancsolta a király. 

Markal kurjantott egyet, mire előjött a ház mögül az öregasszony, és csakugyan sírt. 

— Miért sír kend? - kérdezte a király. 

Az öregasszony megvonta a vállát, hogy maga sem tudja. 

- Hogyne tudná, édesanyám! — szólt közbe Markal - hiszen a tavalyi örömét siratja. Ta- 
valy örvendett, hogy a néném jó egészségben van. Azóta szegény meghalt, s kend azért sír, 
hogy nem örülhet, mint tavaly örült volt. 

Ezenközben megjött Markal apja, mégpedig teli tarisznyával. 

— No, kapott-e kend ételízt? — kérdezte Mátyás király. 

Az öregember olyanformán bámult rá, mint ki semmit sem ért a kérdésből. De Markal 
megsegítette. 

— Mutassa csak kend, mi van a tarisznyájában? 

— Mi volna? Só van benne. 

— A só pedig arra szolgál — magyarázta Markal —, hogy az ételt ízesítsék vele. 

— Még csak azt mondd meg - biztatta a király —, mit értettél azon, hogy ha apád kerül, 
még ma megjön, ha meg nem kerül, egy hétig is eltarthat, míg megtér. 

— Csak azt - felelte Markal -, hogy az országúton hamarabb ideér, mintha egyenesen ne- 
kivág hegynek-völgynek. 

Ezekből a feleletekből a király látta, hogy pucér emberrel van ugyan dolga, de nem kö- 
zönséges emberrel. Mindjárt mértéket vett Markalról, s megígérte, hogy másnap visszajön érte, 
felöltözteti, s magával viszi a palotájába. 

Úgy is történt. Markal csak a palotában tudta meg, hogy a királyt tisztelheti a vadász sze- 
mélyében. Meg is ijedt szörnyűmód, de Mátyás addig szoktatta, tanítgatta, míg otthon nem 
érezte magát a fényes termekben. 


Mikor a király úgy vélte, hogy Markal alighanem alkalmas bolonddá nevelődött, így 
szólt hozzá: 

— Itt az ideje, Markal, hogy bizonyságot tegyél tudásodról. Megparancsolom hát, hogy 
reggelre olyan játékot hozzál nekem, mely látható is, láthatatlan is. Ha meg nem teszed, én aján- 
dékozlak meg valamivel, amit ugyan látni nem fogsz, mivel hátulról kapod, de annál jobban 
megérzed majd. 

Markal kiment a kertbe, leült egy almafa alá, s törte a fejét szorgalmasan, mi az, ami lát- 
ható is, meg nem is. De akármire nézett a kertben, minden látható volt. Ha akadt is valami lát- 
hatatlan a közelben, Markal szegény nem látta, s ezért nem is tudta, hogy van-e vagy nincs. 

Már-már elkeseredett, hogy a teremtett világnak ilyen szigorú a rendje, mikor meglátott 
egy verebet. Ekkor hirtelen eszébe jutott, mit kell tennie, hogy a király eszén túljárjon. 

Fogott egy verebet, beborította két tányér közé, s reggel bevitte a királyhoz. 

— Itt az ajándék, felséges királyatyám! — mondta ünnepélyesen. 

Azzal Markal felemelte a felső tányért. A király látta is a verebet, de az surrogva kirepült 
az ablakon, s akkor a király többé nem látta. 

Mátyás megjutalmazta Markalt az ügyes ajándékért, s megtette udvari bolondjának, mi- 
vel most már méltó volt erre a tisztre. Bolondozott is Markal tízannyit, mint más udvari bolond. 
Becsülték érte a palotában, hiszen ha valaki búnak eresztette a fejét, Markal fürgén megvidámí- 
totta. 

Volt a királynak egy okos macskája. Ezt a macskát arra szoktatták, hogy ő tartsa a gyer- 
tyát az asztalon, mialatt a király s az udvari méltóságok vacsoráznak. Ezért nem is emlegették 
másként, mint gyertyatartó macskának. 

Büszke volt a király a gyertyatartójára, dicsérte is váltig. Markalt furdalni kezdte a félté- 
kenység, hogy a király a gyertyatartóját többre becsüli nála. 

— Akár hiszi felséged, akár nem — szólalt meg egyszer vacsora közben -, én ráveszem a 
felséged macskáját, hogy a gyertyát hűtlenül elhajítsa. 

— Azt szeretném én látni — mosolygott a király. 

Markal fölugrott az asztaltól, lement a pincébe, hol a királyi egérfogók állottak, s bele- 
csúsztatott a zsebébe három egeret. Aztán leült ismét az asztalhoz. A király evett, az urak ettek, 
a macska pedig tartotta a gyertyát, olyan feszesen, ahogy az ajtónállók tartják az alabárdjukat. 
Markal pedig egymás után odavetette a három egeret a macska orra elé. 

Mikor az első egeret meglátta, csak a bajsza rezzent meg a gyertyatartó macskának. A 
második egér láttára fújni kezdett. 

A harmadik egeret már nem volt szíve futni hagyni. A gyertyát elhajította, 
utánaszökkent, elfogta, visszakuporodott vele előbbi helyére, s nagy morogva marcangolni 
kezdte. 

Kacagtak az udvari méltóságok, majd ledőltek a székről. A király csak egy darabig 
bosszankodott, utóvégre azonban kacagni kezdett ő is. 

- Látom, Markal -— mondta -—, te csak másnak vagy bolond, magadnak nem. S ezt én he- 
lyeslem. 

Nem sokáig helyeselte azonban, mert megharagudott rá, mivel a királynét megbosszan- 
totta 

— Pusztulj a palotából! - rivallt rá a király. - Nem akarom többé látni az ábrázatodat! 

Mit tehetett Markal, nagy búsan elbujdosott, nem messzibb azonban a város végénél, hol 
egy magányos kunyhó állott. Oda vette be magát Markal, s ott erőltette az eszét, hogy valami 
hasznos fortéllyal visszakerülhessen a palotába, mert erősen megszokta már az úri életet. 


Mire az első hó lehullott, kisütötte, mitévő lesz. Bocskort kötött kezére, lábára, elment a 
királyi palota kerítéséhez, s beugrott a kertbe. Mátyás király nagyon szerette a kertjét, s gondját 
viseltette télen, nyáron. Sok ritka szép növény volt abban a kertben, azokat féltette. 

Markal nem csinált mást, mint hogy négykézlábra ereszkedett, s végigjárta a friss hó borí- 
totta kertet. Ezt olyanformán művelte, hogy ki a nyomokat látja, tudhassa, honnan jött s merre 
ment el. 

A főkertész még aznap észrevette a nyomokat, s rohant jelenteni a királynak, hogy a cif- 
rakertben valami négylábú állat járt. De valami különleges állat lehet, amilyet élő ember aligha 
látott. Mátyás király fegyvert öltött, előkürtöltette katonáit, s megindultak a nyomon, hogy a so- 
ha nem látott állatot fölkutassák és elfogják. El is értek hamarosan a város végi magányos kuny- 
hóhoz. A kunyhóban egy nagy sütőkemence állott, abban pedig valami fekete folt látszott. 

— Ki van ott? — kérdezte a király hangosan. 

— Én vagyok, a megbúsított Markal — hangzott a válasz a sütőkemence mélyéből. 

— Te? — kérdezte a király. — Hát hogy merészeled hátuljodat fordítani felém? 

— Hát nem azt mondta felséged, hogy az ábrázatomat nem akarja többé látni? Gondoltam, 
a másik felem jobban tetszik. 

Nagyot kacagott a király a válaszon, s jókedvében mindjárt megbocsátott Markalnak. 
Visszavitte a palotába, s ott tartotta holtáig. 


Kétes vigasztalás 


Mátyás király híres bolondja nagyon megharagított egy főurat. Amaz megfenyegette, 
hogy ha valahol közel fér hozzá, irgalmatlanul levágja. Markal megijedt, s a királyhoz fordult 
segítségért. 

— Ne félj! — biztatta Mátyás — ha az a főúr megöl, még aznap fejét vétetem. 

Mire Markal csúnyán fintorogni kezdett. 

— Mi nem tetszik neked, bolond? 

— Jobb szeretném - felelt amaz —, ha felséged a halálom előtt egy nappal vétetné fejét an- 
nak a vérszomjú főúrnak. 


A bolondnak mindent szabad 


Munkájába belefáradtan Mátyás király palotája ablakában üldögélt, s az udvaron nézelő- 
dött. Feltűnt Markal. 

— Hova ilyen sebbel-lobbal? -— kérdezte a király. 

— Felségedhez vagyok menőben - felelt a bolond. 

Mátyás király intett Markalnak, hogy az idő nem alkalmas a látogatásra. Amaz firtatta, 
hogy miért nem. 

— Bolondnak nincs helye ebben a szobában — mondta a király. 

— Elhinném - felelt Markal -, ha felségedet nem látnám odabent. 


A szerecsen 


Markal, Mátyás király hírhedett udvari bolondja többek között azzal múlatta idejét, hogy 
ami bolondságot látott és tapasztalt, egy könyvbe följegyezte, hogy emléke ne vesszen az embe- 
ri butaságnak. 


Történt pedig egyszer az, hogy Mátyás királyhoz egy szerecsen jött látogatóba. Ez a sze- 
recsen addig magasztalta a hazájabeli lovakat, mígnem a király lóvásárlással bízta meg, s ezer 
forintot adott neki. Markal ezt a cselekedetet is fölvette a bolondságok lajstromába. 

A szerecsen útra kelt, a király meg egy napon felütötte Markal könyvét, s a bolondságok 
között ráakadt a maga cselekedetére. Magához parancsolta Markalt. 

— Hát te bolondnak tartasz engem? - kérdezte, és haragosan rácsapott a könyvre. 

— Én felségedet bolondnak nem tartom - felelte Markal —, de úgy vélem, hogy ezt a csele- 
kedetet jogosan vettem föl a könyvembe, mert az a szerecsen soha meg nem fog jönni a lovak- 
kal. 

A király eltűnődött a válaszon. 

— Jól van! -— mondta aztán - de hátha a szerecsen mégis meghozza a lovakat? 

— Ha ezt teszi, akkor felséged nevét kitörlöm, s helyébe a szerecsen nevét írom. 


Milyen emberből van legtöbb? 


Mátyás király egyszer arról beszélgetett udvari népével, hogy milyen ember van legtöbb 
a világon, katona-e, paraszt, pap vagy talpnyaló. Mindenki mást mondott. 

Ott volt Markal is, a király híres bolondja. Mikor az urak abbahagyták a találgatást, mert 
már semmi nem jutott eszükbe, megszólalt, hogy ő tudja, s meg is mondja, ha engedelmet ad- 
nak rá. 

— Tíz aranyforintot kapsz, ha eltalálod - biztatta a király a bolondot -, de ha nem, a hátsó 
feled vallja kárát, hogy túl akartál tenni mindannyiunkon. 

— Doktor van legtöbb a világon — mondta Markal. 

Összenézett a király az udvaroncokkal. Aztán intett a szolgáknak, hogy vigyék Markalt, s 
verjék rá a tíz botot, amit megérdemelt. 

- Nem addig van az, felséges királyom! — méltatlankodott Markal - én az igazamat meg 
tudom bizonyítani. Ahhoz pedig a szobámba kell mennem, mert ott őrzöm a tanúságot. 

Igazságos király volt Mátyás, beleegyezett hát, hogy a bolond a szobájába menjen a bizo- 
nyítékért. Alig ért Markal a szobájába, mindjárt elvetette magát a vackán, s ordított keservesen, 
mintha nyúznák. 

Az ajtónállók meghallották az iszonyatos üvöltözést, s szaladtak a hírrel a királyhoz: 

— Halálán van a bolond! 

A király szerette Markalt, az urak is szerették, hiszen gyakorta megnevettette őket. Be- 
mentek hát hozzá, s megkérdezték, mi bántja. A bolond panaszkodott, hogy ez a baja, az a baja. 
Az egyik úr azt ajánlotta, hogy eret vágasson magán, a másik köpölyözést javasolt, a harmadik 
piócát, a negyedik borogatást, az ötödik kakukkfűfőzetet. 

Mikor már mindenki tanácsolt valami hathatós orvosságot, Markal fürgén fölugrott fekté- 
ből, s a király elé pattant. 

- Íme a bizonyíték, felséges uram! — kiáltotta. — Mert ha a palotában ennyi doktor van, 
mennyi lehet az egész világon? 


Alkalmas vetés 


Egy nemesúr komiszul megtréfálta az udvari bolondot. Amaz csak alkalomra várt, hogy 
a kölcsönt visszafizesse. 

Végre megjött az alkalom. Mátyás király vendégségbe ment a nemesúrhoz, s Markalt is 
magával vitte. Markal úgy intézte a dolgát, hogy mikor a király a nemesúrral sétált a kastély 
kertjében, ott leljék őt. Fűmagot hintett a kapálatlan földre. 


— Hát te mit vetsz itt? — kérdezte a nemesúr. 

— Bolondokat vetek - válaszolt Markal. 

— Miért nem vetsz inkább okos embereket? - kérdezte a nemesúr. 
— Mert a kegyelmed földje csak bolondokat terem -— felelt Markal. 


Minek fizessek? 


Gyalog igyekezett Markal Székesfehérvárról Budára. Megbosszantotta az igazságos ki- 
rályt, amaz pedig erre a penitenciára ítélte. Útközben Markal majdhogy pípet nem kapott, 
annyira megszomjazott. 

Végre kocsmacégért pillantott meg, s betért az ivóba, hogy a szomját eloltsa. A kocsmáros 
a kármentőben gubbasztott. Soha Markal ennyire bárgyú ábrázatú emberrel nem találkozott. 

Mindjárt elhatározta, hogy megtréfálja. 

Leült az asztal mellé, s nagy hangon egy meszely vörösbort kért. 

Mikor a kocsmáros az asztalra tette a bort, Markal megkérdezte: 

— Fehérbora van-e? 

— Hogyne volna! 

— Akkor a vörösbort vigye vissza, s hozzon helyette fehéret. 

A kocsmáros úgy tett, ahogy Markal mondta. 

Markal lecsurgatta a torkán a bort, a bajszát kétfelé törölte, aztán megindult nagy nyugo- 
dalmasan kifelé. 

— Hát a fizetéssel mi lesz? — szaladt utána a gazda. 

— Mit fizessek? - csattant föl Markal. — Hisz a vörösbort, amit rendeltem, visszaküldtem. 

— Visszaküldte az úr, de az árát nem fizette meg. 

-— Nem hát, mert nem is ittam meg. 


Okos gondolat 


Egy faluban éppen akkor avatták az újonnan épült hidat, mikor Mátyás király a környé- 
ken vadászott. Markal nem kedvelte a vadászatot, szelíd volt a lelke hozzá. Inkább sétálgatott, s 
megnézett mindent, ami a szeme ügyébe került. Megszemlélte a hidat is, kíváncsi lett, vajon 
hány lépés, s hozzálátott, hogy megmérje: 

A parasztok fölfigyeltek erre a tudományos tevékenységre. S mivel Markal a maga díszes 
gúnyájában bátran lehetett volna tudós hídépítő is, megtudakolták tőle, mint vélekedik a híd fe- 
lől. 

— Okos gondolat volt - felelt Markal -, hogy kendtek a hidat a folyón keresztbe építették, 
mert ha hosszában készítik, míg a világ világ, soha el nem készültek volna. 


Egy kevés teológia 


Markal nem szívesen járt templomba. Az udvari pap vallásbeli tudatlanságon akarta fog- 
ni a bolondot, s megkérdezte tőle, hány dolog szükséges a kereszteléshez. 

— Három! - hangzott a válasz. 

— Tudatlan vagy, fiam! — örvendezett az udvari pap. — Mert bizony csak kettő kell: víz és 
Isten igéje. 

— Nohát, csak kereszteljen tisztelendő úr vízzel és Isten igéjével, ha gyerek nincs hozzá! — 
biztatta a bolond a papot. 


Mindenre van orvosság 


Egy főrendnek világcsúf felesége volt, kit a birtoka kedvéért vett el. Valahányszor a király 
asztalánál szó esett az urak feleségéről, a főrend mindenkor ékesen magasztalta az asszony szép 
belső tulajdonságait. 

— Legjobb lesz — szólalt meg Markal —, ha kegyelmed kifordíttatja a feleségét. 


Kérdésre kérdés 


Megharagudott erre a főrend, s durván rátámadt Markalra. 
— Ki bolondja vagy, hé, hogy velem bolondozol? 
— Én Mátyás király őfelségéé! — felelt Markal — hát kegyelmed? 


Szemléltető példázat 


Mátyás király a bolondja kezébe nyomta a kancsót, s ráparancsolt, hogy ezúttal 
pohárnokoskodjék ő. 

Markal az asztal közepére helyezte a király serlegét, s köréje az udvari emberek kupáit. A 
töltést emezeken kezdte el s a királyi serlegen végezte. Ebbe csöppentette a maradék bort, mely 
egy kortyintásnyi, ha volt. Mindennek végeztével az üres kancsót megrázta a maga fakupája fö- 
lött. 

— Mindezzel pedig azt példáztam — magyarázta Markal a király intésére —, hogy az ország 
gazdagságából mennyi jut az uraknak, mennyi a királynak, mennyi a népnek. A királynak még 
csak csöppen valamicske, de a népnek semmivel sem több, mint amennyi bor csurrant ebből a 
kancsóból az én kupámba. 


Az elégedett ember 


Megöregedett a derék Markal, s a király jutalmul rengeteg ízes szaváért, sok mulattatásá- 
ért kertes házat adott neki ajándékba. Megköszönte Markal a fejedelmi ajándékot, s mivel a ker- 
tészkedéshez értett, félévi munkával olyan gyönyörűvé varázsolta a kertjét, hogy boldogság fa- 
kadt a lelkében annak is, ki csak kívülről látta. Ácsorgott is a nép nap nap után a kerítés mellett. 
Még jobban megszaporodott a bámészkodók száma, mikor Markal fölírást helyezett a kapu te- 
tejébe. A fölírás így szólt: , Ha van olyan ember, ki élete jelen állapotával tökéletesen meg van 
elégedve, jelentkezzék nálam, mert neki adom a kertemet." 

Még meg sem száradt a festék a felíráson, jelentkezett egy polgárember, s Markaltól tuda- 
kolta, hogyha kert tulajdonosát merre keresse. 

-— Én vagyok az — mondta Markal. 

— Azért jöttem, hogy kegyelmedtől átvegyem ezt a kertet, mert szent esküvéssel bizonyít- 
hatom, hogy életem jelen állapotával tökéletesen meg vagyok elégedve. 

— Készséggel kegyelmednek ajándékoznám a kertemet - felelt Markal -, ha nem volnék 
meggyőződve kegyelmed állításának az ellenkezőjéről. Mert ha kegyelmed élete jelen állapotá- 
val tökéletesen meg van elégedve, akkor ugyanbizony mi szüksége volna erre a kertre? 


Szent Péter szenvedései és más csudálatos események 


A csoda 


Görösdi tisztelendő úr semmiről sem prédikált szívesebben, mint a csodákról. Ha valahol 
valami csodaféle esett, mindjárt beleszőtte beszédébe. 

Hiába, egyik legájtatosabb híve semmiképpen föl nem fogta, mi volna a csoda. 

— Ha nem érti kend — mondta a tisztelendő -, menjen ki, és várjon meg a templom előtt. 

Az ájtatos ember úgy tett. Mivel azonban a csodák miléte továbbra is erősen foglalkoztat- 
ta, mélyen elmerült tűnődéseiben. Ebben a töprenkedő állapotban talált rá a plébános a temp- 
lomból kijövet. Gondolt egyet, s botjával rásózott az ájtatos ember ülepére. Amaz riadtan meg- 
fordult. 

— Fájt-e? — vallatta a pap. 

— Hogyne fájt volna. 

— Látja, kend — magyarázta a pap kenetesen —, ha nem fájna, csoda történt volna. No, most 
már érti? 

— Már kezdem - felelt az ájtatos ember. 


Az eltévedt áldás 


Férjhez adta a bíróné a nagyobbik leányát. A fiatal pár egy ideig boldogan élt, de hogy a 
házasság második esztendeje is eltelt, s a menyecskének nem született gyereke, a férj válásról 
kezdett beszélni. 

A bíróné elrohant a komaasszonyához, s tanácsot kért tőle, mitévő legyen. Amaz így biz- 
tatta: 

— Én majd eligazítom komámasszonyt, s ha megfogadja, amit ajánlok, meglesz a gyerek. 
Merjen el komámasszony szombaton reggel a templomba, imádkozzék el tizenkét üdvözlégyet, 
s mindegyikhez toldja hozzá: , Boldogságos Szűz, terjeszd ki áldásodat az én leányomra is." De 
éhgyomorral merjen, különben a fohász nem lesz foganatos. 

Egy év múlva a két asszony összetalálkozott a piacon. 

— Használt-é a fohász, komámasszony? - kérdezte, ki a tanácsot adta volt. 

— Jaj, ne is emlegesse, komámasszony! -— siránkozott a bíróné. — Mert foganatja lett ugyan 
az imának, de mivel elfelejtettem megmondani a Szűz Máriának, hogy melyik lányomra gondo- 
lok, ő a maga feje után ment, s a hajadon lányomra terjesztette ki az áldást. 


Passió 


Passiót játszottak a mezőkövesdiek, és Krisztus urunk képében a molnárlegényt kötötték 
föl a keresztre. A nép pedig szidalmazta, ahogy kellett, s ő türelemmel elviselte, hogy arcul üs- 
sék, sárral megdobálják, de mikor valaki ezt kiáltotta rá: 

, Te cégéres liszttolvaj!" — leugrott a keresztről, s úgy eldöngette a sértegetőt, hogy lepe- 
dőben vitték haza. 


Szent Péter és a katonák 


Az Úristen megbízta Szent Pétert, hogy teremtsen katonát. Csak hát ekkor már Szent Pé- 
ter a fél fülére süket volt, a másikra nagyothallott. Az Úristen azt mondta neki: 


— Adj nekik jó napszámot: egy forint húsz krajcárt! 

Ezt Szent Péter így értette: Adj nekik egyformán nyolc krajcárt! 

- A katonát minden nehéz munkából húzd ki! - mondta az Úristen. De Péter így értette: 
A katonát a szép bundából rúgd ki! 

— Adj nekik jó kosztot, fehér kalácsot, sonkát! — mondotta az Úristen. De Szent Péter ezt is 
rosszul értette: Adj nekik rossz bocskort, nehéz kabátot, puskát! 

Mindent fonákul értett Szent Péter, következésképpen mindent rosszul igazított. Ezért 
van az, hogy a katonák sokkal ritkábban szidják az Úristent, mint Szent Pétert. 


Krisztus urunk ítélete 


Akkoriban Krisztus urunk gyakorta járt a földön, mindenkor Szent Péter társaságában. 
Egy alkalommal éppen akkor haladtak el a templom mellett, mikor a pap az ostyát fölmutatta. 

Szent Péter ájtatosan térdet hajtott, Krisztus urunk tovább lépdelt, mintha mi sem történt 
volna. Szemben a templommal vendégfogadó állott. Az előtt meg Krisztus urunk hajtott térdet. 

Sehogy sem foghatta föl Szent Péter, amit tapasztalt. Fúrta az oldalát a kíváncsiság, meg- 
kérdezte hát: 

— Mi dolog az, hogy a kocsma előtt térdet-fejet hajtasz, a templom előtt pedig közömbö- 
sen haladsz el? 

— Azért cselekedtem ilyenformán, mert az a három ember, ki a kocsmában mulat, dereka- 
sabb dolgot művel, mint a pap a templomban. 

— Uram Teremtőn! - kiáltott fel Szent Péter. -— Hogy mondhatsz ilyet, hiszen a pap imád- 
kozik, ezek pedig bort vedelnek. 

— Péter, Péter, ne légy fuzsitus! — intette Krisztus urunk. — Az a három ember a kocsmá- 
ban Isten áldását kérte minden pohár borra. A pap viszont, valahányszor kifordult az oltártól, 
mindig annak a szép asszonynak a szeme közé nézett, ki az első sorban ült. 


Mennyei igazság 


Egy pap, egy koldus meg egy béres összetalálkozott a másvilág pitvarában. 

- Majd én szólok Szent Péternek, hogy bocsásson be bennünket a mennyországba — 
mondta a pap. 

Szent Péter végighallgatta a papot, aztán elővett egy kancsót, s a markába nyomta. 

— Arra alább van egy kút. Hozd teli ezt a kancsót vízzel, s beengedlek a mennyországba. 

Meglelte a pap hamarost a kutat, csak hát a vízhez nem bírt közel férni, mert a kutat pú- 
posra rakták könyvvel. Szedegette a pap a könyveket, de mindhiába, kettőt levett, három ter- 
mett helyébe. Dolgavégezetlen tért hát vissza Péterhez. Amaz így szólt hozzá: 

- Tudd meg, hogy az a sok könyv a bűneid lajstroma. A bűneid miatt maradt üresen a 
kancsód. Takarodj innét! 

Most a koldus következett a soron. Amaz sem járt szerencsével, mert őelőle egy halom 
száraz kenyér fedte el a vizet. Hányta-dobálta a sok kenyeret, de hiába, a kút szájához csak nem 
jutott közelebb. 

- Tudd meg — mondta a koldusnak Szent Péter —, hogy a kút vizét az a sok kenyér takarta 
el, amit életedben kaptál és haszontalanul eldobáltál. Takarodj innét! 

Elindult a béres is a kancsóval. Útközben eszébe jutott a tömérdek káromkodás., ami ki- 
fordult a száján, míg a szép földön élt. Úgy számított, hogy egykönnyen ő sem meríthet vizet. 
Nagy volt az öröme, mikor látta, hogy a kutat semmi sem takarja el előle. Megtöltötte a kancsót, 
s mielőtt visszafordult, jót ivott belőle. El is aludt azon nyomban. 


Beesteledett, mire visszaért Szent Péterhez. Elmondta neki töredelmesen, miként nyomta 
el az álom. 

— Azért aludtál el — mondta Szent Péter —, mert sokat dolgoztál másoknak ingyen. Te itt 
maradsz. Így jutott be a béres a mennyországba. 


A rest többször jár 


Krisztus urunk egyszer a debreceni országúton vándorolt Szent Péterrel. Ahogy mentek, 
megvillant előttük egy rézkrajcár a porban. 

— Vedd föl, Péter! — biztatta a társát Krisztus urunk. 

Szent Péter öreg is volt, lusta is, azt felelte, hogy egy krajcárért nem érdemes lehajolni. 
Krisztus urunk semmit sem szólt, hanem a krajcárt fölvette, azzal tovább taposták az ország- 
utat. 

Mikor beértek Debrecenbe, Krisztus urunk vett tíz szem cseresznyét a krajcáron egy kofá- 
tól. A cseresznyét a zsebébe dugta. 

Megint továbbmentek. Sütött a nap kegyetlenül. Szent Péter izzadt, nyögött, s panaszko- 
dott untalan, hogy szomjas. Krisztus urunk sorra elhullatta a tíz szem cseresznyét, Péter pedig 
sorra fölvette és megette. 

Miután Péter az utolsó cseresznyét is lenyelte, azt mondta Krisztus urunk: 

— Látod, Péter, ilyen ember vagy te. Egy krajcárért nem hajoltál le. De egy krajcár ára cse- 
resznyéért tízszer is meghajtottad a derekadat. Belőled sem lesz derekabb szent, mint amilyen 
most vagy! 


Részeg asszony a búcsún 


Egy asszony elment a búcsúba. Ott úgy megáztatta a száját borban, hogy a lába rogyado- 
zott, a feje meg szédült. Megijedt, hogy ebben a gyarló állapotban nem lesz ereje hazáig vánszo- 
rogni. Az út mellett kápolna állott, melyet Szent Anna tiszteletére emeltek. Betért a kápolnába 
imádkozni. Mikor az oltár elé térdelt, a szédülés még komiszabbul nyomorgatta. Úgy rémlett 
neki, mintha az oltár szép lassúdan forogna körülötte. Ezen elelmélkedett, s hangos szóval ek- 
ként fohászkodott: 

- Ó, boldogságos Szent Anna, nem vagyok én méltó erre a megtiszteltetésre. Azért jöttem 
ide, hogy magam járjam körül az oltárt, s nem azért, hogy az oltár járjon körbe engem, gyarló 
fehérszemélyt. 


Krisztus urunk ételt kér 


Egy este Krisztus urunk magában járdogált egy faluban, mert Szent Péter előző este fel- 
öntött a garatra, s reggel óta a szénában hortyogott. Az idő estébe hajlott, Krisztus urunk meg- 
éhezett. Bekopogtatott hát egy gazdag emberhez, s vacsorát kért tőle. A gazdag ember nem 
adott. 

Mit tehetett Krisztus urunk, átment a szomszédba, hol egy szegény ember lakott. A sze- 
gény ember a maradék krumpliját főzte meg levesnek, de a vendéget jószívvel fogadta. Mielőtt 
hozzáláttak volna a vacsorához, Krisztus urunk megáldotta a lábost, hogy soha a krumplileves 
abból ki ne fogyjon. Mindenki kedvére evett belőle, de a leves nem csökkent meg. Reggel is azt 
ették, délben is. 

Híre ment a csodálatos vendégnek s az áldásnak. Főzött hát a gazdag ember is egy tál 
krumplilevest, és most már ő hívta Krisztus urunkat, hogy szíveskedjék hozzá vacsorára. Még 


pénzt is ígért neki, ha a tálat megáldja. Krisztus urunk megáldotta a tálat. De nem foganattal, 
mert a leves kifogyott belőle. Megkérdezte a gazdag ember: 

— Miért áldotta meg ilyen gyarlón a levesemet kend? 

- Nem az áldás volt gyarló - felelt Krisztus urunk —, hanem a krumpli. Nem fog rajta az 
áldás. 


Rossz választás 


Vásárra indult egy sereg szegedi kereskedő. Rájuk esteledvén letáboroztak a szabad ég 
alatt, s amint ki-ki megnyűgözte a maga lovát, hő fohásszal valamely szentnek oltalmába aján- 
lotta. Az egyik Szent Péternek, a másik Szent Andrásnak, Szent Jánosnak és így tovább. Akadt 
közöttük egy féleszű, ki utolsónak készült el a nyűggel. Azzal lassúdan keresztet vetett, és han- 
gos szóval Szent Péter oltalmába ajánlotta a lovát. 

— Más szentet válassz, koma! — szólt rá az egyik társa. — Szent Péter az én lovamat őrzi. 

Még egynéhányszor megismétlődött ez. Aztán a féleszű megbosszankodott, s mivel szent 
már nem volt több, magának az Atyaúristennek az oltalmába ajánlotta a lovát. 

Reggel ő volt az egyedüli, ki a lovát sehol nem találta. A nyomorult keservesen panaszko- 
dott, hogy lám, mekkora szerencsétlenségbe esett. Társainak a lovát a szentek híven megőrizték, 
ő az Atyaúristen jóindulatába ajánlotta, s a ló mégis elveszett. 

— Bolond vagy te! — rótta meg egyik társa — ilyen szolgálatra csak szent alkalmas, az Úris- 
tennek más dolga is van, mint hogy a te lovadat őrizze. 


Krisztus urunk házasít 


Egy nagy falu határában Krisztus urunk megszomjazott. A mezőkön éppen arattak. Dol- 
gozott ott egy tizenhat-tizenhét éves, eladóforma lány is. Ettől kért vizet. A lány fölkapta a kor- 
sóját, s készségesen elszaladt vízért. Előbb megkínálta Krisztus urunkat, aztán megkínálta Szent 
Pétert. Amazok ittak jóízűen, megköszönték, s tovább folytatták útjukat. Már jó ideje mentek- 
mendegéltek, mikor megszólalt Szent Péter: 

— Jutalom járt volna annak a lánynak azért a friss vízért. Rosszul tettük, hogy megfeled- 
keztünk róla. 

Azt mondta erre Krisztus urunk: 

— Várjál, Péter. 

Nemsokára egy erdő szélére értek. A bokrok között birkák legelésztek, a juhász pedig egy 
körtefa alatt feküdt hanyatt, nyitott szájjal. A fán körték sárgállottak, nyilvánvaló volt, hogy a 
juhász a lehulló körte reményében tátja a száját szakmányban. 

— Ha enni akarsz, kelj föl! — biztatta Szent Péter. 

A juhász nem kelt föl, s válaszképpen is csupán morgott. 

Morgolódott Szent Péter is: 

- Ugyanbizony mit érdemel egy ily föld szégyene, falu lustája, ki csak hever, s várja, hogy 
az érett gyümölcs a szájába hulljon? 

— Mit érdemel? - kérdezte Krisztus urunk. — Hát azt a lányt érdemli, ki nekünk vizet ho- 
zott volt. 

—- Uram Teremtőm! - kiáltott föl Szent Péter megbotránkozva. — Hogy mondhatsz ilyet, 
hiszen az a lány csupa frissesség, ez meg lusta, mint a döglött hal. 

— Péter, Péter! — intette Krisztus urunk a heveskedő apostolt — meg is kell élniök szegé- 
nyeknek. S ha már az ember lusta, legyen dolgos legalább az asszony. 


Tanulságos vita 


Egy prókátor meg egy molnár, ital mellett, vidáman gyalázta egymás mesterségét. Mond- 
ta a prókátor: 

— Egyszer egy molnár meghalt, bekopogtatott a mennyország kapuján, s mikor Szent Pé- 
ter kinyitotta, erővel be akart menni. De Szent Péter nagyot sújtott rá a mennyország kulcsával, 
s elriasztotta. 

— Takarodj innét, te hamis lelkű, közöttetek, molnárok közt egy igaz sincs! 

— Én ismertem azt a molnárt - felelt a molnár -, ezért a história végét jobban tudom ke- 
gyelmednél. Azt a molnárt Szent Péter csakugyan kiutasította a mennyeknek országából, de ő 
nem hagyta magát. Kérte Szent Pétert, hogy hívasson az üdvözült lelkek közül egy prókátort, 
hogy az megvédje. Meg is ígérte a derék szent, hogy keres egyet, de csak harmadnapra tért 
vissza a kapuhoz, elcsigázva. Mert átkutatta a mennyország minden szegletét, a pincét, a pad- 
lást is, de prókátort egyet sem talált. 


Jóból is megárt a sok 


Egy jámbor lőcsei kereskedőnek viselős volt a felesége. Egy napon az asszonyra rájöttek a 
szülési fájdalmak. Ekkor a kereskedő magához hívatta a gyerekeit. Hat szép gyereke volt. A 
gyerekekkel együtt kiment a kertbe, s ott így szólt hozzájuk: 

— Térdepeljetek le, és könyörögjetek Istenhez, hogy áldja meg anyátok gyötrelmeit. 

A hat gyerek engedelmesen letérdepelt, két kezét összekulcsolta, s imádkozott buzgón. 
Több mint egy óráig imádkoztak így az apa meg a gyerekei, mikor a szobalány meghozta a hírt, 
hogy az asszonynak fia született. 

A jámbor kereskedő megajándékozta a szolgálólányt egy tallérral, a gyerekeire meg rápa- 
rancsolt, hogy adjanak hálát Istennek. Maga is hálaimába kezdett. 

Megint imádkoztak egy órát vagy kettőt. Megint megjelent a szolgálólány, megint kapott 
egy tallért, mivel időközben az asszony egy második gyereket hozott a világra. 

Az apa meg a gyerekei ismét térdre vetették magukat, s tovább hálálkodtak Istennek, két 
vagy három óra hosszat. Ekkor megint megjelent a szolgálólány az örömhírrel. S mindjárt tar- 
totta a markát a jutalomért, mivel az asszony egy harmadik gyereknek adott életet. De nagyot 
csalatkozott, mert a jámbor kereskedő ijedten hátat fordított neki, s a gyerekeihez rohant. 

— Hagyjátok abba a könyörgést! — kiáltotta. — Hagyjátok abba tüstént, különben az anyá- 
tok az egész házat teleszüli gyerekkel, még a fejünket sem lesz hova lehajtanunk. 


Miért jár Szent Péter mindmáig gyalog? 


Öregségére bogos lett Szent Péter lába szára, kérlelte hát Krisztus urunkat, hogy rendel- 
jen neki egy szamarat. Krisztus végtére elunta a sok rimánkodást, és így szólt: 

- Nem bánom, Péter. Inádkozz egy miatyánkot, de úgy, hogy közben semmi másra ne 
gondolj, akkor megkapod a szamarat. 

Tudta a miatyánkot Szent Péter, nem azért volt szent idestova kétezer éve, hogy ne tudta 
volna. Belekezdett hát, s mondta, mondta gyakorlottan, de még a közepére sem ért, mikor föl- 
villant az agyában, hogy vajon a szamárhoz nyerget kap-e? 

Igazság szerint ezzel már elvesztette a szamarat. De Krisztus urunk jókedvében volt. 

— Mondj el egy üdvözlégyet, de másra most se gondolj, hanem csak arra, amit mondasz. 
Tégy ekként, és nyerget is adok a szamárhoz. 


Csak hát Péternek a nyeregről a kantárra fordult az esze. Krisztus urunk megcsóválta a 
fejét. 

— Péter, Péter! — feddte — látom, hogy nem tudod megállítani a gondolatodat, öreg vagy 
már, bogos a lábad, rendelek neked egy szamarat. De csak akkor tarthatod meg, ha míg a hátán 
ülsz, másra nem gondolsz, csak a szamárra. 

Mindjárt ott termett előttük egy ügyes szamár, hátán a nyereg, a fejében piros kantár. 
Szent Péter nagy nyögve felkapaszkodott rá. De alig huppant a nyeregbe, máris az kezdte fur- 
dalni, hogy mennyi ideig kell a szamár hátán üldögélnie. 

Krisztus urunk még mindig nem tett le arról, hogy az öreg szentet megsegítse. 

— Ezt a szamarat elvesztetted, Péter — mondta neki szelíden. — Ide rendelek még egyet, 
majd az szolgál neked hátasul. 

Még be sem fejezte a beszédet, Szent Péter már azon spekulált, hogy ki gondoskodik 
majd a két szamárról. 

Erre már az Úrkrisztus is elvesztette a béketűrését. 

— Látom, Péter, hogy se ülni nem szeretsz a szamáron, se etetni nem szereted a szamarat. 
Hát akkor csak gyalogolj! 

Azóta Szent Péter szünet nélkül gyalogol. 


Hogy lett a légy? 


Krisztus urunk és Szent Péter éppen a Hortobágyon vándorolt. A derék szent hirtelen 
megállott, füle tövéig elvörösödött, s nagy szégyenkezve megszólalt: 

— Uram, édes Teremtőm, hadd lehessek én is Isten, legalább egy félórára. 

- Ugyanbizony miért áhítottad meg az én tudományomat? - kérdezte Krisztus urunk. 

Azt mondta Péter: 

- Nagy ideje vándorlunk együtt, megvallom, kedvet kaptam, hogy már egyszer én is te- 
remtsek valamit. 

— Jól van, Péter -— mondta Krisztus urunk —, legyen akaratod szerint, csak aztán utóbb meg 
ne bánd. 

- Dehogy bánom, hogy bánnám meg, hiszen majd elepedek kívánságomban. Tanítson 
csak, édes Uram Teremtőm. 

- Végy egy maréknyi homokot a markodba - utasította Krisztus urunk -—, de erősen szo- 
rítsd össze. 

Megtette Péter, s hév buzgalmában a körme is belement a tenyerébe, annyira szorította a 
homokot. Krisztus urunk tovább folytatta a teremtési oktatást: 

— Most nyisd ki hirtelen a markod, s mondd, hogy , légy" . 

Alig nyitotta szét a markát Péter, annyi légy röppent ki belőle, ahány szem homokot föl- 
vett a földről. Péter megijedt a sikeres teremtéstől, de aztán elégedetten megszólalt: 

— Egyszer teremtettem, az igaz, de legalább sokat! 


Kópéságok 


Alszik a gazda 


Egy ravasz kereskedő meghívott asztalához egy nemesembert, kivel nagy hasznot hajtó 
üzletet akart kötni. Mialatt vacsoráztak, a házigazda észrevette, hogy a nemesember mohón du- 
vasztja a szemét a feleségére, az asszony meg egyre bátorítja. Azt is tapasztalta továbbá, hogy a 
nemesúr mindenképpen azon igyekszik, hogy őt leitassa. Mivel semmi áron meg nem akarta 
volna haragítani, elhatározta, hogy kedvére tesz. Színlelte, mintha megittasodott volna, s leejtet- 
te a fejét az asztalra. Olyan módon azonban, hogy mindent láthasson a szobában. 

A nemesúr az ablakhoz vonszolta az asszonyt, s ott udvarolt neki. Ezenközben bejött Já- 
nos, a szolga, ki az asztalnál felszolgált volt. Mikor látta, hogy az ura alszik, az asszony meg a 
vendéggel kedveskedik, egy palack bort nagy hirtelen becsúsztatott a köntöse alá. 

Amint kifelé tartott az zsákmánnyal, a gazdája elkapta a köntöse szélét. 

— Ide a palackot, János - suttogta —, nem a te hasznodra aluszom én. 


Két ravasz kocsis 


A falu két legmódosabb gazdája arról volt nevezetes, hogy senki náluk keményebben 
nem sanyargatta a cselédeket meg a napszámosokat. Egyiknél is, másiknál is szolgált egy-egy 
kocsis. Mindegyik kocsis azon tanakodott magában, miként fizethetne vissza a gazdájának a 
rengeteg gonoszságért. 

Amíg magukban tanakodtak, nem sokra mentek. Egy napon azonban összetalálkoztak a 
kocsmában. Egyik is acsarkodott, hogy a gazdáját szívesen megverné, a másik is. Abban gyor- 
san megegyeztek, hogy nem volna célirányos, ha ki-ki a maga gazdáját verné meg. Ezen csak 
rajtavesztenének. Azt kellene kimódolni, hogy a két gazda is megkapja a magáét, őket se érje 
baj. 

Addig-addig tanakodtak, mígnem kisütötték a módját. Néhány napra rá megjött az alka- 
lom is, hogy a tervüket valóra váltsák. A két gazda kocsiba ült, s kihajtatott. 

Ahogy mennek, látja ám az egyik gazda, hogy szemből is kocsi jön. A másik gazda kocsi- 
ja. Az út keskeny volt, két kocsi nem fért el rajta, az egyiknek ki kellett térnie. 

Csak hát mind a két gazda büszke volt, s büszkék voltak a kocsisok is. Rohant a két kocsi 
egymással szemben, rohant, mint a szélvész. Mindegyik gazda azt remélte, hogy majd a másik 
tér ki. Az utolsó pillanatban ki is tértek egy kicsikét, de a két tengely összeakadt. Fölugrott a két 
gazda, s fröcskölni kezdte egyik a másikat gyalázattal. Fölugrottak a kocsisok is a bak mellől, s 
ordítoztak, ahogy bírtak. Aztán már nem ordítottak, hanem odasuhintottak az ostorral. Nem 
egymásra azonban, hanem a két gazdára. Azok meg biztatták is őket: 

— Üsd a gazembert, János! 

- Ne kíméld a csirkefogót, Péter! 

Miután véresre verték a két gazdát, a kocsisok továbbhajtottak. Odahaza még borravalót 
is kaptak a jó munkáért. 


Meggyőző magyarázat 


Egy képírónak, noha gyönyörű képeket festett, a gyerekei utálatosan csúnyák voltak. 
— Ezt én bizony föl nem foghatom; meg tudnád-e nekem magyarázni, hogy lehet ez ek- 
képpen? - kíváncsiskodott a képíró egyik jó barátja. 


— Egyszerű a magyarázat — felelt a képíró —: a képeket nappal csinálom, a gyerekeket éjjel. 


Borkő 


Szigeti József enyedi professzor egyik tanulóját küldte szekéren borért. Egy földesúr ado- 
mányozta a bort a tudós professzornak, amiért a fiát a tudományba bevezette. A deák felült a 
professzor szekerére, elhajtatott az uradalomba, fölrakta a hordót a szekérre, s mindjárt illogatni 
kezdte. 

Mikor Enyed határába érkeztek, már tetemes híja volt a bornak. Gondolta a deák, hogy 
ebből baj lesz, mert a bort nemcsak ő szerette, hanem a gazdája is. Vesztegetésképpen megkínál- 
ta a kocsist a professzor borából, majd szólt neki, hogy gyűjtsön két kalapra való kavicsot. Maga 
is gyűjtött. Aztán a deák meg a kocsis leült a hordó mellé, s tömni kezdték kaviccsal. Addig 
tömték, mígnem a bor feljött, s a hordó ismét megtelt. 

Odahaza Enyeden Szigeti Józsefnek első dolga volt, hogy a bort megízlelje. Azt mindjárt 
látta, hogy a bort a deákja nem nádolta meg vízzel. Ennek utána békés nyugalommal illogatta a 
bort ebédhez, vacsorához, amíg el nem fogyott. Mikor a hordó kiürült, a professzor kiverette a 
seprőjét, s látta, hogy módfelett sok a kavics benne. Magához hívatta a deákot, s megkérdezte 
szigorúan: 

— Ehhez mit szól kegyelmed? 

-— Eddig csak hírét hallottam a borkőnek -— válaszolt a deák -, most legalább tudom, hogy 
csakugyan van. 


Az okos ló 


A makói vásáron egy szegedi csizmadia minden portékáján túladott, s nagy nyereségre 
tett szert. Régóta vágyott már lóra, gondolta, itt a kedvező alkalom, s vett magának egy kancát. 
Fel is ült rá, s megindult hazafelé. Mikor a szegedi hídhoz ért, látta, hogy a híd alatt asszonyok 
mosnak. 

A csizmadia nagyon szerette volna, ha az asszonyok megbámulják, megsarkantyúzta hát 
a lovát, hogy ugorjék. A ló azonban megbotlott, a csizmadia átesett az állat fején, s úgy szétmá- 
zolta az orrát, hogy az is sírt, aki nem látta. A menyecskék kacagtak, majd megszakadtak belé. 
A csizmadia le akarta mosni magáról a gyalázatot, ezt mondta hát: 

— Ennek a lónak az a természete, hogyha szajhát lát, menten megbotlik. 

- Akkor be ne merj a városba - intette az egyik menyecske —, mert kőhajtásnyira sem 
jutsz, s máris halálra törődsz a lovaddal együtt. 


Az agyafúrt kalmár 


Egy szegedi kalmár által akart kelni a megáradt Tiszán. A parton egy sereg csónakos kí- 
nálkozott, hogy átviszi. A kalmár harsányan felrikkantott: 

— Ki tud úszni közületek? 

Sokan voltak az úszók, s egymással versengve ajánlkoztak. De a kalmár keresztülnézett a 
fejük felett, s a tekintete végül is azon az egyetlen csónakoson állapodott meg, aki búsan üldö- 
gélt tovább is a csónakjában. 

— Te tudsz-e úszni?! — kiáltott feléje. 

Amaz tagadólag intett. 

— Te fogsz átvinni engem — mondta a kalmár -, mert ha valaki, akkor te bizonyosan vi- 
gyázni fogsz, hogy a csónak föl ne boruljon. 


A kópé kondás meg a szarka 


Egyszer az urasági vadász megbetegedett. Volt a grófnak egy kópé kondása, elküldte hát 
azt vadászni. Tudta, hogy csalafinta ember, lelkére kötötte, hogy valami vadat okvetlenül hoz- 
zon. 

A kondás vállára vetette a puskát, bevette magát az erdőbe, s hozzálátott a vadászathoz. 
Először egy őzsutát lőtt, aztán három nyulat, tizenöt szalonkát, egy tucat fácánt. Majd beleros- 
kadt, míg hazacipelte. De azért nem pihent meg, hanem visszatért az erdőbe, s fogott egy szar- 
kát. Mikor hazáért, a gróf megkérdezte tőle: 

— Hoztál-e vadat? 

— Hoztam egy röppentye szarkát. 

— Mást nem találtál? 

- Nem én, ezt is alig bírtam megfogni. 

- Nem baj - mondta a gróf —, úgyis régen szeretném tudni, meddig él a szarka. 

A kópé kondás hazament, s annyi vadhúst megevett, hogy dobosra kerekedett a hasa. A 
gróf meg csináltatott egy kalickát a szarkának, s fogadott egy embert, hogy a kalickát tisztogas- 
sa. Az az ember fizetést húzott a tiszttartótól, de nem nagyon örült neki. A gróf ugyanis előre 
megmondta, hogy ha a szarka megdöglik, mondják meg azonnal, de ki a hírt hozza, azt azonnal 
fölakasztatja. 

Egy darabig éldegélt a szarka. Ideje leteltén azonban elnyúlt, és megdöglött. A gondozója 
erre nagyon megijedt. Hiszen az ő tiszte volt, hogy a gyászhírt bejelentse. Annak pedig akasztás 
volt az ára. 

Lógatta a fejét a nyomorult, nem evett, nem ivott, még aludni sem bírt. A kópé kondás 
véletlenül éppen arra járt. Megkérdezte az embertől, ugyanbizony, mi bántja. 

Az ember elmondta, hogy a szarka megdöglött, ő meg erősen fél az akasztófától. 

— Megér-e neked kétszáz forintot, ha föl nem akasztanak? - kérdezte a kópé kondás. 

— Meg hát - válaszolt az ember. 

— Akkor fizess! — nyújtotta a kópé kondás a markát. 

A pénzt zsebre vágta, elment az erdőbe, puska nélkül, mivel csak gondolkodni akart. Ki 
is sütötte hamarosan, hogy mi a teendő. De azért félt egy csöppet, s mikor a grófi kastély torná- 
cára ért, már nemcsak egy csöppet félt, hanem kegyetlenül. Megállott az ajtó előtt, fölemelte a 
karját, de aztán mégsem mert kopogtatni. Eszébe jutott, hogy hátha akasztófán végzi. Másodjá- 
ra már későn gondolta meg magát. A mutatóujja hozzákoccant az ajtóhoz. A gróf azon nyom- 
ban megszólalt: 

— Szabad. 

Bement a kópé kondás, s a gróf megkérdezte tőle: 

— Mi járatban vagy, kondás? 

-— A szarka végett jöttem. 

— Baja esett? 

— Hogy baja esett-e vagy sem, azt nem tudom. De annyi bizonyos, hogy fekszik, s aluszik. 

— Aluszik? — kérdezte a gróf. 

— Aluszik - válaszolt a kópé kondás. 

— Eszik? -— kérdezte megint a gróf. 

- Nem eszik. 

— Pörög? 

—- Nem pörög. 

— Hát mit csinál? 


— Fekszik, nem mozdul, még csak nem is rondít. 

—- Nagy szamár vagy te, kondás — mondta a gróf —, hiszen ha nem eszik, nem pörög, nem 
rondít, hanem csak fekszik, akkor bizonyára megdöglött. Igaz-e? 

— Igaz lehet — válaszolt a kondás -, de ha igaz, akkor nagy baj van. 

— Ugyanbizony miért volna nagy baj? -— kérdezte a gróf. 

— Mivelhogy a méltóságos úr fel akarja akasztatni azt, ki először kimondja, hogy a szarka 
megdöglött. Már most kit akasztat föl? 

- Magamat nem - válaszolt a gróf. S megtartotta a szavát. 


A pettendi tisztelendő 


Tíz évig hivatalnokoskodott Pettenden Görösdi plébános úr. Megörvendett hát erősen, 
mikor egy vásáron összetalálkozott egy pettendi gazdával. Kifaggatta erről-arról, végezetül tré- 
fálkozva megtudakolta tőle: 

- Még mindig annyi bolondos ember pusztítja nálatok a kenyeret? 

- Vannak még bolondok - felelt a pettendi gazda -—, hogyne volnának. De már nincsenek 
annyian, mint mikor a tisztelendő úr még nálunk volt. 


Buta ember bölcsessége 


A szegedi barátoknak volt egy okos gvárdiánjuk meg egy buta szolgájuk. A buta szolgát 
Gergőnek nevezték. 

Ez a Gergő ájtatos ember volt, hűségesen eljárt a templomba. Egy alkalommal a tudós 
gvárdián arról prédikált, hogy az ember ugyanúgy vétkezik gondolatban, mint cselekedetben, 
mivel a gondolat egy a cselekedettel. 

Gergő gondolkodóba esett ezen az igazságon. Addig gondolkodott, míg teljesen beleza- 
varodott. Akkor elment a gvárdiánhoz, s kérte, világosítsa meg elméjét. 

— Hadd hallom, fiam, mi háborítja lelked békességét? — biztatta szóra a gvárdián. 

Gergő elmondta, hogy minap az éléskamrába küldték egy zsák liszttel. Mikor a lisztet 
földre vetette, s kifelé indult, meglátott egy májas hurkát. Megkívánta, s el is lopta volna, ha 
nem lép be egy barát a kamrába. 

— Azt szeretném tudni, tisztelendő atyám - fejezte be Gergő a mondókáját —, vétkes va- 
gyok-e vagy sem? 

— Bizony vétkes vagy, fiam - felelt a gvárdián —, mert ha a lopást elgondoltad, annyi, 
mintha mgg is tetted volna. 

Elszomorodott szegény Gergő szörnyűmód. Erősen bántotta, hogy éhesen esett bűnbe, 
mert ha a hurkát megeszi, szívesebben vállalta volna. De a leckét megtanulta. 

Történt pedig ezután nem sokkal, hogy a csorda kikezdte a barátok szénáját. A gvárdián 
hívatta Gergőt, adatott neki eleséget, s elküldte, hogy a kazalt árkolja körül, kárt ne tehessenek 
benne a marhák. 

Odakünt Gergő gondosan körüljárta a kazlat, s jártában elgondolta az árkot tüzetesen. 
Mikor ezzel végzett, lefeküdt a széna mellé, és falatozott, míg a tarisznyája ki nem ürült. Akkor 
visszament a barátokhoz. 

Egy hét múlva hírül hozták a gvárdiánnak, hogy a csorda csaknem a felét elpusztította 
már a szénának. Azt hitte a gvárdián, hogy a hiba az árokban lehet. Szólt hát Gergőnek, hogy 
vegyen egy ásót a vállára, s kísérje ki a kazalhoz. Ott aztán mindjárt észrevette, hogy árok nincs. 
Akármilyen ájtatos ember volt, elfogta a pulykaméreg, s gyalázni kezdte rest szolgáját igen vál- 
tozatos módon, s szent életű ember szájába nem illő szavakkal. 


- Hát nem tisztelendő uram mondta - szólalt meg végre a szolga —, hogy a gondolat 
egyenlő a cselekedettel? Én pedig a kazalt helyesen körülgondoltam. 

— Majd adok én neked helyes gondolkodást! — pukkadozott mérgében a gvárdián. — Vedd 
az ásót, ingyenélő csirkefogó, s vond meg az árkot, különben olyan nyomorékká verlek, ami- 
lyen ostoba vagy! 

Ettől a fenyegetéstől Gergő rettentőn megijedt, munkához látott hát szaporán. Hazafelé 
menet a gvárdián szüntelenül morgott magában. Bosszantotta, hogy a buta szolga ilyen ügye- 
sen megcsúfolta, s a büntetés módján tűnődött. Jót tett volna a lelkének, ha maga döngölheti el, 
csak hát ez nem illett a hivatalához. 

Utóvégre úgy határozott, hogy egy levelet meg egy kulacs bort nyomott Gergő kezébe, s 
meghagyta, hogy a bort s a levelet adja át a városházán a strázsamesternek. A levélben azt írta a 
strázsamesternek, hogy vágasson huszonötöt a szolgára, s fáradsága jutalmául fogyassza el 
egészséggel a kulacs bort. 

Buta volt Gergő, de nem annyira, hogy meg ne szagolta volna, hogy a gvárdián nem ba- 
rátságos érzületből morog olyan csúnyán magában. A palánki iskolák felé vette hát az útját, s 
egy deákot megkért, hogy a levelet olvassa el. Mikor megértette, mekkora szörnyűséges vesze- 
delem leselkedik a hátuljára a városházán, ott maradt a deákok közt. Együtt itták meg a bort, 
nagy jókedvben. 

Félig a bor jóvoltából, félig bölcs számításból Gergő úgy tért meg a kolostorba, mintha 
alig állana a lábán. A gvárdián hasát fogta kacagtában, olyan jól mulatott, hogy a bosszú sike- 
rült. 

De mulatott suttyomban Gergő is, hogy milyen jelesen gondolt ő mást a huszonöt botütés 
helyett, mit a gvárdián az ő dereka végére gondolt. 


Elvámolnivaló 


Ösztövér fehérszemély volt Nadályiné, ami nem kedvező állapot. Mindamellett hébe-hó- 
ba eztis a maga javára fordította. 

Legnagyobb fia Budán tanult, s Nadályiné sokat akart vinni a gyereknek, el ne hitvány- 
kodjék a városi élésen. Szekérre ült, a két sonkát maga alá rakta, aztán a lovak közé csapott, s 
meg sem állott a vámig. 

— Van-e el vámolni valója, jóasszony? — kérdezte a vámos. 

- Van két sonkám. 

— Mutassa - vette elő a vámos a hivatalos ábrázatát. 

-— Nem lehet, mert rajtuk ülök — szólalt meg Nadályiné kacéran. 

— Fuj! - mondta a vámos. — Hát nem restelli magát idős asszony létére? 

-— Nem én! - felelt hekkesen a sovány asszony, s vidáman továbbhajtott. 


Hiány - hiány 

Egy fél szemére vak muzsikus feleségül vett egy csinos leányt. A nászéjszakán erősen el- 
kedvetlenedett, mivel tapasztalta, hogy a vámot már megszedték előtte. Megrótta hát a me- 
nyecskét, hogy a macskát miért bocsátotta a szalonnára. 

- Nekem ez a híjam vagyon, kegyelmednek meg a fél szeme hibádzik — vágott vissza az 
új asszony harciasan. 


— Azt az én ellenségeim cselekedték — mondta a muzsikus. 
— Ezt meg az én jóbarátaim cselekedték - felelt vissza az asszony. 


Az óra 


Gyónni ment a zsebtolvaj a paphoz, mert már erősen szükségét érezte, hogy szennyes lel- 
kiismeretét megtisztítsa. Sorolgatta buzgón a galádságokat, a pap meg bólogatott. Rekkenő hő- 
ség volt a fülkében, s egyszer csak csöndes horkolás ütötte meg a tolvaj fülét. 

A pap aludt. A tolvajban pedig fölébredt a lopási hajlandóság, vigyázatosan kihúzta a 
pap óráját, s besüllyesztette a maga zsebébe. 

Nem sok idő múltán a pap fölrezzent, s megkérdezte, hol tartottak. 

— Annál a parancsolatnál, hogy ne lopj! — felelt a tolvaj. 

— Áthágtad-e ezt a parancsolatot? 

— Egy órát loptam - vallotta a tolvaj —, s most átaladom tisztelendő uramnak. 

— Annak add vissza, fiam, akitől elloptad — mondta a pap. 

Mire a tolvaj így válaszolt: 

-— Már megpróbáltam, de nem akarta visszavenni. 

— Akkor csak tartsd meg, fiam, nyugodt lelkiismerettel, én feloldozlak. 


Mesterségek cégére 


Ravasz próba 


Nemesurak ebédeltek egy fogadóban. A gazda, mikor leszedte az első terítéket, észrevet- 
te, hogy egy ezüstkanál elveszett. 

A nemesurak fölajánlották, hogy a fogadós fordítsa ki a zsebeiket, hadd kerüljön elő a ka- 
nál. 

— Kevesebbel is beérem én, tekintetes uraimék — szabadkozott a fogadós — elég volna, ha 
egy percre kegyeskednének arcukat asztalkendőikkel letakarni. 

— Megtesszük! - kiáltották a vendégek. 

— Mindenki betakarta az arcát? — kérdezte a kocsmáros. 

-— Mindenki - hangzott több hang. 

— Az is, ki a kanalat ellopta? 

— Én is! -— szólalt meg egy magányos hang. 


Kecsegtető javaslat 


Fazekas Gergőnek az volt a leghőbb vágya, hogy zsivánnyá nevelődjék. A véletlen ked- 
vezett neki: tudomást szerzett egy nagy összeg pénzről, melyet könnyen el lehetett lopni. De 
nemcsak ebben, ha nem abban is kedvezett neki a véletlen, hogy aznap összetalálkozott egy zsi- 
vánnyal. 

— Ide hallgass, pajtás! — mondta neki. — Tudok egy helyet, hol tömérdek pénz van. Te jól 
tudsz lopni. Te bemégy. Én jól tudok futni, én kint maradok, s ha téged odabent megfognak, ak- 
kor szélsebesen elszaladok. 


Képíróból lett doktor 


Egy ember hosszú ideig űzte a képírói mesterséget, aztán gondolt egyet, s fölcsapott dok- 
tornak. Midőn megkérdezték tőle, mi indította erre, ekként válaszolt: 

- A képírásban minden hiba nyilván meglátszik, viszont a doktor rossz mesterségét a be- 
teggel együtt temetik el. 


Nehéz mesterség 


Panaszos társaság verődött össze a vendéglőben. Panaszkodott az ügyvéd, hogy nincse- 
nek perei, a színész, hogy rossz szerepeket kap, a doktor, hogy mindenki egészséges, a tanár, 
hogy kevés a fizetés. 

Ült egy író is az asztalnál. 

— Ez mind semmi - szólalt meg, mikor végre szóhoz jutott —, mert nekem ahhoz, hogy él- 
hessek, írnom kell. De mit írjak, mikor soha semmi nem jut eszembe? Ha véletlenül eszembe jut 
valami, azt sem vethetem papírra úgy, ahogy eszembe jutott, hanem meg kell formálnom. Ha a 
munka elkészül, ki kell nyomtatni. De hol a kiadó? S ha akad kiadó, a munkát kinyomják, akkor 
az a baj, hogy nem olvassa senki. De az sem jobb, ha elolvassák, mert akkor viszont nem tetszik 
senkinek. Hát ilyen az író élete. 


A helyes sorrend 


Tilinkó együtt mulatozott a kocsmában egy gyarló tehetségű képíróval. 
— Kimeszeltetem a szobám — mondta a képíró —, aztán kifestem magam. 
— Festés után kellene meszeltetni — vélte Tilinkó. 


A képmás 

A dúsgazdag posztókereskedő, Kandurka uram elhatározta, hogy megfesteti képmását. 
Elhívott hát egy festőt, s azt ígérte neki, hogy ha a róla festett kép szép is lesz, hasonló is, annyit 
fizet érte, amennyit a festő kér. 

Emez mindjárt munkához látott, s egy hónap alatt elkészült az arcképpel. Kandurka 
uram megnézte a képet, s azután megkérdezte a festőt, hogy mennyit kér fáradozása fejében. 

— Harminc forintot - válaszolt a festő. 

Elsavanyodott erre Kandurka uram ábrázata módfölött. 

—- Nem veszem át a képet -— határozott hirtelen -, mert én szépnek és hasonlónak rendel- 
tem. Ez a kép ugyan szép, de nem hasonló, mert nem ismertem benne magamra. 

— Majd kipróbáljuk - felelt a festő. 

Fogta a képet, hazament, ráfestett egy bohócsapkát, s kiakasztotta a képkereskedésbe. A 
járókelők ráismertek a dúsgazdag kereskedőre, s nem volt a napnak szaka, hogy nyolcan-tízen 
ne kuncogtak volna a kép előtt. 

Kandurka uram dúlt-fúlt, végezetül azonban megfizette a harminc aranyat. Azazhogy 
harmincötöt fizetett, mert e ráadás nélkül a művész nem volt hajlandó a képet visszaállítani ere- 
deti állapotába. 


Szakmai becsület 


Két zsivány egyszer megpihent egy csárdában. Nem siettek, elbeszélgettek hát a maguk 
mesterségéről. Fölsóhajtott az egyik: 

— Hej, testvér, milyen szép lehetne a mi mesterségünk, ha nem volna akasztófa! 

— Bolond vagy, pajtás — csóválta meg a fejét a kevélyebb —, hiszen ha akasztófa nem volna, 
minden gazemberből zsivány lehetne! 


Ki a becsületet osztja 


A híres kritikus többet ivott a kelleténél, s kitört belőle a gőg, mit józanul féken tartott. 

— Én osztok hírt és becsületet! — kiáltotta nagy hangon. 

— Úgy van - hagyta helyben egy író —, csakhogy az osztogatásban olyan pazar volt, hogy 
saját magának sem az egyikből, sem a másikból nem maradt. 


Balszerencse 


Örvendezett a színigazgató, s a kezét dörzsölte megelégedésében. 

-— Min örvendezik kegyelmed? - kérdezte a drámaíró. 

-— Azon, hogy ma este a közönség kitűnő hangulatban van, s minden szamárságon haho- 
tázik. 

A drámaíró búsan felsóhajtott: 

— Micsoda balszerencse, hogy ma nem az én darabomat adják! 


Eredeti értesítés 


Fia született egy könyvkiadónak. Úgy gondolta, mesterségéhez illő módon kell tudatnia 
barátait és ismerőseit a kedves családi eseményről. Ezt írta hát az értesítő levélbe: 

, Folyó hó 1-én, szeretett nőm értékes munkával lepett meg." 

Egy író barátja a következő kiegészítéssel küldte vissza az értesítést: 

, Melynek szerzőjét magam sem ismerem." 


A nagy haszon titka 


Két kesztyűs kalmár összetalálkozott a vásáron. Egyik is, másik is túladott már a portéká- 
ján, borozni mentek hát a kocsmába. A bor mellett beszélgettek. 

— Hogy lehet az - kezdett szóba az egyik -, hogy te mindenkor olcsóbban vesztegeted a 
kesztyűt nálam, holott én a bőrt lopom, csak a munka az enyém? 

-— Úgy lehet -— felelte a másik —, hogy én készen lopom a kesztyűt, csak az eladás az 
enyém. 


Gyakorlati megoldás 


Bővérű ember volt Bida asztalosmester, a felesége viszont keszeg, nyiszlett személy. Kö- 
vetkezésképpen Bida mester többet forgolódott a szolgáló, mintsem a felesége körül. Az 
asszonyt majd megemésztette a féltékenység. El is határozta, hogy végére jár a dolognak. Azt 
hazudta hát a férjének, hogy anyjához megy falura, valójában az ágy alá rejtőzött. 

Még jóformán meg sem melegedett leshelyén, már nyílt az ajtó. Bida mester szerelmes 
lendülettel taszigálja be a szolgálót, ki nem tiltakozott annyira, mintha csakugyan tiltakozni 
akart volna, s mikor a mester átölelte, hogy megcsókolja, gyanús módon elcsöndesedett. 

Ennél többre nem futotta a féltékeny asszony türelméből. Előugrott az ágy alól, mint egy 
boszorkány, a szolgálót agyba-főbe verte, aztán a férjére támadt szapora szóval. Amaz hideg- 
vérrel végighallgatta. 

— Befejezted? — kérdezte aztán. 

— Be! — mondta az asszony. 

Akkor az asztalos a dunyhát meg a párnákat az asztalra rakta, magát az ágyat fölfordítot- 
ta, vett egy fűrészt, s a négy lábát levágta. Aztán az ágyat visszatette előbbi helyére. 

— Most bújj alája, ha tudsz! — mondta. 


A pénzhamisító 


Bevádoltak egy kefekötőt, hogy hamis kétgarasosokat csinál. Törvényszék elé idézték, s 
ott a bíró megkérdezte tőle: 

— Igaz, hogy kend kétgarasosokat hamisít? 

— Igaz - ismerte be töredelmesen a kefekötő. 

— Így akart meggazdagodni? - folytatta a kérdezést a bíró. 

— Hogy akarhattam volna - pattant föl a vádlott -—, mikor minden kétgarasos tíz garasom- 
ba került! 


A feledékeny kalmár 


Nagyvásár volt, s a boltban egy fél templomra való ember tolongott. Nincs hát benne 
semmi csodálatos, hogy a boltos elfelejtette, hogy kinek adott el egy nyerget hitelben. 

Törte a fejét vásár után, törte éjjel, de sehogyan sem emlékezett vissza a vevőre. 

Utóvégre azt eszelte ki, hogy valamennyi adósa számlájára beírt egy-egy nyerget. Úgy 
gondolkozott, hogy ki nyerget nem kapott, minden bizonnyal tiltakozik majd. 

Újévkor a kereskedő szólt a segédjének, hogy küldje szét a fizetési meghagyásokat, mit a 
segéd meg is cselekedett. 

Egy idő múltán a kereskedő megkérdezte a segédet: 

— Megjött a nyereg ára? 

— Meg hát - felelt a segéd -—, mégpedig harmincháromszor. 

A kereskedő elgondolkozott: 

-— Sose fogom megtudni, hogy az az egy, az vajon megfizette-e? 


A szappanos pöre 


Minden tapasztalt ember tudja, hogy nincs veszedelmesebb szerzet a szappanosnál. 

Maga a viperanyelvű Csikaszi prókátor is megjárta egy szappanossal. Mert hát a szappa- 
nos olyan sima és olyan csuszamlós, mint a nedves szappan. Nem lehet megszorítani. 

Ciriák szappanos megfogadta, hogy bosszút áll Csikaszin, amiért emez ügyes érvelésével 
elmarasztaltatta egy pörben. 

Ettől kezdve ahányszor Csikaszi elment Ciriák boltja előtt, a szappanos nagyot hahotá- 
zott. 

Utoljára a prókátor annyira megharagudott, hogy becsületsértésért beperelte a szappa- 
nost. 

A tárgyaláson megkérdezték Ciriák mestert, hogy miért hahotázik mindenkor, ha a pró- 
kátor elmegy a boltja előtt. 

— Tekintetes bíró úr — mondta a szappanos -—, az igazság az, hogy a prókátor úr jön oda a 
boltomhoz, valahányszor én jókedvemben kacagok. 


Semmi nincsen hiba nélkül 


Még a szakállas időkben egy Tratosi István nevű lakatos volt az órás Enyeden. A napórát 
is ő szerkesztette. Csak hát a napóra nem járt jól. Mikor az enyedi lakosok emiatt panaszt tettek 
nála, Tratosi István azt válaszolta: 

— Az órában nem lehet hiba. Bizonnyal a nap jár rosszul. 


Dolgos ember bánata 


Dolgos ember sok élt Marosvásárhelyen. De senki olyan fényes hírre nem vergődött szor- 
galma révén, mint Mészáros Miklós. Ez a Mészáros Miklós nemcsak neve szerint, hanem foglal- 
kozására nézve is mészáros volt. Nagy szeretettel űzte a mesterségét, s mi szabad ideje maradt, 
szüntelen foglalkozással töltötte. Későn tért nyugovóra, s hajnalonkint a nappal serkent. 

Egy reggel érezte, hogy hiába akar, nincs ereje lábra állni. Akkor gondolkodóba esett, s 
minél előbb jutott a gondolkodásban, annál mélyebb szomorúság fogta el. 

A szomszédnak föltűnt, hogy az öreg Mészáros sem a műhelyben nem dolgozik, sem az 
udvaron nem tesz-vesz. Bekopogtatott hát hozzá, s nagyon bús állapotban találta. 


— Talán bizony a haláltól fél kend? — kérdezte. 

Mészáros Miklós megrázta a fejét. 

— A haláltól én nem félek - felelte —, csak azt sajnálom, hogy ha meg találok halni, soha 
többé kedvemre nem dolgozhatom. 


Mióta hívják a szabót kecskének? 


Megbetegedett a szabó, gyomorbaja volt. Ki kellett a belét venni, megtisztítani, bevarrni, 
visszatenni. Az orvos elaltatta a szabót, fölvágta a hasát, s a belét a kerítésre tette. 

Mialatt az orvos a szabó hasában szorgoskodott, a kecske megette a szabó belét. Mit tehe- 
tett az orvos, leszúrta a kecskét, a belét kivette, s a szabó hasába rakta. 

Nem lett volna semmi baj. Csak hát mikor a szabó fölébredt, mindjárt fölment a fára leve- 
let enni. Azóta hívják a szabót kecskének. 


A forró kása 


A mesterné szűken mérte az ételt a csizmadiainasoknak. Azok szegények soha jól nem 
lakhattak. Csorduló nyállal várakoztak hát ebédre, vacsorára, s mihelyt a mesterné eléjük tette 
az ételt, úgy vetették rá magukat, akár az éhes farkas. 

Kását adott a mesterné a két csizmadiainasnak. Mégpedig olyan forró kását, hogy gőzöl- 
gött. Az egyik inas belevágott nagy mohón a kanalával, de megégette a száját cudarul. Sírva is 
fakadt menten. 

— Miért sírsz? — kérdezte a másik inas. 

— Most egy esztendeje halt meg az öregapám, őt siratom - felelt búsan amaz. 

,Sirasd csak, sirasd — gondolta a másik —, majd én addig eleszem előled a kását." 

Belevágott ő is a kanalával a kásába, s csakúgy pórul járt, mint a társa. Kiköpte hát a forró 
kását, s nagy könnyezve azt mondta: 

— A fene ott ette volna meg az öregapádat, miért halt meg! 


A csizmadiahal 


A csizmadiának volt egy derék, jó munkás legénye. Tavasszal a csizmadiáknak nemigen 
van munkájuk. Mezítláb jár már ilyenkor a nép. De a mester nem szívesen bocsátotta volna el a 
legényét. Azt mondta hát neki: 

— Nézze, János, én nem küldöm el magát. Majd dolgozgat itt nálam egyet s mást. Ma ki- 
megyünk a szőlőbe kapálni. 

Tudta a legény, hogy mesterségbeli munkát máshol sem találhat, beleegyezett hát, hogy 
marad. Azzal vettek egy-egy kapát, s kimentek a szőlőbe. Ott azt mondta a mester: 

— Iparkodjon, János, estére halat eszünk vacsorára. 

Szerette János a halat, szorgalmasan kapálgatott hát. 

Estére azonban bablevest tett az asszony az asztalra. János megevett egy tányér levest, az- 
tán a kanalat lefektette, s várt nyugalmasan. 

— Miért nem eszik, János? -— tudakolta a mester. — Talán csak nem lakott már jól? 

-— Ha még ennék - felelt János -, a halat kellene otthagynom, azt pedig nagyon szeretem. 

— Hát ez talán nem hal? - kérdezte a mester. 

— Bab ez, nem hal. 

Megcsóválta a fejét a mester erre a feleletre. 

- No — mondja -, ha ez nem hal, akkor odaadom a könyvét, s mehet Isten hírével. 


Elgondolkozott a legény, de akármennyit gondolkozott, többre nem jutott, mint hogy 
munkát ilyenkor sehol sem talál. Fogta hát a kanalat, megkeverte egy kicsikét a levest, megnéz- 
te tüzetesen. 

— Csakugyan hal ez — ismerte fel —, csak éppen apróka még. 

Így aztán nem kellett más hely után néznie. Őszre megszaporodott a munka. Egyszer 
ebéd közben János a szomszéd házra mutatott: 

-— Oda nézzen kend, hát nem egy medve sétál a ház tetején? 

A mester kíváncsian kihajolt az ablakon, aztán bosszúsan visszafordult. 

-— Megbolondult maga, János? Macska az, nem medve. 

- No - felelt a legény —, ha nem medve, akkor adja ide mester uram a könyvemet, elsze- 
gődöm máshová. 

Megvakarta a mester a fejét, aztán odaszólt a feleségének: 

— Hozd be, anyjuk, az okulárémat, hadd nézzem meg jobban. 

Feltette az okulárét, megint kihajolt az ablakon. 

- Csakugyan medve az — mondta —, csak még nem nőtt meg. 

Így aztán János tovább szolgált a csizmadiamesternél. 


Napóleon és a kecskék 


Napóleon nagy ideje ostromolta a komáromi várat, de megvenni csak nem bírta. Gondol- 
ta, majd kiéhezteti az őrséget. Javában éheztette őket, mikor egy szabónak okos gondolata tá- 
madt. 

Kecskehúson élt az őrség, míg kecske volt. A kecskék elfogytak, a bőrük megmaradt. A 
szabó bevarrt egy sereg embert kecskebőrbe, s felküldte őket a vár tetejére legelni. 

Mikor Napóleon meglátta, mennyi tömérdek kecske mászkál a vártetőn, nagyot sóhajtott: 

— Ha ennyi kecskéjük van, háromszáz évig sem éheztetjük ki őket! 

S azzal megfúvatta a kürtöket, s otthagyta Komáromot. 


Hitelben 


Beállított a színész az igazgatóhoz, és sürgős fizetésemelést kért, mert különben, mint 
mondta, éhen hal. 

Nyomhatott a színész legalább egy mázsát, ha nem többet. Az igazgató harsány kacagás- 
ra fakadt a kérés hallatára. 

- Kegyelmed olyan kövér, hogy bízvást elmehetne cégérnek egy vendégfogadóba. Ke- 
gyelmedről ugyan el nem hiszi senki, hogy az éhhalál fenyegeti. 

— Tudja meg, kegyelmed - felelt a színész -, hogy a látszat csal. Mert ez a kövérség, mit 
kegyelmed a testemen lát, régen nem az enyém már, hanem a szállásadó asszonyomé, ki eddig 
hitelben jóllakatott, de mától fogva egy krajcárt sem hitelez. 


A mellékfoglalkozás 


A mindig nyomorgó, sovány, kopottas hősszerelmes hosszú szünet után gömbölyűn és 
elegánsan jelent meg a kávéházban. Barátai körülfogták, s érdeklődtek, milyen kedvező fordu- 
lat következett be állapotában. 

-— Csak annyi - vetette oda a színész könnyedén -, hogy eszembe jutott az eredeti foglal- 
kozásom. Én ugyanis borbély voltam, mielőtt színészkedni kezdtem volna. Most én beretválom 
az egész társulatot, következésképpen fényesen megélek színészi fizetésemből. 


Igazgatói megrovás 


Egy vidéki színház igazgatója irodájába rendelte a karmestert. 

- Nem vagyok megelégedve a trombitásokkal — mondta szigorúan. 

— Jó trombitások azok - védte a muzsikusokat a karmester. 

-— Sose védelmezze őket, karmester úr - folytatta a korholást az igazgató. — Tegnap meg- 
néztem a Bánk bán opera-előadását, s nagyon elégedetlen vagyok. Három trombitást is megfi- 
gyeltem, kik csak akkor fújtak a hangszerükbe, mikor kedvük támadt. Az egyik odáig ment a 
szégyentelenségben, hogy összefont karral gyönyörködött az előadásban. 

— Bizonyosan pauzája volt — mondta a karnagy. 

— Ide hallgasson, karmester úr, én nem azért fizetem a trombitásokat, hogy pauzáljanak, 
hanem hogy fújják a trombitájukat, ha megszakadnak bele, akkor is! 


Okos koma meg Friss koma 


Mennyei hiányosság 


A két koma a templomból kijövet beült a lugasba, hogy a prédikációt megbeszélje. 

— Hallotta-e kend, mit papolt a tiszteletes úr? — kérdezte Friss koma. 

— Hogyne hallottam volna! 

— Azt papolta - folytatta Friss koma -—, hogy a mennyországban magányosság minden lé- 
lek osztályrésze. 

- Ezt mondta, hát — vágott a szóba a másik -, hiszen a Bibliában is az vagyon, hogy a 
mennyországban házasulás nincsen. 

— Csak azt érthetném, hogy miért nincs? — töprenkedett Friss koma. 

— Miért? Miért? — mérgeskedett Okos koma - hát azért, hogy ott nem akad pap, aki össze- 
adja a párokat. 


Hol jár a nap? 


Friss komát gyakorta csiklandták a teremtett világ titkai. 

— Mondja, kend - fordult a társához, ki éppen bort csurgatott a pohárba, lassúdan, hogy a 
színében gyönyörködhessék -, mondja, kend, miként lehet az, hogy a nap mindig a cigánysor 
felől jön föl, s mindig az akácos fölött megy le? 

Ahogy illett, Okos koma elgondolkozott, aztán megadta a választ: 

— Az úgy lehet, hogy a nap minden éjszaka visszamegy az erdő felől a cigánysor fölé, és 
reggel azután onnan indul. 

- Csakugyan? - kétkedett Friss koma. — Hiszen még senki sem látta visszamenni. 

— Visszafelé éjjel megyen a nap. 


A pecsenye 


A két koma elhatározta, hogy vacsorára pecsenyét eszik. Vettek a mészárosnál egy nagy 
darab húst, és megsütötték. Lett belőle három kiló pecsenye. Letették a pincébe, s elmentek bo- 
rért. Mire megjöttek s nagy vidáman asztalhoz akartak ülni, a pecsenye eltűnt. 

— Hova lehetett? — töprenkedett Friss koma. 

— Hova? Ugyan hova? - visszhangozta a másik. 

Ahogy ilyenformán a fejüket törték, elősompolygott a macska. 

— Az ette meg! — mutatott rá Friss koma. — Látom a lomha járásán. 

- Megmérjük — mondta Okos koma. 

Csakugyan megmérték, s a macska éppen három kilót nyomott. 

-— No - szólalt meg Friss koma —, a pecsenye hát megvolna. 

— Meg - hagyta rá Okos koma —, de hol a macska? 


Időjóslás 
Bor mellett elmélkedett a két koma a lugasban. -— Meg nem foghatom — mondta Friss ko- 


ma — hogy az úrfélék milyen furcsa tudásúak. 
— Hogy érti ezt kend? - kérdezte Okos koma. 


— Úgy, hogy az eső meg a napsütés felől minket parasztokat vallatnak. Egyik-másik még 
akkor sem találja el, hogy eső lesz, ha már ereszt a felhő. Mégis mindegyike meg tudja mondani, 
mikor lesz napfogyatkozás, vagy mikor fogyatkozik meg a hold. 

— Bolond kend - legyintett Okos koma -, a kalendáriumból olvassák ki. Én is meg tud- 
nám jövendölni, ha olvasni tudnék. 


A rossz borbély 


Okos koma a templom előtt belebotlott Friss komába. Kerekre nyitotta a szemét, még a 
száját is eltátotta, úgy megnézte Friss koma ábrázatát, ugyanis mélyebb-felszínesebb vágások 
szántották keresztül-kasul. 

— Kaszák közé suvasztották kendet - kérdezte —, hogy ilyen rútul megjárta? 

— Borotválkozás közben sebesültem meg. 

— Remélem - folytatta Okos koma -—, hogy kend belerúgott annak a kontár borbélynak a 
dereka végébe? 

Friss koma fölényesen legyintett. 

— Eszembe sem volt! Inkább megitattam pálinkával. 

— Birkatermészete lehet kendnek, hogy ezt cselekedte — vélte Okos koma. 

- Nem éppen - felelt a másik —, mert hát az történt, hogy ma kivételesen magam borot- 
válkoztam. 


Szép dolog a komaság 


Sáros volt az út véges-végig. Ha szekér járt volna arra, kerékagyig belesüpped. Ezen a sá- 
ros úton iparkodott hazafelé Okos koma Friss koma társaságában. Mégpedig lassacskán és tán- 
torgósan, mivel a kocsmából jöttek, hol inkább többet ittak a kelleténél, semmint kevesebbet. 

Friss koma egy darabig tántorgott, aztán, mivel a szilárd földet sehogy sem lelte meg a lá- 
ba, végigterült a sárban. Mindjárt kiáltozni is kezdett: 

— Elestem, koma, fölkelni nincs erőm, itt ne hagyjon kend, emeljen föl! 

— Azt nem lehet - rázta meg a fejét Okos koma -, fölemelni nem bírom kendet. De annyi 
bizonyos, hogy nem hagyom itt, mert lefeküdni, azt még bírok. 


A csere 


Vasárnap ünneplőbe öltözött a két koma, s illő méltósággal sétálni kezdett. Egy félórája 
lépegettek szótlanul. Ekkor azonban észrevették, hogy az ég komolyan felhődzik. 

— Ejnye - elégedetlenkedett Okos koma -—, forduljunk vissza. Sajnálnám, ha az új kalapom 
megázna. 

— Mindig hű barátja voltam kendnek — mondta Friss koma —, szívesen kölcsönadom a ka- 
lapomat, s azt sem bánom, ha megázik. 

-— El nem fogadhatom a kend áldozatát — felelte Okos koma lovagiasan —, hacsak kend föl 
nem teszi az én kalapomat. 

-— Legyen a kend akarata szerint! — egyezett bele Friss koma, s azzal kalapot cseréltek. 


Ez a világ sora 


Ezen az estén Okos koma módfölött szomorúnak látszott. Hiába ürült ki a kancsó kétszer 
is egymás után, Okos koma csak lógatta az orrát. Friss koma nem állhatta meg szótétlen. 


— Mi bántja, koma? - kérdezte. 

— Engem az bánt - felelte Okos koma -, hogy megdöglött Bimbó, az ökröm. 

— Haj — sóhajtott föl hirtelen elbúsulva Friss koma -, ez a világ sora, így múlunk ki las- 
sacskán, egyik a másik után. 


Magas életkor 


Találkozott a két koma az elöljáróság előtt. 

— Meghalt az ispán úr — újságolta az egyik -, kilencvenegy éves volt. Micsoda szép kor! 

— Mi különös van abban, ha valaki kilencvenegy évet élt? — felelt a másik. — Az én apám 
huszonkilenc évvel ezelőtt halt meg. Ha most is élne, éppen százhét esztendős volna. 


Mindenről tudni kell, hogy micsoda 


Jó barátságban élt a két koma, egyszer mégis komiszul összekülönbözött. A vita hevében 
Friss koma úgy képen teremtette a barátját, hogy kevés híján levált a füle. Amaz céklaszínre 
gyulladt ábrázattal kérdezte: 

— Tréfának vegyem ezt? 

- Ne vegye annak kend! —- mondta Friss koma szintoly dühödten. 

— Csak azért, mert tréfának csakugyan vastag lett volna. 


Az özönvíz 


Egy vasárnap délután arról elmélkedett a két koma, vajon a régi világ volt-e rosszabb, 
vagy a mostani. 

Friss koma így érvelt: 

— Mai világunk bizonyára jobb a réginél, különben Isten özönvizet szakasztott volna ránk. 

Okos koma tagadólag csóválta meg a fejét. 

- Nem jól okoskodik kend, koma. Isten nem azért nem öntött ránk még egy özönvizet, 
mintha elégedett volna a világ mai állapotával, hanem mert látta, hogy az első özönvíz sem 
használt semmit. 


Természeti tünemény 


Házat épített Friss koma, s ezenközben új tapasztalatokra tett szert. 

— Furcsa tünemény az, koma - beszélte este Okos komának -, hogyha az emberfia hideg 
vizet önt a hideg mészre, hát a mész sustorékol s füstöl, mintha égne. Mi oka lehet ennek? 

— Hát kend ezt sem tudja? — vonta el a száját fitymálón Okos koma. 

- Nem én - szégyenkezett Friss koma. — Kend talán tudja? 

— Hogyne tudnám! - felelt a koma — a mész azért sustorog a hideg víz alatt, mert sok do- 
log van a természetben különféleképp. 


Az okuláré 


Elment a két koma a városba világot látni. Ahogy erre-arra nézelődtek, megpillantottak 
egy embert s az ember orrán egy okulárét. 

— Látod-e? — kérdezte Friss koma. — Látod-e, mit hord az az úr az orrán? 

— Hogyne látnám! - felelt a másik koma. - Két kicsinyke ablakot hord. 

— Ugyanbizony mi végből hordhatja? 


Eltűnődött Okos koma, aztán megszólalt komolyan: 
— Hacsak azért nem, mivelhogy nagyothall! 


A cilinder 


Mikor a két koma a városban járt, hogy világot lásson, a véletlen eléjükbe vezetett egy ci- 
linderes urat. Tanakodva összesúgtak, vajon minő célból koronázta meg magát ilyen furcsa- 
mód. 

Ahogy ilyenformán sugdolództak, a cilinderes úr észrevette, hogy róla folyik a szó, hoz- 
zájuk lépett, s megkérdezte szigorún: 

— Mire kíváncsiak kendtek, atyafiak? 

-— Mi arra volnánk kíváncsiak — szólalt meg Okos koma -—, hogy végig fej van-e abban a 
csúnya kalapban. 


A pipa 


Megállott a két koma a városban egy díszes kirakat előtt. A kirakatban egy pipa volt lát- 
ható. Nem mindennapi pipa, hanem török pipa, a szokásosnál sokkal terjedelmesebb. 

Már abba is beletellett némi idő, míg a két koma rájött, hogy amit látnak, nem egyéb, ha- 
nem pipa. 

— Hiszen akkora ez, mint egy levesestál — mondta Friss koma elismerőn. 

Okos koma helybenhagyólag bólintott. 

— Belefér egy fél kiló dohány. 

— Bele - hagyta rá Okos koma. 

- Csak azt szeretném tudni - vakarta a fejét Friss koma —, hogy az a török basa, kinek 
ilyen pipája van, miként viszi és miként szíja? 

Mire Okos koma megvetően legyintett. 

-— Kend sem ért a törökökhöz! Tudja meg, hogy a pipát két rabszolga viszi, másik kettő 
szívja, a basa csak sétál mellettük, s köpköd jóízűn. 
Az órásnál 

Okos koma és Friss koma régen eltervezte, hogy ha legközelebb a városban járnak, órát 
vásárolnak, hiszen óra nélkül nem ember az ember. 

Megkeresték az órásboltot, bementek, s körülnéztek. Friss koma szeme megakadt egy 
szép nagy faliórán. 

— Hogy az az óra? - kérdezte a gazdát. 

— Négy forint. 

Másodjára Okos koma kérdezett. Neki egy állóóra tetszett meg, mely ugyan kisebb volt a 
falióránál, de nagyon csinosan festett. 

— Hogy? - kérdezte. 

— Hat forint. 

— Hát ez a zsebóra? — mutatott Friss koma egy ezüstórára. 

Tíz forint volt az ára. Egy kisebb zsebórának tizenöt forint. Egy nagyobbacska karkötő- 
órának húsz forint, egy forint nagyságú parányi kis órát pedig ötven forintra tartott az órás. 

— Baj lesz, koma — súgta Friss koma Okos koma fülébe. 

— Miért lenne baj? — súgta vissza amaz. 


— Mert ha annál drágább az óra, minél kisebb, akkor bizonyára az kerül legtöbbe, ha az 
ember semmit sem vásárol. 


Így csinálják a kocsmában is 


— Mennyi pénze van kendnek? - kérdezte Friss koma. 

- Nekem négy garasom - felelte Okos koma —, hát kendnek? 

- Ugyanannyi. Mivel pedig adót kell fizetnem, azt mondanám kendnek, menjünk a vá- 
sárba, s adjunk el egy-egy hordó pálinkát. 

A két koma elindult a két hordó pálinkával. Tűzött a nap, megfáradtak, s leültek pihenni. 
Üldögéltek, üldögéltek a hűsben, mígnem Friss koma ezt mondta: 

— Hallja-e, koma, úgyis eladni visszük ezt a pálinkát, adjon nekem belőle négy garasért. 

Okos koma megtöltötte Friss koma kulacsát. 

Amaz pedig elszopogatta a pálinkát gyönyörűséggel. Kedvet kapott Okos koma is a pá- 
linkázásra. 

— Mérjen nekem is kend a magáéból négy garasért — mondta. 

Egy darabig mentek, aztán megint vásárt csináltak. Mire beérkeztek a városba, kiürült 
mind a két hordó, a pénzük sem szaporodott meg. Elgondolkoztak. 

- Meg nem foghatom, minő ördöngösség esett meg velünk — csóválta meg a fejét Okos 
koma -—, eladtuk az egész pálinkánkat, még sincs több pénzünk, mint mikor elindultunk volt. 

— Pedig a kocsmáros is így csinálja — tűnődött Friss koma. 


A két koma a csónakban 


Kapatos volt a két koma erősen, s éppen rosszkor, mert csónakon kellett átkelniök a Ti- 
szán. Jókedvükben többet vackolódtak ültükben, mintsem eveztek, a csónak imbolygott, az ár 
meg-megpörgette. Egyszer úgy megpörgette, hogy Friss koma belebukott a vízbe. 

Okos koma megijedt, de aztán addig evezett, addig ügyeskedett, míg végtére berántotta a 
fuldoklót a csónakba. 

— Adjon hálát Istennek, koma, hogy szerencsésen megmenekült - sóhajtott fel boldogan. 

- Csakugyan szerencsém volt - ismerte el Friss koma. — De kendnek is -— tette hozzá el- 
gondolkozva. 

— Talán bizony azért, hogy kimentettem kendet? - tudakolta Okos koma. 

- Nem - rázta meg a fejét a másik —, hanem azért, hogy nem kend esett a vízbe. Mert én 
bizony nem tudtam volna ilyen jártasan kihalászni, s még a temetésére sem mentem volna el. 

- Nem is álltam volna többé szóba kenddel! — mondta Okos koma neheztelőn. 


A rejtély nyitja 


Arról társalkodott a két koma, hogy ők odahaza szótlanok, hallgatagok, itt a kocsmában 
azonban megoldódik a nyelvük. Hogy lehet ez? Próbálták megfejteni, de maga Okos koma sem 
talált magyarázatot. 

Himpelléry prókátor úr a szomszéd asztalnál ült, s akaratlanul is fölfülelt a hangos tűnő- 
désre. 

— Azt akarják tudni kendtek - kérdezte —, hogy miért kukák odahaza, s miért beszélnek itt 
a kocsmában? Én megmondom. Azért, mert a kendtek feje is olyan, mint a malomkerék: csak 
akkor mozog, ha locsolják. 


Kakas-e vagy tyúk? 


A két koma katolikus faluban élt, megütődtek hát valamelyest, mikor a városban kakast 
láttak a templomtorony tetején. 

Egy ideig eltűnődve szemlélődtek, aztán Friss koma megkérdezte a társától: 

— Mit gondol, koma, vajon miért tettek kakast a torony hegyibe, s nem tyúkot? 

— Azért -— magyarázta Okos koma -, mert ha tyúk volna odafönt, ahányat tojna, mind kár- 
ba veszne. 


Két szekér a keskeny úton 


Okos koma megrakta a szekerét kukoricával, aztán hazafelé hajtott egy keskeny dűlő- 
úton. Ahogy hajtott, látta, hogy Friss koma jön szemben, ugyancsak szekéren. 

— Hallja-e, koma - kiáltott rá —, álljon ki az útból! 

Friss koma se nem válaszolt, se ki nem tért. Okos koma megint rákiáltott: 

— Hallja-e, koma, álljon ki az útból, különben majd tapasztalhatja, hogy mit leszek 
cselekendő! 

Erre Friss koma kitért oldalt, s mialatt a komája elszekerezett mellette, megkérdezte: 

— Ugyanbizony, mit tapasztaltam volna, ha ki nem állok? 

— Azt tapasztalta volna, koma, hogy én állok ki. 


A legyőzött nehézség 


Okos koma udvarán úgy felhalmosodott a gané meg a szemét, hogy fényes nappal is 
megbotlott benne, ki bár csak egy lépést iparkodott tenni. Maga a gazda is fölbukott egy napon 
egy köteg rothadó szalmában. 

— Hallod-e, János! — kiáltotta elő a bérest. -— Még ma hordd el az udvarról ezt a rengeteg 
szemetet! 

- Elhordom, hogyne hordanám - felelt a béres —, csak azt mondja meg kend, hová te- 
gyem? 

— Áss gödröt, s abba temesd bele. 

— Beletemetem, hogyne temetném bele - válaszolt a legény engedelmesen -, de hová te- 
messem a földet, amit a gödörből kihánytam? 

-— Akkora gödröt áss -— tanácsolta Okos koma —, hogy a kihányt föld is mind beleférjen! 


Meddig él a holló? 


Friss koma ellátogatott Okos komához. Szokásuk szerint leültek a tornácra, hogy ivás 
közben hasznosan elbeszélgessenek. 

Ahogy ittak meg beszélgettek, odalebbent egy kopott fekete holló a tornác korlátjára. 

— A kendé? - kérdezte Friss koma. 

— Az enyém — mondta Okos koma. 

— Aztán miért tartja kend, hisz ez a csúf madár semmi hasznot nem hajt? 

— Kíváncsiságból - adta meg a választ Okos koma. — Hallottam, hogy a holló hét-nyolc- 
száz évig is éléi. Úgy gondolom, utánajárok, csakugyan így van-e. 


A kétágú templom 


Kétágú templommal sem találkozott még a két koma. Meglepődtek azon is, hogy a temp- 
lomépítők nem érték be egy toronnyal, még inkább meglepte őket azonban az, hogy mindkét 
tornyon volt óra. 

— Ugyan mi végből? - tűnődött Friss koma. 

— Rájöhetett volna kend magától is! — oktatta ki Okos koma. - A két torony azért szüksé- 
ges, hogy ha egyszerre két ember kíváncsi az időre, az egyiknek ne kelljen a másikra várakoz- 
nia. 


A beteg koma 


Megbetegedett Friss koma, s a doktor szigorúan eltiltotta a dohányzástól. Egy darabig vi- 
tézül állotta a kísértést, végtére azonban legyűrte a gyöngeség: pipázgatni kezdett újólag, így 
lepte meg Okos koma, ki az egészsége felől akart tájékozódni. 

— Ejnye, koma - korholta -, hát kend megint pipázik? Hát nem fél, hogy a nyavalyája is- 
mét erőt vesz kenden? 

— Tudja, koma - felelt a pipázó -, valahányszor okosabb nem jut az eszembe, mindig rá- 
gyújtok. 

Okos koma egy darabig komoran tűnődött, aztán fejcsóválva megjegyezte: 

— Az baj, nagyon nagy baj. Mert hát ilyenformán kedves komámnak naphosszat pipáznia 
kellene. 


Testvériesen 


Vándorúton volt a két koma. Elfáradtak, megéheztek, betértek egy csárdába, hol ettek, it- 
tak kedvük szerint. 

Mielőtt továbbmentek volna, Okos koma megkérdezte a fogadóst, hogy milyen messzi 
van a legközelebbi falu. 

- Négy mérföld - felelt amaz. 

- No - szólalt meg Friss koma vidáman -, akkor hamar odaérünk, mert én is megyek két 
mérföldet, kend is ugyanannyit. 

- Csakugyan - hagyta rá Okos koma -, így kell ezt csinálni. 

Azzal elindultak. 


Lélekvándorlás 


Egyszer a két koma beült a lugasba. Meleg volt, bort hoztak, ittak. Friss koma erősen fel- 
vidámodott, a másik nagyon elszomorodott. 

— Miért búsul kend? - kérdezte a vidám. 

- Töprenkedek, töprenkedek — mondta Okos koma, aki búsult. 

— Aztán min töprenkedik kend? 

— Azon - válaszolt a szomorú -—, hogy mi lesz velem holtom után. 

— Mi lenne? Beleteszik kendet a koporsóba. 

— Értem, értem -— válaszolt a bús koma — de azután mi lesz? 

— Kiviszik kendet a temetőbe. 

— Azt is értem. De még azután mi lesz? 

— Hát beteszik a sírba. 


— Azt mind tudom - mondta a bús koma -, de hát azután mi lesz? 

— Hát elporlad kend. 

— Aztis tudom. De azután? 

— Hát az — magyarázta a vidám koma -, hogy a kend sírján kövérebb lesz a fű, mint má- 
sutt. 

— Hát aztán? 

-— Aztán odamegy a szomszéd tehene, lelegeli azt a kövér füvet. Meghízik, s elbőgi magát: 
Ej, be megváltozott kend, sógor!" 


Katonadolgok 


A sváb strázsa 


Ágyú mellé állították a svábot, hogy őrködjék. Egy darabig csakugyan őrködött, de aztán 
fogta magát, s elment a csapszékbe inni. Ott találtak rá a hadnagy emberei. Közrefogták, s 
visszavitték a táborba. 

Ott a hadnagy ráförmedt, s lekurafizta irgalmatlanul. Mikor a mérgét már kellő mérték- 
ben megcsapolta, intett a svábnak, hogy mondja el, mi a mentsége. 

- Hadnagy uram, én azt az ágyút mind elöl, mind hátul megpróbáltam fölemelni. Nem 
bírtam. Ebből megtudtam, hogy egy szál ember el nem viheti. Ha meg többen jönnek az ágyú- 
ért, ugyan mire mehettem volna velük egymagam? Gondoltam, hasznosabban múlik az idő, ha 
iszom egyet a kocsmában. 


Csípős válasz 


Élt egyszer Budán egy goromba főstrázsamester, ki a szolgálatnál jobban szerette a tüzes 
fehérszemélyeket, főként a kövéreket. Ha kedvére való szeretőre akadt, nagy pazarlással tartot- 
ta, s nemcsak a maga zsoldját, de a katonái zsoldját is ráköltötte. 

Ez a főstrázsamester egyszer megismerkedett egy terebélyes özveggyel. Úgy beleszere- 
tett, hogy a tulajdon két lovát is neki ajándékozta. De akármennyire kedvelte, hamarosan össze- 
akadt egy másik asszonnyal, aki még kövérebb volt. Ott is hagyta az özvegyet egyik napról a 
másikra. Hogy pedig amaz tudja, mihez tartsa magát, írt neki egy levelet. A levél így szólt: 

Én kegyelmedet többé nem látogatom, de a két lovamat kegyelmednek hagyom. 

Az árván maradott özvegy egy keveset gondolkozott, aztán ugyancsak levélben vála- 
szolt: 

Hála Istennek, hogy három ló helyett most már csak kettővel kell vesződnöm. 


A hőstett 


A csata végeztével a kapitány emberei közül kitől-kitől megtudakolta, minő hősi cseleke- 
detet vitt szerencsés végbe. Elsőnek egy nyápic tiszt szólalt meg: 

— Én egy ellenségnek lábát kettőbe vágtam. 

— Jobban tette volna kegyelmed - felelt a kapitány -, ha a lába helyett a fejét vágta volna 
ketté. 

A tiszt nagyot sóhajtott, és bocsánatkérőleg széttárta két karját. 

— Feje már nem volt szegénynek. 


Különös eset 


Halálra ítéltek egy katonát, ki már több ízben megszökött a csapatától. 

Elkövetkezett a kivégzés napja. A hóhér odavezette az elítéltet az akasztófa alá, a hurkot 
rávetette a nyakára. Aztán nagyot rántott a kötélen, a katona fölemelkedett a levegőbe, meghin- 
tázott, reccsenés hallatszott, s a katona elterült a porban. Mellette a szakadt kötél. 

— Hej, a hétszentségét! — szitkozódott a hóhér. — így még életemben nem jártam. 

— Bizony én sem - felelt a katona mély meggyőződéssel. 


Reggeli jelentés 


Az ezredorvos belépett a kórterembe, s megkérdezte a szolgálatos káplárt, hogy mi újság. 
- Ezredorvos úrnak alázatosan jelentem, az éjszaka folyamán semmi különös esemény 
nem történt, hacsak az nem, hogy megint meghalt két szimuláns. 


A Vezúv 


A hazatérő obsitos a jegyzővel találkozott a falu határában. 

— Hogy vagy, fiam? — kérdezte az. 

— Jól, tekintetes uram, örülök, hogy végre itthon lehetek. 

— Honnan is jössz, fiam, tulajdonképpen? - érdeklődött a jegyző tovább. 

— Taliánországból. 

— Ugyan messziről! No, akkor bizonyára láttad okádni a Vezúvot? 

Az obsitos bosszúsan legyintett. 

— Már hogy láttam volna, az is csak a nagyurak előtt produkálja magát, én meg közlegény 
voltam! 


A ravasz baka 


A bakának nem volt pénze. Kölcsönkért hát a pajtásától egy forintot, míg szerez valahon- 
nan. A forinttal elment egy kereskedőhöz, ki uzsorás hírében állott. A baka addig ámbolygott 
ide-oda a boltban, míg a kereskedő megkérdezte: 

— Mit keres itt? 

— Alighanem magát - felelt a baka. — Ha ugyan maga az, ki nekem tegnapelőtt egy forin- 
tot adott kölcsön. Azt hoztam meg. 

— Én adtam a forintot — mondta a kereskedő, s már nyújtotta a markát. 

Odaadta a baka a forintot. A kereskedő zsebre vágta, s ment volna dolga után. De a baka 
nem hagyta. 

— Hát a záloggal mi lesz? 

— Micsoda záloggal? 

- Egy harmincforintos órát hagytam zálogban magánál. Adja vissza. 

A boltos mérgeskedett, hogy őnála semmiféle óra nincs, de a baka nem tágított. Utóvégre 
a bíróhoz mentek. A bíró mindjárt megkérdezte, megadta-e a katona a forintot. A boltos nem ta- 
gadhatta, mert sok tanú volt rá. 

Akkor a bíró kimondta az ítéletet: 

— Vagy az órát adja vissza, boltos uram, vagy fizessen harminc forintot, mert olyan keres- 
kedő nincs a világon, ki katonának zálog nélkül adna pénzt. 


Fenyegetés 


Az elfoglalt városba a huszárok vonultak be elsőként. Dávid Jancsinak szemet szúrt, 
hogy a torony tetején még mindig ott lobog az ellenség zászlója. 
— Hé! - kiáltott föl. — Vonjátok be azt a rongyot, különben kirúgom a tornyot alólatok! 


Huszároktatás 


Újonc korában egy öreg huszár tanította meg Dávid Jancsit a hat kardvágásra. Hat vágás, 
ennyi vívási tudomány kell a támadáshoz. 

Miután ezt megtanulta jelesen, Dávid Jancsi várt egy darabig, aztán sürgetni kezdte mes- 
terét, hogy most már tanítsa meg a védekezésre is. 

- Te csak mindig támadj, fiam — magyarázta az öreg -, vágj, szúrj, döfj, majd az ellenség 
védekezik. Azt ugyanis arra tanították. 


Huszármorál 


Dávid Jancsi két franciát ejtett foglyul Győr mellett. Ahogy a táborba kísérte őket, bele- 
botlott néhány német katonába. Fölgerjedtek a németek a francia foglyok láttán, mert nemrég 
emezek erősen megszalasztották őket; most élni akartak az alkalommal, hogy bosszújukat tölt- 
hessék gyűlölt ellenségükön. 

Csak hát ott volt Dávid Jancsi is. Kardot rántott, s így kiáltott a németekre: 

— Hozzá ne nyúljatok az én jószágomhoz! Fogjatok magatok franciát, ha agyon akarjátok 
ütni. 


Mire tanították a huszárt? 


A nagy burkus háborúban, mikor a burkus lovasság megfutamodott, egy magyar katona 
egymaga űzőbe vette egy egész századukat. Amazok menekültek fejvesztetten, de mikor látták, 
hogy egyetlen szál ember nyargal a nyomukban, megfordultak sebesen, a huszárt bekerítették, 
és elfogták. 

— Hallod-e — förmedt rá a burkus tiszt —. meghibbantál talán, hogy azt hitted, el tudsz 
bánni ennyi emberrel egymagad? 

— Engem arra tanítottak -— vágott vissza a huszár —, hogy az ellenséget levágjam, nem pe- 
dig arra, hogy megolvassam. 


A toldalék 


Egy megyei bálon óriási bajuszú huszár állott őrt az ajtóban. Akkortájt az volt a huszárdi- 
vat, hogy még a leghatalmasabb bajuszt is toldalékkal látták el. Ilyen bajuszt viselt az ajtónálló 
huszár is. 

Szemet szúrt a rettentő bajusz egy krinolinos, puffándlis, vendéghajas, pirosított arcú dá- 
mának. Meg is jegyezte rögtön, hogy hiú divat ez. 

-— Lehet, hogy hiú dolgot műveltem, mikor a bajuszom megtoldottam — vágott vissza a 
huszár -, de ha kegyelmedtről is lehántanák, amivel elöl-hátul-alul-felül megtoldotta a szemé- 
lyét, még annyi sem maradna asszonyomból, mint amennyivel énmagam megtoldottam a baju- 
szom. 


Okos tanács 


Rettenthetetlen bátorságú katona volt Dakó Gáspár huszárkapitány. Egy ágyúgolyó oly 
szerencsétlenül sebezte meg, hogy a fél lábát le kellett vágni. 

Mialatt a mútét tartott, Dakó kapitány meg sem mukkant. A szolgája viszont sírt-jajgatott, 
hogy szánalom volt hallgatni. 


— Hallod-e, János — szólt rá a kapitány —, örömre van neked okod, nem sírásra, hiszen 
ezentúl csak egy csizmát kell tisztogatnod. 


Elkésett segítség 


Háborúban töltötte Sürge Balázs egész életét. Mikor megrokkant, obsitot kapott, s haza- 
tért a falujába. Nagy becsülete volt odahaza. Esténkint beült a kocsmába, s bor mellett mesélget- 
te, milyen viszontagságosan hadakozott huszár őrmester korában. 

Húsvét közeledvén elment a templomba, hol a tisztelendő színes szavakkal festegette, 
miként fogták el a katonák Krisztus urunkat a Gecsemáni kertben. Egyszer csak nagyot sóhaj- 
tott Sürge Balázs: 

— Hej, ha én ott lehettem volna a huszáraimmal, bizony még ma is épségben élne a mi 
szerelmetes megváltónk! 


Furcsa csere 


Kevés szoba volt a fogadóban. Utolsónak egy kissé kapatos huszár meg egy szelíd barát 
kért szállást. A fogadós iparkodott rábeszélni őket, hogy aludjanak egyazon szobában. 

- Nem bánom - egyezett bele a huszár —, de arra megkérem, hogy hajnali négy órakor 
verjen föl álmomból, mert okvetetlen tovább kell mennem. 

Megígérte a fogadós, és ígéretéhez híven cselekedett. 

A huszár a kevés alvás után nehezen ébredt, felöltözött, s kibotorkált az istállóba. Olyan 
álmos volt, a lovát is alig találta meg. De aztán elvágtatott. 

Mikor világosodni kezdett, majd szétfakadt dühében, mivel a maga dolmánya helyett a 
barát kámzsáját kerítette a nyakába. 

-— Az a bolond kocsmáros — morgott magában — úgy látszik a barátot költötte fel helyet- 
tem. 


Eredeti hasonlat 


A huszárokat az ágyúk mögött sorakoztatták föl, hogy majd onnan induljanak rohamra. 
Nagy ideje várakoztak már, Dávid Jancsi azzal könnyített magán, hogy a lábát kiemelte a ken- 
gyelből, s megmozgatta a levegőben. Alig nyújtózott egyet, ágyúgolyó süvített el a lába meg a 
ló oldala között, s a kengyelt elkoccintotta. 

Dávid Jancsi csúnyán káromkodni kezdett. 

-— Szamár vagy, Jancsi — szólt rá a hadnagy —, inkább örülj a jó szerencsének, hogy a golyó 
megelégedett a kengyellel, s nem a lábadat sodorta el. 

— Mit érek a lábammal kengyel nélkül? -— elégedetlenkedett Dávid Jancsi. — Nincs hova 
tennem. Szakasztott olyan ez, mint ha pénzem lenne, zsebem meg nem. 


Ki-ki érdeméhez képest 


Együtt iddogált a kocsmában egy huszár meg egy baka, kik egyazon faluból származtak. 
Alig ürítették ki a második kancsót, betoppant az ivóba három rezesképű dragonyos. Bort ren- 
deltek azok is. 

— Itt mi iszunk! — csapott az asztalra a huszár. — Kendtek menjenek máshova! 

Szó szót követett, utoljára ölre mentek. A mérkőzés vége az lett, hogy a három drago- 
nyost lepedőben vitték el, s mi a fő, a borukból egy kortyot sem ihattak meg. 


Másnap elkövetkezett a büntetés. Először a bakát fektették a deresre, s kimértek rá hu- 
szonöt ütést mogyorófa vesszővel. 

A regulához képest a baka megköszönte a büntetést. 

— Elég volt? — kérdezte a kapitány. 

— Fölösen, kapitány úr - válaszolt a baka sajgó hátulját tapogatva. 

Ezután a huszár következett sorra. Ő is megkapta a maga huszonöt csapását. Most már 
fölkelhetett volna, de nem mozdult. 

-— Nem volt elég, fiam? — kérdezte a kapitány. 

- Nem - rázta meg a huszár a fejét fektében. - Nekem mégennyi dukál. 

— Megbolondultál, te huszár? 

- Akkor bolondultam volna meg, kapitány uram -— felelt a legény a deresről —, ha beér- 
ném ennyivel. Ha a baka is huszonötöt kap, meg én is, soha senki el nem hiszi, hogy a három 
közül két dragonyost én vertem kékre. 


Megnyugtató válasz 


Csatába vezette újoncait a vitéz Balog Farkas huszár kapitány. Az ellenség szilajul ágyú- 
zott, hogy a fölvonulást megakadályozza, a tapasztalatlan huszárújoncok pedig kapkodták a fe- 
jüket féltükben. 

— Ne féljetek, fiaim — iparkodott bátorságot önteni beléjük a kapitány —, nem olyan vesze- 
delmes az ágyúgolyó. Minden századik vagy ezredik ha talál. 

Idáig jutott a bátorításban, mikor egy füstölgő gonosz ágyúgolyó földre verte a hadna- 
gyát, hogy menten szörnyethalt. 

-S ha talál is — folytatta a kapitány zavartalanul —, akkor sincs nagy baj. Mert ennél szebb 
halál nincs. 


Megszívlelendő tanács 


Dávid Jancsi mindenkor örömest büszkélkedett hódításaival. 

- Csak egyszer látott az a szép vászoncseléd — dicsekedett a kaszárnyában —, máris halá- 
losan belém szeretett. 

Hallotta ezt egy öreg huszár. Hallotta, s csak ennyit mondott: 

— Akkor vigyázz, fiam, erősen vigyázz! 

— Aztán mire vigyázzak? - kérdezte Jancsi. 

— Hát arra, hogy még egyszer meg ne lásson, különben nem lesz tartós az a halálos szere- 
lem. 


Jó kérdés 

Dávid Jancsi erősen unatkozott a győri táborban, s unalmában erre-arra kószált. Kószálás 
közben megakadt a szeme egy kurta németen, kinek az oldalán rettenetesen hosszú kard fitye- 
gett. Megállította az atyafit. 

— Valamit kérdeznék, koma. 


— Kérdezzen kend nyugodtan - biztatta a német. 
— Arra volnék kíváncsi, ha meg nem sértem, hogy ki kötötte kendet ahhoz a kardhoz? 


Huszárlogika 


Kötekedő huszár volt Dávid Jancsi, következésképpen békeidőben is verekedett annyit, 
mint háborúban. Egy ízben bakákkal tűzött össze a kocsmában. Amazok közrefogták, jól ellazs- 
nakolták, aztán kidobták az ivóból. Odakünt is szívesen verték volna, csak hát észrevették, 
hogy két bakatiszt közeledik, mire illára vették a dolgot. 

Dávid Jancsi föltápászkodott, és nagy haragosan csapkodta a mentéjét meg a nadrágját, 
hogy a port letisztítsa magáról. 

Az egyik tiszt megszólította: 

— Mi baj, földi? 

— Nincs itt semmi baj, hadnagy uram - felelt Dávid Jancsi. 

De a tiszt tovább firtatódott: 

— Valami csak történt. Hadd hallom! 

— Történni az történt, hogy egy embert kidobtak a kocsmából. 

Elmosolyodott erre a bakatiszt. 

— Talán egy huszárt? -— kérdezte. 

— Azt már nem, hadnagy uram, mert akit egyszer kidobnak a kocsmából, az már nem hu- 
szár, az csak ember. 


Jobb a bajt megelőzni 


Balog Farkas maga elé parancsolt egy vén huszár őrmestert, s rettenetesen lehordta, ami- 
ért két közhuszárral előző nap a kocsmában ivott. 

— Mit tud fölhozni a mentségére kend? — kérdezte azután. 

— Azt, kapitány úr, hogy a korhelykedéstől akartam én a két huszárt megóvni, azért ül- 
tem le az asztalukhoz. 

- Ezt hogy gondolja kend? 

— Ezt úgy, kapitány úr, hogy három liter bort rendeltek, holott az sok két embernek. Mel- 
léjük telepedtem hát, hogy a többlettől be ne rúghassanak. 


Huszárválasz 


Elfogtak egy magyar huszárt a burkusok, s vallatni kezdték, hogy milyen erős az ellen- 
ség. 

— Kendtek jobban tudják - válaszolt a huszár —, hiszen kendtek a mi ellenségünk. 

-— Akkor azt mondd meg - folytatta a burkus tiszt —, hogy ti magatok milyen erősek vagy- 
tok? 

Gondolkozott a huszár egy darabig, aztán ezt mondta: 

- Mi magyarok olyan erősek vagyunk, hogy kettő közülünk mindenkor elbír egy hordó 
bort. 

Mivel pedig mindig ilyen csavaros válaszokat adott, a burkusok abbahagyták a vallatást. 


Kiképzés 
A strázsa kötelességeiről faggatta az őrmester Dávid Jancsit, ki akkor még újonc volt. 
— Mit csinál kend, ha strázsán van, s valaki borral kínálja? 


— Megiszom - felelt Dávid Jancsi. 
— S mit csinál akkor, ha sok borral kínálják? 


Elgondolkozott Dávid Jancsi, de aztán megadta a választ hibátlanul: 
- Akkor lassankint iszom meg. 


Változó mérték 


Javában dúlt a burkus háború. Balog Farkas kapitánynak rohamra kellett vezényelnie a 
huszárokat. Lóra szökkent hát, de a ló megriadt, s levetette magáról a lovasát. 

— A teremtését! — kiáltott föl a kapitány, mikor fölkelt. — Ha ez közületek valakivel esik 
meg, huszonötöt verettem volna rá. 


Megint a mérték 


Ugyancsak a burkus háborúban esett meg, s ugyancsak Balog Farkassal. A huszárok egy 
ligetben várakoztak, hogy megjöjjön a rohamra indító parancs. Hirtelen lövés dördült el egy fa 
mellől, s a golyó lesodorta a vitéz kapitány tollforgóját. 

— Te kontár! - kiáltott a kapitány a futva menekülő ellenség után. — Ha az én huszáraim 
közül hibázott volna valamelyik ekkorát, akasztófára köttetném. 


Csinnadári, a világjárt obsitos 


Világlátott emberek 


Egy nap megérkezett a faluba Csinnadári. Hosszú szolgálat után obsitot kapott, s haza- 
tért, hogy nyugalomban töltse el élete maradékát. Vele volt egy katonatársa is, ki távolabbra 
igyekezett. 

Első útjuk a kocsmába vezetett. 

Letelepedtek az ivóba, s ittak is, meg beszélgettek is. Bajos volna megmondani, mi volt 
több, az ital-e, mit magukba dőtöttek, vagy a szó, mit kidőtöttek magukból. Egyforma lehetett a 
két mennyiség, mert ültükben se nem fogytak, se nem híztak. 

- Az én kapitányomnak - mesélte Csinnadári bajtársa — olyan csudálatos mesterségű lát- 
csöve volt, hogy ha valaki belenézett, nemcsak a templomot látta egészen közelről, hanem a hí- 
vek imáját is szépen hallotta. 

-— Az semmi - legyintett gőgösen Csinnadári —, én olyan tartományban szolgáltam, hol a 
visszhangnak esze is volt. 

Erre elcsöndesedett mindenki az ivóban. 

— Milyen az, te? — kérdezte végül egy öreg. 

- A mi visszhangunk gyarló visszhang — magyarázta Csinnadári. — Ha az ember példá- 
nak okáért azt kérdezi tőle: hol van bor? — csak elismétli ügyefogyottan: hol van bor? — Arrafelé, 
hol én jártam, a visszhang okosan felel a kérdésre. Hol van bor? — kérded. A visszhang meg így 
válaszol: — Itt a hegy alján, baka. 


Ki mond nagyobbat? 


Köréje gyűlt a kocsma népe a két obsitosnak, s vallatták Csinnadárit, mi mindent látott 
messzi Taliánországban. 

— Talián földön — mesélte Csinnadári vidáman - akkora káposzták nőnek, hogy melegben 
egy egész ármádia kényelmesen hűsölhet egyetlen káposzta árnyékában. A méhek pedig nem 
kisebbek a lónál. 

— Hát a kaptár mekkora? - érdeklődött a harangozó. 

— Mint nálunk - vonta meg a vállát Csinnadári. 

- Akkor ugyan mi módon mennek be a méhek a kaptárba? - faggatódzott a harangozó. 
Csinnadári azonban nem jött egykönnyen zavarba. 

- Vagy bemennek, vagy nem, közben hazajöttem. 

- Az semmi - kezdett szóba a másik obsitos. — Pojákországban én akkora töménytelen 
nagy üstöt láttam, hogy mikor a kovácsok az egyik felében kalapáltak, a másik felében még egy 
koppanást sem lehetett hallani. 

— Aztán mire használták azt a töménytelen nagy üstöt? — firtatta féltékenyen Csinnadári. 

— A te káposztádat főzték meg benne. 

Ezzel az obsitos fölállott az asztaltól, elbúcsúzott Csinnadáritól, s tovább folytatta útját 
hazafelé. 


A nagyharang 


Csinnadári a világ legtapasztaltabb obsitosa volt. Megfordult a föld minden zugában, s 
mindenhol olyasmit látott, minek más halandó hírét sem hallotta. 


Most éppen azt beszélte el a kocsmában, hogy a prágai nagytemplom tornyában a harang 
nagyobb minden torony ablaknál. 

— Hogy vitték hát föl azt a hatalmas harangot a toronyba? -— vágott közbe egy paraszt. — 
Vagy talán előbb a harangot húzták füöl, s aztán építették rá a tornyot? 

Csinnadári megvetően legyintett. 

— Bolondokat beszél kend, látszik, hogy soha át nem lépte a faluja határát. Csengettyű ko- 
rában akasztották föl azt a harangot, ott nőtt meg aztán a magasban ilyen dicséretesen. 


Még egy harang 

Bosszantotta az embereket, egyre erősebben bosszantotta, hogy Csinnadári mindenre rá- 
licitál. 

— Látta-e kend az esztergomi nagyharangot? - kérdezte tőle a tanító. 

— Hogyne láttam volna! 

— Hát annál nagyobb harang az egész világon nincs — mondta a tanító -, ha látta, kend is 
tanúsíthatja. 


Elbődült erre mérgesen Csinnadári, a tapasztalt obsitos. 

- Hogy én annál nagyobbat nem láttam? Hogy az esztergomi nagyharangnál a világon 
nagyobb harang nincs? Ne mondjon ilyet, tanító úr, mert beszakad az ég! Hiszen még az a csen- 
gettyű is nagyobb az esztergomi harangnál, amit Majlandban úrfelmutatás után a sekrestyés rá- 
zogat a templomban! 


Különös országok 


Nagyon belejött a mesélésbe Csinnadári, mert aznap három iccével többet ivott a szoká- 
sos mértéknél. Kidőltek már mellőle mind a kíváncsiskodók, csak egy legényke hallgatta áhítat- 
tal. 

— Be irigylem kegyelmedet, hogy oly sok táján megfordult a világnak! — sóhajtott föl a le- 
gényke. 

— Irigyelhetsz bátran — hagyta rá Csinnadári —, mert bejártam én a meleg és hideg orszá- 
gokat egyaránt, s ilyenformán mindent láttam, meg mindennek a visszáját is. A taliánoknál, 
öcsém, akkora forróság uralkodik nyáron, hogy ha a nyers pogácsát kiteszik a napra, szép pi- 
rosra sül, a tyúkok pedig keménytojást tojnak. De ez mind semmi a hideg országokhoz képest. 
Mert ott akkora a hideg, hogy a tyúk nem kifelé, hanem befelé tojik, mert másképpen soha ki 
nem költhetné a csibéit a rettenetes fagyban. A legnagyobb baj azonban az, hogy beszélni egy- 
mással csak az írástudók bírnak. 

Kerekre nyitotta a szemét a legényke, s csupán annyit nyögött: 

- Csakugyan? 

— Úgy van, ahogy mondom. A beszélő ember szájában minden betű csonttá fagy, s jégeső- 
formán pereg ki belőle. Aki kíváncsi, hogy a másik mit mondott, lehajol, s a betűket gondosan 
összeszedi. Jó papnak arrafelé azt tartják, ki legalább kötésig telebeszéli a szószéket. 

— Aztán ki szedi föl azt a sok betűt a szószékből? — kérdezte a legényke. 

- Senki — morogta komoran Csinnadári. 


A hihetetlen történet 


Egyszer a tanító is végighallgatta Csinnadári egyik csodálatos kalandját. 
- Ne haragudjon - szólalt meg komoran -, én ezt a történetet nem hihetem el. 


— Annyi baj legyen! - legyintett vidáman az obsitos. — Majd elmondok egy másikat. 


Az adós Csinnadári 


Csinnadári, a tapasztalt obsitos adósa maradt a fukar Zsebelinek néhány krajcárral. Azóta 
Zsebeli uram minden alkalmat megragadott, hogy az adósságot behajtsa, Csinnadári viszont 
keményen ellenállott, s nem fizetett. 

Zsebeli uram állandóan a közelében ólálkodott, hogy rácsaphasson tüstént, ha valami jö- 
vedelemhez jut. Épp a kocsmából tántorgott ki a tapasztalt obsitos, mikor a fukar rajtaütött. 

— Hohó! - kiáltott utána. 

— Mit akar a tekintetes úr? — kérdezte Csinnadári. 

— Pénzt, barátocskám - követelődzőit a fukar —, mert ha borra jutott, akkor juthat nekem 
is. 

— Hogy ittam, azt láthatja a tekintetes úr — felelt az obsitos —, de azt ugyan honnan veszi, 
hogy fizettem is a borért? 


Az óriás 

Egyetlen ember akadt az egész faluban, ki óriásokat látott. Ez az ember a világjárt 
Csinnadári volt. Mikor a hallgatók faggatni kezdték, hogy írja le, miként fest egy óriás, az obsi- 
tos a következőképpen elégítette ki kíváncsiságukat: 

— Úgy képzeljék el kendtek azt az óriást, hogy mikor a földön ült, s térdét fölvonta, hát az 


ina alkotta ív alatt magasba tartott lándzsával ellovagolhatott egy ember, ki egy arasszal sem 
volt alacsonyabb, mint maga a fölhúzott lábú óriás. 


A dunyha 


Nagy vitézekről folyt a szó a kocsmában. Csinnadári is ott iddogált, s minél fényesebb 
haditettekről esett említés, annál megvetőbben legyintett. 

— Én ismerek egy huszárt — mondta a tanító -, ki egyetlen csatában tizenkét ellenséget vá- 
gott le. 

Csinnadári most már nem érte be legyintéssel, hanem hangosan fölkacagott. 

— Talán bizony ez sem elég kendnek? - fordult feléje bosszúsan a tanító. 

— Már hogy lehetne elég - rikkantott föl Csinnadári -, mikor én a burkus háborúban egy 
óra alatt annyi burkust öltem meg, hogy leszedett bajszukkal púposra tömtem a dunyhámat. 
Ma is azzal a dunyhával takaródzom, mindenki megnézheti. 


Házak a vízen 


A harmadik icce bornál Csinnadári a velencei vízen épült házakról mesélt. Mindenki cso- 
dálattal hallgatta, hogy templomnyi paloták állanak egymás mellett, mindannyi a vízen. Csak 
az egyházfi csóválta a fejét tamáskodva. 

— Talán bizony kételkedik kend a szavamban? - fordult feléje a világjárt obsitos. 

— Magam is hallottam felőle, hogy Velencében vízre építették a házakat — mondta az egy- 
házfi -—, de föl nem foghatom, miként cselekedhettek? 

- Megmondom ér! - csapott az asztalra Csinnadári. — Télen kezdtek hozzá a munkához, 
mikor egy jég volt az egész tenger. A jégre szalmát hordtak, megfagyott a szalma is, arra megint 


vizet öntöttek, megint szalmát, megint vizet. Mikor százölnyire megvastagodott a szalmás jég, 
akkor fölhúzták rá a palotákat. Érti kend? 

— Értem, hogyne érteném. De azt már föl nem foghatom, hogy miért nem merült el az 
egész város, mikor tavaszra megolvadt a jég? 

-— Akkor már bátran elolvadhatott - felelt Csinnadári —, hisz már állott az egész gyönyörű 
város. 


Csak gyorsan! 


Sugárzó ábrázattal toppant be Csinnadári ezen a vasárnapon a kocsmába. Sugárzott a 
szeme, sugárzott a homloka, rőt rozsdájú orra is sugárzott szép, rezes fénnyel. 

— Minek örül kend olyan szertelenül? -— fordult feléje akocsmáros. 

— Hogyne örülnék! Hiszen tegnap egy óra alatt kétszáz foglyot lőttem. 

A kocsmáros először eltátotta a száját ámulatában, de aztán eszéhez tért. 

- Ne bolondozzék kend, hiszen egy óra alatt meg sem tölthette kétszázszor a puskáját. 

— Törődtem is én a töltéssel, mikor egyik fogoly a másik után röppent föl! 


A félelem 


Egyebek között a félelem is szóba került ama nevezetes kocsmában, melynek Csinnadári 
állandó vendége volt. Eleinte a félelem kisebb következményeit sorolták el. 

— Én ismertem egy hatalmas, erős embert — mondta a kocsmáros -—, kit az ijedelem mindig 
annyira megviselt, hogy utána fehérneműt kellett váltania. 

— Ez az iskolában is gyakorta megesik - jegyezte meg a tanító. 

— Van olyan is - szólt közbe az egyházfi —, ki nyavalyatörést kapott rémületében. Magam 
ismertem azt az embert. 

-— A legszomorúbb mégis az - vélte a jegyző —, mikor valaki egyetlen éjszaka alatt meg- 
őszül félelmében. Sok ilyen esetről tud a történelem. 

-— Az semmi! - legyintett Csinnadári. — Még a burkus háború idején egy öreg ezredes alatt 
szolgáltam. Egyszer a burkusok bekerítettek, próbáltunk jobbra menni - lőttek, próbáltunk bal- 
ra menni - lőttek. Akármerre akartunk kitörni, mintha a föld lökte volna ki őket magából, min- 
denhonnan burkusokba ütköztünk. Iszonytató egy éjszaka volt, míg élek, el nem felejtem. De az 
ezredes sem. Mert ezen az ezredesen akkora félelem vett erőt azon a borzalmatos éjszakán, 
hogy haja nem lévén, a parókája őszült meg. 


A medve 


Vadászok jöttek a kocsmába, s a beszélgetés arról folyt, hogy melyik a legveszedelmesebb 
állat. Volt, ki a vadmacskát, a farkast, a vadkant tartotta a vadászra nézve legveszedelmesebb- 
nek. 

Ekkor közbeszólt Csinnadári: 

- Legveszedelmesebb állat nem a farkas, nem is a hiúz vagy a vadkan, hanem a medve. 
Mert ha egyszer a medve űzőbe veszi az embert, akkor nincs menekvés. Ha az ember elszalad — 
a medve utánaszalad. Ha fára mászik — a medve utánamászik. Ha vízbe ugrik — a medve is víz- 
be ugrik... 

- S ha az ember elrejtőzik? — szúrta közbe az egyik vadász. 

— Akkor sincs menekvés! — vágta rá a tűzbe jött Csinnadári. — Mert ha az ember elrejtőzik 
— akkor a medve is elrejtőzik. 


A talián doktor 


— Taliánországban — mesélte Csinnadári — az orvosi tudomány is sokkal csodásabb, mint 
mifelénk. Ott nincsenek ám emberveszejtő orvosok, mint Nyuvasztáczi doktor, kinek olyan 
gyarló a tudománya, hogy elég, ha egészséges emberre néz, máris belelövell valami nyavalyát, 
mitől vagy megnyomorodik, vagy sírba hanyatlik. 

Fölcsillant a tanító szeme. Mindenkor érdeklődött a tudományok iránt, s lelkes törekvés 
élt benne, hogy a tudását gyarapítsa. 

— Beszéljen kend valami jeles gyógyításról! — biztatta az obsitost. 

— Abban a városban - kezdett az elbeszélésbe az obsitos —, ahol szállásunk volt, olyan ma- 
gasak voltak a házak, hogy járni sem lehetett volna közöttük, ha véletlenül elfelejtenek utcákat 
vágni közéjük. Szóval abban a talián városban egy kocsmárosné kisleánya elnyelt egy ezüsttal- 
lért. Csikart a gyomra a nyomorultnak, sivalkodott, nem evett, nem aludt. Mert azt ugye tudják 
kendtek, hogy arrafelé nem olyan kicsinykék a tallérok, mint nálunk, hanem megütik egy ki- 
sebbfajta palacsinta mértékét. Gondolhatják, mit szenvedett az a szegény gyermek. Hogy a sza- 
vamat el ne felejtsem, az asszony ijedtében a mi tábori felcserünkhöz fordult. Az igyekezett, de 
nem ment semmire. Akkor elhívta az asszony a talián doktort. 

Itt Csinnadári megállott, s büszkén körülnézett. Az ivóban némán figyelt mindenki. 

— Tudják-e, hogy mentette meg az a talián doktor a szegény ártatlan leányka életét? Ugye, 
nem? Csak azt csinálta, hogy a tallért a kislány gyomrában húszasokra váltotta. Azokat aztán 
már könnyű volt egyenkint kihajtani. 

- De ez még semmi - folytatta, s mély lélegzetet vett —, ugyanehhez a doktorhoz elment 
egy házaspár. Nagy bajban voltak. Az asszony magtalan volt, holott erősen vágyott gyerekre, a 
férjnek meg nem nőtt bajusza, s mindenki csúfolta a kopasz szája miatt. A doktor azt mondta, 
hogy ezen könnyű segíteni. Adott is kenőcsöt egyiknek is, másiknak is. Csak hát szelességük- 
ben összecserélték a két kenőcsöt. Nőtt is az asszonynak akkora bajusza, hogy egy huszár is 
megirigyelte volna! Magam láttam, szinte sercegett, ahogy nőtt, mikor hazaparancsoltak, már a 
csípőjét verte a két szára. Száradjon ki a torkom s több bort ne igyak, ha nem így történt! 

E rettenetes átkozódás után az obsitos sietve fölhajtott egy kupa bort. 

— És mi lett a férj sorsa? — érdeklődött a tanító. 

- Annak meg fia született! — vágta rá Csinnadári. — Különösképpen a fiúnak éppúgy nem 
volt bajusza, mint az apjának. 


Gyerektörténetek 


Az ábécé 

Iskolába adták a kis Katángi Jancsikat. A tanító megkezdte az ábécé oktatását, ahogy szo- 
kás, az , a" betűvel. Egyszer csak észrevette, hogy mikor a táblán rámutat az ,,a"-ra, valamennyi 
gyerek utánamondja, Jancsika azonban hallgat. 

— Miért nem mondod, hogy ,, a"? — kérdezte a tanító. 

— Azért — felelte Jancsika —, mert utána majd a , bé"-t kell mondani, azt pedig nem aka- 
rom. 


Osztozkodás 


Jancsika együtt játszott a kis húgával. Édesanyjuk egy almát adott nekik tízóraira. 
— Tessék, Jancsi, oszd meg keresztényiesen a kis húgoddal. 

— Azt hogy kell? - érdeklődött Jancsika. 

-— A nagyobbik felét annak adjuk, akivel osztozunk — magyarázta az anya. 
Jancsika töprenkedve nézett maga elé, aztán húga kezébe nyomta az almát. 

— Nesze, Kati, oszd el te keresztényiesen. 


Igeragozás 


— Hogy van az iszik ige jövő ideje? - tette fel a kérdést a tanító. Mire Katángi Jancsika fö- 
lötte bölcsen ekként adta meg a választ: — Részeg. 


A harapás 


Katángi Jancsikának a szünetben fölsebezték a homlokát. Vékony érben szivárgott belőle 
a vér. 

— Mi lelt, fiacskám? — kérdezte a tanító. 

Jancsika nem akart árulkodni, hazugsághoz folyamodott hát: 

— Megharaptam a homlokomat — mondta merészen. 

- Csak nem? - gúnyolódott a tanító. — Hát aztán miképpen érted el a homlokodat? 

— Székre álltam. 


Milyen a mi földünk? 


Szombaton a föld alakjáról magyarázott a tanító. A gyerekek sehogy sem fogták föl, hogy 
a föld gömbölyű. Más tárgy nem lévén keze ügyében, a tanító gömbölyűforma kulacsát rántotta 
elő a zsebéből, s azon magyarázta, hogy a föld ilyen alakú, csak éppen nyaka nincs. A kis Ka- 
tángi Jancsi tátott szájjal követte a szemléltető előadást. 

— Megértetted, Jancsi? — kérdezte a tanító. 

— Igenis, tanító úr — felelt a gyerek. 

— Úgy vigyázz, hogy hétfőn téged kérdezlek. 

A csengő megszólalt, a gyerekek hazamentek. Vasárnap a kis Jancsi bort vitt az apjának a 
kocsmából. A söntésnél találkozott a tanító úrral, ki ugyanazon ügyben kereskedett ott. Csak 
hát ezúttal nem gömbölyű, hanem négyszögletes kulacs volt a kezében. Azt töltette meg pálin- 


kával. Elgondolkozott a kis Jancsi erősen a látottakon. Hétfőre azonban már mindent világosan 
elrendezett az elméjében, s mikor a tanító föladta a kérdést: 

— Milyen a mi földünk? - és őrá mutatott, Jancsi habozás nélkül válaszolt: 

- A mi földünk olyan, mint a tanító úr kulacsa, hétköznap gömbölyű, vasárnap négy- 
szögletes. 


Fogadalom 


Nagy csapás az, ha egy sokgyerekes háznál eltörik az egyetlen mosdótál. Katánginé hát 
rettentően megszidta Jancsikát, amiért a tálat eltörte. 

- Csak ez egyszer meg ne verjen, édesanyám — mondta Jancsika -, inkább megígérem, 
hogy soha többé meg nem mosdom. 


Ki a barát? 


A tanító az ellenség fogalmát magyarázta az iskolában. A magyarázat végeztével Katángi 
Jancsit szólította föl, hogy mondja el most már ő, ki barát, ki ellenség. 

Jancsi meg sem mukkant, a tanító iparkodott rávezetni a megfejtésre. 

— Ide hallgass, fiacskám, te a patak mellett játszol, valaki a hátad mögé settenkedik, s be- 
lök a vízbe. Ki az? 

— Az az én ellenségem! - vágta rá Jancsika. 

A tanító megdicsérte, majd továbbhaladt az oktatás útján. 

— Most talán azt is meg tudnád mondari, hogy ki a barátod? 

— A barátom az, ki elölről lök bele a patakba — mondta Jancsika hasonló biztonsággal. 


Iskolai látogatás 


Söveges tisztelendő úr ellátogatott az iskolába, hogy ellenőrizze, miként teljesíti köteles- 
ségét a tanító. 

— No, fiacskám - fordult az első sorban egy gyerekhez —, ki teremtette ezt a nagy világot? 

— Hátrább tessék kérdezni, tisztelendő úr - felelt a gyerek —, nekem a zsoltárokból kellett 
készülnöm. 


Hány az Isten? 


Vallásórán a tanító Katángi Jancsikát szólította föl. — No, fiacskám, meg tudnád mondani, 
hány az Isten? 

— Három - felelt Jancsika. 

A tanító dühre gerjedt, összeszidta Jancsikát, s ráparancsolt, hogy menjen haza, s mondja 
el, ami történt, az édesapjának. 

Hazafelé Jancsika összetalálkozott Szemes Petivel. 

— Tudod-e, hány az Isten? — kérdezte tőle Jancsika. 

-— Egy - felelt Peti okosan. 

— Nehogy a tanító úr elé állj ezzel a tudással — óvta Katángi Jancsi a barátját —, én hármat 
mondtam, s még az sem volt neki elég. 


Mindenben lehet versenyezni 


A szünetben Makkos Peti így dicsekedett Katángi Jancsikának: 


— Tegnap kaptam egy kis testvérkét. 
— Az semmi - legyintett Jancsi fölényesen —, mi mindig kettőt kapunk egyszerre. 


A második feleség 


Rövid özvegység után Katángi uram másodszor is megnősült. Esküvő után bevezette az 
asszonyt a házba, s így szólt a gyerekekhez: 

— Itt az új mama, akit megígértem nektek. 

— Édesapám - szólalt meg némi szemlélődés után Jancsika -, téged csúnyán becsaptak. Ez 
a mama egy cseppet sem új. 


A talány 


Vallásórán arról magyarázott a tanító, hogy Isten mindenütt jelen való és mindent tud. 
- Az nem lehet, tanító úr kérem - szólt közbe Katángi Jancsika —, mert akkor miért kér- 
dezte, hogy: , Ádám, hol vagy?" 


Pihenni is kell 


Katángiék Jancsikája gyakran bőgött, leginkább olyankor, ha vendégek voltak. Bőgéssel 
fogadta a vendégeket édesapja neve napján is, holott az öreg Katángi az alispánt is meghívta, 
hogy a jóakaratát megnyerje. 

Az alispán eljött, de Jancsika olyan iszonyatos üvöltésben tört ki, hogy az ünnepi asztal- 
nál senki sem értette a másik szavát. A fél család buzgólkodott elcsöndesítésén. A munka végté- 
re sikerrel járt, Jancsika elhallgatott. Ekkor édesanyja megsimogatta, s így szólt hozzá: 

— Látom, jó fiúcska vagy, Jancsika, nem sírsz többé. 

- Csak pihentem - felelt Jancsika, s üvölteni kezdett ismét torkaszakadtából. 


A jobb kéz 


— Hány kezed van, fiacskám? — kérdezte a tanító Katángi Jancsitól. 

— Kettő. 

— És melyik a jobb kezed? 

Jancsika maga elé tartotta a két kezét, s miután megvizsgálta kellőképp, így felelt: 
— Mind a kettő jó. 


A leégett iskola 


Katángi Jancsika az iskolába igyekezett, mégpedig rohanvást, mert félig-meddig elkésett. 
Az egyik keresztutcánál belebotlott Sipos Feribe, aki ezzel az újsággal fogadta: 

-— Ma nem megyünk iskolába, mert az iskola leégett. 

Katángi Jancsika először boldogan elmosolyodott, aztán komolyra vált képpel megkér- 
dezte: 

— Benne égett a tanító úr is? 

Feri megrázta a fejét. 

-— Akkor nem sok örömünk lesz — mondta Jancsika -, mert előbb-utóbb új iskolát építenek. 


A rest fiú 


Két fia volt egy tímárnak, az egyik rest, a másik szorgalmatos. A rest fiú az ágyat nyomta 
naphosszat, s rengeteg bánatot okozott szegény apjának, ki minden módot megpróbált, hogy 
jobb belátásra térítse. 

Egy napon az öreg tímár diadalmasan lépett be a szobába, hol a rest fiú még javában szu- 
szogott. 

-— Ide nézz! — dicsekedett, s megcsörgetett egy zacskó pénzt. — Ezt a zacskót a bátyád lelte 
az országúton. 

- S miért éppen ő? 

— Hát azért, fiam, mert korán kelt, s nem hentergett lustán az ágyban, mint te. 

— Édesapám hamisan okoskodik - felelt két ásítás között a rest —, hiszen ha az az ember, 
ki ezt a pénzt elvesztette, nem kelt volna korán, hanem hozzám hasonlón lustálkodott volna, 
akkor a bátyám nem talált volna semmit az országúton. 


A bibliai alma 


Katángi Jancsikát váltig szoktatták otthon, hogy ne a kezével egyék, hanem használja a 
kanalat, a kést, a villát. 

Vallásórán Jancsikát szólította föl a tanító, hogy mondja el szépen, miért harapott Ádám 
az almába. 

— Mert nem volt bicskája! — felelt Jancsika. 


Apja fia 

Kandurkának, a dúsgazdag posztókereskedőnek volt egy tízéves fia. Amellett, hogy a 
gyereknek minden jóból tízannyi jutott, mint más gyereknek, nevelőnő ügyelt föl rá. 

Mikor Kandurka Tivi meghallotta, hogy a nevelőnő havi tíz forintot kap, megkérdezte az 
anyját, hogy miért húzza ezt a szép fizetést. 

— Azért, fiacskám, hogy vigyázzon rád. 

— Tudja mit, édesanyám — mondta a kis Tivi —, fizessen nekem öt forintot, és én majd vi- 
gyázok magamra. 


A só 


Földrajzórán megint csak Katángi Jancsikán volt a felelés sora. 

— Miről nevezetes Parajd? 

— Sóbányájáról. 

— Jól van, Jancsika — dicsérte meg a tanító a gyereket. — Azt meg tudnád-e mondani, hogy 
mi a só? 

— A só - vágta rá a kis Jancsika habozás nélkül - olyan fűszer, mely minden ételt elront, 
melyből hiányzik. 


A különbség 


A vétek és a mulasztás közötti különbségről magyarázott a tanító az iskolában. 
— Mondok egy példát. Ketten megyünk egy hídon, én és Katángi Jancsi. Tegyük föl, Jancsi 
fiam, hogy te belelöksz a vízbe. Mit követtél el ez esetben? 


— Vétket - felelte Jancsika. 

— Helyes. Látom, érted a magyarázatot. Most arra felelj, hogy mikor követnél el mulasz- 
tást? 

- Ha nem lökném be a vízbe a tanító urat. 


Fejszámolás 


Számtanórán Katángi Jancsikának a következő feladatot kellett fejből megoldania: 
— Ha a zsebedben huszonöt szilva van, és abból hetet megeszel, mennyi marad? 
— Tizennyolc szilva és hét szilvamag. 


A csodagyerek 


Egy jeles irodalomtudós arra utaztában meglátogatta a rátóti iskolát. A tanító mindjárt 
felszólította az iskola legjobb tanulóját, a város büszkeségét, a kis Furmányos Lőrincet. 

Kérdezhetett bármit, Lőrinc mindenre okosan megfelelt. 

A vizsgáztatás végeztével a tanító dicsekedve firtatta, mit tart a tudós a kis tanítvány 
csaknem természetfeletti képességeiről. 

— Valóban rendkívül okos ez a gyerek — mondta a tudós -—, csak hát a tapasztalat azt mu- 
tatja, hogy az ilyen okos gyerekek felnőtt korukra többnyire szerfölött ostobák lesznek. 

- Kegyelmed ugyancsak okos lehetett kicsiny korában - szólalt meg a kis Furmányos Lő- 
rinc. 


Gyors számvetés 


Katángi Jancsika torkaszakadtából bőgött az utcán. 

— Miért sírsz, fiacskám? — állott meg mellette egy sétáló öregúr. 

— Egy garast kaptam anyámtól, s elvesztettem — zokogott a gyerek. 

Megszánta az öregúr a gyereket, s abban a reményben, hogy megvigasztalja, egy garast 
nyomott a markába. Katángi Jancsika illendőn megköszönte az adományt, de aztán kettőzött 
erővel folytatta a sírást. 

— Most már igazán nincs miért sírnod — próbálta csillapítani. 

— Hogyne volna! — csattant föl Jancsika. — Hiszen ha az anyám garasát el nem veszítem, 
most két garasom volna! 


Osszuk vagy ne osszuk? 


Katángi Jancsika nem értette az , osztom a nézeted" kifejezést, s kérte a tanítót, hogy ma- 
gyarázza meg. 

— Ide hallgass, Jancsika — kezdte a tanító -, ha azt mondom, osztom a nézetedet, ez nem 
mást jelent, mint hogy a nézetek nem oszlanak meg. Ha viszont nem osztom valakinek a nézetét, 
akkor a nézetek megoszlanak. Tehát ha osztom, nem oszlanak, ha nem osztom, megoszlanak. Egy- 
szerű ez, csak oda kell figyelni. 


Cigány Tódor jeles furfangjai 


Rák a levélben 


A földesúr kedveskedni akart városlakó prókátorának: egy falka rákot rakott kosárba csa- 
lán közé, s levél kíséretében elküldte neki. Cigány Tódorra bízta az ajándékot. Amaz egy dara- 
big frissen lépdelt, de mikor megfáradt, leült egy folyó mellé pihenni. Megéhezett erősen, s 
ezért innen meg amonnan iparkodott a kosárba bekukucskálni, hátha valami falnivaló akad 
benne. Végül ráunt a kukucskálásra, felbontotta a kosarat; csalódottan látta, hogy rákok nyü- 
zsögnek benne. A felbontott kosarat rosszul kötötte be, magát elnyomta az álom, s mialatt 
aludott, a rákok bemásztak a folyóba. 

Nagyon megijedt szegény Tódor, mikor fölébredt, s látta, hogy egyetlen árva rák sincs a 
kosárban. De nem volt mit tenni, az üres kosárral meg a levéllel beállított a prókátorhoz. 

Amaz elolvasta a levelet, majd így szólt: 

— Hallod-e, fiam, a levélben rákok is vannak. 

— Hálistennek, hogy a levélben vannak - sóhajtott föl Cigány Tódor -, mert már nagyon 
megijedtem, hogy a kosárból mind kimásztak. 

A prókátor nagyot nevetett, s útjára bocsátotta Tódort. 


Az alvó kertész 


Ugyanennek a földesúrnak példásan művelt kertje volt. Az úr maga ügyelt föl a munká- 
ra, termett is a kertben sok szép gyümölcs és ízes zöldségnemű. Egy reggel az úr a kertbe küldte 
Cigány Tódort, s meghagyta, hogy dolgozgasson ott, míg ő meg nem jön. 

Tódor mindenkor irtózott a munkától. Akkor sem dolgozott szívesen, ha látták, ha vi- 
szont senki nem látta, valósággal fájt neki a munka. Hogy ettől a fájdalomtól megmenekítse ma- 
gát, behúzódott egy mogyoróbokor tövébe, s abban a reményben, hogy a gazdája egyhamar 
nem érkezhet meg, aludni kezdett buzgón. 

Csak hát rosszul számított, mert az úr hamarosan megjött, kereste Tódort, s csak sokára 
lelte meg a mogyorófa árnyékában. 

- Te semmirekellő gazember - förmedt rá -, hát így dolgozol? Bizony nem vagy méltó, 
hogy a nap rád süssön. 

— Tudom én azt - felelte Tódor bűnbánón -—, azért is bújtam ide az árnyékba. 


Vihar a Balatonon 


Cigány Tódor halászni ment a Balatonra. Hirtelen iszonyú vihar támadt, hogy még a ha- 
lászok is megrettentek, holott tapasztalt hajósok voltak. A hullámok dobálták a bárkát, s a bent 
ülőket elárasztották vízzel. 

Volt, ki vizet mert, ki az evezővel segített a bárkának, volt, ki káromkodott. Ami Tódort 
illeti, ő imádkozott, mégpedig Szent Kristófhoz, ahogy illik, fennhangon. 

— Szentül fogadom - kiáltotta — hogy ha épen megmenekítesz ebből a rettentő vízi hábo- 
rúságból, akkora gyertyát állítok az oltárodra, amekkora a füredi templom tornya. 

Hallotta ezt a mértéktelen fogadalmat egy halász, s megkérdezte Tódort, vajon megfon- 
tolta-e ígéretét, hiszen nincsen annyi jószága, hogy torony nagyságú gyertyát vásároljon. 


-— Tudom én, mit csinálok - legyintett Tódor. Aztán a halász füléhez hajolt, s halkan, meg 
ne hallhassa véletlenül Kristóf, ezt súgta neki: — Legyek csak egyszer a szárazon, kiszúrom a 
szemét egy nyúlfarknyi gyertyácskával. 


Vetélkedés 


Cigány Tódor vásárban volt az apjával. Miután megvettek mindent, ami kellett, áldomást 
is ittak bőven, Tódor felült a bakra, s hajtani kezdett hazafelé. Nem jó gazdához illőn azonban, 
hanem pogány módon. 

Mikor az öreg látta, hogy a fia milyen cudarul bánik a lovakkal, rászólt: 

- Csendesebbenm, fiam, csendesebben, ne gyötörd a lovaimat. 

Tódor azonban ivott volt, beszélhetett az apja, nem hajlott a szavára. 

Végtére búsan felfohászkodott az öreg: 

— Ha én bánok így az apámmal, bizony nem vittem volna el szárazon! 

— Derék apja lehetett kendnek! - felelt Tódor. 

— Bizony különb volt, mint neked, te falu szégyene, beste kurafi! 


Az okuláré 


Cigány Tódor úgy tapasztalta, hogy az életben az olvasás tudománya nagy haszonra 
szolgál. Tapasztalta továbbá azt is, hogy a tudós emberek okuláréval olvasnak. Mindebből arra 
következtetett, hogy elég az orrára egy okuláré, máris tud az emberfia olvasni. 

Pénze volt, elment hát a boltba, s mondta, hogy okulárét venne. A boltos föltett egyet az 
orrára, a kezébe nyomott egy könyvet, s kérdezte, tud-e olvasni. 

Próbálta Tódor, de nem sikerült. 

— Jobbat adjon kend - szólt a boltoshoz -, ezzel nem tudok olvasni. 

Amaz másik szemüveget csúsztatott a legény orrára. 

— Ez csak jó lesz? 

Nem volt jó az sem. A tizedik okulárénál a boltos megmérgesedett: 

-— Te bizonyára egyáltalán nem tudsz olvasni! — kiáltott föl. 

— Ha tudnék - vágott vissza Tódor —, nem volna szükségem okuláréra. 


A mátyásmadár 


Cigány Tódor fogott egy mátyásmadarat, a nyelvét fölvágta, megtanította beszélni, s ki- 
vitte a piacra, hogy eladja. Odament hozzá egy dadogó, s megkérdezte: 

— Tu-tu-tu-tud-e-e-e ez aaaa ma-ma-madár be-be-beszélni? 

— Ha csak úgy tudna, mint kegyelmed, mindjárt kitekerném a nyakát. 


Segíts magadon! 


Cigány Tódornak se pénze nem volt, se meleg ruhája, majd megvette az isten hidege a 
szabad ég alatt. Hiába kéredzkedett be ide vagy oda, a parasztok féltek, hogy meglopja őket, 
nem engedték a kemence mellé. Végső elkeseredésében torkaszakadtából kiáltozni kezdett: 

— Tűz! Tűz! 

A falu népe ijedten rohant ki az utcára. Ott látták Tódort, s megkérdezték tőle, hol a tűz. 

— Magam is azt szeretném tudni - felelt amaz —, mert fölötte fázom. 


Életrevaló tanács 


A fukar Zsebeli disznóölésre készült, s nagy gondban volt. Minden szomszédja ölt már 
disznót, s mindegyik küldött ajándékot. Neki is illett volna az ajándékokat viszonozni, de a 
puszta gondolatra libabőrös lett a háta. 

Ahogy így emésztődött magában, hogy mitévő legyen, összetalálkozott Cigány Tódorral, 
elmondta neki a maga esetét, s jutalmat ígért, hogyha hasznos tanáccsal szolgál. 

- Mi sem könnyebb, mint a tekintetes úron segíteni — mondta Tódor álnokul. — Holnap 
reggel verje fel a tekintetes úr a falut, jajgasson, kiabáljon, átkozódjék, hogy a disznaját ellopták. 
Ha nincs disznó, nem kell ajándékot küldeni. 

Zsebeli uram megörült az okos tanácsnak, s hálálkodva búcsúzott el Tódortól. Amaz még 
utánakiáltott: 

— Hát a jutalom hol marad? 

— Majd utána, fiam, utána. 

Tódor nem szólt egy szót sem, hanem megvárta, míg sötét éjszaka lett, s akkor ügyesen 
ellopta a hízót, áthajtotta a harmadik faluba, s ott túladott rajta. 

Zsebeli uram pedig kora reggel észrevette a lopást. Amint kétségbeesetten kitántorgott az 
utcára, Tódort pillantotta meg. 

— Elloptad a disznóm! - kiáltotta szívszakadva. 

— Jól van, tekintetes úr — buzdította Tódor —, csak ordítson, csak ordítson! Nagyon jól csi- 
nálja. Így aztán mindenki elhiszi, hogy nincs disznó, s megtarthatja magának mind a kolbászt, 
mind a hurkát, mind a szalonnát! 


Rossz vásár 


A földesúr vásárolt magának egy gyönyörű hátaslovat. Cigány Tódor egész életében 
ilyen lóra vágyott. Mihelyt meglátta, kérlelni kezdte a gazdáját, hogy a lovat adja el neki. Meg- 
unta a földesúr az örökös zaklatást. 

— Neked adom, Tódor — mondta — ha kiállsz harminc botütést. 

Lószerető ember volt Tódor, úgy becsülte, ennyi szenvedést megér egy ilyen szép paripa. 
Ráállott hát a cudar vásárra. Lefeküdt a deresre, a fogát összeszorította, a földesúr pedig pallani 
kezdte irgalmatlanul. A tizedik ütés után azonban megszólalt álnokul: 

— Te Tódor — mondta —, meggondoltam. Mégsem adom neked a lovat. 


Sorozáson 


Jött a parancs, Cigány Tódornak meg kellett jelennie a sorozáson. Mikor a tábori felcser 
faggatta, nincs-e valami testi hibája, ami alkalmatlanná tenné a katonai szolgálatra, Tódor azt 
válaszolta, hogy ő rövidlátó. 

— Elhiszem - felelt a felcser —, de bizonyítsd be. 

Tódor megvakarta a feje búbját, aztán a szemközti falra mutatott. 

— Tetszik látni azt a szöget a falon? 

— Hogyne látnám! 

— Nohát, én meg nem látom! - vágta rá Tódor diadalmasan. 


A baleset 


A tisztelendő éppen esti sétáját végezte méltóságosan, ahogy mindenkor szokása volt. A 
falu vége felől egy ember rohant vele szembe. 

— Hova rohansz, te? - kiáltott utána. 

— A doktor úrhoz - felelte Tódor -, az asszony meg akart verni, s én ijedtemben a fejére ej- 
tettem a cséphadarót. 


Ügyes választás 


Besorozták Cigány Tódort katonának. Szomorú lett, majd lehullott az orra. 

— Ne búsulj, Tódor - vigasztalta az őrmester —, olyan katona lehetsz, amilyen akarsz. 
Elgondolkozott Tódor, aztán így szólt: 

— Hát ha már választani lehet, akkor szeretnék obsitos lenni. 


Napszám 


Napszámra szegődött Cigány Tódor, mégpedig a maga kenyerére. Reggel azonban, mi- 
kor látta, hogy a gazda falatozik a tornác alatt, odasurrant, s lekanyarított egy szép szelet sza- 
lonnát. 

— Hohó! Tódor! - kiáltott rá a gazda. - Nem addig van az, hiszen te a magad kenyerére al- 
kudtál. 

- A magam kenyerére hát, de nem a magam szalonnájára! 


Gyónás előlegben 


Cigány Tódor elment a paphoz, s meggyónta, hogy a szomszédja földjéről száz kéve bú- 
zát lopott. Alkalmankint húsz-húsz kévét. Mielőtt a pap feloldozta volna, megkérdezte: 

— Hány nap alatt követted el ezt a rút tolvajlást, fiam? 

- Négy nap alatt, tisztelendő uram. 

— Rosszul számolsz — mondta a pap -, mert eszerint csak nyolcvan kévét loptál. 

— Már hogy számolnék rosszul, tisztelendő uram, hiszen a hátralévő húsz kévét ma éjsza- 
ka viszem haza. 


Reggeli ima 


Cigány Tódor sokszor fogadkozott, hogy a fiából különb embert nevel magánál. Megtaní- 
totta a fiát imádkozni. Néhány nap múltán megkérdezte tőle: 

— Mondd, fiam, imádkoztál-e, mielőtt fölkeltél? 

- Imádkoztam, édesapám - felelt a gyerek tisztelettudón. 

— Aztán melyik imádságot mondtad el? 

— Azt, amelyiket édesapám mondta volt, mikor itt járt a végrehajtó az adóért. 


Lóvásár 
Volt Cigány Tódornak egy lova, eladta egy parasztnak azzal a megegyezéssel, hogy ha a 
ló hibásnak mutatkozik, visszaveszi. 


Harmadnap jött a paraszt a lóval. 
— Itt a lovad, Tódor — mondta —, nekem nem kell, mert az egyik szemében hiba vagyon. 


—- Hogy mered azt hibának nevezni? -— méltatlankodott Tódor. -— Hiszen nem hiba az, ha- 
nem szerencsétlenség! 


Adám teremtése 


Cigány Tódor megkérdezett egy tudományos embert, miként teremtette Isten Ádámot. 

— Agyagból formálta -— hangzott a válasz —, aztán odatámasztotta a sövényhez, hogy a nap 
megszárítsa, s takaros ember legyen belőle. 

— Értem - felelt Cigány Tódor —, de ki fonta a sövényt? 


Leleményes választás 


Kisebb-nagyobb rendbeli tolvajlásaival Tódor megharagította földesurát. 

— Betelt a mérték, Tódor — mondta -—, huszonöt botot kapsz. 

- Elfogadom, tekintetes úr — válaszolt Cigány Tódor —, csak azt kérem, hogy a magam 
kedve szerint fekhessem a bot alá. 

A földesúr intett, hogy beleegyezik. Azzal megindultak a deres felé. Elöl Tódor, mögötte 
a hajdú a suhogó mogyorófa pálcával, leghátul a földesúr. 

-— No - kérdezte a földesúr —, hát hogy fekszel, Tódor? 

- Én így - válaszolt amaz, és fürgén besuvadt a deres alá. 


A fizető tolvaj 


Disznót lopott Cigány Tódor, mert a disznóhúst nagyon kedvelte. Mivel azonban lelké- 
nek üdvösségét is gondozni kívánta, elment a paphoz, töredelmesen meggyónta bűnét, majd át- 
adott a tisztelendőnek néhány forintot, azzal a kéréssel, hogy juttassa el a kárvallottnak. 

A pap elvette a pénzt, de valami eszébe jutott. 

— Hallod-e, Tódor, most emlékszem csak vissza, hogy te ugyanezt művelted tavaly, ta- 
valyelőtt, meg talán annak előtte is. Ennyi erővel, fiam, készpénzzel is megvásárolhatnád a disz- 
nót, s a lopás bűnébe sem kellene keveredned. 

— Jobb ez így, tisztelendő uram - felelt Tódor —, mert ha én valakitől disznót veszek, ő 
szabja meg az árát, ha viszont ellopom tőle, annyit adok érte, amennyi nekem tetszik. 


Három igazság 


Cigány Tódor egy goromba úrhoz szegődött kocsisnak. Egyszer döglött farkasra akadtak 
az országúton. A lovak úgy megijedtek, majd az árokba borították a kocsit. Az úr megmérgese- 
dett, s azt mondta Tódornak, ha nem mond három igazságot a döglött farkasról, mehet más 
gazdát keresni. 

, Három igazságért nem cserélek gazdát" — gondolta Tódor, aztán így szólt: 

— Az első igazság az, hogy ez a farkas több elevent evett, mint dögöt. 

Az úr bólintott, hogy az igazságot elfogadja. 

-— A második igazság az - folytatta Cigány Tódor —, hogy ez a farkas többet járt gyalog, 
mint lovon vagy szekéren. 

Az úr jóváhagyta az igazságot. 

- A harmadik igazság az — mondta végezetül Tódor —, hogy ennek a farkasnak soha na- 
gyobb baja nem volt, mint amibe beledöglött. 


Fő a becsület! 


Akasztásra ítélték Cigány Tódort, s már nem volt más hátra, mint hogy az ítéletet végre- 
hajtsák. A kivégzés reggelén tudta meg szegény, hogy az akasztófát az országút mentén állítot- 
ták fel. Ezen szörnyűmód elkeseredett, s könyörögni kezdett a bírónak: 

— Tekintetes bíró úr, esedezem, meg ne tegyék velem azt a csúfságot, hogy arccal akasz- 
tatnak az út felé, mert belehalok szégyenletembe. 


Búcsú 


Az akasztófa csakugyan ott állott az országút mentén. Szép, vadonatúj akasztófa volt, jó- 
lesett a szemnek megpihenni rajta. Mikor Tódort kivezették, bosszankodva látta, hogy a fél falu 
odagyűlt a halálos látványosságra. 

— Köszönöm kegyelmeteknek, hogy eljöttek tiszteletemre — mondta Tódor illemtudón -, s 
kérem Istent, hogy én is viszonozhassam kegyelmeteknek ezt a felebaráti kedvességet. 


Az utolsó kívánság 


Cigány Tódor ott állott az akasztófa alatt, mikor megkérdezték tőle: 

-— No, Tódor, mi az utolsó kívánságod? 

- Szíveskedjenek eret vágni rajtam — mondta Tódor. 

— Megtehetjük - hagyta rá a bíró -—, de minek az neked? 

— Bölcs emberektől azt hallottam volt, hogy az érvágás használ a halál ellen. 


Az ördög az ágy alatt s még egy s más, mi papokkal esett 
meg 


Az ördög az ágy alatt 


Nem ízlett a hosszú böjt a barátnak, azt eszelte ki hát, hogy a gyertya lángján süt tojást. 
Ahogy ebben mesterkedett, váratlanul betoppant az apát, ki vizsgálóúton volt. Az apát megdor- 
gálta a barátot, ki azzal mentegette magát, hogy az ördög kísértette meg. 

Az ördög éppen a barát ágya alatt hevert. Mikor meghallotta, hogy őt is emlegetik, elő- 
mászott, és így szólt: 

- Ne higgyen neki, tisztelendő apát úr, én is tőle tanultam, hogy így is lehet tojást sütni. 


Teológiai disputa 


Élt Kolozsvárt egy igen derék pap, kit prédikációiért városszerte becsültek. Egy napon a 
főtéren sétált, hirtelen eső támadt, s bemenekült egy kereskedésbe. A boltoson kívül ott találta 
Pendeleghi prókátor uramat, ki ugyancsak a megázás elől futott be oda. 

Az elmúlt vasárnapon a pap fölöttébb szép prédikációt mondott. Ebbe a prédikációba kö- 
tött bele az eszecsillogtató prókátor, mégpedig a következőképpen: 

— Jól emlékszem-e, tiszteletes uram — kérdezte —, ugye, azt prédikálta kegyelmed vasár- 
nap, hogy kit arcul csapnak jobb felől, tartsa oda a bal orcáját is? 

— Ezt prédikáltam — mondta a pap nyugodtan, de a következő pillanatban majd hogy le 
nem esett a feje, a prókátor úgy képen törülte. Mindamellett nem habozott, hanem odatartotta a 
másik arcát is, s kapott egy másik nyaklevest. 

— Köszönöm kegyelmednek a teológiai oktatást — mondta a prókátor, s nagy elégedetten 
megindult kifelé. De csak egyet lépett, mert a pap megragadta, fölemelte, földhöz teremtette, a 
mellére térdelt, s úgy elkolompozta, hogy amaz szuszogni is alig bírt. 

Miután a cséplést abbahagyta, a pap magyarázattal szolgált: 

-— Az is meg vagyon írva, prókátor uram, hogy azon mértékkel mérnek neked is, aminő- 
vel te másoknak mérsz. 

— Mi történik itt? - robbant be az ajtón a bíró, ki hírét vette az összecsapásnak. 

- Semmi, tekintetes úr — válaszolt a boltos -—, az urak a Bibliát magyarázzák. 


A hosszú prédikáció 

Egy tisztelendőnek az a keresztényeket búsító szokása volt, hogy ha egyszer belekezdett 
a szentbeszédbe, bajosan bírta abbahagyni. Lehetett hideg, lehetett hőség, fáradhatatlanul ontot- 
ta az igét, és se látott, se hallott. 

Ez történt húsvétkor is. Már régen elkongatták a delet, s a buzgó lelkű plébános még min- 
dig csak a közepe táján járt a prédikációnak. A hívek egy darabig szelíd nyájként türelmesen ül- 
dögéltek, aztán egy részüket elnyomta az álom, mások kitámolyogtak. Később szállingózni 
kezdtek az alvók is, nemsokára az egyházfi képviselte egymaga az egész gyülekezetet. Leste- 
várta szegény, hogy csak elhangzik az , ámen", s berekeszti a kegyes áhítatot. Hiába várt azon- 
ban. Lábujjhegyen odalépkedett hát a katedrához, megrántotta a pap stóláját, s így szólt hozzá 
suttogva: 


-— Ide teszem a kulcsot a pulpitusra. Ha majd elmegy, tisztelendő uram, ne feledje bezárni 
a kaput. 


Ne együnk emberhúst! 


Egy neves erdélyi úr, név szerint Mikes Ferenc, nagy kedvét lelte embertársai megszólá- 
sában és rút rágalmazásában. Ahogy ez időben szokásos volt, udvari káplánt tartott maga mel- 
lett. Egyszer egy ferences barát káplánkodott nála. Ez a barát kegyetlenül szókimondó ember 
volt, s mikor ura és gazdája hozzálátott a rágalmazáshoz, letette a kését, s így szólt: 

- Nagyságos uram, van itt tehénhús, juhhús, disznóhús. Miért akar nagyságod ember- 
hússal élni? 


Fölös buzgalom 


Olykor a fölös buzgalom más útra tereli az emberfiát, mint hova menőben volt. Ez történt 
Pécs városának legnevesebb prédikátorával, egy kapucinus baráttal. Böjti prédikációt mondott a 
barát, s mivel hívei közönnyel hallgatták, mindegyre erősebb és színesebb szavakat keresett, 
hogy felrázza őket, s érzékeltesse velük az élet múlandóságát s a halál szüntelen közelségét. 

— Gondoljátok csak meg, szerelmetes atyámfiai — mondta egyre hevesebb indulatra gyúl- 
va — gondoljátok csak meg, mily múlandó az élet! Sok ember este vidáman és egészségesen fek- 
szik le, reggel pedig - Isten irgalmazzon lelkünknek - holtan kel föl! 


Az okos pap 


Hírül vette a püspök, hogy egy falusi plébánosnak három gazdasszonya van, az egyik ti- 
zenöt esztendős, a másik tizenhét, a harmadik tizennyolc. Magához rendelte a plébánost, és ke- 
gyetlenül legorombította. 

- Hát nem tudja tisztelendőséged — mondta végezetül -, hogy a papi gazdasszonynak 
legalább ötvenesztendősnek kell lennie? 

— Hogyne tudnám - válaszolt a plébános —, nem is sértettem meg ezt a parancsolatot. Hi- 
szen az én három gazdasszonyom együttvéve kereken ötvenesztendős. 


Elsietett gyónás 


Két hétig vétkezett egy asszony a szeretőjével. Mikor a szeretője elutazott, tüstént rohant 
a barátok templomába, hogy meggyónjon. A gyóntatószékben egy barát mormogta a maga 
imádságát. 

Az asszony letérdelt előtte, s egy szuszra elmondta, hogy s miként szegte meg a hatodik 
parancsolatot. 

Aztán elhallgatott, de hallgatott a barát is. Az asszony sürgetni kezdte, hogy adja meg a 
feloldozást. 

— Feloldozást nem adhatok - válaszolt amaz —, mivel én nem vagyok fölszentelt pap, csak 
a barátok szakácsa. 

- Ha nem pap kegyelmed, akkor miként merészelt engem meghallgatni? Följelentem ke- 
gyelmedet a gvárdiánnál! — mondta a gyónó asszony mérgesen. 

Mire a barátok szakácsa szelíden azt felelte: 

— Jelentsen föl bátran, majd én is elmondom a kegyelmed férjének, amit nekem olyan 
hosszan elbeszélt. 


Az asszony csöndesen elment. A barátok szakácsa pedig tovább mormogta a maga imád- 
ságát. 


A büszke teológus 


Sárospatakon élt egy fiatal teológus. Jóképű is volt, okos is volt, de az orrát igen fenn 
hordta. Haragudtak is rá miatta. 

Egyszer ez a fiatal teológus találkozott az utcán a város legszebb lányával. Olyan méltó- 
sággal köszöntötte, mintha nem is teológus, hanem legalább püspök volna. 

- Csak azt tudnám, mire olyan büszke - kérdezte a szép lány. — Talán valami előkelő he- 
lyen prédikált ma? 

- Nem előkelő helyen prédikáltam én - válaszolt a teológus —, hanem falusi szamaraknak 
prédikáltam. 

-— No - felelt a szép lány —, akkor bizonyosan szerencsésen kezdte és szerencsésen fejezte 
be a prédikációját. Mert ha szamaraknak prédikált, akkor ez egyszer joggal nevezhette őket sze- 
relmes atyafiainak. 


Tegyük föl! 


Nesze támadt, hogy az esperes úr körúton van Megrémült erre ahány pap csak szolgált a 
környéken, mert ez az esperes akadékoskodott mindenben, s lehetett a válasz bármily okos, so- 
ha meg nem elégítette. Az egyik papot a felől faggatta, milyen volt a Sittin fa, melyből Noé a 
bárkáját készítette. A másiknak azt kellett megfejtenie, hogy az Úr sós vagy sótlan mannát hul- 
latott alá a sivatagban vándorló zsidóknak. Kinek a képét verték a zsidók a pénzre Ábrahám 
idejében? — Milyen fából készült Jákob lajtorjája? — Mit találtak a zsidók a Vörös-tenger fenekén, 
mikor a víz kettévált előttük? Ilyenféle kérdésekkel szorongatta, zaklatta a nyomorult papokat, 
kik vért izzadtak, hacsak rágondoltak kapcáskodó esperesükre. 

Nem kerülte el a sorsát a szegedi plébános sem, kire az esperes azzal támadt, hogy mivel 
keresztelne, ha vize nem volna. 

A derék plébános megfogta szelíden az esperes reverendája csücskét, s gyöngéden az ab- 
lakhoz vezette. A Tisza éppen megáradt, mocskos víz terjengett az utcákon, s a paplak kertjében 
libák úszkáltak. 

-— Nézzen csak ki bátran, nagytiszteletű uram, vizünk van bőségesen. 

- Látom -— morgott amaz -, de mit tenne, ha nem volna? 

— Jobb volna, ha nem volna. Sajnos most ott is van, ahol nem kellene. 

De amaz csak nem tágított a maga gondolatától. 

— Tegyük föl, hogy nem volna víz, mit tenne akkor? 

- Nem tehetjük föl -— makacskodott a plébános —, mert itt folyik a Tisza a kapum előtt. 

— De ha a Tisza eltűnne? 

— Akkor a kútból merítenék vizet. 

Az esperest a türelme kezdte cserbenhagyni. 

- Értsen meg már kegyelmed. Arra vagyok én kíváncsi, hogy ha a világ minden vize el- 
tűnne, akkor mivel keresztelne? 

— Borral -— vágta rá a szegedi tisztelendő. 

— És ha bor sem volna? 

Nagyot sóhajtott a szegedi pap, aztán egyenest a szeme közé nézett az esperesnek. 

— Ha bor nem volna, nagytiszteletű uram, akkor nem lennék pap, s ha nem lennék pap, 
nem is keresztelhetnék se borral, se vízzel. 


Gyors visszavágás 


Vendégségbe hívta a rabbi a plébánost. Miután kedvükre ettek, italozásra került a sor. 
A rabbinak úgy rémlett, hogy a plébános kevesebbet iszik, mint szokása. Megkérdezte 


hát: 

— Nem ízlik a bor, tisztelendő uram? 

-— Jó bor volna, ha nem keresztelték volna meg - felelt a plébános. 

— Szóval a keresztelés árt a bornak? -— kérdezte a rabbi. 

- Nem többet, mint amennyit a körülmetélés árt az aranyforintnak. 
Papi bölcsesség 


Mikor megtiltották a katolikus papoknak a nősülést, az egyházfi szaladt a vészhírrel a 
plébánoshoz, ki nagy nősző volt. 

— Hallotta-e, tisztelendő úr, hogy a papok többé nem vehetnek feleséget? 

— Hallottam - válaszolt amaz —, még szerencse, hogy legalább az asszonyok vehetnek ma- 
guknak papot. 


Rövid szentbeszéd 


Pünkösd napján legátusnak kellett volna prédikálnia a templomban. A szentbeszédet jó 
előre megírta, meg is tanulta fejből, mégis mikor már a szószéken állott, semmi nem jutott eszé- 
be. 

Egy ideig zavartan köszörülgette a torkát. Ezenközben odakint hatalmasat dörrent az ég. 

— Keresztény híveim! — mondta végre. — Az Úr szava szól az egekben, szegény szolgája 
nem tehet mást, mint hogy tisztelettel hallgat. 

Azzal lelépdelt a szószékről. 


Meggyőző buzdítás 


Csata előtt a pap vitézségre buzdította a katonákat. — Legyetek méltók dicső őseitekhez — 
kiáltotta —, aprítsátok bátran az ellenséget, hogy nevetek megmaradjon a késő utókorra. S a ha- 
láltól se rettegjetek, mert bizony mondom nektek, kik a dicsőségnek mezején elesnek, fényes la- 
komában részesülnek odafönt a mennyekben. 

A kapitány kiadta a parancsot a rohamra. A katonák elindultak, egyedül a pap nem moz- 
dult. 

— Hát kegyelmed, tisztelendő urunk, nem jön velünk a mennyei lakomára? - kérdezte egy 
baka. 

- Nem mehetek, fiam, ma böjtölök. 


Elhelyezési javaslat 


Egy ferences barát Szent Ferencről mondott beszédet. Sorra összevetette valamennyi 
szenttel, s egyet sem talált közöttük, kihez mérhetőnek ítélte volna. 

- Hova is helyezzük a mi szeráfi Szent Ferenc atyánkat? — kiáltott föl a barát szenve- 
déllyel. — Más szentek között hagyjuk-e? Bizony, nem tehetjük. A próféták közé soroljuk-e? Bi- 
zony, minden prófétának fölötte áll ő. Helyezzük hát a pátriárkák közé? Bizony, még ez sem 


elegendő. Az angyalok közé? De hiszen szentebb ő minden angyalnál, arkangyalnál, szeráfnál 
és kerubnál! Hova tegyük hát a mi Szent Ferenc atyánkat? 

Tikmonyi uram, ki ott ült az első sorban, ekkor fölállt, s a helyére mutatott. 

— Ha olyan nagy fejtörésébe kerül tisztelendő uramnak azt a derék szentet elhelyezni, hát 
ültesse ide a helyemre, mert én elmegyek. 


A haldokló hölgy 


Halála óráját érezte közeledni egy asszony, papot hívott hát, hogy derék keresztényhez il- 
lőn lépjen át a siralmak völgyéből a másvilágra. Miután a pap elvégzett minden szertartást, s 
föladta az utolsó kenetet, az asszony így szólt hozzá, haldoklóhoz illő gyönge hangon: 

— Tisztelendő uram ismeri egész életemet, minden érzésemet, gondolatomat, mondja meg 
hát, a mennyeknek országába jutok-e vagy pedig a pokloknak mélyére? 

— Nyugodjék meg kegyelmed - vigasztalta a pap —, mert örök üdvösség lesz jámbor élete 
jutalma. Ahogy elnézem kegyelmedet, látom, hogy csupán egyik lábával van még itt e földön, a 
másik lába már az égben van. 

Mire a haldokló hölgy szemérmesen elpirult. 

- Nem szép tisztelendő uramtól, hogy halálom percében ilyen ocsmány állásban lát en- 
gem. 


A halász fia 


Egy zsíros jövedelmű apátságban élt egy barát. Ez a barát szegény halász fia volt, s aláza- 
tos eredetére azzal figyelmeztette magát, hogy cellájában kifüggesztett egy halászhálót. Eme 
alázatos cselekedetével oly nagy hírre tett szert, hogy mikor az apát úr meghalt, ő lett az utódja. 

Alighogy az apátságba beiktatták, a hálót fölvitte a padlásra. 

Mikor cselekedete oka felől kérdezték, a magyarázatot gyorsan megadta: 

— Minek a háló, mikor a halat már megfogtam? 


Söveges tisztelendő úr 


Tóbiás kutyája 

Megüresedett a rátóti plébánosság, s a papok sorra jelentkeztek a püspöknél, hogy a plé- 
bánosságot elnyerjék. A püspök mindannyitól ezt kérdezte: 

— Tudja-e kegyelmed, milyen hosszú volt Tóbiás kutyájának a farka? 

Senki meg nem felelt erre a kérdésre, s ezért Rátót hosszú időn átal szűkölködött plébá- 
nos nélkül. 

Végre Söveges tisztelendő úr jelentkezett, ki akkor még fiatal és fürge eszű volt. 

— Milyen hosszú volt Tóbiás kutyájának a farka? — kérdezte a püspök nyájasan. 

Mire Söveges tisztelendő uram elővette az erszényét, s tizenöt aranyat rakott egymás vé- 
gébe. 

- Ekkorka — mondta jelesen. 

- Nem ekkorka - rázta meg a fejét a püspök —, mert kunkorodott is. 

Söveges megtoldotta öt arannyal Tóbiás kutyájának a farkát, s ő lett a rátóti plébános. 


Szent Ferenc a tornácon 


Még fiatal volt Söveges tisztelendő úr, s nem is Rátóton paposkodott. Egy fölötte kívána- 
tos asszonyszemély jelentkezett nála gyónásra. A gyónásból kiviláglott, hogy az asszony elméjé- 
ben nem olyan ékes, mint enyészetnek szánt testében, ezért a ravasz pap elhitette vele, hogy az- 
nap éjszaka meglátogatja Szent Ferenc. 

Odahaza az asszony éppen elcsípte a férjét, ki utazásra volt indulóban, s eldicsekedett ve- 
le, hogy buzgalma jutalmául milyen mennyei kegyelemben részesül. 

- Nagy megtiszteltetés ez, lelkem — mondta a férj —, igyekezz hát, s fogadd becsülettel égi 
látogatódat. 

A biztatás után a férj elment, szerzett barátcsuhát, egy hatalmas kulcsot meg egy kemény 
botot. Aztán lesbe állott. Nem sokat kellett várakoznia, még az éjfelet sem kongatta el a harang, 
már jött Söveges tisztelendő uram Szent Ferenc képében. De arra már nem jutott ideje, hogy a 
házba bekopogtasson, mert a tornác sarkából elébe ugrott a férj, szentpéteri öltözetében, és rá- 
mordult: 

— Hogy mertél az engedélyem nélkül elbitangolni a mennyországból, te csavargó szent? 

Azzal vette a botot, s úgy helybenhagyta a szentferenckedő plébánost, hogy három napig 
nem bírt ülni. 


Sohasem árt az óvatosság 


A rátóti pap szoknyabolond hírében állott. Féltették is tőle a parasztok a feleségüket, az 
anyák a lányukat. Élt Rátóton egy csöpörödött eszű fiatal paraszt, ki a legszebb lányt vette fele- 
ségül, mivel gazdag volt. 

Nem sokkal a házasságkötés után a férj elment a feleségével a templomba. A pap a követ- 
kező bevezetéssel kezdte prédikációját: 

— Szeretett híveim, prédikációmat két részre osztom. Az első, hosszabb résszel az asszo- 
nyokat érdekelem, a második, kurtábbik részt pedig a férfiak felé irányítom. 

Mikor ezt hallotta a paraszt, magához rántotta a feleségét, és félhangon ezt mondotta: 


— Gyere haza, édes feleségem, hadd érdekelje a tisztelendő úr a többi asszonyt a hosszú 
elülső részével, mert én téged az életemnél is jobban szeretlek. 


A haragvó plébános 


Söveges tisztelendő úr haragudott a híveire. Egyik prédikációja végeztével ekként oktatta 
ki őket: 

— Most arról fogok beszélni nektek, szerelmetes híveim, miként lesz az, ha majd én meg- 
halok, s itt hagylak benneteket a siralmak e völgyében. Eleget szenvedtem idelent, bizonyos te- 
hát, hogy a mennyek országának legalább a kapujáig eljutok. A kaput megkoppintom, kikuk- 
kant Szent Péter, s megkérdi, ki az. — Söveges plébános vagyok Rátótról — válaszolom kellő tisz- 
telettel. — Erre a kapuálló derék szent megcsóválja szakállas fejét, s azt mondja: — Nem ereszthet- 
lek be, fiam, mert rosszul őrizted a te juhaidat. — Megcsóválom én is a fejemet, s így válaszolok: 
— Tévedésben van, szent atyám, mert azok nem juhok, hanem disznók voltak mind egy szálig. 


Szorgalmatoskodás 


Szokása volt a földesúrnak, hogy évenkint egyszer-kétszer vacsorára hívta a falu papját. 

Söveges tisztelendő mindenkor örömmel fogadta a meghívást, mert inni is, enni is szere- 
tett, s a földesúrnál gazdag volt az asztal. 

Vacsora végeztével Söveges tisztelendő úr búcsúzkodni kezdett, s mert úgy látta, senki 
nem tartja szemmel, besuvasztott a reverendája zsebébe egy sült jércét. 

Rosszul számított azonban, mert a vendéglátó gazda észrevette. 

— Mi dolog ez, tisztelendő uram — mondta megrovólag -, kegyelmed a templomban azt 
tanítja, hogy , ne szorgalmatoskodjatok a holnapi napról", s most íme, a tulajdon tanítása ellen 
cselekszik. 

— Inkább nagyon is a tanításom szerint cselekszem - találta föl magát Söveges tisztelendő 
—, mert ezt a jércét éppen azért tettem zsebre, hogy a holnapi napról ne kelljen szorgalmatos- 
kodnom. 

A rátóti ördögök 

A rátóti tisztelendő vesztére arról talált prédikálni, hogy Krisztus urunk megölte az ördö- 
göket. A parasztok fölfüleltek erre a biztató hírre, s az istentisztelet végeztével a templomtéren 
megbeszélték az eseményt. Megmondta a magáét a bíró, meg az esküdtek, a nagygazdák s a 
szegények. 

Valamennyien megegyeztek abban, hogy ha Krisztus kiirtotta az ördögöket, többé nem 
leselkedik rájuk a pokolbéli hatalom, nincsen szükségük tehát papra sem. 

Bement a bíró Söveges tisztelendő úrhoz, s így szólt hozzá: 

— Igaz-e, tisztelendő uram, hogy Krisztus megölte az ördögöket? 

— Nincs különben - felelte a plébános. 

- Akkor hát megkérem tisztelendőségedet -— folytatta a bíró —, hogy két hét alatt eltisztul- 
jon a faluból, mert mi többet nem tartjuk, nem kell strázsa az ördög ellen. 

Megdugult a szó szegény papban, válaszolni nem bírt, hanem nagy búsulásában járdo- 
gálni kezdett alá meg fel a szobájában, mint görög az üres boltban. 

Ahogy így bucsálódott, betoppant hozzá egy vándor deák, s megkérdezte, minő esemény 
borította ilyen kegyetlen gyászba. A plébános elmondta, a deák nagy vidáman elmosolyodott. 


— Ha csak ez szomorítja kegyelmedet, örömest megsegítem. Vasárnap menjen föl kegyel- 
med a szószékre, s papolja azt, hogy Krisztus urunk ugyan megölte az ördögöket, de az özvegy 
ördögnék terhesen maradtak mind, s ha megszülnek, a világot az öreg ördögöknél kegyetle- 
nebb és gonoszabb ördögök árasztják el. 

A rátóti tiszteeendő megfogadta a hasznos tanácsot. 

A prédikáció után odajárult elébe a bíró, s alázatosan kérte, hogy csak maradjon, ne hagy- 
ja magára a falut veszedelmében. 

— Maradok - egyezett bele Söveges —, de két disznóval többet adjatok. 


A meleg lélek 


Haldoklóhoz hívták Söveges plébánost. Bosszúsan vágott neki az országútnak, mert ép- 
pen tárkányos bárányt vacsorázott, s a vacsorát szent hivatala miatt abba kellett hagynia. 

Amint a színhelyre ért, mindjárt látta, hogy a haldokló már nem húzza sokáig. Gyorsan 
föladta az utolsó kenetet, s várakozott. Mikor azonban látta, hogy a beteg tovább is csak hány- 
kolódik, de nem hal meg, retteneteset kiáltott: 

— Távozzál e gyarló testből, halhatatlan lélek! 

— Miért sürgeti annyira, tisztelendő úr? — kérdezte a haldokló felesége. 

— Mert kihűl - válaszolt a pap. 


Minden jól van, ahogy van 


Söveges tisztelendő úr arról tartott beszédet, hogy minden, mit Isten teremtett, jól van 
úgy, ahogy van. Egy púpos is volt a gyülekezetben, ki ezzel az állítással sehogy sem értett 
egyet. 

Istentisztelet végeztével megvárta a papot a templom előtt, s kérdőre vonta. 

— A tisztelendő úr arról papolt ma, hogy minden úgy van jól, ahogyan Isten teremtette. 
Nézzen rám, vajon én jól vagyok-e ilyenformán? 

Söveges tisztelendő úr tüzetesen szemügyre vette az embert, aztán így szólt: 

- Kegyelmedet az Úr púposnak teremtette, s ebben a mivoltában kegyelmed valóban tö- 
kéletes. 


Az alvó pásztor 


Egy alkalommal a kalocsai érsek ellátogatott Rátótra, hogy meghallgassa Söveges tiszte- 
lendő prédikációját. Igyekezett a derék pap erejétől tellőn, de akármekkora hévvel prédikálott, 
az érseket elnyomta az álom. 

Mikor a plébános ezt észrevette, odaszólt az egyházfinak: 

- Csukja be a templomajtót kend, mert aluszik a pásztor. S ha a pásztor aluszik, a juhok 
szétszélednek, s akkor ugyanbizony kinek prédikáljak? 

Erre szép zengő nevetés támadt. Az érsek fölriadt álmából, s a prédikációt ébren hallgatta 


végig. 
A szép beszéd 


Karácsonykor Söveges plébános úr kitett magáért. Olyan megindító prédikációt tartott, 
hogy elfakadt sírva az egész gyülekezet. Csupán egy fekete kendős, sárga ábrázatú vénséges 
vén asszony maradt érzéketlen. 


-— Hát kend miért nem sír, néne? - fordult hozzá a szomszédja. 
— Minek sírnék, lelkem, én nem ehhez az eklézsiához tartozom. 


A szokás hatalma 


Ismeretes mindenki előtt, mennyire kedvelte Söveges plébános úr a tarokkot. Ha vendég 
érkezett hozzá, elébe sietett, kezét nyújtotta, s így szólt: 

— Hozta Isten, tisztelt barátom, ki oszt? 

Híre ment ennek is -— egész a püspökig —, de annak még inkább, hogy egy reggel, mikor 
erősen elgondolkozott az előző este legjelesebb partiján, a hajnali misén Ite missa est helyett szé- 
pen érthetően ezt mondta: pagát ultimo. 

Mire a padok közül valaki azt felelte: Kontra! 


Vigasztalás 


Ahány ember, annyiféle. S ez a rengetegféle ember mind más meg más módon hal meg. 
Talán csak abban egyeznek meg, hogy szívesen egyikük sem hagyja itt ezt a siralmak völgyét. 

Söveges tisztelendő úr legkivált azoktól tartott, kik a haláltól a szokottnál jobban retteg- 
nek. Vitázott is a haldoklókkal nemegyszer. 

Leghíresebb ilyen vitája egy szép fiatalasszonnyal esett meg. Emezt élte virágjában érte 
utol a halálos kór, s bizony nem egykönnyen nyugodott bele, hogy nemsokára mindennek vége. 

Jajgatott hát szakadatlan, ilyen szavakkal: 

— Jaj, meg kell halnom! Ó, édes Istenem, miért kell meghalnom? Miért mérted rám, Uram, 
e csapást? Ó, hát sosem látom többé édes uram, édes gyerekeim? Jaj, hát miért kell meghalnom? 

Egy darabig Söveges plébános úr csöndesen hallgatta a fölösleges vívódást, aztán elvesz- 
tette a türelmét. 

— Gondoljon arra, keresztény testvérem, gondoljon arra, hogy egyszer mindenkinek meg 
kell halnia. 

— Hisz éppen az a baj, hogy csak egyszer! — felelt a szép haldokló. — Mert ha többször is 
meghalhatnék, akkor ezzel az első alkalommal nem vesződnék annyit. 


Az óvatos anya 


Söveges plébános úr kapatosan és készületlenül hágott föl a templomi szószékre. 

Eleinte akadozott a nyelve, utóbb azonban belejött a beszédbe, s olyan ékesen papolt a 
paráznaság bűne ellen, hogy a legmegátalkodottabbak is magukba szállottak. 

Volt a gyülekezetben egy aggodalmas lelkű anya, ki egyre biztatta hajadon leányát: 

— Figyelj csak, fiam, figyelj a tisztelendő úrra! 

Ahogy szót szóba öltött, a plébános egyszer csak a következőt találta mondani: 

— Szerelmetes híveim, vagyon egy csekélyke tagocskája az emberi testnek, mely minden- 
kinek, de kiváltképpen az asszonyszemélyeknek megszámlálhatatlan bajokat okoz. Én most 
megmutatom nektek, keresztény híveim, megmutatom e tagocskát... 

— Hunyd be a szemed, leányom! - kiáltott föl az aggódó anya. 

A pap pedig kinyújtotta a nyelvét, majd tovább folytatta: 

— Mert az emberi nyelv, amilyen kicsi, olyan nagy rombolást vihet végbe mások becsüle- 
tében. Ezért, szerelmetes híveim, vigyázzatok, hogy mindenkor alkalmasan használjátok e ki- 
csinyke tagocskát... 


Ami sok, az sok 


Söveges tisztelendő urat fölötte elkeserítette, hogy az utóbbi napokban egész sereg lopás, 
lókötés, verekedés, veszekedés történt Rátóton. Minden jel arra vallott, hogy ez a hajdan oly 
nyugodalmas és szilárd erkölcsű falu feltartózhatatlanul megindult a züllés útján. 

Vasárnap remegő fölháborodással hágott föl a szószékre, s prédikációját ezzel a prófétai 
fölkiáltással kezdte: 

- Oly romlott korban élünk, szerelmetes keresztény híveim, hogy manapság a pólyás 
gyermekek, kik még járni és beszélni sem tudnak, Istent káromolva futkosnak az utcákon! 


Magvas méltatás 


A rátóti tisztelendőről országszerte tudták, hogy a szószéken nem szívesen szaporítja a 
szót. 

Számtalan rövid prédikációt tartott, de a legrövidebb valamennyi között az volt, melyet 
Szent István tiszteletére mondott. 

— Szerelmetes híveim - ekként kezdte -, éppen ma egy esztendeje, hogy e szószékből a mi 
nagy királyunkról, egyházunk dicsőséges szentjéről prédikálottam. Mivel pedig a mai napig 
semmi újságot nem hallottam Szent Istvánról, hazudni pedig nincsen szándékomban, marad- 
junk meg amellett, mit a tavaly mondottam volt. 


A gyerek 


Éppen esküvő volt a templomban. Söveges tisztelendő úr a bíró fiát eskette össze a kocs- 
máros Julikájával. Javában folyt a szertartás, mikor egy kövérkés formájú fehérszemély lépett a 
fiatal pár mellé, s egy csecsemőt helyezett az oltár lépcsejére. 

— Itt a kend gyereke! - kiáltotta, hogy ijedtében az orgona megszólalt magától. 

— Keressen kend más feleséget magának - pattant föl a kocsmáros Julikája. 

Mire a vőlegény ünnepélyesen esküvésre emelte három ujját, s úgy erősítette, hogy a gye- 
rek nem az övé. 

- Nem is kendnek hoztam — mondta az esküvőbontó asszony -, hanem a tisztelendő úr- 
nak. 


Rátóti jelességek 


A rátóti templom 


A rátótiakat nem mindig nevezték rátótiaknak. Megvan a története, miként érdemelték 
meg azt a nevet. 

Annak a falunak, melyből később Rátót lett, nem volt temploma. A parasztok építettek 
egyet, mégpedig az országút mellé. Elkészült a templom, de mikor megvizsgálták, látták, hogy 
a fara nem jó helyen áll, odább kell tolni. Tél volt éppen, húszan-huszonöten gyűltek ott össze, s 
mindjárt nekiveselkedtek subásan, neki a templom falának, hogy eligazítsák alkalmasan. 

Arra jött egy szekér, a bakon Cigány Tódor ült. Meghúzta a gyeplőt, s elnézte kíváncsian 
a templomtologatókat. Aztán eszébe jutott, hogy itt az alkalom, megcsinálhatja a szerencséjét. 
Mindjárt oda is kiáltott az embereknek: 

-— Gyarlón iparkodnak kendtek. Gyürkőzzenek neki jobban, különben egy hét alatt sem 
nyomják a helyére azt a templomot! 

Amazok abbahagyták az erőlködést, fújtak egyet, összetanakodtak. Aztán ledobták a su- 
bát magukról, s újult erővel láttak munkához. 

Cigány Tódor megint rájuk kiáltott: 

— Az Isten szerelmére, álljanak meg kendtek! Most már csakugyan csúnyán áll az a nyo- 
morult templom. Lökjék meg egy kicsikét túloldalról. 

Mikor a templomtologatók átmentek a templom másik oldalára, Cigány Tódor fölnyalá- 
bolta a földre vetett subákat, rádobta a szekérre, s elhajtott sebesen. 

A templomtologatók erőlködtek egy darabig. De aztán úgy becsülték, hogy a templom 
most már ott áll, ahol kell. Visszamentek hát, hogy a subájukat felöltsék. De subát nem láttak 
egyet sem. 

Megszólalt az egyik közülük: 

— Ezt aztán jól megcsináltuk — mondta. - Rátótuk a templomot a subákra. 

Ezóta hívják azt a falut Rátótnak. 


Az adó 


Rátót falu többek között annak köszönhette országos hírét, hogy az adó fizetését egy íz- 
ben igen bátran megtagadta. Végrehajtót küldtek a falura. 

— Miért nem fizettek? — kérdezte amaz a bírótól. 

- Nem fizettünk -— válaszolt a bíró büszkén -, mert újságot is olvasunk, meg gondolko- 
zunk is. Az újságban pedig azt olvastuk, hogy százmilliót elloptak az állam pénztárából. S mi- 
nekutána ezt olvastuk, mindjárt azt gondoltuk, hogy oda, hol a pénzt ilyen rosszul őrzik, mi a 
mi krajcárjainkat nem küldjük. 


Hiteles mérték 


Egy rátóti asszony úgy teleitta magát borral a kocsmában, hogy a feje minduntalan a mel- 
lére esett. Nagy nehezen odaszólította a kocsmárost, és megkérdezte: 

— Mennyivel tartozom? 

— Csak tíz icce bor árával - felelte a kocsmáros. 

— Hó-hó - kiáltott az asszony —, az nem lehet. Sokszor próbáltam már, de kilenc iccénél 
több soha nem fért a hasamba. 


— Lehet - felelt a kocsmáros -, mert a tizedik a fejébe ment. 


Helytálló okoskodás 


Egy rátóti parasztembernek a felesége egy hónapi házasság után gyereket szült. A pa- 
raszt tüstént fölkerekedett, bement a városba, vett tizenkét bölcsőt, s fölrakta a szekerére. 

Hazafelé menet összetalálkozott az országúton a földesúrral. 

— Mit visz kend? - kérdezte az. 

Mondta, hogy tizenkét bölcsőt. 

— Minek annyi bölcső kendnek? - faggatódzott tovább a földesúr. 

— Az én feleségemnek olyan a természete — magyarázta a paraszt — hogy egy hónapra 
szül gyereket. Most szült éppen, s hogy ne kellessék hónapról hónapra a városba mennem böl- 
csőért, megvásároltam az egész esztendőre valót. 

— Bolond vagy te — mondta a földesúr —, hiszen ha a feleséged egy hónapra szült, akkor az 
a gyermek nem a tiéd. 

Dühbe gurult erre a paraszt. 

- Tudom én, hogy mit csinálok! — vágott vissza mérgesen. — Ne tanítson engem az úr! 
Vagy talán ha az úr hasas tehenet vesz, s a tehén egy hónapra megborjadzik, az úr visszaadná a 
borjút annak, kitől a tehenet vette? 

- Nem én - ismerte el a földesúr. 

-— No látja! — mondta a rátóti megvetően, a lovak közé csapott, s elporzott az úton sebesen. 


Gyűlés eső ellen 


Szakadt az eső, szakadt, mintha dézsából öntenék, s éppen aratáskor. Gyűlést hívatott 
egybe a rátóti bíró, hogy módját találják a kártékony eső elállításának. 

Elsőnek az egyházfi szólalt föl, ki azt javallottá, hogy kérjenek egy harangot kölcsön a 
szomszéd faluból, ő majd a két haranggal, a falubelivel meg a kölcsönkérttel addig harangozik, 
míg az eső eláll. Volt egy obsitos a faluban, az meg azt mondta, hogy nem harangot, ágyút kell 
az eső ellen használni. A takács úgy vélte, hogy fonjanak az asszonyok egy akkora esernyőt, 
mely az egész falut eltakarja. 

Legjobban ez a javaslat tetszett, már-már megszavazták a rátóti nagy esernyő készítését, 
mikor fölállott a bíró. 

- A harang pénzbe kerül, az ágyú több pénzbe, az esernyő még több pénzbe — mondta 
okosan. — Én hát amondó vagyok, hogyha ma esik, hát essen, ha holnap esik, akkor is csak es- 
sen, de ha holnapután is esik, akkor már nem tehetünk róla. 

Ezt az indítványt egyhangúlag elfogadta a gyűlés. 


A rátóti kovács 


Nem volt Rátóton egy kovácsnál több. Az az egy pedig halálos bűnt követett el, minek 
következtében akasztásra ítélték. 

Megijedt a bíró szörnyűmód, hogy a falu kovács nélkül marad. Erőltette az elméjét, hogy 
kisüsse a módját, mint mentheti meg a kovácsot. Szerencséjére éppen arra járt a király. A bíró 
maga mellé vett két esküdtet, s kihallgatást kért őfelségétől. 

Széles híre volt a rátóti bírónak, a király fogadta hát, s megkérdezte kegyesen, mi a kíván- 
sága. 


— Azon alázatos kérelemmel járulok felséged színe elébe, hogy kegyelmezzen meg a ko- 
vácsunknak, ki a maga mesterségében egyedüli a faluban. Vagyon viszontag két takácsunk, 
azok közül bármelyiket szívesen átaladjuk akasztásra, mert egy mindenképpen elegendő. 


Nagy ész 


Hírét hallotta a rátóti bíró a debreceniek csavaros eszének. Gondolta, próbára teszi őket. 
Három retket rakott a tarisznyájába, s elment Debrecenbe, hol szóba elegyedett az első ember- 
rel. 

— Jó napot adjon Isten. Mindenfelé csak azt hallom, hogy kendteknek különlegesen vált 
az eszük. Én most próbát teszek, találja ki kend, hány retek lapul a tarisznyámban. Ha kitalálja, 
mind a hármat kendnek adom. 

-— Várjon csak kend - mondta a debreceni —, hadd gondolkozzam egy kicsit. Hogy hány 
retek van a tarisznyájában kendnek? Hát se több, se kevesebb, hanem éppen három. 

— Hű! — csodálkozott a rátóti bíró. — Kendteknek csakugyan embertelenül nagy eszük le- 
het. 


Szakértői vélemény 


Korhadozott a rátóti akasztófa, a bíró tehát odahívatta az ácsot, ki az akasztófát készítette 
volt, s megkérdezte tőle, hogy kitart-e még egy ideig, vagy ajánlatos volna újat csináltatni. 

Az ács tüzetesen megvizsgálta az akasztófát, aztán ekképpen nyilvánította véleményét: 

— Ez az akasztófa úgy megroskadt, hogy életét kockáztatja, ki reá merészkedik. 


Gyors segítség 


Panaszra ment a rátóti mészáros a bíróhoz. — Hacsak kend meg nem segít, hamarost tönk- 
remegyek — mondta a mészáros -, levágok egy ökröt, s a fele hús sem kél el. 

-— Mi sem könnyebb, mint ezen segítem - válaszolt a bíró —, ezentúl sohase vágjon kend 
többet egy fél ökörnél. 


Elégtelen megszólás 


Megtudta a rátóti bíró, hogy a legények a kocsmában rosszat mondtak felőle. Meglátott a 
piacon egy legényt, ki részt vett az italozásban s a megszólásban, kérdőre vonta, hogy igaz-e. 

— Kétszer annyi rosszat is elmondtunk volna kendről - felelte a legény -, csak hát elfo- 
gyott a borunk. 


Célszerű vigasz 


A rátóti bírónak fia született. A fiú szép volt, erős volt, egészséges volt, hibája nem akadt, 
hacsak az nem, hogy öt hónapra született. Ez az egy hiba viszont módfelett elbúsította az apát. 
Ivott a bíró bánatában, sokat ivott, és sokat panaszkodott. Rátótra vetődve Tilinkó is meghall- 
gatta a bíró panaszait. 

— Ezen sose keseregjen kend - csapott a bíró vállára biztatón. — Olyan hiba ez, mely csak 
az első gyereknél esik meg. A többit mind időre fogja szülni a kend nagyra becsült felesége. 


Fogas kérdés 


A nevezetes napon, mikor gyereke született a rátóti bírónak, a községházára menet össze- 
találkozott János komájával meg Péter komájával. Mikor János koma meghallotta a hírt, így 
szólt: 

-— No, én kitalálom, hogy mi lett. Fiú! 

A bíró megrázta a fejét. Mire Péter koma ezt mondta: 

— Akkor kitalálom én. Leány! 

-— Csakugyan az - igazolta a bíró. 

— Milyen gyorsan besúgták kendnek - szólalt meg irigykedve János koma. 


Az éber őr 


Mikor a rátóti bíró fia fölcseperedett, elvitték katonának. Egy alkalommal egymaga őrkö- 
dött az ország határán. Menekültek jöttek Lengyelországból. Puskát fogott rájuk, hogy álljanak 
meg. 

— Útlevele van-e kendteknek? - kérdezte hivatalos szóval. 

— Bizony nincsen - válaszolták amazok. 

— Hát az nagy szerencse! — mondta a legény. — Mert kinek útlevele van, annak le kell men- 
nie a községházába, hogy aláírják. S ez hosszú kerülő. Kendtek mehetnek Isten hírével! 


Csakugyan így volt 


Hazajött szabadságra a rátóti bíró fia, s büszkén feszített egyenruhájában. 

-— Ugyan miként lettél katona? — kérdezte tőle egy leány. 

— Hát az úgy esett, hogy mikor mindenkinek muszáj volt mennie, akkor én is jelentkez- 
tem önként. 


A gyöngéd gazda 


A rátóti bíró megtöltött egy zsákot búzával, hogy őrletni vigye a malomba. A zsákot a 
nyereg elé tette, maga meg fölpattant a lóra, s elhajtott. Egyszer csak hallja, hogy a lova erősen 
zihál. Gondolkozott egy kicsikét, aztán a nyeregről a vállára vette a zsák búzát. 

Ahogy ekként lovagolt, összetalálkozott Söveges tisztelendő úrral. 

— Kendnek mi jutott eszébe - csodálkozott a pap —, hogy lóháton is maga viszi a búzát? 

— Szeretem a lovamat, tisztelendő úr -— felelt a bíró —, elég neki, ha engem cipel, minek ci- 
pelje még a búzát is? 


Mindent idejében 


Tűzvész pusztított Rátóton, leégett egy sereg ház, ól, istálló, szénaboglya, egyszóval a fa- 
lu lakosai tetemes kárt szenvedtek. Panaszkodott is mindenki. 

Egyedül a bíró nem panaszkodott. Ehelyett föl-alá járkált a tornácon, s erőltette az elmé- 
jét, hogy valami módjára leljen hasonló szerencsétlenségek elkerülésének. 

Másnap hajnalban szilaj dobszóra riadt fel a falu népe. A kisbíró verte a dobot a piacté- 
ren. Mikor elegendő ember csődült köréje, hangos szóval meghirdette: 

, Közhírré tétetik, hogy a falu minden lakosa köteles udvarán egy derék hordót fölállítani, 
s azt minden tűzvész előtt három nappal vízzel színültig megtölteni." 


Megtagadott kölcsön 


Akasztófára ítéltek egy embert Rátót szomszédságában. Megvolt az ítélet, a bűnös nem 
szökött meg, csupán akasztófa kellett volna, hogy az ítéletet végrehajtsák. 

Követséget küldött hát a bíró Rátótba, hogy az akasztófát megkapja kölcsönbe. A rátóti 
bíró meghallgatta a kérelmet, aztán megrázta a fejét. 

— Akasztófánkat kölcsönbe nem adhatjuk, mert magunknak és gyermekeinknek is szük- 
ségünk vagyon rá. 


Gyereknevelés 


Úgy hallotta volt a rátóti bíró, hogy annál derekabb lesz a gyerek, minél kurtább pórázon 
tartják. Verte is a fiát okkal, ok nélkül, úgyhogy a gyerek szakadatlan rettegésben élt, s mindent 
letagadott, csak hogy az ütlegektől megmeneküljön. Ezért aztán, mikor az apja a felől kérdezte, 
hogy a világot ki teremtette, a gyerek ijedten tiltakozott. 

- Nem én, édesapám, higgye meg, nem én! 

- Szamár vagy, fiam! — mondta mérgesen a bíró, s már csatolta is le a derékszíját, hogy 
hozzálásson a büntetés kiméréséhez. Mire a fiú térdre vetette magát, és ekként fogadkozott: 

— Én voltam, édesapám, de soha többé ilyet nem cselekszem! 


Az elveszett erszény 


Zsebeli uram Rátóton jártában elveszítette az erszényét. Az erszényben nyolcszáz arany- 
forint volt. Kevés híján összeroskadt rettenetes fájdalmában. Mikor eléggé magához tért, elment 
a bíróhoz, s száz arany jutalmat ígért annak, ki az erszényt megleli s neki visszaadja. 

Nem sok idő múltán jelentkezett egy legény az erszénnyel. A bíró átvette az erszényt, a 
pénzt megolvasta, aztán hívatta Zsebeli uramat. Zsebeli is megszámlálta a pénzt, s ezenközben 
kisütötte, miként takaríthatja meg a száz forint jutalmat. 

— Köszönöm a kend fáradozását — mondta a megtalálónak -, s kívánom, hogy egészséggel 
költse el a száz forintot, mit az erszényből kivett. 

- Nem vettem én ki egyetlen forintot sem! — védekezett a legény. 

Zsebeli uram azonban erősítette, hogy ő kilencszáz forintot, s nem nyolcszázat vesztett el. 
Mire közbeszólt a bíró: 

— Majd én igazságot teszek. Ha kegyelmed kilencszáz forintot vesztett el, akkor ez az er- 
szény nem a kegyelmedé, mert ebben csak nyolcszáz arany van. Ez az erszény itt marad. Majd 
ha találnak egy másikat, kilencszáz arannyal, azt kegyelmednek hivatalosan átal fogom adni. 


Bölcs előrelátás 


A rátóti bíró nem volt gyáva ember. Szembenézett számos veszéllyel, s viszontagságos 
helyzetekben is tanúságát adta rettenthetetlen szívének. De az óriásoktól félt. 

Nem is félt, hanem valósággal reszketett, ami annál különösebb, mivel soha óriást nem 
látott. De hallott felőlük, s ennyi elég volt, hogy egy életre teleszívja a kebelét félelemmel. 

S hogy valamiként megelőzze az óriások rombolását, hegyek között meghúzódó házikó- 
ját a háztetőnél magasabbra nyúló palánkkerítéssel vette körül. Arra számított ugyanis, hogy ha 
az óriás arra téved, a hegyes pózna megszúrja a talpát, még mielőtt a házat szertetaposná. 

Mindezeken felül a biztonság növelése érdekében két hatalmas táblát állíttatott föl, a kö- 
vetkező fölírással: 


,Mindenki kéretik, hogy a hegyet le ne tapossa, és kutyáját szabadon csatangolni ne en- 
gedje, föl ne igya a tavakat." 
S amit tett, jól tette, mert holtáig nem merészkedett óriás a háza tájékára. 


A kőrisfa 


A rátóti bírónak volt egy kertje, s abban a kertben állott egy derék kőrisfa. Ez a fa arról 
volt nevezetes, hogy ki életét Rátóton megunta, arra a fára kötötte föl magát. A bírónak fára volt 
szüksége, elhatározta hát, hogy a kőrist kidönteti. A kisbírónak pedig szólt, hogy a készülő ese- 
ményről tudósítsa a falu népét. Ami meg is történt a következőképpen: 

— Közhírré tétetik — kiabálta a kisbíró —, hogy a bíró kertjének derék kőrisfáját a hét pén- 
tekjén ledöntik. Éppen ezért kéretik a falu valamennyi lakója, ki erre a fára akarja felkötni ma- 
gát, hogy nevezett napig vigye végbe szándékát, különben másfelé kell kereskednie. 


Deáktörténetek 


A részeges professzor 


Tanított egykoron a debreceni kollégiumban egy fölöttébb részeges professzor. Deákjai 
hamarosan rájöttek, hogy az özön ital, ha a tudományt nem is, de sok minden egyebet kimosott 
az agyából. Akár részegen tántorgott föl a katedrára, akár józanul hágott rá, soha nem tudta, 
hogy az előző órán miről beszélt, s mit hagyott föl leckeként. A deákok kihasználták professzo- 
ruknak ezt a gyarlóságát, s valahányszor nem tudtak a kérdésre megfelelni, azzal védekeztek, 
hogy erről vagy arról még nem esett szó a magyarázatban. 

Utóvégre a professzor gyanút fogott, s hogy a tanítványai túl ne járhassanak az eszén, 
napról napra tollba mondta nekik, hogy aznap mit tegyenek, mit tanuljanak, s milyen feladato- 
kat végezzenek el. 

Egy délelőtt a professzor felelésre szólította föl egyik deákját. De kérdezhetett bármit, 
amaz meg sem mukkant. Ezúttal a hazugság sem segített, mert alig kezdett a deák szabadkozni, 
a professzor ráförmedt: 

— Mutasd a cédulát! 

A céduláról pedig kiderült, hogy a deák nem készült. A professzor újabb cédulát mon- 
dott tollba a deáknak, ezen már nemcsak a másnapi lecke volt rajta, hanem a büntetés is. Mind- 
ezeknek utána a professzor nagy elégedetten elment a kocsmába. Elégedett volt, hogy sikerült 
túljárnia a deákok eszén. Elégedettségében olyan dicséretesen berúgott, hogy két lábával ka- 
szált, mintha zsidó betűket szándékozna az út porába róni. Ereje fogytán azonban rövidesen 
négykézláb ereszkedett, majd bús sóhajtással elterült a sárban, oldalvást, ahogy kellemeteseb- 
ben esik a fekvés. 

A véletlen jóvoltából arra vetődött az a deák, kit délelőtt a professzor beszekundáztatott. 

— Húzz ki, fiam! Húzz ki! — szólította meg a deákot. 

Mikor amaz észrevette, hogy a professzora hentereg a sárban, válasz helyett a zsebébe 
nyúlt, s kihúzta a cédulát, majd gondosan tanulmányozni kezdte. 

-— Sok minden kívánsága és parancsa vagyon itt professzor uramnak - felelt a deák -, de 
az sehol sincsen, hogy a sárból én húzzam ki. Ezt bizonyára másnak mondta tollba. 

Azzal a deák odábbállt, a professzor meg elaludt a sárban. 


Bírói vizsga 

A bírói vizsgán a professzor a csalásról kérdezte a jelöltet. 

— Hogy mi a csalás? — ismételte amaz. — Hát csalás az, ha a professzor úr engem ezen a 
vizsgán megbuktat. 

— Ejnye! -— kapta föl a fejét a meghökkent tanár. — Hogy érti ezt? 


— A büntető törvény szerint csalást követ el az, ki másnak tudatlanságát annak megkáro- 
sítására fölhasználja. 


Sajtolt jótétemény 


Pápai Páriz Ferenc, a híres enyedi professzor tréfakedvelő ember volt. Egy alkalommal 
magával vitte egyik deákját egy úri házba. Ott szívesen fogadták, s jól is tartották őket, csak ép- 
pen azt a szokást nem tartotta tiszteletben a ház asszonya, hogy ünnepkor ajándékot illendő ad- 
ni a látogató professzornak. 


Mikor búcsúzásra került a sor, Pápai Páriz nagy szigorúan odafordult a deákhoz: 

- Vigyázzon, amice, össze ne koccanjon a tarsolyában a vajas fazék a mézes fazékkal. A 
sajtot pedig felül tegye, ott a helye. 

Ettől a mókás szemrehányástól elrestelték magukat az uraságok, s bőven ellátták a pro- 
fesszort meg a deákot mindenféle jóval. 


A jó étvágyú deák 

Szállást kért a vándorló deák egy gazdától. Amaz vacsorára is meghívta, s töltött káposz- 
tával kínálta meg. Jó gyomrú ember volt a gazda is, a felesége is, de a deák mindkettőn túltett. 
Mikor már a tizenötödik tölteléket kebelezte be, megkérdezték tőle, hogy mióta van ilyen jó ét- 
vágya. 

— Betegségem óta - felelt a deák tele szájjal. 

- S mikor volt kend beteg, öcsémuram? 

— Ezelőtt tíz évvel — válaszolt a deák. 


Szigorlat 


A professzor ránézett a jelöltre, aztán föladta a szigorlati tételt: 

— Mi volna az első teendője, hogyha hagymázos beteghez hívnák? 

— Az első teendőm... — dadogott a jelölt izzadva -— ...az első... a legelső teendőm... 
— Tessék felelni! — szólt rá a vizsgáztató élesen. 

— Az első teendőm az volna, hogy a professzor urat hívnám konzultációra. 

— Kitűnő! — mondta a professzor. — Több kérdést nem is adok. 


Két jogi ötlet 

Ügyvédi vizsgát tett Mutyi Pál, a szóbelit már sikeresen kiállotta, az írásbeli még hátra- 
volt. A professzor olyan bonyolult jogesetet adott föl, hogy a jelölt semmiképpen nem bírt eliga- 
zodni. Utóvégre az a jeles ötlete támadt, hogy a dolgozat végére ezt biggyesztette: 

A felek kiegyeztek." 

Ezzel mindjárt el is dicsekedett, s a dicsekvés eljutott a professzor fülébe. A professzor- 
nak is támadt egy jeles ötlete. Ő meg ezt írta a dolgozat végére: 

Mivel a felek kiegyeztek, prókátorra nincs szükség." 


A trójai háború 

Homéroszról magyarázott a tanár az iskolában. A magyarázat végeztével felszólított egy 
deákot, hogy mondja meg, hol állott Trója városa. 

— Az Ida-hegy mellett - felelt a deák. 

— Helyes. De hol állott Ida-hegye? 

— Trója mellett — mondta a deák habozás nélkül. 

A tanár megcsóválta a fejét. 

— Ez igaz, amice — ismerte el —, de hát így sohasem jutunk előbbre. Azt mondja meg hát, 


hol állott Trója meg az Ida-hegye? 
— Egymás mellett állottak! 


Laktató tudomány 


Egy gazdag szegedi paraszt iskolába adta a fiát; nem sajnálta a pénzt, mert azt akarta, 
hogy tudós emberré nevelődjék. Eltöltött a gyerek már négy vagy öt évet az iskolában, amikor 
egy ízben hazajött. Az apja legott faggatni kezdte, mit tud; látni kívánta, hogy a pénzéért ka- 
pott-e elegendő tudományt. A fiú eleinte csak szabódott, hogy majd megtapasztalja, apám, de 
nem mondott semmi érdemeset. Mikor azonban egy böjti napon az anyja három tyúktojást tett 
az asztalra, a fiú végre elérkezettnek látta az időt hogy tanúságot tegyen a tudománya felől. 

-— Édesapám -— mondta —, én most megbizonyítom, hogy a tálban öt tojás van, habár csak 
három látszik. Mert ahol három van, ott kettő is van, kettő meg három pedig öt. 

-— No, fiam — felelt a paraszt —, te csakugyan nem vesztegetted oktalanul az idődet. S hogy 
lásd, mennyire megbecsülöm a tudományodat, hát kiveszek az öt tojás közül kettőt, egyet 
anyádnak adok, a maradék kettő legyen a tiéd, s ha nem laknál jól tőle, edd meg hozzá a böl- 
csességedet. 


Jogos aggodalom 


Gyalázatosan rossz beszédet mondott a legátus húsvétkor. A gyülekezet ásítozott, vaka- 
ródzott, mocorgott, köhögött. Akadt azonban egy tisztes küllemű öregasszony, ki lélekszakadva 
sírt az egész prédikáció alatt. Abban a reményben, hogy talán ezt az egyetlen embert sikerült 
szavaival megindítania, a legátus megvárta a templom előtt. 

- Hogy én miért sírtam? -— válaszolt kérdésére az öregasszony. — Azért sírtam, lelkem, 
mert az én fiam is hittudományt tanul, s megszakad a szívem, ha arra gondolok, hogy annyi 
pénzt kiadtam, s végezetül mégis ilyen szamár marad. 


Talányos sírfelirat 


Két pécsi deák kiment sétálni a temetőbe. Séta közben betűzgették a fejfákon a feliratokat. 
Az egyik felirat ilyen furcsaformán hangzott: 

- Itt vagyok eltemetve, Korpa Ferenc ötvösmester lelke. 

Megszólalt erre az egyik deák: 

— Minő bárgyú felirat! Hiszen a lelket eltemetni nem lehet. 

A másik deák nem felelt, hanem elgondolkozott, vajon mivégből metszetett a boldogult 
ötvösmester ilyen talányos felírást a fejfájára. Minél tovább gondolkozott, annál inkább bizo- 
nyos volt benne, hogy valami célja lehetett ezzel. Másnap fogott egy ásót, s a földet a fejfa mel- 
lett megbontotta. Egy vasládikát talált ott. A ládában száz arany volt, meg egy levél. 

, Eme száz aranyakat annak hagyom, kinek elméje elégségesen éber volt ahhoz, hogy sír- 
feliratom igazi értelmét kihüvelyezze." 


Tikmonyi uram nagybátorságú tettei 


Ellentmondás 


Még fiatal volt Tikmonyi uram, huszonegynéhány éves, de az orra már rezes fényben 
tündökölt, s olykor pirosnak látszott, mint a paprika. 

Nem nagyon aggasztotta ez a színváltozás, mindamellett egy alkalommal megkérdezte a 
doktort, kivel az utcán összetalálkozott: 

— Mit gondol kegyelmed, mitől pirosodott meg az orrom? 

— Alighanem attól - felelt a doktor —, hogy sokat mártogatta borba. 

- Nem hinném - rázta meg a fejét Tikmonyi úr —, hiszen a gólya orra is veres, az meg víz- 
be mártja egész nyomorult életén át. 


Fő a tisztaság! 


Valahányszor Tikmonyi uram leült szokott helyére a kocsmában, mindig így szólt: 
— Öblítse ki kend ezt a poharat, úgy érzem, valaki vizet ivott belőle. 


Előrelátás 


— Sára asszony lelkem! - kiáltott ki Tikmonyi uram a szakácsnője után — vegye csak elő a 
szekrényből az ünneplő ruhámat. 

— Minek az a tekintetes úrnak, hiszen ma szombat van. 

-— A kocsmába megyek, Sára lelkem, s mire kijövök már vasárnap lesz. 


Esszel iszik az ember 


Tikmonyi uram ivott-ivott, mindig ivott. Tömérdek nagy ivásainak pedig híre szállott or- 
szágszerte, s házába csalta a borisszákat csakúgy, mint a bor ádáz ellenségeit. 

Ekkortájt egy keszeg barát hadakozott a jó magyar bor ellen. Elvetődött ő is Tikmonyi 
uramhoz, kit megrótt keményen, amiért annyi hordót kiürített már. 

- Nohát - morgott Tikmonyi uram -, én mindenkor abban a hitben éltem, hogy az 
üdvezüléshez az ivás a legjobb út. 

— Kegyelmed Istent káromolja! — förmedt rá a barát. 

— Én kitartok amellett — folytatta a házigazda -, hogy az ivásnál alkalmatosabb út nincsen 
a mennyországba. Hiszen az apostolok s a doktorok mind egyetértenek abban, hogy ki nem vét- 
kezik, az üdvezül. Márpedig, aki alszik, az nem vétkezik. Mivel pedig minden részegség hosszú 
álomban végződik, a részeg ember többet aluszik, tehát kevesebbet vétkezik másnál. 

Azzal odakoccintotta poharát a barát poharához, s így szólt: 

— Tisztelendő úr, igyunk, hogy üdvezüljünk! 


Kártyaadósság 


Nem bölcs dolog, ha italos ember kést vesz a kezébe, vallotta Tikmonyi uram józan per- 
ceiben. Következésképpen borbéllyal borotváltatta magát, nehogy elve ellenére cselekedjék. 


Egy reggelen beült a székbe, hol borotválni szokta a borbély, s az újságot lapozgatta, 
hogy a világ folyásáról kellőképpen tájékozódjék. Kopogtatás hallatszott, s belépett egy bor- 
bélyforma ember. 

— Kend mit akar itt? — kérdezte Tikmonyi. 

— Engedelmével, borotválni jöttem. 

— Merjen haza kend. Van nekem borbélyom. 

-— Csak volt, tekintetes uram -— felelt a jövevény. — Tegnap ugyanis huszonegyen elnyer- 
tem a tekintetes urat a borbélyától. 

- Az más —- mondta Tikmonyi uram némi megfontolás után -, akkor lásson hozzá, és bo- 
rotváljon meg. A borbélyomat nem hagyhatom cserben. 


Orvosi konzílium 


Láz támadta meg Tikmonyi uramat, s majd elepedt szomjúságában. Összegyűltek a dok- 
torok az ágya mellett, s tanakodtak, ugyan mit tegyenek a szörnyű szomjúság lecsillapítására. 

Tikmonyi uram egy darabig türelemmel hallgatta a tudományos vitát, aztán beleavatko- 
zott. 

— Doktor uraim — mondotta elhaló hangon -, inkább afelől egyezzenek meg, hogy a lázt 
miként fojtják el. Mert ami a szomjúságot illeti, azt eloltom magam. Ahhoz én jobban értek. 


A kicsi pohár 


Senki a bort oly hűségesen nem szerette, mint Tikmonyi uram. Sokat ivott, de szeretettel 
ivott, s ezt megbecsülték benne, kik vendégül látták. 

Mindamellett egyszer az történt, hogy az asztalnál kicsike poharat tettek elébe. Megnézte 
Tikmonyi uram a poharat, majd ekként szólt vendéglátó gazdájához: 

- Zsineget nem adhatna kegyelmed? 

— Szívesen, ha tudom, mire kell. 

— Megkötném vele a poharat - felelt Tikmonyi uram -, különben még el találnám nyelni. 


Az adósok börtöne 


Fiatalkorában Tikmonyi uram Londont is megjárta, s bizony kevés híja volt, hogy ott nem 
ragadt. Egy fogadóban szállott meg, s mivel egész nap ivott, csúnya módon eladósodott. Egy 
ideig színes ígéretekkel áltatta a kocsmárost. De a jóember ráunt az üres szavakra, poroszlókat 
hívatott, s Tikmonyi uramat bekísértette az adósok börtönébe. 

Eleinte Tikmonyi uram majd megveszett józanságában. Utóbb ráfanyalodott a gondolko- 
zásra. Megtehette, volt ráérő ideje bőven. Fájt a józanság, fájt a gondolkozás, mindamellett egy 
napon hirtelen fölragyogott Tikmonyi uram ábrázata. Mindjárt üzent a kegyetlen londoni kocs- 
márosnak, hogy látogassa meg, mert egyezkedni kívánna vele. 

— Milyen egyezséget kínál kegyelmed? - ezzel a kérdéssel toppant be a kocsmáros. 

Tikmonyi leültette a kocsmárost, majd nagy ünnepélyesen hozzákezdett a mondókájá- 
hoz: 

— Kocsmáros uram, akadott időm bőségesen az elmélkedésre. Most látom csak igazán, 
mennyire kárhozatos dolog az adósok börtöne. Nemcsak nekem, ki itt szomjúságomban 
tikkadozom, hanem kocsmáros uramnak is, ki ellátásomért havonkint öt shillinget fizet. S ez 
mértéktelenül sok. 

— Sok hát - hagyta rá a kocsmáros. 


— Ha kocsmáros uram elfogadja javallatomat, havonkint két shillinggel kevesebb kiadása 
leszen, s azonfelül még két shilling törlesztést is kap, ugyancsak havonkint. 

A kecsegtető javaslat hallatára fölcsillant a londoni kocsmáros szeme. 

— Hadd hallom a javaslatot! 

— Kocsmáros uram öt shillinget fizet, hogy itt az adósok börtönében szállásom és élésem 
legyen. Fizessen inkább énnekem havonta három shillinget, s én gondoskodom szállásról is, 
élésről is. Két shillinget pedig írjon javamra hóról hóra. Ha kocsmáros uram számolni tud, 
nyomban megegyezhetünk. 

A kocsmáros tudott számolni. 


Hazai vad 


Londonban jártában Tikmonyi uram elvetődött a vásárra. Az italosbódékat kereste, hogy 
ha már angol városban van, megtudja, mit isznak a vásárosok ebben az országban. A balszeren- 
cse azonban a mutatványosok közé kalauzolta. 

Ahogy ott tévelygett, szomjú voltában igen bosszúsan, megakadt a szeme egy hatalmas 
vasketrecen. Ebben a ketrecben egy torzonborz atyafi lakozott. Ez a borzas szerzet éppen azzal 
szórakoztatta a közönséget, hogy egy csirkét marcangolt szét ujjaival, s megette nyersen. 

Nagyon ismerősnek festett ez a csirkeevő ember, kiről a kikiáltó váltig hirdette, hogy csir- 
két csak azért eszik, mert emberhúst nem kap, de ha akad önkéntes vállalkozó, azt szívesen 
megeszi. Nézte-nézte Tikmonyi uram a vadembert, aztán ráismert, hogy nem más, mint Cigány 
Tódor. 

— Tódor, te himpellér? Hát miként kerültél ide? 

- Ne nagyon diskurálgasson velem a tekintetes úr — morogta Tódor —, mert ha látják, 
hogy szót értünk, a tekintetes urat is idezárják vadembernek. 


Hasznos tanács 


Londoni száműzetése idején Tikmonyi uram gyakorta ivott sert, mivelhogy borhoz Ang- 
liában ritkán jutott. Azazhogy jutni éppen juthatott volna, csak hát ahhoz pénz kellett. 

Következésképpen Tikmonyi uram beérte serrel. Ugyanezt a sert itta az inasa is. Mégpe- 
dig egyre bátrabban. Olyan bátran s annyi szorgalommal, hogy végtére Tikmonyi a vendéglős- 
höz fordult tanácsért. 

— Nyalánk az inasom - panaszolta —, mit ajánlana kocsmáros úr, amivel jó seremet meg- 
óvhatnám tőle? 

-— Jó bort tegyen az úr a ser mellé. Meglátja, hogy az inas nem fog a serhez nyúlni. 


Viharban 


Mikor Tikmonyi uram hazatérőben volt Londonból, iszonyú vihar háborgatta meg a ten- 
gert. A hajó recsegett-ropogott, s a halálra készülődött minden emberfia, Tikmonyi uram úgy 
gondolta, hogyha mindenképpen meg kell halni, iszik egyet búcsúzóul. A rend fölbomlott már 
a hajón, nehézség nélkül lejutott hát az éléstárba. A hajó bucskázott a gonosz hullámokon, ő 
meg jóízűn ivott. Egyszer csak nyílott az ajtó, s betoppant a kapitány. 

— Telhetetlen ember kegyelmed, Tikmonyi uram — mondta a kapitány. — Nemsokára az 
egész tengert kiihatja, hát az nem elég, még rum is kell kegyelmednek? 


— Kell hát! — felelt Tikmonyi a hordó mellől. — Mert ha én egyszer elteltem itallal, olyan a 
természetem, hogy többet egy kortyot sem vesz be a gyomrom. Hát nem bölcsebb, ha rummal 
iszom tele magam, mintha tengervízzel? 


Etkezési tanács 


Disznótoros ebédre hívták Tikmonyi uramat, s ő elment örömmel. Miután üdvözölte a 
vendéglátó gazdát, a vendégeket, leült, s iddogálni kezdett a maga szorgalmatos módján. 

Megkérdezte tőle az egyik vendég: 

— Ugyan miért iszik kegyelmed annyit ebéd előtt, Tikmonyi uram? 

— Kegyelmednek is azt javallanám - felelt a kérdezett —, hogy addig igyék, míg éhes. Mert 
ha egyszer már jóllakott, alig marad hely a bornak. 


A fogadás 


Ahogy ez gyakorta megesett vele, Tikmonyi uram kifogyott a pénzből. A napi porciójá- 
nak a felét sem itta meg, viszont azt a fél porciót sem fizette még ki, melyet már megivott a bu- 
dai kocsmában, hol idejét múlatta. 

Körülnézett hát az ivóban, s gyakorlott szeme mindjárt fölismerte, hogy segítséget hon- 
nan várhat. Kefekötők ittak az egyik zugban, s tudnivaló, hogy a kefekötőnek mindig van pén- 
ze, s amellett kétszerte hiúbb a csizmadiánál. 

Tikmonyi uram maga mellé intett három ácsorgót a söntés mellől, hogy legyen társa is a 
kalandos vállalkozásban. Mikor látta, hogy a kefekötők hozzálátnak a nagyot mondáshoz, kitet- 
te a jobb lábát a szék mellől, hogy mindenki szemügyre vehesse. A lába pedig olyan kacsosan 
görbe volt, hogy kificamodott a tekintet, amint végigkanyargott rajta. 

— Hű - rikkantott föl a főkefekötő —, ilyen görbe lábat sem láttam még életemben! 

— Nem-e? - kérdezte Tikmonyi uram fenyegetőn. 

— Nem! - erősítette a főkefekötő, s a többi is ezen véleményét nyilvánította. 

— Fogadnak-e velem kendtek - kérdezte Tikmonyi uram —, hogy az én asztalomnál ennél 
még görbébb láb is találkozik? 

Ahány kefekötő volt, mind fogadott. 

Ekkor már elcsöndesedett az egész kocsma. Mindenki Tikmonyi uramra figyelt, ki egy- 
maga akkora összegben fogadott, amennyi egy kisebbfajta földbirtok ára. 

-— Ide figyeljenek kendtek - szólalt meg Tikmonyi ünnepélyesen. S azzal előmutatta a bal 
lábát, mely csaknem kétszerte görbébb volt a jobbnál. 

Mit tehettek a kefekötők, kifizették, amibe fogadtak. Tikmonyi uram pedig három napig 
egyfolytában ivott. 


A béna koldus 


Tikmonyi uram ritkán járt föl Budára. De ha megtette, mindig példás rendszeretetben élt 
odafönt. Délelőtt ügyes-bajos dolgaiban szaladgált, este pedig beült a kocsmába, ahol aztán jó 
budai bort ivott. 

Reggelente ugyanazon az utcasarkon esetről esetre összetalálkozott egy béna koldussal. 
Szép szál ember volt ez a koldus, Tikmonyi uramnak összeszorult a szíve, mikor látta, milyen 
ügyetlenül mozog a mankóján. Pénzt nyomott hát a markába, s így biztatta: 

— Igyál, barátom, bénaság ellen is az a legjobb orvosság. 


— Köszönöm, tekintetes úr — felelt a koldus, és mindjárt el is indult, hogy a kellemetes pa- 
rancsnak minél gyorsabban eleget tegyen. 

Egy alkalommal Tikmonyi uramnak valami szokatlan megszúrta a szemét. 

— Hé! - kiáltott a koldus után. — Te tegnap még a bal lábadra voltál béna. 

— Ezen a héten a bal lábamat pihentetem - kiáltott vissza a koldus. — Különben sem árt az 
emberfiának egy kevéske változatosság. 


A barátságos kocsmáros 


Sokat tudott inni Tikmonyi uram, de azért olykor rajta is kifogott az ital. Hazaindult ép- 
pen a kocsmából, mikor elvétette a lépést, s iszonyatos zörgés, dörömbölés közepette, üres hor- 
dók, fazekak, lábasok között legurult a pincelépcsőn. 

A nagy dübörgésre kiszaladt a kocsmáros, hogy lássa, mi történt. 

-— Ne vegye rossz néven kend, hogy ide le találtam esni — mondta Tikmonyi uram a lépcső 
mélyéről. 

A kocsmáros kedveskedni akart a jól fizető vendégnek. 

- Ne zavartassa magát, tekintetes úr, csak essék le, ahányszor jólesik. 


Nem esett méltánytalanság 


A szűcs hitelben csinált bundát Tikmonyi uramnak. Valahányszor elment az áráért, min- 
dig azzal küldték el, hogy a tekintetes úr nincs otthon. Gondolta a szűcs, hogy okosabbat nem 
tehet, mintha erővel bemegy. Úgy is tett. Odabent pedig ott találta Tikmonyi uramat, ki egy óri- 
ási kancsó bort éppen akkor hajtott ki. 

— Bizony nem szép dolog -— mondta a szűcs —, hogy a tekintetes úr borra fecsérli a pénzét, 
holott nekem egy éve tartozik már. 

— Sose búsuljon kend - vigasztalta Tikmonyi uram —, a bort is hitelben iszom. 


Kísérleti fizika 

Amint hazafelé tartott egy éjszaka a doktor, nyögés ütötte meg a fülét. Elindult a hang 
iránt, s az árokban Tikmonyi uramra talált. Nagy nehezen talpra állította a borgőzös embert, 
majd pedig kisegítette a gyalogútra. 

— Gyenge ember kegyelmed -— mondotta -, hát ilyen könnyen leveri a bor a lábáról. 

- Kegyelmednek a tudománya, úgy látszik, nagyon fogyatékos -— válaszolt amaz. 

-— Ugyan miért volna az — önérzeteskedett a doktor. — Vagy talán nem a bor fogott ki ke- 
gyelmeden? 


- Hát nem tudja kegyelmed, hogy a bor erősebb, mint a víz? Ha a víz szálfákat, házakat 
dönthet ki, miért ne dönthetett volna le engem a bor? 


Időmeghatározás 


Debrecenbe utaztában Tikmonyi uram megszállott egy csinos vendégfogadóban. Miután 
megvacsorázott, a vendéglős fölkísérte a szobájába, s mielőtt elköszönt volna tőle, megkérdezte 
udvariasan, hogy ne költse-e föl. 

— De igen - bólintott Tikmonyi uram —, költsön föl. 

— Mikor lesz szabad felköltenem? 

— Majd ha ihatnék. 


Nem értette a kocsmáros, s szabadkozni kezdett, hogy ő nem tudja kitalálni, mikor ihatna 
a vendég úr. 
— Akkor ihatnék, mikor felkölt! — szólt rá Tikmonyi uram szigorúan. 


Szent fogadalom 


Hatvanadik születésnapját Tikmonyi uram förtelmesen nagy ivással ünnepelte meg. Haj- 
naltájt leverte a bor a lábáról, s mély álomba merült. Ebben semmi szokatlan nem volt, a ház né- 
pe nyugodtan tett-vett, riadalom csak akkor támadt, mikor a szakácsné elkészült az ebéddel, be- 
nyitott a szobába, s látta, hogy a gazdája nem horkol, hanem hörög, s félelmesen hánykolódik. 

Doktorért üzentek hát, hogy ha lehet, mentse meg az életnek és papért, hogy ha a doktor 
eredménytelenül szorgoskodna, előkészítse szegény uruk lelkét a túlvilági útra. 

Elsőnek a doktor jött meg, ki megköpölyözte Tikmonyi uramat, kámfort szagoltatott vele, 
s ilyenformán eszméletre térítette. Aztán átadta helyét a papnak, ki jeles ékesszólással iparko- 
dott rávenni a szenvedőt, hogy ha még egyszer lábra áll, hagyjon föl az iszákossággal. 

- Minek sanyargat engem, tisztelendő úr? — rebegte Tikmonyi uram elhaló hangon. — 
Nem vagyok én bűnös, hiszen, ha csak lehetett, jó bort ittam mindenkor. 

De a pap csak nem tágított. 

- Bánd meg a bűneidet, fiam. És tégy szent fogadalmat, hogy ha az Úristen még egyszer 
megsegít, ha visszaadja egészségedet, soha többé nem iszol bort. 

Tikmonyi uram töredelmesen hallgatta az ájtatos zümmögést. Aztán intett, hogy megte- 
szi a szent fogadalmat. Meg is tette, ahogy következik: 

— Szentül fogadom, hogy rossz borhoz életemben soha többé nem nyúlok. Isten engem 
úgy segéljen. 


Mérsékelt biztatás 


Tikmonyi uram rettenetesen eladósodott. Hitelét megyeszerte elvesztette, mert jóformán 
mindenkinek tartozott, de adósságát soha meg nem fizette. 

Élt a megyeszékhelyen egy bankár, kinek minden vállalkozásában csodálatra méltó sze- 
rencséje volt, s ilyenformán rövid idő alatt hatalmasan meggazdagodott. Ehhez a bankárhoz 
ment el Tikmonyi uram, s kérését úgy adta elő, ahogy következik: 

— Igen tisztelt bankár úr, nagyon megszorultam pénz dolgában, kérem hát, hogy kölcsö- 
nözzön nekem ezer forintot. Ne tagadja meg e szerény kérésemet, hiszen mindenki tud kegyel- 
med rendkívüli szerencséjéről, s ezért még az is megeshet, hogy én ezt a kicsinyke kölcsönt va- 
lamikor csakugyan visszafizetem. 

Soha ilyen szépen nem kértek tőle pénzt, a bankár tehát fizetett. 


Italos ember bölcsessége 


Kevés olyan elszánt borisszát hordott hátán a föld, mint amilyen Tikmonyi uram volt. 
Özön bort megivott, be is lepte lassankint a rozsda az orrát, az arcát, a homlokát. 

Egy napon úgy vette észre, hogy a látása meggyöngült. Doktort hívatott hát, hogy ajánl- 
jon orvosságot a rettenetes rozsda ellen. 

A doktor megvizsgálta tüzetesen, aztán így szólt: 

— Választania kell kegyelmednek. Vagy iszik, s akkor elborul a szeme világa, vagy abba- 
hagyja az ivást, s holtáig tisztán lát. 

Tikmonyi uram maga elé nézett, aztán megadta a választ: 


— Ha én nem ihatom, abba bizonyosan belepusztulok. Inkább a vakságot választom. Hi- 
szen jobb, ha csupán az ablakok romolnak el, mint ha az egész ház összedűl. 


Mi ér többet? 


Tikmonyi uram előbb a szeme világát veszítette el a mértéktelen ivás következtében, 
utóbb a tetejében meg is siketült. Elhívatta hát a doktort, s az sikeresen gyógyította. Mégpedig 
azzal, hogy nem engedte Tikmonyi uramat inni. Mikor a kúra befejeződött, a doktor a lelkére 
kötötte betegének, hogy ne igyék, különben újólag bedugul a füle. 

Egy ideig Tikmonyi uram szigorú önmegtartóztatásban élt. De aztán a szomjúság oly ke- 
gyetlenül gyötörte, hogy a napot megint borral kezdte, s azzal is fejezte be. A doktor jóslata pe- 
dig hamarost valóra vált: megsüketült ismét. 

Mikor a doktor erről tudomást szerzett, meglátogatta, s keményen leszidta. 

— Sose aggódjon miattam, doktor uram - legyintett Tikmonyi uram -—, tudom én, mit csi- 
nálok. Egy negyedévig nem voltam süket. Nohát, amit ez idő alatt hallottam, korántsem ért 
annyit, mint a bor, amivel gyarló testemet megörvendeztetem. 


A kulcs meg a kincs 


Tikmonyi uram nagy társaságot invitált meg házába. Sok mindenről esett szó ivás köz- 
ben. A többi között egy kövér asszonyság azt bizonygatta szenvedéllyel, hogy a lánynak nin- 
csen drágább kincse a szüzességénél. 

Mindenki helyeselt, kivéve a házigazdát, ki egy iszonytató nagy kulcsot rántott elő a zse- 
béből, s azt az asztal lapjához koccintotta. 

-— Az én legdrágább kincsem a borom — mondta. - A pincémben őrzöm, s az én pincém- 
hez másnak kulcsa nincsen. Miként őrizzék meg azonban a szegény szüzek legdrágább kincsü- 
ket, mikor e kincshez minden férfinak kulcsa vagyon? 


Rendszeretet 


Tikmonyi uramat a doktor eltiltotta az ivástól. Nem bízott azonban a betegében, s ezért a 
gazdasszonyt vallatta meg. 

— Mondja, Sára néni, rendes a kend gazdája? 

— Senki nála rendesebben nem él - áradozott a gazdasszony. 

— Csakugyan? - folytatta a doktor a vallatást. — De hiszen azt rebesgetik felőle, hogy min- 
dennap részeg. 

— Ó, doktor úr, hiszen éppen ebben mutatkozik meg a rendszeretete. Mert mindennap 
ugyanabban az órában részegedik le, s a szokott rendet csak nagyon ritkán hibázza el. 


Summás ítélet 


Húsvétkor prédikált első ízben a falu új papja. A prédikáció fölöttébb gyarlón sikerült. 
A templomból kijövet Tikmonyi uram odafordult a kocsmároshoz. 

— Esztendeje jobban cselekedett. 

A kocsmáros okoskodó ember volt, összevonta a szemöldökét, s fontoskodva mondta: 
— Hiszen esztendeje nem is itt prédikált. 

- Éppen ennek okából cselekedett jobban - felelt Tikmonyi uram. 


Tikmonyi uram meg a kocsmáros 


Úgy történt, ahogy a doktor megjósolta. Tikmonyi uram tovább itta a bort, s időjártával 
meg is vakult hibátlanul. A vaksággal együtt ráköszöntött a szegénység. Dolgainak nem nézhe- 
tett utána, intézői rászedték, s még bort is kevesebbet küldöttek neki, mint amennyi beléje fért. 

Nem tehetett mást, hitelbe hozatott a kocsmárostól. Mikor már tetemesre növekedett az 
adósság, a kocsmáros elküldte hozzá a fiát azzal az üzenettel, hogy az adósságot fizesse meg. 

— Köszöntse kend, öcsémuram, az apját — üzent vissza Tikmonyi a fiúval —, s mondja meg 
neki, hogy már nagy ideje nem volt szerencsém őt látni. De mihelyt látni fogom, nyomban meg- 
fizetem minden adósságom. 


A vak Tikmonyi 


Élete vége felé már szolgára sem telt Tikmonyi uramnak. Kénytelen volt hát maga menni 
borért, néha éjnek idején is. Mert a szomjúság mindenkor gyötörte, leginkább azonban éjjel. 

Ilyenkor Tikmonyi uram egyik kezében lámpást tartott, másik kezében a korsót a borral. 

Ahogy így hazafelé botorkált, hogy a borát nyugodalmasan elfogyaszthassa, összetalál- 
kozott egy fiatalemberrel. Az észrevette, hogy vak vetődött az útjába, karon fogta, s elvezette, 
ahova kellett. Mielőtt elbúcsúzott volna, így szólt hozzá: 

-— Minek kegyelmednek lámpás, hiszen akár napvilág vagyon, akár sötét éjszaka, kegyel- 
med semmikor sem lát. 

- Nem nekem kell a lámpás, öcsémuram - válaszolt a bölcs Tikmonyi -, én koromsötét- 
ben is eltalálok a kocsmába, onnan pedig haza. A lámpás arra vagyon, hogy az ép szeműek a 
sötétben belém ne ütközzenek, s ki ne loccsantsák a boromat. 


Célszerű kívánság 


Vakon és öregen Tikmonyi uramat betegség támadta meg. Eljött hozzá a pap, meggyón- 
tatta, utána pedig elbeszélgettek. 

- Egyéb malasztját nem kérem én az égnek - sóhajtott föl Tikmonyi uram —, csak azt, 
hogy engem addig éltessen, míg minden adósságomat ki nem fizetem. 

— Ez a kérdés oly nemes szívre vall — lelkendezett a pap —, hogy az egek uránál minden 
bizonnyal meghallgatásra talál. 

— Ha az úr csakugyan részesít e kegyelemben - folytatta Tikmonyi uram -, akkor az örök 
életet én már e földön elnyerem. 


Tutyák Vince balcselekedetei 


A lovagias szolga 


Tutyák Vince volt a neve annak a legénynek, kit minden szerencséjében utolért a balsze- 
rencse. Szegény Vince vándorolt, vándorolt, s nyomorultul tengette az életét. Egy napon Pestre 
érkezett, s mindjárt az első házban, hova bekopogtatott munkáért, megfogadták szolgának. 

Gazdasszonya magányosan lakott, de nem élt magányosan, mert minden éjjel más férfi 
aludt a házában. Ebből bárki kitalálhatja, minő foglalkozásban jeleskedett. Mindamellett Vince 
megszerette módfölött. S még jobban megszerette, mikor amaz megajándékozta egy vadonatúj 
libériával. 

Hálálkodott Vince, amennyire győzte. Aztán engedelmet kért asszonyától, hogy elmenjen 
a kocsmába, s megünnepelje az új ruhát. 

A kocsmában sokan ittak, s volt a vendégek között egy másik lakáj is, ugyancsak libériá- 
ban. Ezzel a lakájjal Vince mindjárt összebarátkozott. Azazhogy csak barátkozott volna. Amaz 
ugyanis megkérdezte: 

— Te kinél szolgálsz? 

Mire Vince hibátlanul megmondta asszonya nevét. 

— Annál? - röhögött föl a másik lakáj csúnyán. — Hiszen az a város legnagyobb szajhája. 

Vince nem tűrhette, hogy jótevőjét füle hallatára ekként gyalázzák, azonmód nekiment az 
inasnak, s ütötte, ahol érte. Csak hát amaz sokkalta erősebb volt. Vince nemsokára a földön fe- 
küdt, szolgatársa pedig csépelte, csépelte minden erejéből. 

Ezt még valahogy elviselte volna Vince, de mikor szétválasztották őket, kiderült, hogy 
vadonatúj libériája merő rongy. Nagy búsan hazament, s otthon elmondta asszonyának, mi tör- 
tént, miként torolta ő meg az asszonyán esett gyalázatot. Az elbeszélés végeztével pedig új libé- 
riát kért. 

— Bolond vagy, Vince - felelt a magányos hölgy —, nincs nekem annyi pénzem, hogy min- 
dig új libériát vásároljak, valahányszor engem szajhának neveznek. 


A jóló 
Gondatlan volt Vince, s a rábízott lovat a farkasok leterítették és felfalták. 
A bíró a kár megfizetésére ítélte, s hogy az állat értéke felől tájékozódjék, megkérdezte: 
— Jó volt-e a ló? 
— Hogyne lett volna jó - felelt Vince —, hisz a farkasok az utolsó falasig megették. 
Rövid ima 
Tanyasi pásztor korában Vince esztendőben egyszer találkozott a pappal, mégpediglen 
húsvétnak ünnepén. Ilyenkor Vince meggyónt, aztán visszatért, hogy a nyájat tovább gondozza. 
Egy alkalommal megkérdezte tőle a tisztelendő: 
— Vince fiam, hadd hallom, szorgalmatosán imádkozol-e odakünt a pusztán? 
— Hogy imádkozhatnék, tisztelendő uram, hiszen olvasni nem tanultam meg? 
— Hát a , Miatyánkot" nem tudod fejből? — kérdezte a pap. 
Mire Vince elpanaszolta, hogy rossz az emlékezete, ő hosszú imádságot meg nem bír tar- 
tani a fejében. 


— Jól van - felelt a tisztelendő —, megtanítlak egy rövid imádságra, melyet könnyen megje- 
gyezhetsz. Ennyi az ima: Ó, Istennek báránya, ki elvégezted a világnak bűneit, irgalmazz ne- 
kem! 

Vince megtanulta az imát, megígérte, hogy mindennap elismétli, s azzal megindult a ta- 
nya iránt. 

Eltelt egy esztendő. Húsvétkor Vince ismét elment gyónni a paphoz. 

- No - kérdezte az —, tudod-e még az imát? 

— Hogyne tudnám! - felelt Vince. — így hangzik: Ó, Istennek berbécse, ki elvégezted a vi- 
lágnak bűneit, irgalmazz nekem. 

- Nem berbécset kell mondari, fiam, hanem bárányt - igazította helyre a pap. 

De Vince megrázta a fejét. 

-— Ehhez már én jobban értek, mint a tisztelendő úr. Ha esztendeje bárány volt, most már 
méltán megérdemli a berbécs nevezetet. 


Az érzékeny szívű inas 


Vincét nemcsak balszerencsével, hanem érzékeny szívvel is megverte a természet. A ket- 
tő gyakorta együtt jár. 

Szóval Vince előkelő úrnál szolgált. Az úrnak volt egy borzfogó tacskója. A vadászszokás 
úgy követeli, hogy a tacskónak farkát vegyék. Ezzel a föladattal a kutya gazdája Vincét bízta 
meg. 

Egy hét múltán az úr bosszankodva észlelte, hogy a tacskó farkából alig valamicske hi- 
ányzik. 

Maga elé parancsolta hát Vincét, s felelősségre vonta. 

— Miért nem vágtad le a kutyám farkát, ahogy megparancsoltam volt? — kérdezte harago- 
san. 

- Nem vitt rá a lélek, tekintetes úr — mentegetőzött Vince —, hogy egyszerre akkora ke- 
gyetlen fájdalmat okozzak a szegény párának. Ezért naponta csak egy-egy ujjnyit metszettem le 
a farkából. 


A szorgalmatos őr 


A boldogtalan Tutyák Vince egy fél éve alamizsnából tengette életét. Megsajnálta a bíró, s 
hogy segítsen rajta, éjjeli vigyázónak szegődtette, igen kicsinyke fizetéssel. A fizetést azzal az 
ígérettel toldotta meg, hogy ha jelesen szorgoskodik hivatalában, és serényen föllármázza a fa- 
lut, ha tűz üt ki valahol, akkor különjutalomban lesz része. 

Iparkodott Vince, s vigyázott éberen. Hasztalanul törekedett azonban, mert semmivel 
sem bizonyíthatta meg szorgalmatos voltát. Se tolvaj nem lopakodott a faluba, se tűz nem tá- 
madt. Csekély fizetéséből Vince hetenkint egyszer sem lakhatott jól, minek folytán úgy elhit- 
ványkodott, hogy a gatya untalan lecsúszott a derekáról, mert alig maradt hasa, hogy a helyén 
tartsa. 

Bánatában Vince fölgyújtott egy öreg csűrt a falu végében, s mindjárt hirdetni is kezdte 
teli tüdőből: 

— Tűz! Tűz! Tűz! 

Csak hát szegény Vince rosszul szorgalmatoskodott, mert a szél ráfújta a tüzet a falura, 
mely le is égett az utolsó házig. Ilyenformán Vince nemhogy jutalmat kapott volna, hanem a hi- 
vatalát is elvesztette. Ez volt életének leggorombább balcselekedete. 


Fő a gyorsaság! 


— Mivel szolgálhatok? — kérdezte Nyuvasztáci doktor a jámbor Vincétől. 

— Fogfájás ellen kellene valami — válaszolt amaz szelíden. 

-— No, ha csak ez a baj, akkor ülj le, fiam - biztatta a doktor. 

Mihelyt Vince leült, az orra alá tartott egy üveg étert, a legény eszméletét vesztette, a 
doktor belenézett a szájába, talált egy odvas fogat, elővette a fogót, s jártasan kirántotta. 

Vince fölérzett a fájdalomra, s jajgatni kezdett, mintha ölnék. 

— Miért jajgatsz, fiam — büszkélkedett Nyuvasztáci —, hiszen nem fájhat már a fogad, mert 
itt tartom a markomban. 

— Hogyne jajgatnék, mikor nem is az én fogam fájt, hanem a gazdámé. 


Könnyű kereset 


A minden szerencséjében szerencsétlen Vincének kopogott a szeme éhségében. Munkát 
nem kapott, koldulni büszke volt, lopni nem mert, ilyenformán más választása nem maradt, 
mint hogy csöndesen halálra hitványkodjék. Kiment hát a temetőbe, hogy lelkét megbarátkoz- 
tassa az elmúlás gondolatával. 

Ahogy javában nézelődött a sírok között, egy embert pillantott meg. Amaz egy kissé ol- 
dalasan mozgott, s a fél orcája kétakkora terjedelemben virított, mint a másik fél. 

— Fáj a fogad? - kérdezte Vince részvéttel. 

-— Nem fáj - rázta meg a fejét a másik. Aztán elmondta, hogy élete legszebb napja a mai, 
mert bírói ítéletre tíz forintot fizetett neki egy kocsmáros, ki pofon vágta volt. 

Vincének fölcsillant a szeme. 

— Hol az a kocsmáros? 

A dagadt ábrázatú ember eligazította. Vince bement a kocsmába, szobát vett ki, urasan 
élt három napig. 

A negyedik napon így szólt a kocsmáros: 

-— Mikor fizet már kend? 

— Majd ha visszaadja a gatyámat, mit az éjjel ellopott, vén lókötő, orgazda, uzsorás. 

Tovább nem mondhatta Vince, mert akkora pofon csattant el a képén, hogy majd belesü- 
ketült. 

— Gyerünk a bíróhoz! - kiáltott Vince a sarokból, hova begurult. 

A bíró rettentő haragra gyúlt, mikor meghallotta, hogy a kocsmáros visszaesett a pofoz- 
kodás bűnébe. 

Haragjában húsz forint bírságra ítélte. 

Vince megkapta a pénzt. A szállásért, italért, ételért hat forintot kellett fizetnie. A többit 
boldogan zsebre vágta, s habár a feje egyre dagadt, mégis fütyörészve indult tovább vándorút- 
jára. 

De aztán torkán akadt a fütty. Egy marcona haramja állott elébe. 

— Pénzt vagy életet — mondta. 

Vince, mit tehetett volna, az életet választotta, s odaadta maradék pénzét. 


Az ostya 


Megbetegedett a gazda, kinél Vince béreskedett. Jött az orvos, fölírt egy gyógyszert, s 
Vincének kellett bemennie érte a városi patikába. 
Miután a patikárius elkészítette a porokat, megkérdezte a legényt: 


— Ostya kell-e hozzá? 
— Már hogy kellene - felelt Vince —, református az én gazdám, nem pápista. 


A kém 


Elvitték Vincét is katonának. Aztán kitört a háború, s a sereg idegen földre vonult. A ka- 
pitány tudni akarta, mekkora ereje van az ellenségnek, s összehívta a legénységet, hogy alkal- 
mas kémet válasszon közülük. Ahogy vizsgálódott, megakadt a tekintete Vincén. 

- Neked, fiam, olyan bután becsületes képed van, hogy a legéberebb ellenséget is 
könnyen megtévesztheted. Ölts parasztgúnyát, s indulj. 

Vince el is vergődött sikeresen az ellenséges tábor közelébe. Ott azonban az őrök megállí- 
tották. 

— Állj! Ki vagy? 

— Alázatosan jelentem, kém vagyok! - felelt Vince katonásan. 


Előőrsön 


Tizenöt ember állott előőrsön egy ciheresben. Hirtelen feltűnt a közelben egy portyázó 
burkus csapat, ugyancsak tizenöt ember. 

— Rajta! — biztatta vitézeit a magyar őrmester. — Nem kell félni, ők sincsenek többen, mint 
mi. Magam kettőt vállalok. 

— Ha az őrmester úr két burkust vállal — szólalt meg szerényen Vince -, akkor itt rám nin- 
csen szükség. 


Hadd fogyjon az ellenség! 


A csata után mindenkit megkérdett a kapitány, hogy hány burkust vágott le. Ki ennyit 
mondott, ki annyit, legtöbbet Vince dicsekedett. 

— Én száz burkust öltem meg. 

— Add alább, Vince! — szólt rá a kapitány. 

Összeráncolta a homlokát Vince. 

- Adhatom alább is -— alkudozott -—, mert igaz ugyan, hogy mindenhol holttetemekbe bot- 
lottam, de hogy mindet én vágtam-e le, azt nem tudhatom, akkora volt a kavarodás. Lehet, 
hogy csak ötven veszett el az én szablyámtól. 

— Add alább, Vince! 

- Vagy tán még kevesebb. Mert mikor a bokrok között futottam, minduntalan magam 
mögé döftem a kopjámmal, s meglehet az is, hogy minden döféssel keresztülszúrtam egy bur- 
kust, de úgy is lehet, hogy csak az ágakba akadt meg a kopja vasa. 


Fölös jó cselekedet 


Megverték a hadat, futásnak eredtek a katonák. Futott Vince is, hogy mentse az életét. 

A golyók veszettül süvítettek, az ellenség pedig közelgett félelmetesen. 

Ahogy így futott, egy sebesült jajgatva utánakiáltott: 

— Ne hagyj itt, pajtás, végy a hátadra, ellőtték a lábam, ne hagyj elveszni nyomorultul! 

Jó szíve volt Vincének, megesett a szenvedőn, lehajolt hozzá, fölvetette a vállára, s to- 
vábbiramodott. Eközben egy ágyúgolyó arra tévedt, s leszedte a sebesült fejét. 


Vince mit sem tudott erről, s mikor a sánc mögé ért, hol a tábori felcserek működtek, oda- 
szólt az egyik kirurgushoz: 

— Itt is van egy sebesült, tessék bekötözni. 

— Mit kötözzek rajta? — szólt a seborvos. — Hiszen ellőtték a fejét. 

Elbámult Vince, majd a szájába konyult az orra. 

— Rászedett a gazember - mondta, mikor végre szavára lelt —, azt hazudta, hogy a lábát 
lőtték el. 


Megadta a módját 


Majd kettőbe csuklott a boldogtalan Vince, úgy meglaposodott a hasa éhségében. Végre 
feltűnt egy csárda. Bement, köszönt illemtudón. 

— Fogadósné, lelkem — mondta szelíden -, süssön nekem öt tojást, különben itt fordulok 
föl, olyan éhes vagyok. 

A fogadósné megsütötte a tojást, Vince jó étvággyal megette, aztán megint azon a simo- 
gató szelídségű hangon szólalt meg, ahogy a tojást is kérte volt: 

- Fogadósné lelkem, most meg arra kérném, adjon nekem két hatost, hadd fizethessek 
meg a tojásért. 


Bizalmas küldetés 


Hányatott élete során Tutyák Vince inas is volt. Balszerencséje azonban olyan kereskedő- 
höz vetette, ki a tönk szélén állott, s más módot nem látott helyzete enyhítésére, mint ha meg- 
szökik. A szökéshez azonban pénz kellett. Elküldte hát Vincét sorra valamennyi adósához, s ke- 
ményen ráparancsolt, hogy pénz nélkül haza ne térjen. 

Bajos hivatalában Vince egy fülig adósodott katonatiszthez is bekopogtatott. Eleinte szép- 
szerivel próbált pénzhez jutni, mivel azonban az adós semmi hajlandóságát nem mutatta annak, 
hogy fizessen, erőszakoskodni kezdett. 

A tiszt megmérgesedett, s ráripakodott: 

—- Mondd meg a gazdádnak, hogy hozzám senkit ne küldözgessen, nem szököm én meg! 

- Nem is ezért küldött engem a gazdám - felelt szelíden Vince —, hanem azért, mert ő ma- 
ga akar megszökni. 


Különös számolás 


A rőfös, kinél inaskodott, több csomó bankót nyomott Vince kezébe, hogy számolja meg, 
nincsen-e híjuk? A számlálás végeztével Vince ekként közölte az eredményt gazdájával: 

-— Az a különös, hogy mindegyik csomóból egy-egy bankó hiányzik, de még különösebb 
az, hogy az elején mindegyik csomó rendben van, s éppen az utolsó bankó hiányzik vala- 
mennyiből. 


Furcsa szokás 


Vince segített a rőfösnek megszökni, emez pedig megjutalmazta a szolgálatért. A kapott 
pénzen Vince vett egy kevéske földet a szomszéd faluban, vett egy tehenet, majd megnősült, és 
gazdálkodni kezdett. 

Nem sokáig örült azonban a független életnek, mert megdöglött a tehene. Még ki sem bú- 
sulta magát elégségesen, meghalt a felesége. 


A gyászesetnek híre támadt, s a szomszédok eljöttek vigasztalni Vincét. 

— Ne búsuljon, szomszéd — mondta az egyik látogató -, igaz, hogy dolgos, derék asszonyt 
vesztett kend, de hiszen még fiatal, könnyen kaphat hát feleséget. Nekem is van három leá- 
nyom, akármelyiket kendhez adom. 

A másik a húgát kínálta, a harmadik az unokáját, egy megkeseredett özvegy magamagát. 

— Furcsa emberek kendtek! -— csodálkozott el Vince — meghalt a feleségem, s most egymás- 
sal versengve kínálnak új feleséget, de mikor a tehenem döglött meg, bizony egyiküknek sem 
jutott eszébe másik tehenet adni. 


A lopott nadrág 


Lopás vádjával bíróság elé állították a boldogtalan Vincét. Mivel azonban semmi bizonyí- 
ték nem akadt ellene, a bíró az ítéletben kimondta, hogy a nadráglopás vádja alól ezennel föl- 
menti. 

— Elmehet! - fejezte be az ítélet kihirdetését. 

Vince félszeg mosollyal meghajolt, de nem mozdult. 

- Nem értette? — szólt rá a bíró erélyesen. — Elmehet! 

— Nem lehet, tekintetes bíró úr, tessék elhinni, hogy nem lehet — mondta Vince, és esdek- 
lőn nézett a bíróra. Amazt elfutotta a türelmetlenség. 

— Hát nem örül, hogy fölmentettem? 

- Nagyon örülnék, tekintetes bíró úr, semminek a világon jobban nem örülnék, ha a hátsó 
padban ott nem ülne az az ember, kinek a nadrágját elloptam volt. Ha meglátja, el vagyunk 
veszve. Én is, amiért loptam, s a bíró úr is, hogy azt hitte, nem loptam. 


Káröröm 

Lókötőt köröztek a pandúrok. A körözött személy leírása szerencsétlenségre kísértetiesen 
egyezett Tutyák Vince személyi jellegzetességeivel. Minek folytán a pandúrok elfogták, s vallat- 
ni kezdték cudarul. 

Mialatt javában suhogott a pálca a hátán, Vince elfakadt nevetve. 

— Min nevetsz, te elvetélt kandúr? — kérdezte tőle a pandúrkáplár. 


— Azon nevetek - felelt a legény -, hogy mennyire bosszankodni fognak majd kendtek, ha 
kiviláglik, hogy hasztalan vertek, mert nem az vagyok, kinek tartanak. 


Választás 


Más lopta a kacsát, mégis Tutyák Vincét állították bíróság elébe. Bús volt Vince szegény, 
hogy ekkora folt rútította el a becsületét, de mikor az ítéletet meghallotta, valamicskét földerült 
az ábrázata. 

Az ítélet így hangzott: 

— Tutyák Vincét kacsalopás vétsége miatt két nap börtönre vagy öt forint fizetésére íté- 
lem. A vádlottnak jogában áll választani. 

— Köszönöm a tekintetes bíró úrnak, hogy választanom enged — mondta Vince illedelme- 
sen — s a két büntetés közül az öt forintot választom, de alázattal esedezem, hogy most mindjárt 
fizessék ki, ha már így meghurcoltak ország-világ előtt. 


Példás ítélet 

A jámbor Tutyák Vincét egy szemrevaló fehércseléd bíró elé vitte. 

— Ez a legény erőszakkal megejtett! — vádaskodott. 

Vince védekezett, ahogy tudott, hasztalanul azonban, mert a bíró tíz forint bírságra ítélte, 
mit a boldogtalan búsan le is számolt. A lány elvette a pénzt. 

-— No - fordult a bíró Vincéhez -—, vedd csak vissza a pénzedet. 

- Azt már nem! - fogadkozott a lány, és olyan markosan hadakozott a pénzéért, hogy 
Vince nem érhetett célt. 

Megint megszólalt a bíró: 

— Add csak vissza a tíz forintot, leányom — mondta méltósággal —, mert ha a gyarló teste- 
det is ilyen keményen védelmezted volna, bizony nem támadhatott volna híja a lányságodnak. 


Bernát Gazsi élceiből 


Előfizetés 


Gyakorta megesett, hogy Bernát Gazsinak kiürült az erszénye. Ilyenkor a kamrája is ki- 
ürült, sőt a szekrénye is, mivel minden ruháját a zálogházba csapta. 

Végső szükségében Gazsi bekopogtatott egy gazdag irodalomkedvelőhöz. 

— Mi járatban van, barátom? — kérdezte az. 

— Szeretném, ha kegyelmed előfizetne soha meg nem jelenő költeményeimre. 

Az irodalombarát elmosolyodott. 

- S mennyi az előfizetési díj? 

— Fűzve egy forint, kötve kettő. 


Az elveszett étvágy 


Moháczi bácsi Bernát Gazsi legkedvesebb cimborái közé tartozott. Ez a Moháczi nemcsak 
gyarló testének hatalmas terjedelméről, hanem a terjedelmével versengő, ugyancsak hatalmas 
étvágyáról is nevezetes volt Budapest-szerte. 

Egy alkalommal Moháczi bácsi kedvetlenül panaszolta barátjának: 

— Elvesztettem az étvágyamat, Gazsikám. 

- No — mondta Bernát Gazsi -—, akkor szaladjunk a templomba, nehogy valami szegény 
ember találja meg. 


A zálog 


Még a turbános időkben történt, a megsanyargatott hódoltsági földön. Egy szegény ma- 
gyar, ki mindenből kifogyott, sót akart, hogy beteg tehenét azzal gyógyítsa. Nem tehetett mást, 
a török kereskedőhöz ment, s mondta, hogy só kellene neki. 

— Látom, szegény vagy, te magyar, a képedről azt is látom, hogy becsületes vagy. Van két 
nagy darab kősóm, azt eladom. 

Így beszélt a török kalmár. A magyar ember megköszönte, s kérni kezdte a törököt, hogy 
ha már úgyis látja, hogy szegény, ne mérje drágán a sót. 

— Egy máriásért odaadom — mondta a török nagylelkűn. 

- Köszönöm, nagyságos uram - hálálkodott a vevő -, csak hát most nincs pénzem. De 
aratás után pontosan megfizetem. 

De azt már a török sem hagyta szó nélkül. 

- Nem addig van az, te magyar! Azt sem tudom, ki fia, ki borja vagy, nagy csúfság volna, 
ha rászednél. Ha nincs pénzed, akkor csak az egyik darab kősót viheted el. A másik itt marad 
zálogban, míg a máriást meg nem hozod. 


A gyónás 
A gyóntató pap nagy érdeklődéssel vallatott egy igen csinos parasztlányt. Látta a pap, 
hogy a lány nem mondott el mindent, ügyeskedett, hogy semmi benne ne maradjon. 


— Van-e még hátra valami, édes leányom? -— kérdezte. 
— Hogyne volna - felelt amaz —, csak hát nem merem elmondani. 


- Semmit nem szabad elhallgatnod - intette a gyóntató kenetesen —, különben nem része- 
sülhetsz a föltámadás hasznaiban. 

— Hát... — kezdte a lány — magam voltam a konyhában, s bejött István bácsi... 

— És aztán... — sürgette a pap. 

— Megfogta a kötényem sarkát. 

— Mást nem csinált? 

— Megveregette az arcomat... És... 

Erre már nagyot nyelt a pap. 

— És? - kérdezte izgatottan. 

— Akkor bejött az édesanyám. 

— Az ördög vitte volna el az édesanyádat, drága leányom! 


Szamár a tilosban 


Egyházi földön legeltette Menyus gazda a szamarát. A pap véletlenül arra járt, elkapta a 
szamárt a kötőféknél fogva, s vezetni kezdte a falu iránt. 

Menyus gazda, ki eddig a bokrok közt hűsölt, most előbukkant. 

— Fizesse meg a kárt, Menyus gazda - szólott rá a pap —, különben elveszem a szamarát. 

— Ne vegye el, tisztelendő úr — felelt Menyus —, csődör az a szamár, nem kanca. 


Különös penitencia 


Ugyanez a bővérű pap meggyóntatott egy legényt. Amaz akadozva s pirulások közt meg- 
vallotta, hogy szeretője van, kit szájon is csókolt az istállóban, hol kettesben voltak. 

— Folytasd, fiam, folytasd! — türelmetlenkedett a pap. 

Nekifohászkodott a legény, s folytatta nagy restelkedőn: 

- Iszonyú nagy volt a kísértés, tisztelendő atyám. Úgy éreztem, hogy merő parázs az 
egész bensőm. A rosszlélek pedig egyre sarkallt, nem is bírtam ellenállni sokáig... 

— És... és... mit csináltál? — kérdezte a pap rekedten. 

- Elkaptam a lányt, átöleltem, magamhoz szorítottam, hogy csak úgy ropogott, aztán 
megcsókoltam még egyszer. 

— Vége? - kérdezte a pap. 

— Vége - bólintott rá a legény. — És most már tessék megmondani, tisztelendő uram, hogy 
mi legyen a penitenciám? 

-— Egyél meg három villa szénát, fiam. 

— Szénát? - hebegett a legény. — Hisz nem vagyok én ökör! 

—- Ha még ökör volnál! - legyintett a pap. — De te szamár vagy! 


A jeles térítő 


Eszterházy püspöknek az az egy gyöngéje volt, hogy valahányszor módja nyilt rá, téríte- 
ni iparkodott. Egyébként nem tett különbséget az emberek között vallásuk miatt. Uradalmi 
ügyvédje is kálvinista volt. 

Többi közt a püspök fejébe vette, hogy ezt a protestáns ügyvédet ő áttéríti katolikus hitre. 
Főleg étkezések után ostromolta, de az ügyvéd mindenkor keményen ellenállt. Végre a püspök 
kifakadt: 

— Hát abban sem hisz kegyelmed, hogy Krisztus urunk Istennek fia? 

— Hiszem és vallom - felelt az ügyvéd —, az én vallásomnak is alapelve ez. 


-— A szentháromságot hiszi-e? 

— Hiszem. 

— A transszubsztanciációban pedig ugye nem hisz kegyelmed? 

— Abban, kegyelmes uram, csakugyan nem hiszek - keményedett meg a kálvinista ügy- 
véd. 

A püspök fölsóhajtott: 

— Holott ugyanazzal a fáradtsággal abban is hihetne! 


Nem szabad túlozni! 


Nagy Ignácról, a jeles íróról a következő történetet mesélte Bernát Gazsi. Az író így szólt 
egy szép hölgyhöz: 

— Miért oly kegyetlen, nagysád? Miért utasítja vissza szerelmemet? 

— Mert ön csúnya - válaszolt a hölgy őszintén. 

— Istenem - felelt Nagy Ignác széttárva karját —, nekünk, férfiaknak szabad valamelyest 
csúnyáknak lennünk. 

— Igaz - hagyta rá a szép hölgy -, csakhogy ön visszaél ezzel a szabadsággal. 


Bernát Gazsi és az orvos 


A pusztító kolerajárvány idején Bernát Gazsi üzent az orvosért. Az el is jött, s ahogy ek- 
kor már szokásos volt, csöppeket rendelt neki a kolera ellen. 

— Én azokat a csöppeket be nem veszem! - mondta Gazsi. 

— Hát akkor miért hívatott kegyelmed? 

— Mert hallottam, hogy mostanság ingyen jár mindenkihez. 


Mintha könyvből olvasná 


Összetalálkozott egyszer Bernát Gazsi egy fölöttébb tudós férfiúval, ki holmi tudomá- 
nyos kérdéseket magyarázott igen élénken és folyékonyan. 

Az előadás végeztével a tudós férfiú büszkén kiáltott föl: 

-— No, hát nem úgy beszélek én, mint egy könyv? 

— Valóban úgy - válaszolt Bernát Gazsi —, s meg is érdemelné, hogy szamárbőrbe kössék. 


Világvándor Tilinkó viszontagságai és furcsa mondásai 


Tilinkó a fukar papnál 


Jártában-keltében az országban, Tilinkó egy fölöttébb fukar papnál szállott meg. Ebédre a 
pap büdös halat tálaltatott. Hiába volt Tilinkó éhes, hiába volt elszánt, nem merte megízlelni. 
Hogy elégedetlenségét szép móddal adja vendéglátó gazdája tudtára, lehajolt a halhoz, s olyan- 
formán mozgatta ajkát, mintha beszélne hozzá. Ennek utána fölemelte a halat a tányérról, és a 
füléhez tartotta. 

— Úgy látom, fiam - szólalt meg a pap —, hogy te társalkodol a hallal. 

— Jól látja, tisztelendő uram -— felelt Tilinkó. — Két hete a Dunába fulladt a bátyám, afelől 
kérdeztem, hogy nem találkozott-e vele. 

— Mit felelt a hal? 

— Azt, hogy semmi hírt nem mondhat szegény bátyámról, mivel őt magát már egy hónap- 
ja kifogták a vízből. 


Ravasz alku 


Ló kellett Tilinkónak. Pénze is volt, de nem elégséges egy jó járású ló megvételére. Gon- 
dolta, a hiányzó összeget ésszel pótolja meg. 

Elment a kupechez, kiválasztotta a legszebb lovat, s az ára iránt érdeklődött. 

- Annak bizony száz forint az ára — felelt a kupec. 

— Jól van — hagyta rá Tilinkó alkudozás nélkül -—, ötven forintot most kifizetek, a többivel 
adós maradok. 

A kupec ismerte Tilinkót, belement hát a vásárba. Amaz leszámolta az ötven aranyat, az- 
tán hazalovagolt. Élvezte a karcsú lábú, hosszú nyakú szép lovat, s gyakorta haladt el a hátán a 
kupec háza előtt. 

Telt az idő, múlt az idő, a kupec egyszer csak beállított Tilinkóhoz, s kérte a hátralevő öt- 
ven aranyat. 

- Ne bolondozzék kend - szólt rá Tilinkó szemrehányóan -, hisz mindent megadtam, mit 
ígértem volt. 

— De így, de úgy! - kiabált a kupec, s erősítette váltig, hogy neki még jár ötven forint. Utó- 
végre perre ment a dolog. 

-— Úgy alkudtunk, hogy a ló ára száz arany — kezdte a kupec. 

— Igaz? -— fordult a bíró Tilinkóhoz. Amaz csak bólintott, hogy valóban igaz. 

— Aztán úgy alkudtunk - folytatta a kupec —, hogy Tilinkó ötven aranyat kifizet, a többi- 
vel meg adós marad. 

— Igaz? - kérdezte a bíró Tilinkót. 

— Igaz hát - felelt Tilinkó, aztán ő kezdte a faggatást: 

— Az ötven aranyat megfizettem. Igaz? 

— Igaz — bólintott rá a kupec. - Épp ezért kérem most az ötven forintot, mert adós maradt 
vele. 

— Sose kérje kend — mondta Tilinkó —, mert én azt ígértem kendnek, hogy azzal az ötven 
forinttal adósa maradok. Az ígéretemet pedig megtartottam, hiszen adósa vagyok most is az öt- 
ven forinttal. Igaz? 

— Igaz! - szaladt ki a kupec száján. 


-— No, ha igaz - szólalt meg a bíró —, akkor menjen kend Isten hírével, s máskor ne arra ve- 
gyen ki ígéretet, hogy az adósa adós marad, hanem arra, hogy fizetni fog. 


A fösvény inasa 


Tilinkó egyszer Szeged város legfösvényebb kalmárjánál szolgált. Valahányszor valami 
vétket követett el, a fösvény mindig azzal fenyegette, hogy bezáratja. 

- Nem bánom, zárasson be kegyelmed - felelt Tilinkó. — Csak arra kérem, a pénzes zacs- 
kójába ne zárjon, mert onnan soha ki nem szabadulhatnék. 


Futás közben 


Megharagudott a gazdája Tilinkóra, fölkapott egy husángot, s nekitámadt. Amaz futás- 
nak eredt. Fürgébb is volt, soványabb is, a gazdája sehogy sem bírta utolérni, utánakiáltott hát 
iszonyatos hangon: 

— Állj meg, Tilinkó! 

— Ugyanbizony miért állnék meg? - kiáltott vissza Tilinkó. — Mikor kend is fut, holott sen- 
ki sem kergeti, engem pedig kend kerget? 

Nem is állott meg, hanem kifutott a faluból, s más gazdát keresett, mert az olyat nem 
kedvelte, ki bottal ront az inasára. 


Urnapja 

Nincs Magyarországon valamirevaló város, melyben Tilinkó valakit rá ne szedett volna. 
Megtudta egy ízben, hogy a debreceni bíróné uralkodni vágyó fehérszemély, s nem tűr a háznál 
más akaratot, csak a magáét. Mihelyt ezt meghallotta, mindjárt fogadást kínált egyik korhely 
társának, hogy egy akó bort nyerjen kettőjük közül az, ki előbb a szemébe mondja a bíróné 
asszonynak, hogy ő az úr a háznál. 

Tilinkó türelmesen megvárta Úrnapját, akkor a templom elé ment, s mikor megjelent a 
bíróné, így szólt hozzá: 

— Sok szerencsét kívánok bíróné asszonyomnak a neve napján. 

Ezzel a fortéllyal az akó bort ugyan megnyerte, meginni azonban nem jutott ideje, mert a 
felbőszült bíróné elpanaszolta a sérelmet az urának. Mit tehetett a bíró, a felesége úgy akarta, 
két városi hajdút küldött hát Tilinkóért, hogy vezessék elébe. 

Nemsokára megjött a két hajdú Tilinkóval. 

— Két tolvajt hoztam, bíró uram - szólalt meg Tilinkó, még mielőtt a hajdúk észhez térhet- 
tek volna —, mit cselekedjem velük? 

Elkacagta magát a bíró a tréfán, mindamellett megparancsolta az egyik hajdúnak, hogy 
rekessze a toronyba a foglyot. 

Tilinkó megállott a toronyszoba ajtajában, s gondok között a fejét vakargatta. 

— Még ha ágy volna benne - sóhajtott föl. 

— Ha csak az kell - készségeskedett a hajdú —, majd terítek el benne szalmát. 

Hozzá is látott menten a szalmaterítéshez, Tilinkó kiugrott a szobából, az ajtót rázárta a 
hajdúra, maga átadta a kulcsokat a bírónak. 

— Parancsolatjára, bezártam a gazembert. 

Ezen a bíró olyan jól mulatott, hogy Tilinkót szabadon bocsátotta. Vesztére, mert a ház- 
ban csakugyan egy akarat volt, a feleségéé. S mikor az asszony megtudta, hogy a bűnös nem la- 
kolt, ellazsnakolta a férjét kegyetlenül. 


Az apa mulasztása 


Élt Budán egy tudós férfiú, kit mindenki meglátogatott arra jártában, úgy meghordozta a 
hír a nevét. Tilinkó sem kerülte el a nagy hazai nevezetesség házát. A tudós meghívta vacsorá- 
ra, s jóltartotta étellel-itallal. Tilinkó azonban főként tudományra szomjazott, mert bort és élést 
máshol is kaphatott. 

A tudós nem fukarkodott a tudománnyal, hanem azzal is jóltartotta vendégét. 

Végtére Tilinkó afelől kérdezte a tudós férfiút, hogy mely munkáját becsüli legjelesebb- 
nek. 

— Azt, melynek címe Megalantropognesia - felelt a tudós. S midőn látta, hogy e tekinté- 
lyes címet vendége aligha fogja fel gyarló elméjével, mindjárt megmagyarázta, hogy e műben ő 
okos ivadékok nemzésére ad hathatós recepteket, s a cím is efelől tudósít. 

- Be nagy kár - sóhajtott föl Tilinkó -—, hogy kegyelmed apja nem olvashatta idejében e 
könyvet! 


A fölsült dicsekvő 


Társaságban múlatta idejét Tilinkó. A szót egy budai kalmár vitte, ki szünet nélkül be- 
szélt, s magát dicsérte fáradhatatlanul. Elsorolta, hol, kit, milyen furfanggal csapott be, kin mi- 
ként fogott ki, kinek milyen jó tanácsot adott. 

Az egyik vendég epésen közbeszólt: 

— Ilyenformán kegyelmed soha bolondságot nem beszél? 

- Már hogyne beszélnék! — vágott vissza a dicsekvő. — Csak hát nem úgy, mint mások. 
Mert ha én valami bolondot mondok, azon nyomban hangosan elnevetem magam. 

— Irigylem kegyelmedet - szólalt meg Tilinkó —, mert ezek szerint egész Európában ke- 
gyelmed éli a legvígabb életet. 


Az útjelző 


Mikor Tilinkó Rátóton járt, megbízta a bíró, hogy csináljon egy útjelzőt. Tilinkó hozzálá- 
tott amunkához, egy hét sem telt el, s az útjelző már ott állott törvényes helyén. 

Szép munka volt, s mindenkinek nagyon tetszett. Csak azt nem értette a bíró s azt nem 
értették az esküdtek, miért állított Tilinkó egy karját előrenyújtó papi figurát útjelzőnek. 

— Azért - felelte Tilinkó a kérdezőknek —, mivel az útjelző meg a pap fölötte hasonlatosak. 
Az egyik is, a másik is a jó utat mutatja, de sem az egyik, sem a másik nem indul el rajta. 


Osszeadás 


Betért Tilinkó egy városi könyvkereskedésbe, és vásárolt egy csomó könyvet. Fizetésre 
kerülvén a sor, észrevette, hogy a kereskedő egy forinttal többet számított föl, mint amennyi 
járt. 

— Adjon még egy számtankönyvet kegyelmed -— mondta. 

- Számtankönyvet? - visszhangozta a kereskedő. — Sokféle számtankönyv van, mondja 
meg kend, melyiket akarja? 

— Akármelyiket - válaszolt Tilinkó -, kivéve azt az egyet, melyből kegyelmed összeadni 
tanult. 


Helytelen büntetés 


Egy szegénylegény elkötötte Kandurka posztókereskedő egyik lovát. A balvégzet úgy 
rendelte, hogy mikor túl akart adni a lovon, Kandurka rajtakapta. A gazdag posztókereskedő 
nem sokat teketóriázott, hanem fél kézzel a ló kantárját, másik kezével a botját kapta el, s verni 
kezdte a legényt irgalmatlanul. 

Tilinkó éppen arra járt, s látta, hogy a legényen segíteni kellene. 

- Nem úgy kell ütni a lótolvajt, tekintetes úr -— mondta -, hanem két kézzel. 

— Csakugyan - lihegte Kandurka uram. A botot két kézre fogta. De ütni már nem volt ki- 
re, mert a szegénylegény megsarkantyúzta a lovat, s elvágtatott szélsebesen. 


Libaszámolás 


Zsebeli uram nyolc libát vett a piacon, s az ott lézengő Tilinkót fogadta föl, hogy hajtsa 
haza. Amaz éhes is volt, meg is akarta bosszantani a fukart, útközben elsikkasztott hát egy libát. 
A legkövérebbet. 

— Ez csak hét liba — morrant rá vészjóslón Zsebeli uram odahaza. 

— Hogy volna hét, mikor nyolc? 

— Hol van a nyolcadik? - vallatta Zsebeli uram a libapásztorát. 

— Ez az itt — mutatott rá egy libára Tilinkó. 

— Hát a hetedik? 

— Ez az! 

— A hatodik? 

Egy darabig vitáztak, aztán Zsebeli uram előhívott nyolc bérest, s megparancsolta, hogy 
mindegyik fogjon egy-egy libát. Egynek nem jutott. 

— No, látod, te akasztófáravaló, hogy a nyolcadiknak nem jutott? 

— Akkor fogott volna, mikor még volt! — vonta meg a vállát Tilinkó, s azzal átugrott a ke- 
rítésen, nehogy Zsebeli uram elhegedülhesse a liba miatt. 


Templomhordó Tilinkó 


Boldog falu lett volna Hird, ha a templomot nem építik félnapi járóföldre. De hát a temp- 
lom messzi esett, a parasztok pedig hol gyűléseztek, hol zúgolódtak emiatt. Egyszer éppen 
nagy tanácskozásban voltak, mikor közébük toppant Tilinkó. Éhes volt, szomjas volt, ruha he- 
lyett rongyok fedték a testét. 

Végighallgatta a tanácskozást, aztán fölállott, s azt mondta: 

— Ha Hird falu egy hónapig jóltart engem, a vállamon hozom be a templomot a piacra. 

Mindenki örömmel fogadta az ajánlatot. Tilinkó maga pedig evett, s oly szörnyű gyorsa- 
sággal hízott, hogy minden héten új ruhát kellett kérnie a bírótól, mivel a régi lehámlott róla. 

Eltelt az egy hónap. Jött a bíró, jöttek az esküdtek, jött a falu egész népe, hogy Tilinkót el- 
kísérjék a vállalkozás színhelyére. 

A templom egy szelíd dombocskán nyugodott. Tilinkó odaállott a tövébe, és így szólt: 

— Kendtek kerüljenek túlfelől, s adják föl a vállamra a templomjukat. 

Nekifohászkodtak a hirdiek, de hiába, a templom meg sem moccant. Tilinkó haragosan 
rájuk förmedt: 

— Úgy alkudtunk, hogy a vállamon viszem be a templomot a piacra, de ha kendtek nem 
tudják föladni, akkor maradjon ott, ahol van! 

Ezért áll a hirdi templom most is félnapi járóföldre a falutól. 


Muzsikus Tilinkó 


Tilinkónak rosszul ment a sora. Vándorolt, vándorolt, de jóllakni sehol sem sikerült neki. 
Erősen legyöngült állapotban bekopogtatott egy gazdag emberhez, hogy valami élelemhez jus- 
son. 

— Kicsoda, micsoda vagy, fiam — kérdezte a házigazda. 

Amint körülnézett, Tilinkó mindjárt látta, hogy alighanem muzsikakedvelő emberhez ve- 
tette a sors, mert mindenfelé muzsikáló szerszámokat látott. 

- Szegény muzsikus vagyok — mondotta hát, hogy a gazda kedvét megnyerje. 

Jól számított. Alig hallotta meg ezt a gazda, mindjárt földerült az ábrázatja, asztalhoz ül- 
tette Tilinkót, s jóltartotta étellel, itallal. 

A lakoma végeztével a gazdag ember behívatta nyolc gyerekét, mindegyiknek a kezébe 
nyomott egy-egy muzsikáló szerszámot, s adott egyet Tilinkónak is. Aztán intett, hogy játssza- 
nak. 

A gyerekek játszottak is, Tilinkó azonban nem. A gazda egy darabig türelemmel várta, 
hogy hozzákezd, mikor azonban a vendég tovább is kitartott a hallgatás mellett, megkérdezte: 

— Kegyelmed nem muzsikál? 

— Nem, uram - válaszolt Tilinkó. 

— Hát miért nem? 

— Mert én olyan nagyon szegény muzsikus vagyok, hogy egy kukk nem sok, annyit sem 
tudok muzsikálni. 


Tilinkó a generálisnál 


Már három éve szolgálta Tilinkó a királyt, s nem kapott se kitüntetést, se előléptetést. El- 
ment hát a generálishoz, s kérte, hogy nevezze ki kapitánnyá. 

A generális lehordta Tilinkót, majd megkérdezte, miként vetemedhetett ilyen arcátlan ké- 
résre. 

- Ó - mondta Tilinkó -, ebben a hadseregben olyan arcátlanságok történnek, hogy ezek 
között föl sem tűnnék, ha engem megtennének kapitányul. 


Kihallgatás 


Présházba hívták Tilinkót, hol többet ivott s többet beszélt a kelleténél. Egy szószállító 
mindjárt berohant a faluba, s feladta. Nemsokára jöttek a hajdúk, s bekísérték Tilinkót a szolga- 
bíró elé. 

— Igaz-e, vádlott — kezdte meg a vallatást a szolgabíró — hogy minden szolgabírót gazem- 
bernek mondott? 

— Igaz — hagyta rá Tilinkó. 

— Igaz-e továbbá, hogy ezt a véleményét írásban is hajlandó adni? 

— Minek az? - kérdezte Tilinkó. — Elhiszi azt írás nélkül is mindenki. 


Az elveszett kanna 


Hajón szolgált Tilinkó. Inasi minőségben, magáról a kapitányról gondoskodott. A hajós- 
kapitány vérmes, hirtelen haragú ember volt. Tilinkó erősen megijedt hát, mikor vigyázatlanul 
a tengerbe ejtette gazdája ezüst teáskannáját. 


Éppen a vízbe bámult, hol a kanna némi megadó bugyborékolás után elmerült, s törte a 
fejét, miként vágja ki magát a bajból. 

Ekkor arra jött a kapitány. 

- Uram - szólította meg Tilinkó -, szeretném a véleményét tudni, vajon elveszettnek 
mondható-e az oly tárgy, melynek hollétéről tudunk. 

- Semmiképpen - adta meg a választ a kapitány. 

- Nagy szerencse ez mindkettőnkre nézve — sóhajtott föl Tilinkó megkönnyebbülten -, 
mert a kegyelmed teáskannája a tengerbe esett, de ilyenformán nem veszett el, hiszen mindket- 
ten tudjuk, hogy ott nyugszik a tenger fenekén. 


Tilinkó a vásárban 


A vásári tolongásban Tilinkó véletlenül rálépett egy kereskedő lábára. Amaz méregbe 
jött, s fülig vörösen kiáltotta: 

-— A magad lábán járj, taknyos! Vagy talán azt hiszed, hogy loptam a lábamat? 

Tilinkó megfordult, hogy a gyalázkodót szemügyre vegye, s látta, hogy vékony a lába, 
mint a gyufaszál, így felelt hát vissza: 

- Olyan bolondnak nem tartom kegyelmedet, hogy ha lopta volna a lábát, ilyen gyarló 
készséggel beérte volna. 


Puhinkáék háza tája 
A jól nevelt inas 


Szegénységben éltek Puhinkáék, de nagy rátartiságban s büszkeségben nemességükre. 
Soha annyit emlegetni nem hallotta a nemességet Tutyák Vince, mint mikor náluk inaskodott. 
Nem egyszer, tízszer is az orra alá dörgölték naponkint, hogy más a nemesember, más a pór, 
ennek sok minden dukál, annak semmi. 

Ezt a leckét Vince kellő mértékben megtanulta. A család bálba készült, s a nemzetes 
asszony új ruhájáért Vincének kellett elmennie. Hulldogálni kezdett az eső, következésképpen a 
vigyázatos asszonyság lelkére kötötte az inasnak, hogy kocsiban hozza haza a ruháját a szalon- 
ból. 

Vince útnak indult, az eső pedig ugyancsak megeredt. Puhinkáné alig várta már, hogy 
láthassa az új ruháját, fölfigyelt minden zajra. Nemsokára hallotta, hogy kocsi áll meg a ház 
előtt. Az ablakhoz szaladt, s kevés híján megütötte a szél. 

Kocsin jött Vince, ahogy parancsolta volt, de a bakra ült, kezében pedig ronggyá ázva az 
új báli ruha. 

- Ó, te zápagyú! - szakította föl az ablakot Puhinkáné. — Hát miért nem ültél a kocsiba? 

— Ismerem én a kötelességemet, nemzetes asszony - felelt Vince. — A magamfajtának a ba- 
kon a helye, akár esik, akár nem. 


A pecsétnyomó 


Puhinka uramnak elveszett a címeres pecsétgyűrűje. Beállított hát egy ötvöshöz, s meg- 
rendelte nála a pecsétnyomó gyűrűt. 

— Mit messek rá? - kérdezte az ötvös. 

Gondolta Puhinka uram, hogyha már új pecsétnyomója lesz, legyen a pecsétnyomó szép, 
hadd irigykedjen rá mindenki. 

— Messe rá a címeremet - adta meg az utasítást —, egy törökverő vitézt, szablyával, buzo- 
gánnyal, mégpediglen életnagyságban. 

— Rámetszeném örömest - felelt az ötvös —, csak hát nem fér rá. 

— Az sem baj, ha lefityeg róla — legyintett Puhinka uram. 


Atyai oktatás 


Puhinka uram kisebbik fia unalmában a szállongó legyek után kapdosott. Ezzel a műve- 
lettel pedig akkora zajt vert, hogy a karosszékben szundikáló Puhinka fölriadt. 

— Mit csinálsz? — morogta álmosan. 

-— Semmit, édesapám, csak a legyeket öldösöm. 

— Fiam - nyitotta ki félig lezárt szemét az apa —, jegyezd meg magadnak, hogy a szorga- 
lom az élet fűszere. Én már kora fiatalságomban elszoktattam magam a csúfos henyélkedéstől, s 
a szüntelen foglalkozás immár második természetemmé vált. Most is, inkább mintsem heverjek, 
alszom egyet. 


A ruha 


Ügyes-bajos dolgaiban Puhinka uramnak Pestre kellett utaznia. Kijövet egy vendéglőből, 
összetalálkozott egy falujabelivel. 

— Adjon Isten, tekintetes úr. Ha meg nem sértem, miért jár a tekintetes úr itt a fővárosban 
is ilyen viseltes ruhában? 

— Miért ne járnék, Mihály bácsi - felelt Puhinka uram -—, kényelmes viselet ez, s itt külön- 
ben sem ismer senki. 

— Csak hát a tekintetes úr odahaza is ezt a ruhát nyüvi. 

— Miért ne, Mihály bácsi, hiszen otthon úgyis mindenki ismer. 


Célszerű védekezés 


Új szolgálót szegődtetett Puhinkáné asszonyom. Megtanította mindenre, aztán vendége- 
ket hívott ebédre. Úgy látszik azonban, valami híja volt az oktatásnak, mert amint a szolgáló 
megindult, hogy sorra kínálja a vendégeket, a forró levest a háziasszony nyakába zúdította. 

Mikor Puhinkáné pörölni kezdett, a szolgáló nagyvonalúan védekezett: 

— Sose bánja, tekintetes asszony, van még leves odakünt a konyhában, kétennyi vendég- 
nek elegendő. 


A varázsokuláré 


Puhinka uram a kaszinóban üldögélt. Egy vándor árus buzgón kínálgatta portékáját a 
nemzetes tagoknak. 

— Mit árul, barátom? - kérdezte Puhinka, mikor az árus őt kerítette sorra. 

— Okulárét, a legfinomabb fajtából — mondta az árus. 

Puhinka uram próbaképpen az orrára illesztett egy szemüveget, aztán merőn az árusra 
nézett, s így szólt: 

— Furcsa okuláré ez, barátom, hiszen ezen csupa gazembert lát az ember. 

- Hadd lám - nyúlt az okuláré után a vándorkalmár, az orrára csúsztatta, ránézett 
Puhinka uramra, és csodálkozva fölkiáltott: 

- Csakugyan, úgy van, ahogy a tekintetes úr mondta. 


Családi perpatvar 


Indulatos volt Puhinka uram is, csakúgy, mint a felesége. Sűrűn összekaptak. 

— Még arra sem vagy méltó, hogy az ördög elvigyen — mondta egyszer heves mérgében 
Puhinka uram. 

— Sokkal inkább méltó vagyok rá, mint te! — vágott vissza az asszony büszkén. 


Elszámolás 


A kis Puhinka himlőbe esett, Nyuvasztáci doktor kezelte, aztán a gyerek fölépült, s fizetni 
kellett a gyógyításért. 

— Mennyit számít kegyelmed? -— kérdezte Puhinkáné szerényen. 

— Látogatásonként egy forintot — felelt a doktor. — Tizenkétszer voltam itt, az tehát kere- 
ken tizenkét forintot tesz ki. 


Látni való volt, hogy Puhinkánénak ez az elszámolás nem tetszik, ki is mondta a vélemé- 
nyét: 

— Hát van szíve kegyelmednek ennyi pénzt elfogadni tőlem, mikor legalább tizenöt gye- 
rek az én lelkem virágától kapta el a himlőt? Inkább kegyelmednek illene fizetnie. 


A dátum 


Puhinka uramnak meghalt egy távoli rokona, ki minden vagyonát őrá testálta. A szeren- 
csés örökség ügyében Puhinkának hosszabb ideig Pesten kellett tartózkodnia. Hűséges termé- 
szet lévén, gyakorta levelezett feleségével. 

Hazatérvén szemrehányással halmozta el az asszonyt, hogy egyik levelére sem írt kelte- 
zést. 

— Még csak az kellett volna! — pattant föl Puhinkáné. — Ha kend kíváncsi volt a dátumra, 
megnézhette volna a kalendáriumban. Azért találták föl! 


A hátasló 


A pénznek az a tulajdonsága, hogy megszaporítja a vágyakat. Mihelyt kézhez kapta 
örökségét, Puhinka uram tüstént úgy érezte, hogy nem lehet meg hátasló nélkül. 

Kiment hát az állatvásárra, hol egy ravasz kupec a nyakába sózott egy igen jó formájú ne- 
mes vérű lovat, melynek egyetlen hibája a vakság volt. Ezt azonban Puhinka uram nem vette 
észre. 

Lovagolni nem tudott, egyelőre arra használta hát a lovát, hogy dicsekedett vele. Meg- 
mutatta Csikaszi prókátornak is, ki körüljárta, megvizsgálta, majd ezt kérdezte: 

— Kegyelmed semmi hibát nem lelt ebben a lóban? 

-— Nem én! - vágta rá önérzetesen Puhinka uram. 

— Akkor nyugodtan alhat kegyelmed - felelt a prókátor —, mert lehet kegyelmednek akár- 
mekkora hibája, a lova sem fogja sohasem észrevenni. 


Vigyázatosság 


A templom előtt álldogálóban mindenki dohányzott. Nemsokára a közfigyelem Puhinka 
uram felé fordult. Mindenki őt nézte merőn, holott nem művelt egyebet, mint hogy elővette do- 
hányos zacskóját, s megtömte a pipáját. 

— Mit bámulnak kegyelmetek? - rántotta föl hirtelen a szemöldökét. 

— Arra volnánk kíváncsiak - szólalt meg végre Kandurka, a gazdag posztókereskedő —, 
hogy kegyelmed a dohányos zacskóját miért tartja dohányos zacskóban? Vagyis hogy miért van 
két dohányos zacskója? 

— Egyszerű a magyarázat — vonta meg a vállát fölényesen Puhinka uram -—, azért teszek 
két zacskót a zsebembe, mert minden héten elveszítek egyet. 


A pisztolyok 


Postakocsira ült Puhinka uram, hogy Szegedre utazzon dolgai elintézésére. Felesége szo- 
rongó aggodalmak között búcsúzott el tőle. 

— Hallod-e, édes uram — buggyant ki belőle a jó tanács —, okosan tennéd, ha magaddal 
vinnéd a pisztolyaidat, hátha útonállók támadják meg a postakocsit. 

Puhinka úr határozottan nemet intett. 


— Balgaság volna, édes lelkem! — mondta. - Minek vegyék el még a pisztolyaimat is azok 
a gaz útonállók? 


A szalonna 


Kifogyott az élés Cigány Tódorék tanyáján. Tódor gondolkozott egy darabig, aztán ügye- 
sen föllopakodott Puhinkáék padlására. 

Kiválasztotta a legkövérebb oldal szalonnát, s szerencsésen leért vele az udvarra. 

Akkor azonban zajt hallott, s már nem volt ideje, hogy elbújjon. Nagyot rikkantott hát: 

- Szalonnám van eladó! Vesznek-é a tekintetes úrék? 

Puhinka uram, ki éppen akkor lépett ki a tornácra, urasan így szólt: 

— Van nekünk szalonnánk, vidd csak el máshova. 


A költözködés 


Új házat vásárolt Puhinka uram az örökségéből. A ház szép volt, a kert úgyszintén. Csak 
hát a balvégzet két kovácsot rendelt szomszédul Puhinka uramnak. Két szorgalmas kovácsot, ki 
reggeltől késő estig verte a vasat, hogy az egész utca zengett belé. 

Puhinka uram csendesen békességben óhajtotta volna leélni hátralevő éveit, s ebben a ko- 
vácsok szerfölött zavarták. Eleinte szelíd rábeszéléssel igyekezett célt érni. Kérlelte a mestere- 
ket, hogy gyöngédebben bánjanak a vassal. Ezt amazok nem ígérték, nem is ígérhették, hiszen a 
vasat nem szabad könnyű kézzel verni. 

Gondolt egyet Puhinka uram, s egyezkedni próbált a kovácsokkal, hogy költözzenek el. 

— Aztán hova költözzünk? - kérdezte a bal oldali kovács. 

— Ahova tetszik - válaszolt Puhinka uram. 

— Ha a tekintetes úr nem sajnálja s megfizeti nekünk a költözködés költségeit — mondta a 
bal oldali kovács —, holnapra elköltözünk. 

Puhinka uram megfizette a kialkudott összeget, kezet rázott a kovácsokkal. Azok elmen- 
tek, Puhinka uram pedig valamennyi barátját meghívta, hogy a drága pénzen megszerzett csön- 
det, nyugodalmat parádésan megünnepeljék. 

Alig foglaltak helyet a vendégek, iszonyatos pörölycsattogás kelt a jobb felőli szomszéd- 
nál csakúgy, mint a bal felőlinél. Puhinka uram pedig rohant a kovácsokhoz, hogy a szószegés- 
ért felelősségre vonja őket. De nem tehetett semmit. Mert a kovácsok csakugyan elköltöztek. A 
bal oldali kovács jobb oldalra, a jobb oldali pedig bal oldalra. 


A koldus 


Hátratett kézzel lépegetett Puhinka uram, s a lélekvándorlás titkain jártatta elméjét, mi- 
kor váratlanul egy ember lépett eléje. 

— Mit akar kend? - kérdezte az elmerült bölcselkedő. 

- Szánjon meg néhány garassal, tekintetes uram, az Isten is megfizeti — mondta az ember. 

— Tessék -— mondta Puhinka uram nagylelkűen -, itt van két garas. De aztán nehogy pálin- 
kát vegyen rajta. 

A kéregető önérzetesen kihúzta magát. 

— Bocsásson meg a tekintetes úr, de a pénzemen azt veszek, amit akarok. 


Lélekvándorlás 


Mióta örökölt, Puhinka uram nemcsak a hasának s a nemességének élt, hanem a teremtett 
világ titkait is feszegette olykor. Ekkortájt sokat írtak a lélekvándorlásról, s ez az érdekes tárgy 
Puhinka uramat is megkísértette. 

Társaságot hívott egybe, s a szót e különös rejtelemre irányította. 

-— Ami engem illet -— mondotta -, én néha határozottan emlékszem, hogy előző életemben 
aranyborjú voltam. 

— Kegyelmed jól emlékszik - jegyezte meg a viperanyelvű Csikaszi prókátor —, mert on- 
nan idáig csak annyi változott, hogy kegyelmed az aranyozást elvesztette. 


Még egyszer a lelkek vándorlása 


Puhinka uram beleátalkodott erősen a lelkek tudományába. Akár adódott rá alkalom, 
akár nem, erre a tárgyra terelte a szót, s beszélt, beszélt tudálékosan a lelkek szakadatlan költö- 
zéséről emberből emberbe s emberből állatba, az idők kezdetétől a mai napig. 

Balszerencséjére a társaságban megint jelen volt a rettenetes Csikaszi prókátor. 

- Köszönettel tartozunk Puhinka uramnak mondotta —, mert Pitagorasz csak annyit tu- 
dott, hogy az emberek lelke holtuk után állatokba költözik. Mi azonban, kik hallottuk Puhinka 
uram előadását, valamennyien meggyőződhettünk afelől, hogy nemcsak az ember lelke költöz- 
het állatba, hanem arra is van példa, hogy az oktalan állat lelke emberi testben lel szállásra. 


A természet rendje 


Időjártával Puhinka uram egyre mélyebben elmerült a tudományos elmélkedésben. A 
természet csodáinak látványa lépten-nyomon lelkes rajongásra fakasztotta. 

- Ó - révedezett Puhinka uram — a természet birodalmában csodálatra méltó rend ural- 
kodik, s ezt onnan láthatni, hogy két hegy között mindig völgy van, hogy a nagy folyók csak- 
nem kivétel nélkül kereskedővárosok mellett folynak el, s végezetül abban is bámulatos rend 
mutatkozik meg, hogy a halál mindenkor az emberi élet végével következik el. 


Udvarias figyelmeztetés 


Ágyhoz szegezte a köszvény Puhinka uramat, s szenvedésre kárhoztatta. Egy este magá- 
nyosan feküdt, midőn kinyílott az ajtó, s egy jól öltözött s igen megnyugtató külsejű úr lépett 
be. 

— Mivel szolgálhatok? -— kérdezte Puhinka fölülve ágyában. 

— Véletlenül tanúja voltam, hogy a kegyelmed inasa a kocsmába ment, s gondatlanságból 
a kaput nyitva hagyta. Bejöttem ezt tudomására hozni kegyelmednek, hiszen könnyen meges- 
het, hogy e kedvező alkalmat valamely elvetemült gazfickó kihasználja, bejön ide a szobába, el- 
fújja a gyertyákat, s a két nagy ezüst gyertyatartót ármányosan magával viszi. 

Mialatt ezt elmondta, a jövevény elfújta a gyertyákat, s hóna alá csapva a gyertyatartókat 
megindult az ajtó felé. 

- Nem értem... — dadogta Puhinka uram. 

— Majd holnapra megérti kegyelmed - biztatta amaz, s csöndesen becsukta maga mögött 
az ajtót. 


Tapintatlan kérdés 


Puhinkánét gyakorta gyötörték rosszullétek. Addig-addig, hogy elhívatta Nyuvasztáczi 
doktort, vajon nem betegedett-e meg komolyabban. 

A doktor leült egy székbe a beteg ágya mellé, megfogta az asszony pulzusát, aztán meg- 
kérdezte: 

— Mondja, nemzetes asszony, fiatal-e még a férje? 

— Hát... úgy... hébe-hóba... — válaszolt Puhinkáné nyakig vörösen. 


Nyuvasztáczi doktor praxisából 


Óvatosság 


A vén Nyuvasztáczi doktorról az a szóbeszéd járta, hogy a temető mellett elhaladtában 
sohasem mulasztja el arcát eltakarni. Nyilván, mert erősen félt, hogy a holtak közül valaki fölis- 
meri, és üstökénél fogva leviszi a sírba. 


Bölcs rend 


Nyuvasztáczi doktort meleg vacsorával várta fiatal felesége. A doktor vidáman érkezett 
haza, s büszkén csörgette a pénzt a zsebében. 

— Ma húsz aranyforintot kerestem — mondta, s az összeget leszámolta az asztalra. 

— Kitől kaptad ezt a tömérdek pénzt, édes uram? 

- Kandurka posztókereskedőtől, a lánya gyógyítása fejében - felelt a doktor. 

— Hiszen a lány meghalt, édes uram! Hát te akkor is kapsz pénzt, ha a beteg meghal? 

— Bölcs rend ez, drága feleségem - sóhajtott a doktor —, mert ha csak azok a betegeim fi- 
zetnének, kiket meggyógyítok, már régen koldusbotra jutottunk volna. 


A vörheny 


Élt a felvégen egy tímár, ki megyeszerte híres volt, olyan szép, színes bőröket készített. 
Egy napon leverte a betegség a lábáról, s a felesége elszaladt Nyuvasztáczi doktorért. 

Amaz eljött mindjárt, nyomkodta-megkopogtatta az embert, de nem talált semmi gyanú- 
sat. Utóvégre megakadt a szeme a tímár csúnyán vöröslő kezén. 

— Hű! - mormogott, mint ki meglepődött. 

— Súlyos a betegség? — kérdezte a tímárné halálra váltan. 

- Vörheny! -— vágta ki Nyuvasztáczi sötéten. — Heveny vörheny, ami a legveszedelme- 
sebb. Nézze csak a beteg kezét kend, ugye, milyen vörös? 

— A bőrfestéktől vörös az, mert az uram tímár — felelt az asszony. 

— Ez a szerencséje! — folytatta a doktor zavartalanul. — Mert ha tímár nem volna, bizonyo- 
san belehalna a vörhenybe. Így azonban megmentjük. 


Hasonszenvi gyógymód 


Nyuvasztáczi doktor is gyarló ember volt, nemcsak abban, hogy a pénzt a kelleténél job- 
ban szerette, hanem a haragtartásban is. A fullánkos nyelvű Csikaszi sokszor belemart, s a dok- 
tor egyre gyűjtögette mérgét, hogy majd dicsőségesen bosszút áll. 

Csikaszi prókátornak szép, fiatal felesége volt. Az asszony megbetegedett, s üzent a dok- 
torért. A szolgáló bevezette, s Nyuvasztáczi egyedül találta a fiatalasszonyt a szobában. Gon- 
dolta, itt az alkalom a bosszúra. Leült az ágy mellé, s megkérdezte Csikaszinét a panasza felől. 

— A torkom fáj — mondta az asszony. 

— Hisz-e a tekintetes asszony a hasonszenvi gyógymódban? 

— Ha elmulasztja a fájdalmamat, akkor hiszek. 

- A gyógymód igen egyszerű — magyarázta a doktor, s megsimogatta az asszony kezét. — 
Én ugyebár egészséges vagyok. A tekintetes asszony beteg. Én megcsókolom a tekintetes 
asszonyt, s ezzel átadom a saját egészségemet. 


Mindjárt hozzá is kezdett volna a gyógyításhoz, mikor a szomszéd szobából betoppant 
Csikaszi prókátor. 

— Én hiszek a hasonszenvi gyógymódban, doktor uram — mondta sötét vigyorral —, gyó- 
gyítson meg előbb engem. Aranyerem van. 


Gyanakvás 


Utolérte a betegség a fullánkos nyelvű Csikaszi prókátort is. Hiába hangoztatta váltig, 
hogy ő az orvosokban nem bízik, mégis elhívatta Nyuvasztáczi doktort. 

Ez megvizsgálta gondosan, aztán így szólt: 

— Ha beveszi az orvosságot, amit fölírtam, két nap alatt kutya baja sem lesz. 

- Csakugyan? - kérdezte a prókátor. — És nem fogja megbánni kegyelmed, ha ilyen gyor- 
san felgyógyulok? 


A mérges doktor 


A megbetegedett Csikaszi prókátort Nyuvasztáczi doktor gondozta. A doktor erősen 
megharagudott a prókátorra, mivel ez nem bízott benne, s orvosi konzíliumot hívatott össze. 

Mikor legközelebb meglátogatta betegét, az előszobában nagy mérgesen megkérdezte az 
inast: 

— Itt vannak-e már azok a szamarak mind? 

— Itt vannak - felelt az inas —, csak a tekintetes úr hiányzik közülük. 


A gőgös doktor 


A doktorokról minden időben sok gyalázó szó esett. Egy társaságban betegek és egészsé- 
gesek egymással versengve szidták a doktorokat. Nyuvasztáczi doktor egy ideig szótalan hall- 
gatta a beszélgetést, aztán gőgösen csak ennyit mondott: 

- Nem hiszem, hogy a betegeim közül bárki panaszkodhatna rám. 

- Hogy is panaszkodhatnának — vágott vissza egy szépasszony -, mikor odakünt 
feküsznek mind a temetőben. 


A bátor orvos 


Erős orvosságot rendelt Nyuvasztáczi doktor a betegnek, olyan erőset, hogy be sem mer- 
te venni. Mikor a doktor emiatt szemrehányást tett neki, a beteg azzal védekezett, hogy az or- 
vosság olyan, mint a méreg. 

— Ne törődjék vele kegyelmed, hanem vegye be! - biztatta a doktor. 

-— És ha meghalok? - ijedezett a beteg. 

-— Akkor nevezzen nyugodt lelkiismerettel gazembernek! 


A rossz beteg 


Rossz beteg volt Puhinka uram, nem tartotta meg a doktor utasításait. Egy éjjel azonban 
olyan kegyetlen görcs kínozta meg, hogy kiverte a hideg verejték. Rémületében azonnal elkül- 
dött Nyuvasztáczi doktorért, ki addig is kezelte volt. 

- Mentsen meg kegyelmed - esengett —, száz forintot fizetek, ha meggyőzi a nyavalyá- 
mat. 


— Önzők az emberek - felelte —, ez előtt egy héttel még meg tudtam volna menteni. Akkor 
persze nem ígért csak huszonöt forintot. 


Örök hála 


Hosszú betegsége alatt Nyuvasztáczi doktor kezelte Zsebeli uramat. Meg is gyógyította. 
Aztán elkövetkezett az első séta napja. Ahogy Zsebeli uram óvatosan lépegetett, összetalálko- 
zott az orvosával, s hálálkodni kezdett. 

-— Sohasem fogom elfelejteni önnek, hogy meggyógyított. Az életemmel vagyok adósa. 

— Kegyelmed túloz - felelt a doktor —, mert nekem nem az életével, hanem csak ötven fo- 
rinttal adósom, de erről, úgy látszik, megfeledkezett. 


Előrelátás 


— Mit gondol, doktor úr - tartotta vissza a beteg felesége az orvost az előszobában -, fel- 
épül-e még valaha az én drága férjem? 

Nyuvasztáczi doktor megrázta a fejét. 

- Még nem mondhatom meg. A válság csak a hét végén fog bekövetkezni. 

Az asszony felsóhajtott: 

-— Ez bizony nagy baj, mert a Csombor-féle szövetkereskedést holnap árverezik. Kedvez- 
ményes áron vehettem volna gyászruhára valót. 


Kerülő úton 


Annyi méreg fortyogott már Nyuvasztáczi doktorban, hogy egy fél templomra való em- 
bert meg lehetett volna etetni vele. S ezt a tömérdek mérget mind Csikaszi prókátor gerjesztette 
benne. Éjszakahosszat töprenkedett a doktor, miként tehetné ő is csúffá, ki őt annyiszor csúffá 
tette. Végre megszületett az eszme. 

Nyuvasztáczi doktor elment a kaszinóba, s megvárta Csikaszi prókátor uramat. Mikor 
már sokan összegyűltek, így szólt: 

— Jogi tanácsot kérnék kegyelmedtől — s mindjárt oda is adott két forintot, mert ennyi jár a 
tanácsért. 

— Állok szolgálatára — udvariaskodott a prókátor. 

— Azt szeretném tudni, jár-e büntetés azért, ha valaki akasztófára való zsiványnak nevez 
valakit? 

— Jár bizony! 

— Még azt is mondja meg kegyelmed - folytatta Nyuvasztáczi —, vajon azért is megbünte- 
tik az embert, ha egy akasztófára való zsiványt jóravaló becsületes embernek nevez? 

A prókátor megrázta a fejét, hogy ezért nem lehet senkit megbüntetni. 

— Akkor hát engedje meg kegyelmed, hogy jóravaló becsületes embernek nevezzem. 

Akkora kacagás tört ki a kaszinóban, amilyenre a legöregebb tagok sem emlékeztek. 


A dohányzás 


Heves vita tombolt a kaszinóban a dohányzás ártalmatlan vagy ártalmas voltáról. 
Nyuvasztáczi doktor tudományosan bizonyította, hogy a dohányzás ártalmas, s el is sorolta, mi 
minden kárt tesz a nikotin az emberi szervezetben. 


Puhinka uram nem hajolt meg a tudományos érvek előtt, hanem ekként fejtette ki véle- 
ményét: 

-— Akárki akármit mond, én nem hiszek abban, hogy a dohányos ember rövidebb életű a 
nem dohányzónál. Ismerek példának okáért egy öregurat, ki világéletében pipázott, most is szá- 
jában lóg a pipa, holott már nyolcvanöt éves. 

- Higgyen nekem, Puhinka uram - vágott közbe a doktor -, hogyha az az öregúr nem pi- 
pázott volna, most legalább kilencvenéves lenne. 


Alkalmas vigasztalás 


Ugyancsak Nyuvasztáczi doktorral történt a következő eset. 

-— Már harmadnapja rosszul érzem magam - panaszkodott a beteg. 
— Étvágya van? 

— Hálistennek, van — hangzott a válasz. 

- S hogy alszik? 

— Jól. 

- No — mondta a doktor —, hadd lám, milyen a pulzusa. 

Miután megvizsgálta gondosan, így búcsúzott a betegtől: 

— Mit se aggódjék kegyelmed, egy-két nap és minden megváltozik. 


Mióta nem bolyong a bolygó zsidó? 


Ezt a történetet állítólag Csikaszi prókátor eszelte ki. De ha nem is az ő találmánya, mon- 
dogatni ő szokta, annyi bizonyos. 

Külországban járta közben a prókátor összetalálkozott a bolygó zsidóval. Kocsmában is- 
merkedtek meg, hol a bolygó zsidó, név szerint Ahasvérus, rumot ivott, s annyira megrészege- 
dett, hogy a fele rumot mindig a szakállába öntötte. Csapzott volt a szakálla, s a köldökéig ért. 
Egyébként Ahasvérus igen elcsigázottnak látszott, s elmondta, milyen elviselhetetlen teher neki 
az élet. 

-— Krisztus urunk halála óta egyetlen perc nyugodalmam nincsen — panaszolta —, azóta 
vándorlok ezen a világon. Jobban ismerem a földet, mint más ember a szobáját, mert se szeri, se 
száma, annyiszor megfordultam minden szegletében. Sokat beszélnek az emberek afelől, hogy 
nincsen új a nap alatt Könnyű ezt mondani, de borzalmas tapasztalni. Gondolja csak el, próká- 
tor uram, hogy én betéve tudom a teremtett világot. Egy kicsinyke könnyebbséget akkor érez- 
tem, mikor a rumot föltalálták, de az már régen volt. S a rum is egyre romlik. Egyszóval, nincs 
már a földkerekségen semmi, mit ne láttam, ne hallottam, ne tapasztaltam volna, s egyetlen vá- 
gyam az, hogy földi életemet minél előbb befejezzem. Megpróbáltam mindent, hajóból beleug- 
rottam a Csendes-óceán kellős közepébe, ittam mérget, fölakasztottam magam. Hiába! Az óceán 
kiokádott, a mérget magam okádtam ki, a kötél meg elszakadt. Egyszóval, nem lelem módját, 
miként válhatnék meg nyomorú életemtől. 

E siralmak hallatára Csikaszi prókátor eltűnődött, majd így szólt Ahasvérushoz: 

-— Ismerem kegyelmed történetét, s tudom, hogy kegyelmedre átok nehezedik. Nohát, én 
ezt az átkot megtöröm. Holnap utazom haza, jöjjön kegyelmed velem. Él az én városomban egy 
orvos, név szerint Nyuvasztáczi doktor. Nagyon derék ember ez az orvos, és arról nevezetes, 
hogy lehet valaki vasból, lehet öreg, lehet fiatal elég, ha ő egyszer kezelésbe veszi, nincs az a ha- 
talom, mely itt tartaná a földön. Színleljen betegséget kegyelmed, s hívassa Nyuvasztáczi dok- 
tort. A többit bízza rá. 

Ahasvérus tamáskodva simogatta köldökéig érő, rumtól csöpögő szakállát. 


- Hát megfeledkezett róla, prókátor uram, hogy rajtam nem fogott se tűz, se víz, se mé- 
reg, mit tehetne hát egy halandó orvos? 

— Csak bízza rá! — ismételte Csikaszi. 

Ahasvérusnak amúgy is bolygania kellett, elbolyongott hát Nyuvasztáczi doktorhoz. 

— Beteg vagyok - panaszolta. 

— Majd segítünk kegyelmeden - válaszolta a doktor. 

Harmadnapra a bolygó zsidót kinyújtóztatták. Azóta élő ember nem látta, csak az emléke 
bolyong, ő maga békésen nyugszik az édes anyaföldben. 


A viperanyelvű Csikaszi 


Ügyvéd módra 


Csikaszi prókátor uram a törvényszékre menet Kandurka posztókereskedő boltja előtt 
haladt el. A kereskedő meglátta, s megszólította: 

- Megmondaná-e kegyelmed, hogy ez a tízforintos jó-e? 

— Jó -— mondta az ügyvéd rövid szemle után, azzal a bankót zsebre vágta. 

— Hallja-e kegyelmed, nem ajándékba adtam én azt a pénzt! - kiáltott föl Kandurka uram. 

-— No - felelt Csikaszi —, ha nem ajándékba adta, akkor visszaadok nyolc forintot, kettő jár 
az ügyvédi tanácsért. 


Érteni kell a csíziót! 


Csikaszi prókátor a fiát is a maga mesterségére adta. Miután kitanulta a jogi tudományo- 
kat, a fiú hazatért a szülői házba. Épp akkoriban két gazda perbe szállott egy sertésól miatt. 

-— No, fiam — mondta az apa —, vidd ezt a pert, hadd lám, mit tanultál. 

A fiatal Csikaszi hozzálátott, egy hét alatt végzett a perrel, s dicsekedve újságolta apjának 
az eredményt. Amaz savanyúan mosolygott. 

— Sokat kell még tanulnod, fiam. Én egy ilyen perből fél évig is elélek. 


Ügyvédi tanács 


Csikaszi, a viperanyelvű prókátor pipáját szívta dolgozószobájában. Kivágódott az ajtó, s 
berontott Puhinka uram, vörösre gerjedten, egész testében remegve. 

— Meggyaláztak! - kiáltotta. 

— A kaszinóból jövök - folytatta aztán valamelyest lecsillapultan —, hol Dudáky Farkas tíz 
tag jelenlétében szamárnak nevezett. Ezt nem tűrhetem, kegyelmedhez pedig azért jöttem, hogy 
vigye perre a sértést. 

Csikaszi megcsóválta a fejét, s csak annyit jegyzett meg, hogy ő Puhinka uram helyében 
nem pörösködne. 

— Miért nem? - pattogott amaz. 

- Azon megfontolandó okból - magyarázta a prókátor -, hogy ha Dudáky uram a kegyel- 
med által sérelmesnek minősített állítás igaz voltát megcáfolhatatlanul bebizonyítja, akkor rá- 
adásképpen a sértéshez még a perköltséget is kegyelmednek kell megfizetnie. 


Prókátori érvelés 


A furfangos elméjű Csikaszi prókátor fogadást ajánlott, hogy elég, ha valaki öt szót leír, ő 
módját leli, hogy a legártatlanabb öt szóból is vádat kovácsoljon írója ellen. 

Tilinkó állottá a fogadást. Egy darabig gondolkozott, aztán leírta a következő mondatot: 

— Kettő meg egy az három. 

A rettenetes prókátor sátánian elvigyorodott. 

— Úgy? - kérdezte. — Kettő meg egy az három? Szóval kegyelmed tagadja a szenthárom- 
ság tanát? 


Nyomós argumentum 


Ismeretes, hogy Csikaszi prókátor uram mindenkor kedvét lelte elméje csillogtatásában. 
Egyszer azonban emberére akadt Tilinkóban. 

A prókátor azt vitatta gőgösen s a maga hányaveti módján, hogy ördög nincs, mivelhogy 
ő életében soha egyet sem látott. 

— Ha kegyelmed ezt állítja — vágott vissza Tilinkó -, akkor én is bízvást erősíthetem, hogy 
kegyelmednek esze nincs, mivelhogy több ízben találkoztunk, de én soha színét sem láttam a 
kegyelmed eszének. 


A kötél 


Kandurka, a dúsgazdag posztókereskedő Csikaszi prókátort bízta meg egyik peres ügye 
vitelével. Csikaszi uram a pert megnyerte, s munkájáért háromszáz forint tiszteletdíjat számított 
föl. 

A posztókereskedő sokallotta az összeget, s kifizette ugyan, de bosszúságában nem állot- 
ta meg megjegyzés nélkül: 

— Vegyen rajta kegyelmed kötelet. 

Három nap múlva postai értesítés érkezett a posztókereskedőhöz, hogy a fél vagon köte- 
let bármely nap átveheti a vasúti állomáson. Ugyanaznap megjött Csikaszi prókátor elszámolá- 
sa is: — a kötélért háromszáz forintot fizetett, kéri tehát a tiszteletdíja fejében járó, még ki nem fi- 
zetett összeget, valamint további huszonöt forint ügyvédi költséget, tiszteletdíjul a kötélvásárlás 
eszközléséért. Kandúrkát kis híján megütötte a guta. De azért fizetett, mert látta, hogy nem okos 
dolog Csikaszival ujjat húzni. 


A csapda 


Csikaszi prókátornak csinos, fiatal s markos természetű felesége volt. Rövid pórázon tar- 
totta a férjét, kiváltképpen pénz dolgában. Nemegyszer megtörtént, hogy ha valami váratlan jö- 
vedelemhez jutott, a prókátor elrejtette a pénzt. 

Egy ízben ezer forintot ásott el a kertjében. Harmadnap a szomszéd városba indult, hogy 
kedvére elszórakozzék. De mikor a rejteket kibontotta, nem lelt benne semmit. Gyanúja a szom- 
szédjára esett, ki nem más volt, hanem Zsebeli uram, az uzsorás, a fukar, a zsugori. 

A prókátor visszahányta a földet a gödörbe, a tetejét elegyengette, meg ne szimatolhassa 
a szomszéd, hogy a lopást fölfedezte. Mindezeknek utána úgy intézte, hogy Zsebeli urammal 
színlelt véletlenből összetalálkozzék. 

— Az a hír járja - mondta a fukarnak -—, hogy haramják tanyáznak az erdőben. Ezer forin- 
tom volt, elástam biztos helyen, hol meg nem találhatják. Most megint van ezer aranyam, elrej- 
tem a többi mellé. Kegyelmednek is azt tanácsolom, hogy a házában ne tartson pénzt. 

Azzal a ravasz prókátor elbúcsúzott a fukartól. 

Zsebeli uram a hallottak után két cselekedetre határozta magát. Elsőben is rejteket kere- 
sett a maga pénzének, el ne ragadhassák a haramják, másodjára pedig éjjel visszalopta Csikaszi 
ezer aranyát a fa alá, abban az édes reménységben, hogy a másik ezret is megkaparinthatja. 

A prókátor viszont kiszedte a visszalopott pénzt a rejtekből s helyébe egy levelet tett, 
mely a következőképpen szólt: 


Te szennyben fogant, koszban nevelkedett bűzös vérszopó! Te piócák legocsmányabbja, nadályok 
szégyene, poloskák közt is legutolsó, te! Ezt a gödröt csak azért nem töltöttem meg azzal, amit megérde- 


melnél, mert még az emberek mocskára sem vagy méltó, s foltos kovonyádban sincs egyéb az agyad he- 
lyén, különben nem loptad volna ostobán vissza, amire egyszer múr rátetted a varos kezedet. 


Minek utána megbizonyosodott afelől, hogy Zsebeli uram ráment a tőrre, bekopogtatott 
hozzá, s mintha miről sem tudna, kedves hangon megkérdezte: 

— Megfogadta-e kegyelmed a tanácsom, s elrejtette-e a pénzét a haramják elől? 

A fukar kékké-zölddé vált, s alig hallhatón válaszolt: — El. 


A holtak föltámadása 


Puhinka uram a kaszinóban a holtak föltámadásáról kezdett társalgást. Elmondotta ki-ki 
a véleményét, csak az egy Nyuvasztáczi doktor hallgatott. Csikaszi prókátor a doktor vállára 
tette a kezét. 

- Ne aggódjon annyira kegyelmed, a csendőrök is föltámadnak. 


Dicséretes versengés 


Csikaszi prókátor már-már útnak indult vadászatra, mikor észrevette, hogy a puskája el- 
romlott. A vadászatról lemondani nem akart, elkérte hát Nyuvasztáczi doktor puskáját, s neki- 
vágott a határnak. Föl is riasztott egy kövér túzokot, de véletlenül éppen Csinnadári tenyérnyi 
búzaföldjén lőtte le. 

Ebből tajtékos nagy vita támadt. Magának követelte a túzokot a prókátor is, a doktor is, 
az obsitos is. Megegyezni nem tudtak, bíróul a tisztelendőt kérték hát föl. 

— A túzok azé legyen - hirdette ki a tisztelendő az ítéletet —, ki a legszebb bibliai idézetet 
mondja. 

Időközben a túzok megpirult a tűzön. Az elsőség a doktort illette, ki kétfelé metszette a 
túzokot, s így szólt kenetesen: 

— Megnyílt vala az ég teteje, melyen át az Úr mennyekbe ment. 

Csikaszi elvigyorodott sötéten, majd fogta a tálat, a forró zsírt ráloccsantotta a doktor fe- 
jére. 

— És fölkené őt az Úr szent olajjal! — kiáltotta ünnepélyesen. 

Mire Nyuvasztáczi doktor nekirohant a prókátornak. Ezenközben Csinnadári elkapta a 
túzokos tálat, s elmenőben odakiáltotta nekik: 

—- Ha mindnyájan megbotránykoztok is benne, én soha meg nem botránykozom. 

S e szép igével meg is nyerte a versengést. 


Régi ellenségek 


Hazatérőben a napi munkából, Csikaszi prókátor a következő fölírást pillantotta meg há- 
zának kapuján: 

,Semmirekellő bitang csibész." 

Nem sokáig vizsgálgatta az írást, rájött, hogy nem származhat mástól, mint régi ellensé- 
gétől, Nyuvasztáczi doktortól. Sarkon fordult, és elment a doktorhoz. 

— Mit kíván tőlem kegyelmed? - kérdezte Csikaszi a doktortól, mikor az az ajtót kinyitot- 
ta. 

— Miből gondolja, hogy kívánok valamit kegyelmedtől? — kérdezte a doktor csodálkozva. 

— Hát abból - felelt Csikaszi förtelmes vigyorgással —, hogy kegyelmed a névjegyét ott- 
hagyta a kapumon. 


Vigasztalás 


Nyuvasztáczi doktor feltűnő kedvetlenséggel ballagott az utcán. Arra járt éppen a vipera- 
nyelvű Csikaszi prókátor, s megkérdezte: 

— Ugyan mi bántja, doktor uram? 

— Tegnap vizsgáltam meg az egyik betegemet. Ma odamentem, hát már meghalt. 

— Ezért sose búsuljon - vigasztalta a prókátor —, lehet, hogy meghalt volna szegény külön- 
ben is. 


Megingathatatlan következetesség 


A betegségekről folyt a szó a társaságban. Miért, miért nem, Puhinkáné kinyilatkoztatta, 
hogy ő még soha beteg nem volt, holott már negyvenéves. 

A jelen levő Csikaszi elfintorodott. 

- Talán kegyelmed nem hiszi, hogy csak negyvenéves vagyok? - kérte számon 
Puhinkáné. 

— Hogyne hinném - válaszolt a prókátor -—, hiszen ezelőtt tizenöt évvel is ugyanezt mond- 
ta nekem a tekintetes asszony. 


Csikaszi Debrecenben 


A fullánkos nyelvű Csikaszi prókátornak peres ügye volt Debrecenben. A per húzódott, 
húzódott, Csikaszi kénytelenül ott maradott. Hogy az idejét múlassa, ide is eljárt, oda is eljárt, 
és mérges kedvét sehol nem tartóztatta. Addig, hogy utóvégre egész Debrecen megismerte. 

Egy alkalommal, mikor a fogadóban kifigurázott egy debreceni kereskedőt, a kollégium 
egyik tanára megkérdezte tőle: 

— Kegyelmed hány hónapra született, Csikaszi uram? 

— Kilencre - felelt a prókátor. 

A tanár csodálkozva ingatta meg a fejét. 

— Föl nem foghatom, miként hordozhatta az édesanyja kilenc álló hónapig, mikor nálunk 
csak egy hónapja van, s máris vajúdozik ez a nyomorult város, hogy kegyelmedet elvetélje. 


Célirányos tanács 


Nyuvasztáczi doktor együtt vadászott Csikaszi prókátorral. A prókátor egyre-másra ej- 
tette el a nyulakat, a doktornak sehogy sem kedvezett a vadászszerencse. Utóvégre indulatosan 
kifakadt: 

— Mégiscsak hallatlan, hogy hajnal óta egy árva nyulat sem ejtettem el. 

— Rendeljen kegyelmed orvosságot nekik. Meglátja, majd halomra hullanak. 


Gyászos lelemény 


Kopogtattak az ajtón. Nyuvasztáczi doktor kinyitotta, s legnagyobb bosszúságára 
Csikaszi prókátor állott a küszöbön. 

- Nem a magam ügyében háborgatom kegyelmedet — mondta -—, egyik ügyfelem anyja 
súlyosan megbetegedett, szeretném, ha megvizsgálná. 

A doktor nem válaszolt, de lerítt gyanakvó ábrázatáról, hogy valami rossz tréfától tart. 
Megnyugtatásul Csikaszi meglobogtatott egy tízforintos bankót. 


— Látja kegyelmed ezt a tíz forintot? Akár megöli az öregasszonyt, akár meggyógyítja, ez 
a bankó lesz fáradozása díja. 

Tíz forint akkor is tíz forint, ha Csikaszi adja, a doktor tehát vette a táskáját, s elindult a 
prókátor nyomában. Nemsokára egy nyomorult viskóba értek, hol egy vénasszony haldoklott a 
dunyha alatt, szalmazsákon. 

Nyuvasztáczi doktor hiába vizsgálta, hiába élesztgette tudományosan, a vénasszony kile- 
helte lelkét. 

- No — mondta a doktor, mikor ismét a szabad levegőn voltak —, kérem a tíz forintot. 

— Meggyógyította kegyelmed az öregasszonyt? — kérdezte a prókátor. 

— Nem, hisz látta, hogy lehetetlen volt. 

— Láttam. Szóval megölte kegyelmed? 

- Isten ments, dehogy öltem meg! 

Csikaszi elégedetten dörzsölte össze két tenyerét: 

— Ilyenformán semmivel sem tartozom kegyelmednek. 


Gyors számvetés 


Vasárnap délelőtt összetalálkozott Csikaszi prókátor és Puhinka uram. Együtt mentek to- 
vább, mivel mindketten a templomba tartottak. A prókátor oldalvást ránézett Puhinka uramra, 
s megjegyezte: 

— De rosszul van kegyelmed borotválva! Talán maga borotválkozik? 

- Hogy gondolja kegyelmed! — önérzeteskedett Puhinka. — Borbély jár hozzám, de csak- 
ugyan cudarul borotvált, holott négy aranyforintot fizetek neki havonkint. 

—- Hm - csodálkozott Csikaszi —, négy forintot hónaponkint? Hiszen az egy esztendő alatt 
negyvennyolc forint, tíz esztendő alatt négyszáznyolcvan forint, annyit pedig kegyelmed egész 
feje nem ér meg. 


Furcsa hízelgés 


— Az akasztófát — mondta Csikaszi a kaszinóban - az emberiség hízelgői találták ki. 

Senki nem értette, mit akar ezzel mondani a fullánkos nyelvű prókátor, mivel azonban 
csapdát sejtettek a kijelentés mögött, nem is kérdezték. 

- Évenkint egy tucat embert fölakasztanak - folytatta Csikaszi —, s ezáltal igyekeznek bi- 
zonyítani, hogy a többi nem érett meg az akasztófára. 


Epítő bírálat 

Debrecenben jártakor a fullánkos nyelvű prókátort egy ifjú költő megkérte, hogy mond- 
jon véleményt verseiről. Csikaszi köpönyege zsebébe csúsztatta a verseket tartalmazó füzetet, s 
a véleményt másnapra ígérte. 

Másnap eljött a költő. 

— Üljön le, barátom, és hallgasson ide — kezdett szóba a prókátor. - Ezek a versek olyanok, 
hogy ha tavasz idején szétszórnák őket a réten, a virágok menten visszabújnának a földbe, úgy 
megundorodnának a világtól. Elég volna egyetlen vers, mit Badacsony hegyére vetnek, s a Za- 
matos badacsonyi bor orrfacsaró ecetté savanyodna a hordókban, a tőkék pedig édes szőlő he- 
lyett bolondgombát teremnének. Higgye el, csodálatos erő rejtezik e költeményekben; hallom, a 


Tisza árad, ne restellje a fáradságot, utazzék oda, s tegyen az árvíz útjába egyetlen nyúlfarknyi 
verset, s meglátja, a zajgó folyam ijedten keres majd más utat magának, írjon, barátom, írjon mi- 


nél több ilyen verset, ne törődjék a gáncsokkal, az elkedvetlenítéssel, írjon bátran, mert minden- 
kor lesznek e honban, kik az ily verseket becsülik. 


A mocsár feneke 


Debrecenből hazafelé Csikaszi uram útját nádas ingovány szakította meg. A prókátor ló- 
háton volt, s habozott, mitévő legyen, belegázoljon-e, vagy kerüljön félnapi járóföldet. Egy kon- 
dás őrizte a csürhét a közelberm, attól kért felvilágosítást: 

— Kemény-e a mocsár feneke? 

— Kemény hát - felelt a kondás, ki jól ismerte a prókátort. 

Csikaszi tehát bátran nekivágott az ingoványnak. Csakhamar a lova hasig süppedt az 
iszapban. Tovább hajtotta, még jobban elmerült. 

— Te csirkefogó, naplopó, disznók szégyene - szitkozódott a prókátor —, miért hazudtad, 
hogy a mocsár feneke kemény?! 

- Nem hazudtam én! Csak érjen a tekintetes úr lova a fenékre, majd meg tetszik látni, mi- 
lyen kemény! 


Ki-ki nézze meg, hova ül! 


Puhinka uramnak legdédelgetettebb vágya az volt, hogy a főispán meghívásra méltassa. 

Éppen egy pesti énekesnő tartózkodott a városban, mikor a várva várt meghívó megérke- 
zett. 

Puhinka uram boldog dagadozással indult el az estélyre. 

Miután mindenkit üdvözölt, örömmel látta, hogy nem csupán társasági, hanem művészi 
élvezetekben is része lesz, mert a pesti énekesnő szerepelni fog. 

Vigyázatlanságból azonban éppen arra a székre ült, melyre a kottákat helyezték. A mér- 
ges nyelvű Csikaszi észrevette az ügyetlenséget. 

— Keljen föl kegyelmed — mondta kárörvendőn —, mert azok a kották nem fúvó hangszerre 
valók. 

Nem is hívták meg a derék Puhinkát soha többé a főispánhoz. 


Az ördög és a prókátor 


Egyazon szekéren utazott az ördög Csikaszi prókátor urammal. A lovacskák csöndesen 
poroszkáltak. Az országúton szembejött egy ember, ki a disznaját hajtotta. Az állat csökönyös- 
ködni kezdett, s nem akart továbbmenni semmiképpen. 

— Vigyen el az ördög! — förmedt rá a paraszt a disznóra. 

—- Kegyelmednek szerencséje vagyon — szólalt meg a prókátor -—, nyert egy disznót. Vigye 
hát el. 

De az ördög megrázta a fejét, s azzal az érveléssel, hogy a paraszt nem gondolta komo- 
lyan, amit mondott, a disznót nem vitte el. 

Tovább poroszkáltak. Most meg egy házaspárral találkoztak. Ezek csúnyán veszekedtek, 
s a férfi dühösen kifakadt: 

— Hogy az ördög vinne el! 

-— Csinos fehérszemély — mondta Csikaszi prókátor —, vigye el kegyelmed. 

-— Ez sem gondolta komolyan - felelt az ördög. 

Estére beértek a faluba. A szekér megállott a prókátor háza előtt. Mikor emez leszállott a 
bakról, egy arra haladó paraszt így kiáltott föl: 


— Miért nem viszi már el az ördög ezt a prókátort!? 
- Látod — mondta az ördög —, ez komolyan gondolta. 
Azzal nyakon fogta a prókátort, s elvitte. Nem is látták soha többet. 


Fukarság tüköre 


Helytálló érv 


Éhezett a szegény foltozóvarga, s mivel sehonnan sem remélhetett már segítséget, Zsebeli 
uramhoz kopogtatott be. A fukar végighallgatta a nyomorult ember panaszát, aztán panaszra 
fakadt maga is: 

— Ugyan, ne zaklasson engem kend, hát nem tudja, hogy van egy háborodott elméjű test- 
véröcsém, ki nap nap után meglátogat, s pénzért sanyargat? 

- Hogyne tudnám - felelt a foltozóvarga -, de azt is tudom, ha mások nem könyörülné- 
nek meg rajta, kegyelmedtől éhen halhatna, mert soha egy garassal meg nem segíti. 

- No látja — vágott vissza a fukar -—, hát ha a tulajdon testvéröcsémnek nem adok pénzt, 
miért adnék akkor kendnek? 


Az ingyenökör 


A fukar nevelőt akart fogadni két fia mellé. Érdeklődött mindenfelé, végtére az iskola- 
igazgató küldött hozzá egy igen művelt s jó bizonyítványokkal ellátott fiatalembert, ki megtet- 
szett Zsebeli uramnak. Mindenben megegyeztek, nem volt más hátra, csak a fizetés megállapí- 
tása. 

A fiatalember háromszáznyolcvan forintot kért. Zsebeli uram elszörnyülködött a kérés 
hallatán. 

— Bűn volna ekkora összeget fordítanom fiaim nevelésére — sóhajtott föl —, hiszen ennyi 
pénzért egy pár ökröt vásárolhatok. 

- Igaza van kegyelmednek — mondta a fiatalember —, hiszen ha a fiait neveletlenül hagyja, 
ingyen is meglesz a pár ökre. 


Jeles találmány 


Zsebeli uramat oly erősen megszállotta a tulajdon fukarsága, hogy máson már véletlenül 
sem gondolkozott, mint hogy miként takaríthatna meg még több és több pénzt. Semmi akkora 
fájdalmat nem okozott Zsebelinek, mint pénzt kiadni. Ezért, hacsak lehetett, nem evett, nem 
ivott, nem utazott. Éppen azon erőltette az agyát, hogy még miről mondjon le, mikor belépett 
Zsiga, a lovász. 

— Mit akarsz, Zsiga? — kérdezte Zsebeli uram. 

— Pénzt egy pár sarkantyúra - felelt a legény —, a régi eltörött. 

Zsebeli uram egy ideig maga elé meredt, ami azt jelentette, hogy gondolkozik. 

— Mind a kettő eltörött? — kérdezte aztán. 

- Csak az egyik. 

— Hát akkor sarkantyúzz azzal a fél sarkantyúval, mert ha a lónak az egyik oldalát meg- 
sarkantyúzod, a másik már magától is fut. 


Szoktatás 


Élt egy koldus a városban, kinek az a csodálatos szokása volt, hogy napról napra fölfelé 
fordított kalappal könyörgött egy szobor előtt. 
— Alamizsnát kér kend? - szólította meg egy nap a kíváncsi Zsebeli uram a koldust. 


— Azt - felelt amaz kurtán. 

— Aztán kap-e tőle? — firtatódott tovább a fukar. 

— Épp azért kérek, mert nem kapok - magyarázta a koldus —, így szoktatom magam az 
olyan kőszívű emberekhez, amilyen kend is. 
Fizetési könnyítés 

Megtudta Zsebeli uram, hogy egy szegény parasztnak pénzre van szüksége, különben 
elárverezik, mert sok adó terheli már. Elment hozzá, s mondta, hogy ő ad pénzt szívesen; egy 
kecskét látott az udvaron, azt kéri zálogba. 

— Mennyit adna a tekintetes úr a kecskére? — gyámoltalankodott a paraszt. 

— Öt forintot. Aratáskor fizet nekem tíz forintot, s akkor a kecskét visszakapja. 

Fontolgatta a paraszt az üzletet, de hát választása nem volt, elfogadta. 

Zsebeli uram leszámolta az öt forintot, bejelentette, hogy a kecskét viszi, de nem mozdult, 
hanem a keményre taposott földet nézte maga előtt. 

— Látom, a tekintetes úr gondolkozik - vélte a paraszt. 

— Tudja, mi jutott eszembe, Máté gazda? Csak az, hogy kendnek nehéz lesz majd azt a tíz 
forintot aratás után egy összegben megfizetni. Igaz-e? 

— Bizony igaz -— hagyta rá a másik. 

— Most van kendnek öt forintja — folytatta Zsebeli uram —, adja ide, s akkor a másik öt fo- 
rintot sokkal könnyebben megfizetheti majd aratás után. 

- Csakugyan — mondta a paraszt, s leszámolta az öt forintot. 

Zsebeli uram pedig nagy vidáman hazahajtotta a kecskét. 


A fukar és a koldusok 


Senki oly ügyesen el nem bánt a kéregetőkkel, mint a ravasz Zsebeli. A koldus alázatosan 
nyújtotta a kalapját, s ezenközben hajtogatta a maga siralmait. 

Zsebeli uram megállott, előrántotta erszényét, keresgélt benne, majd így fordult az ala- 
mizsnáért könyörgőhöz: 

— Itt van egy forint, vissza tudna-e kend adni negyvenkilenc krajcárt? 

Mire vagy az történt, hogy a koldusnak nem volt negyvenkilenc krajcárja, s ez esetben 
Zsebeli uram jövendőbeli támogatását megígérve elégedetten tovább rótta útját — vagy az tör- 
tént, hogy a koldus tarisznyájába nyúlt, s nagy készséggel kezdte előszámlálni a pénzt, Zsebeli 
uram pedig felháborodottan támadt rá: 

-— Hát nem restelli magát kend, majd fölveti a pénz és mégis kéreget!? Köszönje lágy szí- 
vemnek, hogy nem botozom mgg itt, mindenki szeme láttára! 

Hála ennek a fogásnak, Zsebeli uram életében soha egy fillér alamizsnát nem adott. 


A meghívás 


Élt Zsebeli uramnak egy unokaöccse Budán. Ez meglátogatta az öreget, ki mint illendő, 
meghívta ebédre. 

Csak hát nem szolgáltak föl többet három héjában megfőtt burgonyaszemnél. Kettőt ab- 
ból is a házigazda kebelezett be jó étvággyal. 

—- No, kedves unokaöcsém — mondta mindezek után Zsebeli uram —, mikor lesz megint 
szerencsém ebédre? 

— Hát - felelt a vendég nagyot nyelve —, akár most mindjárt. 


A nagy fukar vacsorája 


Pécs városában élt egy gazdag ember. Nagy híre támadt gazdagságának, de még na- 
gyobb a fukarságának. Emberfia arról nem hallott, hogy ez a zsugori valaha bárkit meghívott 
volna asztalához. Inkább maga sem evett, csak hogy mást ne kelljen megkínálnia. 

Sok szó esett erről Pécs városában. Egy debreceni deák éppen ott tartózkodott 
rokonlátogatni. Fogadást ajánlott föl, hogy ő még aznap a fukarnál vacsorázik. Ha nem - száz 
forintot fizet. Hárman is fogadtak vele, száz-száz forintban mind a három. 

A deák megvárta az estét. Kileste, mikor ül asztalhoz a ház ura, akkor becsöngetett, s a 
szolgától azt üzente a fukarnak, hogy ezer forintját megtakaríthatja, ha vele beszél. 

A szolga nemsokára visszatért, s bevezette a deákot az ebédlőbe. A fukar megtörölte zsír- 
ban fürdő száját, s megkérdezte a deákot, mi módon takaríthatna meg ezer forintot. 

— Bocsásson meg kegyelmed - szabadkozott a deák —, de nem tudtam, hogy éppen vacso- 
rázik. Nem akarnám megzavarni. 

— Beszéljen csak bátran az úr - biztatta a ház ura —, hallok én jól, ha eszem is. 

- Nem kételkedem benne - felelt a deák —, csak hát magam sem vacsoráztam még. Egyék 
kegyelmed kedvére, én elmegyek a vendéglőbe, s vacsora után majd beszélünk. 

Azzal már indult volna kifelé, csak hát a zsugori felugrott az asztaltól, s erővel visszatar- 
totta. Kegyetlenül elfogta a kíváncsiság, olyannyira, hogy végtére meginvitálta a deákot vacso- 
rára. 

Miután megvacsoráztak, a fösvény egy sarokba vonta a deákot. 

— Hadd halljam - sürgette —, miként takaríthatok meg ezer forintot? 

— Úgy hallom - kezdte a debreceni deák -, hogy kegyelmednek van egy leánya, s épp férj- 
hez akarja adni. 

A zsugori bólintott, hogy úgy van. 

— Azt is hallottam - folytatta a deák —, hogy tízezer forintot ad vele hozományban. 

Megint bólintott a fukar, mivelhogy így volt. 

— Azt az ezer forintot pedig akként takaríthatja meg kegyelmed, ha hozzám adja a lányát, 
mert én kilencezer forint hozománnyal is megelégszem. 


Tanulság 


Egy vasárnapon Zsebeli uram elment a templomba. A pap kapott az alkalmon, s dörge- 
delmes beszédben ostorozta az uzsorások ocsmány természetét és alávaló mesterségét. 

Nagy volt a meglepetése, mikor délután nyílt a parókia kapuja, és Zsebeli uram jelent 
meg. Mégpedig nem üres kézzel, hanem drága ajándékokkal. 

— Megrendült a kegyelmed lelke a mai szentbeszéd hatására? — kérdezte a pap. 

Zsebeli uram bólintott, hogy igen, megrendült benne a lélek, s az ajándékot azért hozta, 
hogy a tisztelendő ezentúl havonkint legalább egyszer pellengérezze ki az uzsorások undok 
praktikáit. 

— Megteszem - bólintott a pap -, mert reménylem, hogy előbb-utóbb kegyelmed abba- 
hagyja gyalázatos mesterségét. 

- Nem e célból kértem én kegyelmedtől ezt a szolgálatot — felelt Zsebeli uram —, hanem 
mert városunkban még öten adnak pénzt uzsorára, s ha kegyelmed gyakorta prédikál ellenük, 
bizonyára bátorságukat vesztik. Akkor pedig kedvemre emelhetem a kamatot. 


Fő az étvágy! 


Hétköznapokon Zsebeli uram maga sem öltözött különbül a legszutykosabb koldusnál. 
Vasárnapra azonban öregapja ünneplőjét húzta föl, s abban ment templomba. 

Kijövet egy koldus lépett eléje. 

— Könyörüljön rajtam, tekintetes úr, éhes vagyok. 

Zsebeli uram búsan legyintett. 

— Adj hálát Istennek jó étvágyadért. Nekem még étvágyam sincs. 


Kinek higgyen az ember? 


Volt egy girhes szamara Zsebeli uramnak. Ezt a szamarat kérte kölcsön a szomszédja, ki 
több ízben megsegítette a fukart lóval, szekérrel. 

— Jószívvel odaadnám, István gazda - szabadkozott Zsebeli —, csak hát nincs az istállóban, 
elvitte kölcsön más. 

István gazda beletörődött a balszerencsébe, visszafordult, s már-már a kapuhoz ért, mi- 
kor a szamár harsányan fölordított. 

— Ejnye, Zsebeli uram - szólalt meg bosszúsan a gazda -—, hát ennyit ér a kegyelmed barát- 
sága? Kegyelmed azt mondja, hogy a szamarat kölcsönadta, holott itt ordít az istállóban? 

Zsebeli uram sértődötten kapta föl a fejét. 

— Igen furcsállom, István gazda, hogy kend inkább hisz a szamaramnak, mint nekem ma- 
gamnak. 


Szívesség 


Elszegényedett ember volt Puhinka uram, de erősen büszke úri voltára. Restellte volna, 
ha lánya bérkocsin hajtat esküvője napján a templomba, elkövetett hát mindent, hogy hintót 
szerezzen a jeles alkalomra. Csakhogy a városban, hol lakott, valamirevaló hintója egyedül a fu- 
kar Zsebelinek volt. Bekopogtatott a zsugorihoz, s a tőle telhető legszebb ékesszólással előadta 
kérelmét, hogy a hintót szeretné ő kölcsön lánya esküvőjére. 

Zsebeli uram nyugodtan végighallgatta. Egy kevéskét még gondolkodott, aztán megadta 
a választ: 

- Sajnálom, hogy ezúttal nem teljesíthetem kegyelmed kérését. Nekem elvem ugyanis, 
hogy hintómat az esküvői sebes hajtástól s más veszedelmektől megóvjam. Ezt azonban koránt- 
sem vegye kegyelmed visszautasításnak, mert hintómat és lovaimat boldog örömmel bocsátom 
rendelkezésére, mihelyt valamely haláleset fordul elő kegyelmed családjában, s emelni óhajtja a 
temetési menet fényét. 


Előrelátás 


Egy vén uzsorásné a halálát érezte közeledni. Eljárt hát estéről estére a templomba, s ájta- 
toskodott nagy buzgalommal. 

Bement egy este a pap a templomba, s ott találta a vénasszonyt Szent Mihály oltára lábá- 
nál. Mikor jobban odanézett, látta hogy a vénasszony két gyertyát gyújtott az oltárkép előtt. 
Egyiket a szent mellé ragasztotta, a másikat meg az ördög elé, ki Szent Mihály lába alatt tekerő- 
dzött. 

— Mit tökéletlenkedik kend -— kérdezte a pap —, hát nem látja, hogy az egyik gyertyát az 
ördög elébe ragasztotta? 


-— Ha az ember a másvilágra készül - felelt a vén uzsorásné —, jó, ha mindenfelé szerez 
magának jóakarókat. 


A két fösvény 


Estidőben két fösvény beszélgetett a szobában, gyertyafény mellett. 

Megszólalt az egyik: 

— Hallja kend, én elfújom a gyertyát, szót értünk mi sötétben is. 

— Jól teszi kend — mondta a másik —, legalább letolom a gatyámat, hogy addig se kopjon. 


Két garas 


Zsebeli uram levelet írt egyik adósának. Becsöngette a szolgálót, s lelkére kötötte, hogy 
azon nyomban szaladjon a postára, mert a levélben sürgős üzenetet küld. 

Zápor zuhogott éppen, a szolgáló félt kimenni a zivatarba. Az ablakon át meglátott egy 
gyereket. 

— Hallod-e, te, akarsz két garast? 

— Akarok hát! -— mondta amaz. 

— No, akkor szaladj ezzel a levéllel a postára. 

Szaladt volna a gyerek örömest, de ekkor kinyílt Zsebeli uram szobájának az ablaka is. 

— Nekem add a két garast, leányom — mondta a fukar —, annyiért magam is szívesen elvi- 
szem. 


Borzasztóbb a halálnál is 


Gonosz kór támadta meg Zsebeli uramat; egész nap hánykolódott az ágyán, s az ereje 
szemlátomást fogyott. Jött Nyuvasztáczi doktor, látta, hogy segíteni már nem lehet, s nyíltan 
megmondta a betegnek, hogy két-három napnál tovább aligha húzza már. 

— Borzasztó! Borzasztó! — sóhajtott Zsebeli. 

- Mindenkinek meg kell halni egyszer, Zsebeli uram... — próbálta vigasztalni a doktor. 

- Nem is ez a borzasztó, ezt tudom — mondta a fukar -, az a borzasztó, hogy a házbére- 
met két hónapra előre kifizettem. 


A haldokló 


Zsebeli uram, a hírhedett uzsorás halálos ágyán feküdt. Eljött a pap, s próbálta meggyón- 
tatni, de kérdezhetett bármit, a haldokló csak halk nyögéssel, nem értelmes szóval válaszolt. 

Végtére a pap a kezébe nyomott egy könnyed kis ezüstkeresztet. 

És ekkor megszólalt Zsebeli uram. Tisztán, világosan: 

- Olyan könnyű, hogy két forintnál többet nem adhatok rá. 


Utolsó kívánság 


Harmadjára is megütötte a szél a fukar Zsebelit. Érezvén a halál közeledtét, papot hívott, 
hogy jó lelkiismeretben búcsúzhasson a földi élettől. Csak hát a tisztelendő semmiképpen nem 
akarta Zsebeli uramat bűneitől föloldozni, míg uzsorával harácsolt tömérdek vagyonát vissza 
nem származtatja jogos birtokosainak. A pap annyit-annyit beszélt a pokolról, a kárhozatról, 
hogy végtére Zsebeli előhúzott a szalmazsákja alól ezer aranyat. A tisztelendő eltette a pénzt, s 


megígérte, hogy majd szétosztja a kiuzsorázottak között. Azzal indult volna, de a beteg vissza- 
tartotta. 

— Tisztelendő uram - suttogta gyönge hangon -, csak akkor fizessen, ha már bizonyosan 
tudja, hogy nem élek. Ez az utolsó kívánságom. 


Hogy mérik az igazságot? 


Kegyetlen ítélet 


Italosan botorkált a bíró a községháza iránt. Útközben szembejött a felesége, ki elújságol- 
ta, hogy halat vásárolt, s kérdezte, miként kívánná az ura. 

— Felét sülve, felét főve — morogta a bíró, s továbbment. 

A községházán már ott voltak az esküdtek, mert ítélkezni kellett egy csirketolvaj fölött. A 
bíró gyakorlottan kikérdezte a tolvajt bűne felől. 

— El kell ítélni -— mondta a vizsgálat végeztével, de többre már nem futotta az erejéből, ré- 
szegségében ráesett a feje az asztalra. 

— Miként? - bökte oldalba az egyik esküdt. Mire bosszúsan fölmordult: 

— Mondtam már, hogy felét süssék meg, felét főzzék meg! 


Tanulságos ítélet 


A szegény ember munka után nézett a vásáron. Egy asszonyságnak segített a kosarát vin- 
ni, kapott tőle egy darab kenyeret. Az utca szélén egy lacikonyha állott, s a pecsenye jószagún 
füstölgött. Gondolta a szegény ember, hadd kapjon a kenyere pecsenyeízt, s fölébe tartotta a sü- 
lő húsnak. 

— Mit akar kend a kenyerével? — förmedt rá a lacikonyhás. 

— Láthatja kend, a gőzbe tartom - felelt a szegény ember. 

— Tartsa csak, de fizessen egy garast. 

— Már hogy kívánhat kend tőlem a gőzért egy garast — méltatlankodott a szegényember -, 
hiszen a gőz veszendőbe megy. 

-— Megy vagy nem megy, fizessen! 

Szó szót követett, utóvégre a lacikonyhás bíró elé vitte a szegényt. A bíró meghallgatta az 
árust, majd megkérdezte a szegény embert, hogy úgy volt-e, mint amaz elbeszélte. 

— Úgy - bólintott rá. 

— Akkor ide a garassal! 

A szegény ember előkotorta a zsebkendőjéből egyetlen garasát, s a bírónak adta. Emez 
megpengette a garast kétszer-háromszor az asztalon. 

— Köszönöm, tekintetes bíró úr — mondta a lacikonyhás, és a pénz után nyúlt. 

— Azt már nem! — mondta a bíró. — Kegyelmed az ételnek csak a gőzét adta. Ezért nem jár 
más, mint a pénz csengése. Ezt megkapta, menjen Isten hírével. 


A fogadósné meg a három kereskedő 


Három kereskedő érkezett Pécsre, s egy fiatal fogadósnénál szállott meg, ki ráadásul csi- 
nos is volt, özvegy is volt. Sok pénzt hoztak magukkal a kereskedők, s hogy meg ne lophassák 
őket, a fogadósnéra bízták a pénzt, azzal a kikötéssel, hogy csak az esetben szolgáltathatja 
vissza, ha együtt kérik mind a hárman. 

Kettő már éltesebb volt a kereskedők közül, a harmadik javakorabeli. Ez utóbbinak meg- 
akadt a szeme az ingerletesen gömbölyded fogadósnén, ki a férfi tüzes tekinteteit előbb szemér- 
mes pirulással viszonozta, utóbb a szeméremről megfeledkezett. 

Egy napon a kereskedők azzal távoztak a fogadóból, hogy mihelyt levelük érkezik, el- 
utaznak. Néhány perccel ezután betoppant a fiatal kereskedő a hírrel, hogy útközben elfogták a 


postást, itt a levél, s őt a társai megbízták, hogy vegye föl a megőrzésre átadott pénzt. A 
fogadósné nem gondolt a megállapodásra, s a pénzt leszámolta hűségesen. 

Este azonban megjött a két kereskedő, s kiderült, hogy a harmadik tolvaj volt. A 
fogadósné hiába hangoztatta ártatlanságát, törvény elé hurcolták. 

A bíró meghallgatta a kereskedőket meg a fogadósnét, aztán ítéletet hozott: 

- A fogadósné hibázott, hogy a kereskedők egyikének odaadta a pénzt, holott az egyez- 
ség szerint csak akkor lett volna szabad kifizetnie, ha hárman egyszerre kérik. Arra ítélem tehát, 
hogy a hozzá megőrzésre adott összeget teljes egészében megfizesse, mihelyt a három kereske- 
dő egyszerre kéri. 


A lóper 


Négy szegény zsellér közösen vásárolt egy lovat. Abban egyeztek meg, hogy míg vala- 
melyiküknek annyi pénze össze nem gyűl, hogy a lovat megválthassa, addig kinek-kinek a ló- 
nak egy-egy lába jut. 

Példás békességben éltek s használták a lovat. 

Ámde egy napon a ló egyik lábán mérges kelevény támadt. A kovács, hogy kiégesse, tü- 
zet gerjesztett. Már-már kivágta a kelevényt, mikor a ló fájdalmában akkorát vonaglott, hogy a 
kötél elszakadt rajta, s ahogy futásnak eredt, fölgyújtott egy csűrt. 

A csűr gazdája beperelte a négy zsellért. A bíró olyan ítéletet hozott, hogy a kárt a sánta 
láb tulajdonosának kell megtérítenie, mivelhogy a szerencsétlenség oka a ló beteg lába volt. 

— Tévedésben vagyon ítélete — védekezett az elmarasztalt zsellér —, mert a mi lovunk nem 
a sánta lábával vitte a tüzet a csűrhöz, hanem a három ép lábával. 


Bőséges ajándék 

Disznót ölt egy baranyai paraszt, s egy tál hurkát küldött ajándékba a bírónak. Az ajándé- 
kot a paraszt kislánya vitte. 

— Miért hoztál ilyen sokat, édes leányom? — kérdezte a bíró, mikor meglátta a teli tál hur- 
kát. 

- Apám is sokallotta — felelt a lányka -, de anyám azt mondta, nem baj, ha sok, édes 
uram, ki tudja, mikor szorulunk arra a vén gazemberre. 


Gyorsan tanul az okos 


Egy lőcsei parasztot perrel támadta meg a haragosa. A paraszt elment egy prókátorhoz, 
hogy tanácsot kérjen, mit tegyen, hogy a pert el ne veszítse. A prókátor azt mondta, hogy egy 
arany fejében tanácsot ad. A paraszt megígérte az aranyat. A prókátor azt tanácsolta, hogy ta- 
gadjon, akárhogy szorongatják. 

— Azt is tagadjam, amit megígértem? - kérdezte a paraszt. 

— Mindent - biztatta a prókátor -, még az Istent is tagadd le az égből. 

Akkor a paraszt megköszönte az alkalmas tanácsot, vette a kalapját, elköszönt illedelme- 
sen, s megindult az ajtó felé. 

— Add ide az aranyat, amit megígértél — mondta a prókátor. 

— Én a tekintetes úrnak soha nem ígértem semmit -— felelt a paraszt, s azzal az ajtót be- 
csukta maga után. A perét pedig megnyerte. 


Tilinkó prókátorsága 


Meghalt Zsebeli uram, a dúsgazdag uzsorás, és százezer aranyforintot hagyott a jezsui- 
tákra, azzal a kikötéssel azonban, hogy ha a fia nem volna hajlandó a szerzetbe belépni, annyit 
adjanak neki a jezsuiták az egész összegből, amennyit maguk akarnak. 

Szegény gyereknek egész életét megkeserítette apja zsugorisága, nem akarta egyik tömlö- 
cöt a másikkal fölcserélni. Elment hát a jezsuitákhoz, s bejelentette, hogy megmarad a világi 
életben. 

— Tégy belátásod szerint, fiam — mondta a rendfőnök kenetesen -, mi pedig apád végren- 
delkezéséhez híven most ötezer forintot adunk neked. Mert ennyit akarunk adni. 

Keveslette a fiú az örökséget, de hiába ment bírótól bíróig, prókátortól prókátorig, min- 
denki azt mondta, hogy az apjára vessen e mostohaságáért, ők nem segíthetnek rajta. 

Tilinkó is tudomást szerzett a végrendeletről meg a jezsuiták gazságáról, s azt mondta a 
fiúnak, hogy vegye őt prókátornak, visszaszerzi neki az örökségét. Így is lett. Mert a tárgyalá- 
son Tilinkó így érvelt: 

— A jezsuiták kilencvenötezer forintot tartottak meg maguknak, tehát ennyit akarnak. A 
végrendelet pedig akként szól, hogy a fiút annyi illeti, amennyit a jezsuiták akarnak. 

Ezzel az okos érveléssel nyerte meg a pert Tilinkó Zsebeli uram fiának, s kapott tőle jutal- 
mul huszonötezer aranyforintot, amit egy éjszaka elivott, mert a tárgyaláson erősen megszomja- 
zott. 

Tilinkó és a bíró 

Abban az időben Tilinkó favágással kereste meg a mindennapit. Fát vágott az erdőben, a 
hátára vetette, s bement a vásári sokadalomba. Hogy pedig az örvényes tolongásban haladhas- 
son s másokban kárt ne tegyen, hangos szóval kiáltotta: 

— Félre! Félre! 

Volt a vásáron egy pökhendi nemesember, kinek nem tetszett, hogy egy paraszt szavának 
engedelmeskedjék. Nem tért ki hát Tilinkó útjából, minek folytán egy hegyes fa csúnyán kilyu- 
kasztotta a ruháját. A nemesember ordítozott, s a bíró elé vitte Tilinkót, hogy kártérítést kapjon 
a tönkrement ruháért. 

— Mi a neved? - kérdezte a bíró. 

Válaszképpen Tilinkó csak az ajkát mozgatta, de nem szólalt meg. 

— Honnan hoztad a fát? - faggatta tovább a bíró. 

Tilinkó megint csak a száját mozgatta hangtalanul. 

— Ejnye! - türelmetlenkedett a bíró. — Talán bizony néma vagy? 

- Nem néma az - vágott közbe indulatosan a nemesember -—, hiszen a sokadalomban ak- 
kora hangon kiáltotta: félre! félre! - hogy egy kántor is megirigyelte volna. 

— Hát ha azt kiáltotta, hogy félre — mondta a bíró -, akkor kegyelmed miért nem állt félre 
az útjából? 

A nemesembert majd megütötte a guta mérgében. Tilinkó pedig megköszönte a bírónak a 
bölcs ítéletet. 


Fogas kérdés 


Lovat lopott egy hetvenéves vénember, elfogták, s a bíró elé vitték. Miután a lopás vala- 
mennyi részlete tisztázódott, a bíró így szólt a vádlotthoz: 


- Nem szégyelli magát kend, hogy vénember létére lókötésre vetemedett? Volt ideje meg- 
okosodni. Más ember a kend korában jóra neveli a fiatalokat, nemhogy lovat lopjon. Mit tud fel- 
hozni mentségére? 

Eltöprenkedett a vén lókötő, aztán széttárta a karját. 

- Igazán nem tudom, mit mondjak, bíró úr — kezdett szóba -, mert csakugyan bajos rájön- 
ni, hogy az emberfia mivel vonja magára a világ rosszallását. Tizenkét éves koromban kötöttem 
lovat először. A bíró három évre ítélt, és szememre hányta, hogy már ilyen zsenge korban 
lókötésre adtam a fejemet. A második lovat negyvenéves koromban loptam. Akkor tíz évet kap- 
tam, s a bíró ugyancsak csodálkozott, hogy habár erőm teljében vagyok, mégis lopással segítek 
magamon. Most meg a bíró úr pirít rám, hogy lám, megvénültem, a sír szélén állok, és mégis el- 
kötöttem egy lovat. Látom már, hogy hiába éltem, hiába próbálkoztam, soha meg nem tudom, 
hogy a lókötésre milyen emberi kor alkalmas. 


Cigány Tódor prókátori tisztben 


Örökölt egy vándorszínész, s Pécsre utaztában a hagyaték átvételéért megevett egy bajai 
fogadóban tíz tojásból rántottat. Nagy pénze volt, a kocsmáros nem bírt visszaadni. 

- Nemsokára megint erre járok — ígérte a színész —, akkor majd megfizetek. 

A kocsmáros tudott az örökségről, a színészt ismerte, beleegyezett. Csak hát a társulat az 
Alföldön szerepelt, s a színész két év múltán tért vissza Bajára. Első útja a kocsmároshoz vitt. 
Nagy pénzzel fizetett ezúttal is. 

Zsebre vágta a kocsmáros a bankót, de vissza nem adott, ehelyett követelődzni kezdett. 
Mégpedig azon a címen, hogy ha a színész két évvel ezelőtt meg nem eszi a tíz tojást, lett volna 
belőlük tíz tyúk, a tíz tyúk tojt volna száz-száz tojást, kikeltek volna azok is. És így tovább. 

— Egy szó, mint száz, ennyi pénzzel meg nem elégszem! — rekesztette be a számadást a 
kocsmáros. 

Nem volt mit tenni, pörre mentek. A színész egyik prókátortól a másikhoz szaladt, de 
mindig a kocsmáros nyert. Ráment az egész örökség a pörösködésre, kevés híján ráment maga a 
színész is, annyira bántotta az igazságtalanság. 

Cigány Tódor akkoriban Baján hivataloskodott, halászlegényi tisztben. Eljutott hozzá is 
az undokságos pör híre, s fölajánlotta a színésznek, hogy ő megsegíti, ha beszerzi a társulathoz 
színésznek. 

A színész beleegyezett, új pört indítottak hát. A bíróság összeült, a tárgyalás megkezdő- 
dött, mindenki ott volt, egyedül Cigány Tódor hiányzott. A bíró már erősen bosszankodott, a 
szemöldökét ugráltatta, hogy miért nem jön a prókátor, holott rajta a szólás sora. 

De aztán betoppant Cigány Tódor. A bíró ráförmedt: 

— Hát kend hol időzött ilyen sokáig? 

- Azonnal megmondom, tekintetes bíró úr, de előbb hadd kérdezzem meg, miért kell az 
én boldogtalan védencemnek annyi töménytelen pénzt fizetni tíz tojásrántotta fejében? 

— Azon okból - válaszolt a bíró hivatalosan —, mert a tíz tojásból tíz tyúk kelt volna ki, a 
tíz tyúk két éven át szakadatlanul tojt volna, s ebből a számlálhatatlan sok tojásból számlálha- 
tatlan sok csirke kelt volna ki. Hát ezért. Most kenden a sor, hogy megmondja, hol csavargott 
ilyen sokáig, s miért váratta meg illetlenül a tekintetes bíróságot? 

— Főtt kukoricát vettem, tekintetes bíró úr — felelt Tódor illemtudóan -—, annak a szemét 
morzsolgattam. 

— Miért morzsolgatta kend? Miért nem ette meg? 


— Hogy ettem volna meg - pattant föl Cigány Tódor -, mikor vetésre szántam azt a kuko- 
ricát!? 

Fölhahotázott erre a bíró. 

— Bolond kend? Hát nem tudja, hogy a főtt kukorica nem kél ki? 

-S a sült tojás az kikél, tekintetes bíró úr? — kérdezte Tódor kárörvendőn. 

Mindenki kacagott a csattanó válaszon, csak a kocsmáros nem kacagott, mert vissza kel- 
lett fizetnie a rengeteg pénzt, mit a bíróság neki ítélt volt. 


Prókátori érvelés 


Csikaszi a fiát is prókátori pályára szánta. Miután a fiú elvégezte jogi tanulmányait, az 
öreg egy ügyvédi irodába adta, hogy a gyakorlatban ismerkedjék meg a prókátori munkával. 
Prókátortársával akként szerződött, hogy három év múlva ötszáz arany forintot fizet neki a ta- 
nításért, ha a fia az első perét sikeresen megnyeri. 

Eltelt a három év, a fiú hazatért, a prókátor pedig levélben kérte a kialkudott ötszáz ara- 
nyat. Csikaszi nem fizetett, hanem azt javallotta, hogy a prókátor perelje be őt az ötszáz ara- 
nyért, s a fiú legyen az ügyvéd. A másik prókátor belement a próbába. 

Ifjabb Csikaszi a következőképpen érvelt a bíróság előtt: 

- Apám semmiképpen el nem marasztalható. Ha ugyanis a pert én nyerem meg, akkor 
azért nem kell fizetnie, mert az ítélet fölmenti a fizetés kötelezettsége alól. De akkor sem kell fi- 
zetnie, ha a pert elvesztem, hiszen az ötszáz arany csak abban az esetben esedékes, ha első pere- 
met megnyerem. 

- Nem addig van az - érvelt a másik prókátor. — Csikaszi prókátornak mindenképpen fi- 
zetnie kell. Vagy elveszti a fiú a pert, s ebben az esetben az ítélet kötelezi fizetésre. Vagy meg- 
nyeri a pert, s akkor az alku értelmében kell az apának fizetnie. 

Azt mondják, a bíró annyira megijedt, hogy maga fizette ki az ötszáz aranyat. 


Kié a gyűrű? 


Élt egyszer Miskolcon egy kikapós szépasszony, kinek férjén kívül két szeretője volt. A 
férj nem tudott a két szeretőről, anazok nem tudtak egymásról. 

Egy éjszaka azonban az egyik szeretőnek az asszony ágyában lecsúszott a gyűrű az ujjá- 
ról. 

A következő éjszaka a másik szerető meglelte a gyűrűt, s mindjárt az ujjára húzta. 

Szép gyűrű volt, drága gyűrű volt, büszkélkedett hát vele. Így eshetett meg, hogy az az 
ember, kié a gyűrű volt, meglátta a barátja ujján. Ebből menten kitalálta, hogy a szépasszony a 
barátjának is a szeretője. Ez is bosszantotta, de az még jobban, hogy a másik a gyűrűt nem akar- 
ta visszaadni, s makacsul erősítette, hogy neki ahhoz joga van. 

Javában vitatkoztak, mikor arra jött a szépasszony férje. Odahívták, s elmondták neki a 
vita tárgyát tüzetesen, csak éppen azt hallgatták el, hogy az ő feleségéről van szó. 

A férj egy darabig gondolkozott, aztán kimondta az ítéletet: 

- A gyűrű nem illeti meg sem azt, ki elvesztette, sem azt, ki megtalálta az ágyban, hanem 
azt, kié az ágy. 

A két barát összenézett, s egyszerre szólalt meg: 

— Kegyelmed ezzel a bölcs ítélettel megszolgálta a gyűrűt. 


ELANOR LA 


Azzal odaadták neki a gyűrűt, mit a férj büszkén húzott föl az ujjára. 


Elégséges ok 


Tizedszerre vitték bíróság elé a falu szegényét. Amint a bíró meglátta, mindjárt megdü- 
hödött. 

- Nem megmondtam már neked százszor is, hogy ne bántsd a másét!? 

— Mit csináljak, tekintetes bíró úr — védekezett a szegény ember —, mikor minden a másé? 


Asszonyságok pellengérje 


Sajátságos arány 


— Sajátságos! — rezzent föl Puhinka uram, s ölébe ejtette a könyvet, melyet éppen olvasott. 

— Mi sajátságos? — érdeklődött Puhinkáné a kézimunkája mellől. 

— Ez a könyv - felelt Puhinka. — A címe így hangzik: — , A házasélet örömeiről és gyötrel- 
meiről." Az örömökről két oldalon át beszél a szerző, s a könyv maga ötszáz oldal. Hát nem sa- 
játságos? 


Az önfejű asszony 


Ambrus gazda boldogan élegetett volna. De szerencsétlenségére olyan asszonyt vett fele- 
ségül, ki mindent másként cselekedett, mint más halandó ember. Hiába intette a férje, hiába kér- 
lelte, hiába szidta, az asszony mindig a maga feje után ment. 

Egy napon hírül hozták a gazdának, hogy a felesége belefúlt a Tiszába. Kiment Ambrus 
gazda a Tisza-partra, s nagy sereg embert lelt ott. Ki kötésig, ki állig a vízben, a holttestet keres- 
ték, de haszontalanul fáradoztak. 

— Hol fúlt bele? — kérdezte a megözvegyült férj. 

Hárman is látták, megmutatták hát a helyet. 

Ambrus gazda nem szólt semmit, hanem lépegetni kezdett a parton, szemben a víz folyá- 
sával. 

—- Megbolondult kend? -— kérdezték az emberek. - Hiszen az ár lefelé viszi a holttestet, 
nem fölfelé. 

Mire Ambrus gazda búsan megcsóválta a fejét. 

— Az én feleségem életében is mindent visszásan cselekedett, ugyanbizony miért változott 
volna meg holtában? 

S a holttestet csakugyan megtalálta. 


A siratóasszony 


Régente szokás volt a falukban, hogy a temetésekre siratóasszonyokat fogadtak. 

Meghalt egy gazda, s Örzse asszonyt is elszegődtették siratónak. Csak hát ő nem mehe- 
tett. 

-— Panna lelkem - szólott át a szomszédasszonyhoz -, ugyan, merjen el helyettem a teme- 
tésre. Lúgoznom kell, nem érek rá. 

Panna asszony tündöklő ábrázattal tekintett szomszédasszonyára, aztán megrázta a fejét. 

—- Nem mehetek, lelkem, éppen ma sehogyan sem mehetek, most halt meg az uram, nem 
bírnék én most sírni a világ minden pénzéért sem. 


Váratlan érv 


Válni akart az asszony az urától, válni mindenáron. A pap magához hívatta, hogy lebe- 
szélje tervéről, 

— Szerelmetes testvérem — prédikálta fennkölten —, nincs kárhozatosabb cselekedet, mint 
ha valaki válni akar élete párjától, kivel egy test, egy lélek. 


-— Ó, tisztelendő úr -— legyintett az asszony —, nem jutna eszébe azt mondani, hogy egy 
test, egy lélek vagyunk mi az urammal, hiszen ha veszekedni hallana, azt hinné, húszan va- 
gyunk a szobában. 


Szűk a csizma 


Egy embernek gyönyörű szép, fiatal felesége volt. De alig keltek egybe, mindjárt össze- 
vesztek. Az első veszekedést második, harmadik követte, mígnem többet veszekedtek, mint 
amennyit kedveskedtek. 

Egy napon a férj elment prókátor barátjához, s megkérte, hogy válassza el a feleségétől. 
Amaz igen csodálkozott ezen a szándékon. 

— Hát nem a te feleséged legszebb a városban? - kérdezte. 

— Bizony nincs párja szépségben — hagyta rá a férj. 

— Hát nem okos asszony-e? - faggatta tovább a prókátor. 

A férj elismerte, hogy a felesége fölöttébb okos. 

— Mindennek a tetejébe vagyonos is, jó ízlésű, erkölcsös viseletű, igaz-e? 

— Igaz — felelt a férj. 

Mindamellett egyre azt hajtogatta, hogy ő válni akar. A prókátor tovább védte az 
asszonyt, s hevesen bizonygatta, hogy barátja csak makacsságból akar válni. 

Utóvégre a férj megsokallotta a hívatlan prókátoroskodást, s fölemelte a lábát, melyen va- 
donatúj csizma volt. 

— Szép-e a csizmám? - kérdezte. 

-— Szép bizony — mondta a prókátor. 

— Csinos-e a formája, jó-e a bőr, amiből csinálták? 

A prókátor jól szemügyre vette a csizmát, de semmi kivetnivalót nem lelt rajta. 

— Ide hallgass — folytatta a férj —, akármilyen szép, jó formájú ez a csizma, mégis elvetem, 
és mást készíttetek helyette. Szorítja a lábam, s te azt nem látod. 


Elszámolás 


Nem volt még egy olyan szép asszony Szegeden, mint a polgármester felesége. Az ura 
mégis el akart válni tőle. Nem rossz természetéért, csalárdságáért, szeszélyességéért, pazarlásá- 
ért, hanem, mert az asszony hét leányt szült, de fiút egyet se. A polgármester pedig fiút akart, el 
is mondta az asszonynak, hogy mi hibát lelt benne, mi a szándéka. 

Azzal vette a kalapját, hogy megy a bíróhoz. 

— Sose pereskedjék kend - tartóztatta az asszony -, csak adja vissza, mit a házába hoztam 
volt, s elmegyek szépszerivel. 

— Jószívvel visszafizetek neked mindent, az utolsó krajcárig — válaszolt a polgármester. 

- A pénz nem elégséges — mondta az asszony —, a fiatalságommal, a szépségemmel, a 
szüzességemmel is számoljon el kend. Ha megtette, megyek Isten hírével. 

Ezen a polgármester úgy elrestelkedett, hogy egy árva szóval sem válaszolt, sem a válást 
nem emlegette többé. 


Jó természet 


Zengő nagy patáliát csapott odahaza a fiatal férj. Miután a dühét kellőképpen megcsapol- 
ta, kedveskedve közeledett feleségéhez. 


— Látod, virágocskám, ilyen vagyok én. Jó természetem van, amilyen gyorsan megharag- 
szom, ugyanolyan gyorsan meg is békülök. 

— Idáig nem is volna baj - felelt az asszony -—, csak hát alig békültél meg, ismét megharag- 
szol. 

— Hű, a teremtésit, hát hogy mersz ilyet mondani! 


Van némi különbség 


Különös házasságot kötöttek Budán. A vőlegény hetvenöt éves volt, a menyasszony hu- 
szonöt. Sokat pletykáltak erről a budai polgárok. A kíváncsiak közül egy megkérdezett egy hí- 
res doktort: 

— Mondja kegyelmed, remélheti-e a férj, hogy egy ilyen házasságban gyereke születik? 

— Remélni nem remélheti - felelt a tudós —, hanem félhet tőle. 


Két boldog ember 


Péter és Pál jóbarátok voltak, de elszakadtak egymástól. Hosszú évek után egy napon 
összetalálkoztak. Megölelték egymást, aztán Pál megkérdezte Pétert, hogy-mint megy a sora. 

— Én, barátom, elégedett vagyok — válaszolt Péter —, a birtokomon élek szép feleségem- 
mel, három egészséges gyermekemmel, s nagyobb boldogságot nem kívánok Istentől. Hát veled 
mi történt, mióta nem találkozunk? 

— Megházasodtam - felelt Pál. 

— No, az jó... 

— Talán jó is lehetett volna a házasság — vágott barátja szavába Pál -—, csak hát átkozottul 
gonosz természetű feleséggel vert meg az Isten. 

— Az bizony baj - vélte Péter. 

— Bajnak éppen nem volt baj, mivel hozományul ezer aranyforintot hozott a házhoz. 

— Ez már aztán derék vigasztalás. 

-— No, no - emelte rá Péter az ujját — nem sok örömem tellett a vigasztalásban. Az ezer fo- 
rinton ugyanis birkát vettem, s valamennyi megdöglött főszédelgésben. 

Péter szánakozón csóválta meg a fejét. 

— Ugyancsak szerencsétlenül jártál. 

— Tévedésben vagy, kedves barátom - felelt Pál —, hiszen többet kaptam a bőrökért, mint 
amennyibe a birkák kerültek volt. 

— Akkor hát megtérült a károd. 

— Megtérült volna valóban, ha a házam le nem ég, s a leégett házban ott nem vész a pén- 
zem. 

- Te aztán csakugyan szerencsétlen ember vagy — mondta Péter, s részvéttel magához 
ölelte sorsüldözött barátját. De amaz kibontakozott az ölelésből, s vidáman fölkiáltott: 

— Megint csak nem találtad el, mert éppen ez a szerencsétlenség volt az én legnagyobb 
szerencsém. Nemcsak a pénzem veszett a tűzbe, hanem az én sátán feleségem is. Ezért vagyok 
én is olyan boldog, akárcsak te. 


Egy akarat 


Egy házaspár válni akart. Elmentek mindketten a bíróhoz s ott elmondták, hogy nem fér- 
nek meg egymással, s nincs más kívánságuk, mint hogy elváljanak. 
— Talán azért kívánnak elválni, mert nincsenek egy akaraton? - tudakolta a bíró. 


- Épp ellenkezőleg - felelt a férj —, nagyon is egy akaraton vagyunk. Ő is úr akar lenni a 
háznál, én is az akarok lenni. 


Ki tudja? 


Egy baranyai földbirtokost sátán jámborságú feleséggel vert meg balsorsa. Mit tehetett a 
nyomorult ember, tűrt és szenvedett, s hogy minél kevesebbet gyötrődjék, mindenben kedvére 
járt az aszonynak. Az asszony egyszer azt vette a fejébe, hogy megtanul lovagolni. 

— Jól van, lelkem — mondta a férj, s vásárolt neki egy hátaslovat. 

Ez a ló egy napon úgy földhöz teremtette az asszonyt, hogy nyakát szegte s meghalt. 

A szomszéd földbirtokosnak volt egy hasonló bordában szőtt felesége. Mikor meghallotta 
a hírt, azonnal elment a boldog özvegységre jutotthoz s kérte, adja el neki azt a derék lovat. 

- Semmi pénzért meg nem válok tőle — mondta az özvegy -, szükségem lehet még rá: ki 
tudja, hátha még egyszer megházasodom. 


A fütyülő prókátor 


Sok embert az esze vénségére hagyja cserben, mikor legnagyobb hasznát vehetné. Ez tör- 
tént egy komáromi prókátorral. Szikkadt volt már a prókátor, mint az aszúág, mégis beleszere- 
tett egy virgonc leányba. Meg is kérte, feleségül is vette. 

Alig ízlelte meg a boldogságot, elfogta az ijedelem. Azt tapasztalta ugyanis, hogy ifjú fe- 
lesége sokkal többször lelné kedvét abban, miben ő csak ritkán leli kedvét. S mivel más orvossá- 
got nem talált, az irodájában gubbasztott naphosszat. 

Csak hát az ifjú asszony nem azért ment férjhez, hogy bekötött fejjel is úgy éljen, mint ha- 
jadon korában. Bekopogtatott hát untalan a férjéhez az irodába, s szép szóval, cirókálással buz- 
dította nyájaskodásra. 

— Dolgoznom kell, szívem virága — mondta neki a vénember —, különben éhen veszünk. 
Hanem majd füttyentek én neked, mikor üres időm lesz. 

Az ifjú asszony bement a hálószobába. Az ajtót ügyesen nyitva hagyta, hogy késedelem 
nélkül hites urához siethessen, ha a hívójel felhangzik. Hasztalanul várakozott azonban, mert 
fütyültek az utcán, fütyültek a szomszédban, egyedül az ura nem fütyült. 

Mikor már a türelmetlenség erősen szorongatta, az irodához ment, s fülét a kulcs lyuká- 
hoz tapasztotta. Hátha gyöngén fütyül a férje. De annak esze ágában sem volt fütyülni, inkább 
szuszogott békésen. 

Az asszonyka benyitott az ajtón, s szép csöndesen így szólt: 

— Úgy hallottam, kincsem, mintha füttyentettél volna. 

— Nem füttyentettem én, szívem virága - felelt a vénember. 

— Márpedig valaki füttyentett — erősítette az asszonyka, de a prókátor csak a fejét rázta, 
hogy nem ő volt az. 

— No - felelte az asszony -, ha kegyelmed nem fütyül, majd fütyül az íródeákja. Ahány- 
szor rám néz, olyan szépen csücsörít mindig, hogy alig várom már a füttyét. 


Célszerű számítás 


Megházasodott egy gyarló elméjű legény. A feleség szemrevaló is volt, kikapós is, talpra- 
esett is. Az esküvő után három hónappal az ifjú asszony gyereket szült. Az apa pedig elment a 
kocsmába dicsekedni. Ott azonban kicsúfolták, hogy a felesége rászedte. 

Hazaszaladt az eszefogyott ember, s odahaza rátámadt az asszonyra. 


— Hallod-e, asszony, te rútul becsaptál engem. Ahány emberrel beszéltem a kocsmában, 
mind azt erősíti, hogy a gyerek kilenc hónapra születik. Mi pedig csak három hónapja vagyunk 
házasok, mégis gyerekünk lett. 

- Te zápagyú, te — korholta a felesége —, hát miért nem válaszoltad azt nekik, hogy te há- 
rom hónapig szerettél engem, én is három hónapig szerettelek téged, három hónapja, hogy 
megesküdtünk? Az összesen kilenc hónap. 

- Csakugyan -— mondta az apa, s örült, hogy nincs semmi baj. 


Asszonyi nyelv 


Az asszonyok közönségesen is féltékenyek egymás szépségére. Még inkább azok a szí- 
nésznők. Egy vándorszíntársulatban két csinos színésznő vetélkedett egymással. A fiatalabbik 
aznap férfiszerepet játszott. Pantallót húzott hát s hozzá gérokkot. Mikor elkészült az öltözkö- 
déssel, megpördült a tükör előtt, s így szólt: 

— Meglásd, ma az egész nézőtér férfinak néz majd. 

— Csak a fele, drágám - válaszolt az idősebbik színésznő —, mert a másik fele már tapasz- 
talta, hogy nem vagy férfi. 


Ne lépj a pokrócra! 


Egy enyedi embernek igen akaratos felesége volt, ki mindig az ellenkezőjét cselekedte an- 
nak, mit a férje parancsolt neki. Zengő viszálykodásban éltek hát ketten, s csak akkor nem pö- 
röltek, mikor aludtak. 

Megbúsult a férj a gyötrelmes életen, s egy bölcs hírében álló embernek elpanaszolta min- 
den baját. 

— Fogadd meg a tanácsom — mondta a bölcs ember —, és holtig békességben élhetsz. Mást 
nem kell cselekedned, mint hogy egy embermagasságnyi vermet áss alattomban a földed végé- 
be. Azt a vermet rakd meg tövissel, s takard el pokróccal. Mindezeknek utána indulj el szántani, 
előzőleg pedig tiltsd meg szigorúan a feleségednek, hogy ebédet hozzon. Mondd, hogy búdban 
egy falatot sem bírnál lenyelni. Beszélhetsz bármit, mert a feleséged viszálykodni fog, s csak 
azért is visz neked ebédet. Mikor látod jönni az asszonyt az éléssel, rivallj rá mérgesen, nehogy 
a pokrócra lépjen. 

Így is esett a dolog. A megbúsult férj szót fogadott mindenben a tanácsadónak, s mikor 
szántani ment, meghagyta a feleségének, hogy ebédet neki ne vigyen. 

— Hogyne vinnék - pörölt az asszony —, viszek biz én, átokszülte embere! 

Csakugyan vitt. Delet kongatott a harang, mikor a szántogató férj megpillantotta az 
asszonyt a kantáros fazékkal. Mindjárt rákiáltott: 

— Feleség! Feleség! Ne lépj a pokrócra! 

— Csak azért is rálépek — nyelvelt az asszony. — Rálépek én, átokmocskolta embere! 

Meg is tette, s mindjárt nyakig zuhant a gödörbe. A rengeteg tövis pedig szúrta minden- 
felől, s csúnyán vérbe köpülte a csökönyösségét. 

A megbúsult férj lassacskán odaballagott a verem szélére, s onnan tekintett alá nagy nyu- 
godalmasan. 

- Megmondtam, hogy ne lépj a pokrócra. Csak hát te szót sohasem fogadsz. Most látha- 
tod, mire jutottál. 

Az asszony jajgatva kérte, hogy vonja ki a szúrós penitenciából. Ezenközben pedig fogad- 
kozott, hogy többet nem jár a maga akaratján, hanem engedelmességbe hajtja a fejét. 


Meg is jámborodott példásan. Ha olykor elővette a rossz természet, elég volt, ha a férje 
ennyit mondott: 
— Ne lépj a pokrócra! 


Ki az oka? 


Egy makói gazda feleségét szülési fájdalmak fogták el. Sírt-rítt, kiáltozott, átkozódott. A 
férje egy darabig szótétlen hallgatta, de aztán eszébe jutott, hogy miatta kínlódik az asszony. Er- 
re akkora jajveszékelésben tört ki, hogy a vajúdón is túltett: 

— Jaj, édes kincsem, drágaságom — mondta -, én szépségem, gyönyörűségem, bocsáss meg 
nekem, hogy ilyen rettentő kínokat szakasztottam rád! 

— Megbocsátok, kincsem - pihegte a vajúdó asszony —, hiszen nem te vagy az oka az én 
fájdalmaimnak. 


Sorrendi kérdés 


Házasodni akart egy fiatalember, s a Gelencsérek öt lánya közül Esztikét, a legfiatalabbat 
választotta. Megkérte a kezét, s az apa azzal utasította el, hogy a legkisebb lányt majd akkor ad- 
ja férjhez, ha a többi fejét bekötötték már. 

Meghallotta ezt a szép Esztike, s csodálkozva fordult szüleihez: 

— Hát nem az a szokás, hogy mindenkor a legfiatalabb gyereket fektetik le legelőbb? 


Lánybetegség 


Egy szép fiatal lány megbetegedett. Egyik atyafia meglátogatta, s faggatta a betegsége fe- 
lől. A lány azt felelte, hogy nem tudja, mi bántja, de ami bántja, halálos nyavalya lehet, mert 
mozdulni is alig bír. 

— Az bizony baj — mondta a rokon —, mert jó hírrel akartam kedveskedni. 

— Nincs az a jó hír, ami engem meggyógyítana — sóhajtott a szép lány. 

-— Egy barátomtól jövök, ki húgomasszonyt választaná feleségül. 

Mire a szép lány menten kiugrott az ágyból. S csak annyit kérdett: 

— Hol van az az ember? 


Az ökör restebb-e, vagy az asszony? 


Vannak kerékszegre járó asszonyok, s vannak rest asszonyok. Másfélék is akadnak, de 
azokról itt nem esik szó. 

Volt két koma. Egyiket kerékszegre járó feleséggel búsította meg balvégzete, a másikat 
rest asszonnyal. A rest asszony hű volt, de csak ásított, nyújtózott, szöszmötölt, matatott, nem 
dolgozott. A másik asszony serénykedett, de nemcsak a munkában, hanem a más férfiak jóvol- 
tából szerzett gyönyörűségben is. A két koma pedig azzal vigasztalódott, hogy tréfálkozott a tu- 
lajdon szerencsétlenségén. 

A kerékszegre járó asszony férje egy napon ellátogatott a komájához. Együtt találta a fele- 
ségével. Megkérdezte hát: 

— Mondd, koma: az ökör restebb-e, vagy a feleséged? 

Ez a csúfondáros kérdés úgy megbosszantotta a rest asszonyt, hogy nagy serényen maga 
adta meg a választ: 


- Tudhatná kend magától is, hogy az asszony restebb. Hiszen az ökör maga hordja a 
szarvát, az asszony pedig a férjével hordoztatja. 


Összehasonlítás 


Dudáky Farkas uram jó barátságban élt a szomszédjával, Pölöckei urammal, ki borkeres- 
kedő volt, de azért szeretett tarokkozni, ami ritkán tulajdonsága a borkereskedőknek. 

Ez volt a barátság egyik alapja. A másik az, hogy Pölöckei uramnál mindig válogatott 
szép leányok szolgáltak. Az öreg Dudáky pedig a vászoncselédeket a tarokknál is jobban ked- 
velte, ami viszont a tarokkozók között megy ritkaságszámba. 

Különösen a tizennyolc éves Julika tetszett az öregnek. Kerülgette is, míg egyszer sikerült 
négyszemközt elkapnia. 

— Adj egy csókot, húgom -— mondta Dudáky uram -, nem bánod meg. 

— Aztán miért akar a tekintetes úr éppen éntőlem csókot? - firtatta Julika. 

— Azt szeretném tudni, vajon a te csókod édesebb-e, vagy a feleségemé? 

— Ha csak erre kíváncsi a tekintetes úr — felelt Julika —, kérdezze meg Pölöckei uramat, ő 
majd megmondja. 


A gyűlésjáró ember mgeg a felesége 


Egy gazda sokat járt gyűlésbe, s emiatt gyakorta tért haza későn. A felesége zúgolódott, s 
untalan faggatta, miről tanácskoztak annyit a községházán. 

— Arról - felelt a férj —, hogy jó volna, ha minden ember még egy asszonyt hozhatna a 
házhoz. 

Fölpattant az asszony mérgesen. 
— Nincs itt még egy asszony számára hely. Hisz magunk is alig férünk. 
Az ember tovább járt a gyűlésekre, s későn érkezett haza éjjelről éjjelre. 
— Mi az isten csodáját gyűléseznek kendtek annyit? — kérdezte az asszony. 
— Most meg arról gyűléseztünk, hogy minden asszony még egy embert hozhat a házhoz. 
Csak hát egy nagy baj van. 
— Mi az? - tudakolta az asszony. 
— Hogy nem fér el. 
— Már hogyne férne! - pattant föl az asszony. — Ezt a szekrényt errébb húzzuk, ott megfér 
az ágy. A sublótot arrább toljuk, ott megfér egy asztal. Van itt hely elég! 


A titoktartás nem bolondság 


Vasárnap délután Pendeleghi prókátor uram mindig sétára ment a feleségével. Egy csi- 
nos lány jött velük szembe, s a prókátor megjegyezte a feleségének, hogy legénykorában együtt 
hált ezzel a lánnyal, s az oly ostoba volt, hogy ezt megvallotta az anyjának. 

-— Csakugyan ostoba lehetett — mondta az asszony —, mert magam gyakorta háltam együtt 
az íródeákkal, s bizony soha meg nem fordult a fejemben, hogy anyámnak szóljak felőle. 


Díszes gyülekezet 


Egy dunántúli falunak meghalt a plébánosa. Új pap jött a helyébe, mégpedig egy szent 
életű férfiú. Mikor hívei felől érdeklődött, szavahihető emberektől megtudta, hogy az egyik 


gazda fiatal felesége módfelett erkölcstelen életet él, holott a boldogult plébános gyakorta meg- 
intette. Felháborodásában elhatározta, hogy az asszonyt nyilvánosan megbélyegzi. 

Mivel első prédikációját Mária Magdolna napján tartotta, erre kedvező alkalom kínálko- 
zott. Elmondta hát, minő förtelmekben múlatta napjait Mária Magdolna, s milyen példásan 
megtért azután. De ennyivel nem elégedett meg, hanem az asszonyokról kezdett beszélni: 

— Sokan vannak tiközöttetek, szerelmes hallgatóim, kik nem isteni félelemből, hanem idő- 
töltésből jönnek a templomba. És nem tudom, akad-e bár csak egyetlenegy az én fehérszemély 
hallgatóim között, ki Mária Magdolnához hasonlatosan igaz penitenciát tartana, vagy csak a 
legkisebb megbánását mutatná vétkeinek. Nem mindegyikőtökre értem én ezt, hanem értem ki- 
váltképpen egyre, ki jelen van e gyülekezetben, holott nem méltó arra, hogy tisztességes asszo- 
nyok között mutatkozzék. Esztendők óta ocsmányságokban hentereg, s turkál bennük, akárcsak 
a disznó a sárban. S nemhogy javulni iparkodna, hanem undokságait újabb undokságokkal teté- 
zi napról napra. Mivel pedig tulajdon vétkei szégyenkezést nem fakasztanak lelkében, magam 
borítom orcáját a szégyen pírjába. A szentírás azt mondja, hogy ha felebarátod vétkezik, intsd 
meg őt egyszer, intsd meg őt még egyszer, de ha intésednek foganatja nem lett, harmadjára mu- 
tasd meg őt a gyülekezetnek. Ez a bűnös asszonyállat, kiről beszélek, számos intéseknek utána 
is kitartott az ő becstelenségében, kötelességem, hogy megszégyenítsem mindannyiótok előtt. 
Ez az asszonyi állat pedig nem más... hanem az, kire e szent könyvet vetem. 

Azzal a pap fölemelte a Bibliát, hogy a szándékát valóra váltsa. Meg is cselekedte volna 
minden bizonnyal, csak hát alig mondta ki, amit mondott, asszonyt egyet sem látott a templom- 
ban. Mert ahányan voltak, nagy fürgén mind a pad alá buktak, fejen ne találhassa őket a Biblia. 


Aggodalom 


Német katonaságot szállásoltak be a faluba. Időjártával a katonaság elvonult. Már 
messzire jártak, mikor egy szolgálólány sűrű könnyek között megvallotta asszonyának, hogy 
egyik német jóvoltából áldott állapotban van. 

Megesik az ilyesmi hadas időkben sűrűn, az asszonyság nem szidta, hanem éppen vi- 
gasztalta a lányt. De az csak nem hagyta abba a keserves rívást. 

— Csitulj már, lelkem - szólt rá az asszony —, hát nem hallod, hogy fölnevelem a gyereket? 

— Nem azért sírok én, tekintetes asszony — mondta a megesett lány —, az szomorít engem, 
hogy azzal a gyerekkel, ha majd világra jön, senki egy árva szót sem válthat, hiszen nem fog 
tudni magyarul. 


A hűség kulcsa 


Hosszú útra kellett utaznia a férjnek, s nehéz szívvel indult el, mert olyannyira féltékeny 
volt csinos feleségére, hogy nemegyszer álmából is fölriasztotta a féltés. A falu határában járt 
már, mikor visszaemlékezett, hogy egyik barátja megígérte volt, hogy a napokban meglátogatja. 
Ráparancsolt szolgájára, hogy lovagoljon vissza, s tiltsa meg az asszonynak, hogy a látogatót 
ura távollétében elfogadja. A szolga egy árva szót sem szólt, hanem megrántotta a kantárt, s 
nemsokára ott állott a tornác előtt, hol az asszony elbúcsúzott volt az urától. 

— A tekintetes úr azt üzeni — mondta a szolga -, hogy a tekintetes asszony rá ne üljön va- 
lamiképpen a kedvenc kutyája hátára. 

— Eszemben sincs! - felelt az asszony, s útjára bocsátotta a szolgát. Hol bosszankodott, hol 
meg csodálkozott a különös tilalmon. Ezenközben előoldalgott az udvar végéről férjeura ked- 
venc kutyája, egy borjú nagyságú fehér komondor. Az asszony nézte, nézte, egyre kíváncsib- 
ban, s a komondoron járt az esze akkor is, mikor az ura barátja bejelentette látogatását. 


— Jöjjön kegyelmed egy hét múlva — mondta neki -, akkor az uram is itthon lesz. 

Alig gördült ki a látogató hintája az udvarról, a szép asszony fütyült a kutyának. Amaz 
odament hozzá, törleszkedett, a kezét nyalta, mikor azonban az asszony a hátára ült, úgy leve- 
tette, hogy nagyot nyekkent. 

Negyednap megérkezett a féltékeny férj, ki a történtek felét az asszonytól, a másik felét a 
szolgájától tudta meg. A szolgának húsz forintot adott, amiért rálelt az asszonyi hűség kulcsára. 


Maga kárán tanult 


Megtetszett egy lányka a segédjegyzőnek, s udvarolni kezdett neki hevesen. A lány szíve- 
sen fogadta az udvarlást, mindamellett ügyesen zabolában tartotta szerelmesét. Elmúlt egy esz- 
tendő, s az udvarló még csak a homlokát sem csókolhatta meg a lánynak, nemhogy a száját. 
Bármennyire sarkantyúzta a vágyakozás, titkon örült, hogy a lány erkölcsében ily példásan szi- 
lárd. Megkérte hát a kezét, a lány boldogan mondott igent, a pap meg összeadta őket. 

Mikor a násznép eloszlott s az ifjú pár maga maradt, az újdonsült férj e szavakkal dicsérte 
meg feleségét: 

— Okos voltál, kedvesem, hogy társalkodásunk egész ideje alatt egy árva csókot sem en- 
gedtél. Éppen ez kapcsolt szorosabban hozzád. S ez jól van így, hiszen ha csak csókolództunk s 
szerelmeskedtünk volna, most bizonyára nem volnál a feleségem. 

-— De nem ám! - vágta rá az asszony hevesen. — Vagy tízszer megpróbáltam csókolódzás- 
sal kezdeni, de mindig rajtavesztettem. 


Érthetetlen büntetés 


Kívánatos gömbölyded asszonyt vett feleségül egy kalmár, de hamarosan megbánta. A 
menyecske ugyanis rest volt. Nem amolyan mindennapi rest, amilyen akad itt is, ott is, hanem 
mutogatnivaló, ki még az ásításra is bajosan szánta rá magát, holott tudnivaló, hogy a lusták 
legfőbb foglalatossága éppen az ásítás. 

A kalmár egy ideig tűrte a felesége iszonytató restségét, utoljára azonban elhagyta a bé- 
ketűrése. Mikor egyszer látta, hogy a felesége orra előtt mákosra köpik a legyek az ünnepi kalá- 
csot, rájuk sem szusszan, hogy elhessintse őket, előkapott egy botot, s eldöngette az asszonyt is- 
tentelenül. Amaz nyögött, s a könnyét ontotta, mert jajgatni és sírni nehezére esett volna lusta- 
ságában. De végtére csak kifakadt belőle a méltatlankodás: 

— Hogy mersz engem verni, te gyilkos, hiszen semmit sem csináltam. 

— Hisz éppen azért verlek, te szalmarohasztó, ágylankasztó, bolhanevelő! 


Kinek van igaza? 


Öreg volt a férj, fiatal a feleség. Eleinte példás egyetértésben éltek, utóbb azonban az 
asszonyka minduntalan nyafogott, hogy ez nem jó, az nem jó, ez kellene, az kellene. Utóvégre a 
férj megsokallotta, s így rótta meg az asszonyt: 

— Miért duzzogsz untalan? Hát nincs jó dolgod? Hát nincs meg mindened, mit szemed s 
szád kíván? 

— Az a baj, édes uram, hogy nekem nemcsak szemem és szám vagyon. 


Ördögűző Dálnoki 


Öreg ember volt az ölyvesi református pap, de a felesége fiatal. Egy este érte jöttek, hogy 
menjen sürgősen az alvégre egy házba, mert ott az ördög jelentgeti magát. Öllel viszi a tűzifát a 
színből, keveri a kását, csapra veri a hordót, meg is szólal olykor-olykor. 

— Majd én elűzöm a tisztátalan lelket! — fogadkozott Dálnoki elszántan. 

Mikor a színhelyre ért, előbb egy imát mondott el, majd a Bibliát kezdette olvasni az ör- 
dögnek, s közönkint rákiáltott, hogy menjen a pokolba. Az ördög egy darabig nem válaszolt. De 
aztán megsokallotta a nógatást, s megszólalt érthető emberi szóval: 

— Jobban tennéd, ha magad mennél haza, mert mialatt engem űzöl, a feleséged a mester- 
rel múlatja idejét. 

Hazarohant Dálnoki tiszteletes úr, s a mestert csakugyan ott találta a feleségével. Attól 
kezdve hívhatták ördögűzni, akkor sem mozdult hazulról, ha légióstul csatangoltak az ördögök 
Ölyvösön. 


Bűncséplés 


Régente a pap a gyónót nyilvános lakolásra is ítélhette. A bűnhődésnek ezt a módját bűn- 
cséplésnek nevezték, mivel a pap maga csépelte meg a vétkest tekercses kötéllel. 

Egy szép fiatalasszony sokrendbeli csintalanságot gyónt meg a papnak. Emez kimondta 
az ítéletet. Mikor a férj megtudta, minő cudar szenvedések várnak szerelmetes feleségére, elvál- 
lalta helyette a büntetést. 

A férj letérdelt alázattal, a pap pedig hozzálátott, hogy a bűnt kicsépelje belőle. A kötél 
csattogott, a férj nyögött, az asszony sem maradt szótétlen: 

— Csak üsse, üsse, tisztelendő uram! Nagy bűnös vagyok! Megérdemlem! 


Asszonyi panasz 


Két asszony beszélgetett kávé mellett. A férjére panaszkodott mindkettő. Az egyik ami- 
att, hogy az ura iszik és kártyázik. A másiknak egyéb kifogásai voltak: 

— Az én férjem nem italos, nem is kártyás, mégsem bízom benne, mert olyan hűtlen, olyan 
csapodár természete van, hogy még azt sem tudom bizonyosan, vajon Gyuszikám tőle való-e? 


Utolsó kívánság 


A haldokló férj intett fiatal feleségének, hogy szólni kívánna vele. 

— Hadd hallom, édes férjem — hajolt hozzá az asszony. 

—- Nyugodtabban halnék meg - lihegte a férj haláltusája közben -, ha biztosítva látnám jö- 
vendődet. Menj hozzá Péter öcsémhez, ő gondoskodni fog rólad. 

— Erre már magam is gondoltam - felelt az asszony. 


Ha csak ez a baj! 


Gergely gazda egész nap fát vágott a szakadó esőben. Mire megtért haza, bőrig ázott. Le- 
dobta a szűrt magáról, s rászólt a feleségére: 

— Szaladj csak ki, asszony, hozz egy villa szalmát, s gyújts be a kemencébe, mert úgy átáz- 
tam, a lélek is didereg bennem. 

Az asszony, ki aznap még a lábát sem tette ki a szobából, nyújtózott egyet. 


— Eszemben sincs, hogy kimenjek az esőbe! Minek ázzak meg én is? Menjen kend maga, 
hiszen úgyis merő víz. 

Bosszankodott a paraszt a válaszon, de egy szót sem szólt, hanem vette a vödröt, s a vizet 
az asszony nyakába zúdította. 

— Mit csinál kend? - riadozott amaz. 

— Megáztattalak, hogy nagyobb kedved legyen kimenni. 


Az alvó pap 


Egy ember gyónni mert a feleségével. Elsőnek az asszony lépett be a gyónófülkébe. Miu- 
tán elsorolta minden bűnét, várt, hogy a pap megadja a föloldozást. De a pap nem szólt. Az 
asszony azt hitte, hogy az orgonazengés miatt nem hallotta a pap beszédét, fölkelt, s hazament, 
hogy elimádkozza a szokott penitenciát. 

Helyébe a férje állott be a gyónófülkébe. Ő is várakozott egy darabig, de a pap csak nem 
szólalt meg. Épp akkor némult el az orgona, s a nagy csöndességben horkolás hallatszott. 

— Tisztelendő uram, kegyelmed aluszik! — mondta a férj. 

Amaz fölriadt a hangos szóra, s szégyenkezve ekként válaszolt: 

— Hogy aludnék, asszonyom. Ott tartottunk, hogy kegyelmed három ízben együtt hált az- 
zal az ifjú kapitánnyal, ki a házukban lakik. 


Özvegyeknek való vigasztalás 


Élt a szegedi alvégen egy derekasan megtermett asszony, kinek ura belefulladt a Tiszába. 
A fiatal özvegy oly zengedelmes siránkozást csapott, hogy a szomszédasszonyok felváltva vi- 
gasztalták, s igyekeztek reményt csöpögtetni a lelkébe. Utóvégre a termetes özvegyből kifakadt 
a bánat. 

- Ne fárasszák magukat kendtek, nem asszonyi, hanem férfivigasztalásra van nekem 
szükségem. 


Válóok 

Egy szép fiatalasszony válni akart a férjétől. A tárgyalás napján megjelent a bíróság előtt, 
hol megkérdezték tőle, miért elégedetlen az urával. 

A szép hölgy mélyen elpirult, majd engedélyt kért, hogy mit szóval elmondani szégyell, 
leírhassa. 

— Tessék - biztatta a bíró, s az íróasztalra mutatott. 

A fiatalasszony leült, vette a tollat, s anélkül, hogy megmártotta volna a tintában, írni 
kezdett. 

Egy darabig a bíró elnézte ezt az érthetetlen tevékenységet, majd figyelmeztette a pana- 
szost: 


— Hogy akar írni, ha nincs tinta a tollában? 
-— Az én panaszom is ilyenforma - válaszolt a fiatalasszony. 


A kíméletes férj 


Egy javakorabeli férfi öregecske, csúnyácska, de vagyonos özvegyet vett feleségül. Az új 
asszony naphosszat heverkőzött, kényeskedett, lustálkodott. A háztartást bitangjára hagyta, a 


férjéről nem gondoskodott. S akármit kért tőle a férje, akárhova hívta, mindig ugyanazt vála- 
szolta: 

— Jobban is kímélhetne engem kegyelmed. 

Végtére ráunt a férj a zsörtölődésre, s máshol kereste mulatságát. 

Akármilyen megátalkodott lustaságban élt az asszony, mégis rajtakapta az urát a komor- 
nával, s szidni, csepülni kezdte gyalázatosan. A vihar lecsillapultával a férj azzal mentegette 
magát, hogy azért virgonckodott a komornával, mert a feleségét kímélni akarta. 

-— Ebben az egyben én soha kegyelmedtől kíméletet nem kértem, és nem is fogok kérni! — 
mondta az asszony határozottan. 


Könyv vagy kalendárium 


— Szép erény a szorgalom - vallotta mindenkor Kanálossy professzor. S hogy eme szép 
erényben minél fényesebben kitűnjék, mindennap elvonult dolgozószobájába, hol tudomány- 
ban gyarapította elméjét három órától hatig. Egy alkalommal tovább időzött könyvei társaságá- 
ban, mint szokásosan, s a felesége bekopogtatott hozzá. 

— Mit keresel itt? — kérdezte a tudós professzor. 

- Valamit, kedves uram - felelt az asszony. 

— Hadd hallom. 

— Könyvvé szeretnék változni. 

Megütődött a derék professzor ezen a különös kívánságon, s mivel az értelmét nem fogta 
föl, megtudakolta nagy szórakozottan, ugyan mi végből áhítozik a felesége ilyen gyökeres vál- 
tozásra. 

—- Kegyelmed szüntelenül könyvekkel múlatja idejét, s ha én is könyv volnék, bennem is 
áhítattal lapozgatna. 

A professzor eltűnődött a felesége válaszán, majd megszólalt: 

- Nem ellenzem a változást — mondta komolyan -—, de csak akkor, ha kalendárium lesz 
belőled. 

- S miért éppen kalendárium? -— firtatta az asszony. 

— Mert abból minden évben újat vásárolhat a gyarló ember. 


Az obsitos meg a kocsmároslány 


Hazafelé mentében egy obsitos megszállott egy kocsmárosnál. Ennek a kocsmárosnak 
csinos lánya volt, nemcsak csinos azonban, hanem férfira áhítozó. 

Mikor az obsitos látta, hogy a lány esze mindig csak egyazon dolog körül forog, elújsá- 
golta neki, hogy ő a királyi udvarról jön, ahol azt végezték, hogy a kicsinyke szájú leányoknak 
két ura legyen. 

- Csakugyan? - kérdezte a kocsmáros lánya, s a szája egyszerre gyűszűnyivé 
csöpörödött. — S mi lesz a nagy szájúak sorsa? - folytatta a tudakolást. 

— Azoknak három férjet adnak - válaszolt az obsitos. 

— Igazán? - kérdezte a lány, s a szája a füléig hasadt. 


A próba 


A féltékenység közönséges emberi tulajdonság. Valamint az is közös sorsa a szerelmük- 
ben megcsalatott férjeknek, hogy utolsónak szereznek tudomást dísztelen állapotukról. 


Élt egyszer Budán egy ravasz patikárius. Ennek a patikáriusnak szemrevaló fiatal felesé- 
ge volt. Maga sem tudta, miért, egy nap a férj kételkedni kezdett felesége hűségében. Semmi 
gyanúsat nem észlelt, mindamellett kételkedett. S ha már kételkedett, úgy határozott, hogy vé- 
gére jár a gyanújának. Elbúcsúzott a feleségétől, s útra kelt, ahogy a terve megkívánta. 

Megtérvén útjáról megparancsolta a feleségének, hogy forraljon tejet, mert egy újfajta or- 
vosságot akar megpróbálni. Furdalta az asszonyt a kíváncsiság, ugyanbizony mire hasznos az 
új orvosság, s nem is nyugodott, míg az ura ki nem elégítette a kíváncsiságát. 

— Látod-e ezt a fehér port? — kérdezte a patikárius. 

Látta az asszony, hogyne látta volna. 

— Nohát - folytatta az ember -, ezt a port én egy világhírű orvostól kaptam. Ez a por arra 
alkalmas, hogy vele a férjek feleségük erényét megpróbálják. 

— Aztán miként ad hírt ez a por az asszonyok hűsége felől? — tudakolta a patikáriusné. 

— Olyan módon - magyarázta a férj —, hogy én ezt a port most meleg tejjel megiszom. En- 
nek utána lefekszem a hitvesi ágyba, te meg mellém fekszel. Ha hűséges voltál hozzám, nem 
történik semmi. Ha megcsaltál, reggelre macskává változom... Ihatom? — kérdezte a patikárius a 
magyarázat végeztével. 

Mire az asszony jókedvvel biztatta, hogy igya csak bátran, mert reggelre úgy ébred, 
ahogy lefeküdt volt. 

Azzal a férj fölhajtotta az orvosságot, a lámpát elfújták, s elaludtak békében. 

Reggel az asszony fölébredt, s elszörnyülködött szertelenül. Mivelhogy nem a férje fe- 
küdt mellette, hanem egy kilottyant nyelvű döglött kandúr. Akkor az asszony sírni, jajveszékel- 
ni kezdett, amint következik: 

- Ó, ti világ szégyene, aljas fajzatok, undokságos paráznák, nősző bitangok! Miattatok ju- 
tottam korai özvegységre! Miattatok változott macskává az én szerelmetes férjem, kit jobban 
szerettem az ételnél, amit befalok! Miattatok pusztult el élete virágjában, s borította örök gyász- 
ba a lelkemet! Forduljon ki a szemed, te átkozott kapitány! Neked, te hitszegő várispán, szalon- 
nás fekély lepje be az ábrázatodat! Téged, gálád fegyverkovács, a tulajdon beleddel fojtsanak 
meg! Beléd, gyalázatszülte doktora, holtig tartó hideglelés álljon, s ahány szót szólsz, annyi fo- 
gad peregjen ki! S nektek, papok, kalmárok, katonák, bírák, prókátorok, a cifra nyavalya szag- 
gassa szét a gyarló testeteket! Mert ha ti le nem vesztek a lábamról, meg nem igéztek, babonáz- 
tok, az én szerelmes férjem most is élne, s nem bűzlene itt a hitvesi ágyon döglött kandúri álla- 
potban! 

Azzal rávetette magát az ágyra, hogy a bánatát megcsapolja. És sírt, sírt, özönben hullott 
a könnye. 

Talán még most is sírna, ha a férje ki nem mászik az ágy alól. 

— Megfogtalak — mondta, s addig verte az asszonyt, míg bele nem fáradt. 

